
The Lady Most Willing 


Prolog 


Unii spuneau că legendara furtună din 1819, ce s-a 
prăvălit urlând dinspre nord, împingea un val de nebunie în 
fața ei. Alții spuneau că singura nebunie petrecută în 
noaptea aceea s-a născut într-o sticlă de whisky de 
contrabandă. Şi mai erau alții care pretindeau că magia a 
fost cea care a deschis calea zăpezii, măturând coridoarele 
castelului Finovair şi insuflându-i seniorului spiritul unei 
măreții neîntrecute... 

Sau cam aga ceva. 

Singurul lucru care se ştie cu siguranță e că într-o zi 
înghețată de decembrie, Taran Ferguson şi-a condus fârtații 
din clan pe creasta unui deal de pe care se vedea castelul 
Bellemere, strălucind ca o nestemată în bezna ce acoperea 
întregul Highlands!. După cum au povestit mai apoi oamenii 
lui, vântul biciuia tartanul comandantului, dând să i-l 
smulgă de pe umeri, când acesta îşi forță armăsarul să-şi 
ridice copitele în aer, apoi readuse pe pământ animalul 
superb. 

Cam dezechilibrat, ce-i drept, însă meritele lui 


1 Highlands, regiune muntoasă a Scoției izolată din punct de vedere 
geografic şi cultural de restul țării (n.red.) 


rămâneau intacte: băuse un clondir de whisky şi reuşise să 
rămână în şa. 

— În noaptea asta ne aşteaptă o misiune măreaţă şi 
sfântă, mugi el. Cauza noastră e dreaptă, scopul este nobil! 
Acolo jos sălăşluieşte contele de Maycott... Contele englez de 
Maycott! 

Tovarăşii îi răspunseră cu un răcnet. Şi, eventual, un 
râgâit sau două. 

— Se lăfăie între cupele lui de aur şi porțelanurile fine, 
continuă Taran, încercând cu viclenie să ni se bage sub piele 
invitând la masă şi la danțuri cele mai nobile familii din 
preajmă. 

Ceilalți îi răspunseră cu priviri posomorâte: niciunul 
dintre ei, inclusiv Taran, nu fusese invitat. Nu că ar fi vrut să 
fie invitați. Sau cel puţin aşa îşi spuneau în sinea lor. 

— Nu voi lăsa niciodată un blestemat de englez să 
seducă vreo fetişcană de-a noastră cât timp stau eu de veghe, 
strigă Taran. Scoţia e pentru scoțieni! 

Oamenii lui îi răspunseră din nou cu răcnetul 
obligatoriu de aprobare. 

— Ştiţi foarte bine că mi-am împrăştiat peste tot 
sămânța de când a murit scumpa mea soție, acum vreo 
douăzeci de ani, continuă şeful. Din păcate însă, ştiţi şi că 
niciuna dintre aceste semințe nu a prins rod, căci e nevoie de 
un ogor cu adevărat bogat pentru a hrăni o sămânță atât de 
măreață ca aceea a neamului Ferguson. Taran avu bunul- 
simţ de a nu aştepta vreo reacție, aşa că urmă: Neamul meu 
e în primejdie să se stingă. Da. Să se stingă! Şi atunci, vă 
întreb, ce se va alege de voi toți? Ce se va alege de copiii 
voştri fără un lord Ferguson care să vegheze la binele lor? 

— Ne-ar fi mai bine decât acum, bombăni unul dintre 
oameni, înfăşurându-se mai strâns în tartan pentru a se feri 
de vântul sălbatic. 

Taran îl ignoră: 

— Dar nu e totul pierdut! Ştiţi că am doi nepoți, fiii 
surorilor mele mai mici. 


Declaraţia lui fu primită cu bombăneli de nemulțumire. 
Una dintre surorile lui Ferguson se căsătorise cu un viconte 
refugiat din fața Revoluţiei franceze, sărac lipit pământului. 
Cealaltă îşi luase drept soț un conte din sud care se dovedise 
a fi pe cât de dezagreabil, pe atât de tipic englez. 

Căpetenia ridică mâna, potolindu-i pe cârcotaşi: 

— Cel pe jumătate francez, Rocheforte, va moşteni 
castelul meu. Făcu o pauză de efect. Gândiţi-vă, băieți. Dacă 
nepotul meu franțuz se căsătoreşte cu o scoțiancă, fiul lui va 
fi unul de-al nostru - un adevărat scoţian! 

Sfârtecă aerul atât de viguros cu spada sa lată, încât 
elanul aproape îl făcu să cadă din şa, dar reuşi să se îndrepte 
în ultima clipă. Sau în cea mai mare parte. Şi acelaşi lucru e 
valabil şi pentru nepotul meu englez. 

— Nu ştiu dacă ai habar, însă contele este logodit cu o 
englezoaică! îi strisă unul dintre oameni. Verişoara nevestei 
mele locuieşte la Londra şi i-a scris despre asta muierii. 

— Oakley urma să se însoare, răspunse Taran vioi, dar 
şi-a prins logodnica exersând cu profesorul ei de dans 
anumiți paşi ce n-au fost meniţi vreodată să vadă podeaua 
unei săli de bal. Făcu o pauză dramatică. Profesorul ei 
francez. 

— Nu ziceai adineaori că celălalt nepot al tău e franțuz? 
întrebă altul, frecându-şi mâinile pe kilt pentru a le încălzi. 
Şeful său nu păru însă afectat de remarcă. 

— Regret să vă spun, dar pe niciunul din băieți nu mă 
pot baza să-şi găsească o mireasă demnă de Finovair. Însă 
trebuie neapărat să se însoare, altfel se va alege praful şi 
pulberea de dreptul nostru prin naştere. 

— Deja eşti pe drumul cel bun, mormăi cineva. 

— Pe umerii noştri cade - Taran făcu o pauză, atât de 
încântat de expresie încât îşi spuse că merita repetată - pe 
umerii noştri cade, bunii mei tovarăşi, sarcina de a ne 
asigura că ambii nepoți ai mei se însoară cu scoțience. Sau, 
în cel mai rău caz, cu fete cu destulă... 

— Spune naibii ce ai de spus! strigă un membru al 


grupului cu degetele înghețate şi gândul la nevasta de acasă. 
Ce căutăm aici? 

Taran n-ar fi ratat nici în ruptul capului ocazia de a 
încheia în stil mare: 

— Ce căutăm aici? mugi el drept răspuns. Ce căutăm 
aici? Se ridică în scări, fluturând deasupra capului măreața 
spadă lată a familiei Ferguson, şi tună: Căutăm nişte mirese, 
asta căutăm! 


Capitolul 1 


Castelul Finovair 
Kilkarnity, Scoția 
Decembrie 1819 


— Mai spune-mi o dată, de ce ne aflăm aici? 

Byron Wotton, conte de Oakley, luă o duşcă întăritoare 
din paharul de whisky, apoi îşi împinse scaunul mai aproape 
de şemineu. Toată lumea ştia cât era de greu de încălzit un 
castel, dar gerul de la Finovair era cumplit. Ştia că unchiul 
lui stătea prost cu banii, însă cu siguranţă ar fi putut lua 
măsuri în privința curentului arctic ce se strecura ca un 
şarpe prin camera de zi. 

— Cred că ai părăsit o femeie în fața altarului, spuse 
vărul său Robin, arcuind din sprânceană. 

— Mai aveam o lună până la nuntă, îi aruncă Byron, 
perfect conştient de faptul că sărise - sau mai degrabă se 
coborâse - să muşte momeala lui Robin. După cum ştii prea 
bine. 

Ar fi putut să menționeze că îşi surprinsese logodnica 
în brațele profesorului ei de dans, dar, sincer, ce rost ar fi 
avut? Robin cunoştea deja întreaga poveste. 

— În ceea ce mă priveşte, spuse acesta, aplecându-se 
în față pentru a-şi freca mâinile lângă foc, eu sunt aici 


pentru mâncare. 

Orice altcineva i-ar fi interpretat cuvintele drept o 
replică sarcastică, aşa cum intenționase şi tânărul, însă 
adevărul era altul. Neavând nimic pe numele lui în afară de 
un titlu francez expirat, Robert Parles (Robin pentru oricine 
altcineva în afară de mama lui), cel mai probabil chiar venise 
la Finovair pentru mâncare. 

O pală de vânt rece îl lovi pe Byron în față, făcându-l 
să-şi înăbuşe o înjurătură: 

— A lăsat cineva vreo fereastră deschisă? întrebă, 
aruncând o privire încruntată prin încăpere. Soarele apusese 
cu câteva ore în urmă, luând cu el şi palida iluzie a căldurii. 
Se ridică tropăind în picioare şi traversă încăperea pentru a 
inspecta geamurile. Câteva erau crăpate. Scrută furtuna ce 
se întețea. Era cineva afară? Nu, nimeni n-ar fi fost atât de 
nebun cât să... Ce s-a întâmplat cu unchiul Taran? întrebă el 
brusc. 

— Hmm? Robin îşi lăsase capul să atârne moale pe 
spătarul scaunului. Nu deschise ochii. 

— Nu l-am mai văzut de la cină. Dar tu? 

— Ai ratat spectacolul, pufni Robin îndreptându-se de 
spate. După ce tu ai dispărut doar Dumnezeu mai ştie pe 
unde... 

— În bibliotecă, murmură Byron. 

— ... Taran s-a urcat pe masă îmbrăcat în kilt. Şi dă-mi 
voie să-ți spun - Robin se înfioră - ăla nu e un kilt sub care 
să vrei să arunci o privire. 

— S-a urcat pe masă? repetă Byron uimit. Era ceva 
ieşit din comun, chiar şi pentru unchiul Taran. 

— Câţiva dintre oamenii lui au venit să bea cu el după 
cină, şi numai ce m-am trezit că se urcă pe masă, bătându- 
se cu pumnii în piept şi turuind despre vremurile glorioase 
de altădată, când bărbaţii erau bărbați, iar bărbaţii scoțieni 
erau de trei ori mai virili. Apoi şi-a cerut spada lată şi au 
dispărut cu toții. 

— Nu te-ai gândit să-i întrebi unde merg? se interesă 


Byron, gândindu-se că el aşa ar fi reacționat. 

Privirea celuilalt o întâlni pe a lui, licărind vag a 
amuzament: 

— Nu. 

Byron dădu să comenteze, dar se întrerupse când îl 
auzi pe unchiul său răcnind în fața castelului. 

— Că tot vorbeam de lup, spuse el răsuflând uşurat. 

Unchiul lor era o pacoste hirsută, dar niciunul din ei n- 
ar fi vrut să-l găsească degerat în zăpadă. 

— Ar fi bine să-l târâm în fața focului şi să-l 
dezghețăm, sugeră vărul său, punând jos paharul. Garvie 
spune că ne aşteaptă o furtună de trei zile. 

Merseră să deschidă gigantica uşă de la intrare, unde 
descoperiră un mic grup de tovarăşi de-ai unchiului lor ce se 
agitau în jurul donjonului, bătându-se cu pumnii în piept şi 
lovindu-se unul pe altul peste spate. Purtau ţinuta 
tradițională completă, kilturi şi mantii de blană, iar torțele 
din mâinile lor trosneau sub ninsoarea tot mai aprigă. Taran 
stătea în mijlocul lor, rânjind ca un nebun. 

— Doamne, ce de genunchi păroşi, murmură dezgustat 
Robin. 

— A cui trăsură e asta? întrebă Byron, aruncând o 
privire vehiculului negru tras exact până în locul unde 
lumina torțelor lăsa loc întunericului. 

— V-am adus mirese! le strigă Taran peste umăr 
nepoților lui. Veniţi încoace, fetelor! 

Deschise uşa trăsurii cu un gest larg. Un chip proaspăt 
şi drăgălaş apăru pentru o clipă, apoi nişte degete fine 
prinseră mânerul din interior. 

— Nu e nicio mireasă aici, replică ea pe un ton glumet, 
după care uşa se închise bufnind. 

— Of! Pe toţi dracii! şopti Byron holbându-se şocat. Îi 
aruncă o privire lui Robin, pe al cărui chip frumos începea să 
răsară un zâmbet. Nu e amuzant, Rob. Aia era o lady. 

— Ba bine că nu, normal că era o lady, mugi Taran. Şi 
încă una isteață foc. Am trei astfel de lady, cu bani, titluri de 


nobleţe şi frumuseţe destulă. Îndreptă un deget noduros spre 
Robin. Ai să-ți alegi una dintre ele, nepoate, sau am s-o fac 
eu însumi şi am să vă încui într-o cameră până sunteţi 
nevoiți să vă luați după lege. Ai putea să-ţi iei şi tu una, cu 
ocazia asta, adăugă el generos în direcţia celuilalt tânăr. 

Byron începu să coboare scările gemând. 

Taran trase zdravăn de portieră şi o fată cu părul 
întunecat apăru în prag, gata să cadă afară: 

— Băieți, această primă domniţă e... Se întrerupse şi se 
zgâi la ea. Catriona Burns, ce naiba cauţi aici? 

— M-ai luat pe sus, replică tânăra brunetă, cu mâinile 
în şold. 

— Ei bine, dacă am făcut-o, a fost o greşeală, spuse 
Taran. Îi privi pe Byron şi Robin. Pe asta să v-o scoateţi din 
minte, băieți. Fată drăguță, fără bani. Icnetul ei indignat 
precedă cu o clipă hohotul nestăpânit de râs al lui Robin. Dă- 
te la o parte, Catriona. Restul fetelor, veniți încoace, tună 
seniorul, aruncând o privire în trăsură. Nepotul meu trebuie 
să vă vadă bine înainte de a-şi alege mireasa. 

— Nu-mi vine să cred că le-ai putut face aşa ceva unor 
domnițe de neam, declară Byron, aruncându-i unchiului său 
o privire ucigaşă. Taran era un bărbat cât un urs, ramolit, 
încă mai mult musculos decât umflat, cu părul negru 
presărat cu acelaşi argintiu care-i înspica şi barba. Nu părea 
ramolit, deşi evident că era. 

Tânărul ajunse la trăsură exact la țanc să-i ofere un 
braț fetei care apăru în pragul uşii. În lumina torțelor, fulgii 
de zăpadă cădeau lent pe părul de culoarea rubinelor 
întunecate. 

— Asta e bună! anunță Taran. Fiona Chisholm. Este 
puțin cam trecută, dar am adus-o şi pe sora ei mai mică, 
dacă vrei ceva mai proaspăt. Au o avere frumugşică. 

— Îmi cer scuze din suflet pentru nebunia unchiului 
meu, spuse Byron, aplecându-se peste mâna domnişoarei 
Chisholm de îndată ce aceasta cobori. Probabil eşti scoasă 
din minți de spaimă. 


Expresia din ochii tinerei era mai degrabă veselă decât 
înspăimântată: 

— Cum îl cunosc de multă vreme pe senior, nu mă 
sperie atât de tare. lar domnia voastră sunteți...? se interesă 
ea, oferindu-i o reverență. 

— Byron Wotton, conte de Oakley. 

— Lord Oakley, e o plăcere să vă întâlnesc. 

— El e cel mai tânăr dintre nepoții mei. Locuieşte în 
Anglia, interveni Taran. Robin, aici de față, e cel care va 
moşteni Finovair. Pe el vrem să-l însurăm acuma. 

Robin, care venise să li se alăture, se prezentă la rândul 
său: 

— Robert Parles, viconte de Rocheforte. Spune-mi 
Robin.  Încântat de cunoştinţă, domnişoară Burns, 
domnişoară Chisholm. 

Byron i-o încredință pe domnişoara Chisholm şi întinse 
mâna pentru a mai ajuta o domniţă; aceasta era minionă, cu 
părul cârlionțat, de un castaniu cald, trăsături delicate şi 
ochi căprui strălucitori. 

— Fiica lui Maycott, rosti Taran mândru. Lady Cecily. Îi 
cea mai bună dintre toate: valorează o avere şi e frumoasă ca 
o cadră. Deşi - cobori vocea — e totuşi englezoaică. Dar şi-a 
făcut cam de multişor intrarea în societate, aşa că n-ar 
trebui să mai facă mofturi în momentul de față. 

Tânăra făcu ochii mari. 

— Unchiule, te implor să taci, spuse Byron. Lady 
Cecily, nu am cuvinte să-mi cer scuze pentru îngrozitoarea 
situaţie ce ţi-a fost impusă. 

Lady Cecily păru că ar fi vrut să răspundă, dar Robin îl 
împinse pe vărul său deoparte, luând-o de mână şi 
înclinându-se: 

— O, eu nu cred că pot să-mi cer scuze. Nu mi s-a mai 
întâmplat niciodată ca un senior să răpească o domniță 
pentru mine. Pe de altă parte, continuă el, rânjind crud, nici 
nu a fost cazul vreodată. Fata se holbă din nou şi, chiar şi în 
lumina pâlpâitoare a torțelor, se văzu cum obrajii îi deveniră 


trandafirii. Timp de o clipă, Robin înlemni, contemplând-o. 
Apoi îşi abătu brusc privirea, eliberându-i mâna, şi trecu pe 
lângă ea, întinzându-şi gâtul pentru a se uita în trăsură. 
Cine a mai rămas acolo, unchiule? Una dintre fiicele lui 
George? Dintotdeauna m-am visat în postura de soț al unei 
prințese cu sânge regesc. 

— Asta e o treabă serioasă! se încruntă unchiul lor. 
Una singură a mai rămas, cred. Sora Fionei. 

Bătrânul lui aghiotant aprobă din cap cu o expresie 
gravă. 

— Robin, te rog să le conduci pe domnişoara Burns, 
domnişoara Chisholm şi Lady Cecily în castel, rosti Byron 
scrâşnind din dinți. Este ger, iar dumnealor nu poartă 
mantii. 

— Nu am avut timp pentru asta, chicoti Taran. Le-am 
luat pe sus direct din sala de bal. Marilla Chisholm, nu te 
poți ascunde în trăsura aia, tună el. 

Ultima domniță îşi făcu apariția, oprindu-se dramatic 
în vârful treptelor. Era foarte tânără, foarte blondă şi foarte 
frumoasă, şi se legăna ca o trestie. 

— Ce se petrece? strigă ea pe o voce tremurătoare. O, 
ce se va alege de noi? 

— Eşti în perfectă siguranță, domnişoară Marilla. 
Byron întinse o mână pentru a o sprijini la coborâre. Eu sunt 
lordul Oakley. Îţi ofer cele mai profunde scuze şi promisiunea 
mea de gentleman că vei fi în scurtă vreme dusă înapoi la 
familia ta. 

— Ba nu va fi aşa, ripostă unchiul său. Ninsoarea a 
închis deja trecătoarea. Vor trece probabil două sau trei zile 
până să poată fi traversată. Să intrăm, zise el închizând 
portiera trăsurii. E un frig de crapă pietrele, iar noi am 
terminat. 

Uşa trăsurii se deschise din nou cu o bufnitură şi o 
cizmă englezească rafinată ateriză ferm pe pământ. O voce 
profundă, iritată, spuse ferm: 

— Banu! 


Byron căscă gura mare, iar Robin se întoarse şocat. 
— Pe toţi sfinţii, unchiule, l-ai răpit pe ducele de 
Bretton! 


Capitolul 2 


Catriona Burns era o fată cu simț practic. Nici nu aveai 
încotro, când locuiai în Highlands. În data de şaptesprezece 
decembrie, când soarele stătea pe cer doar şase ore pe zi, iar 
temperatura oscila undeva între ger cumplit şi moarte, 
trebuia să fii pregătit pentru orice. 

Nu şi pentru asta. Era ora două după miezul nopții, iar 
ea nu-şi mai simțea cel puțin opt dintre degetele de la 
picioare, în timp ce botinele îi erau îngropate în stratul tot 
mai gros de zăpadă. Stătea în curtea unui castel străin, unde 
tocmai făcuse cunoştinţă cu un conte englez. Şi un viconte 
francez. Şi un duce. Care fusese răpit. 

— Taran Ferguson, ticălos nesuferit, ţipă ea. Ce crezi că 
faci? 

— A, păi, ştii... Bărbatul se scărpină în cap şi aruncă o 
privire spre trăsură, ca şi cum aceasta i-ar fi putut oferi un 
sfat, apoi ridică din umeri. 

— Eşti beat, îl acuză ea. 

— Doar o idee. Gura lui se schimonosi atât de mult 
spre dreapta, încât păru gata să-i sucească gâtul. 

— L-ai răpit pe ducele de Bretton! 

— Ei, păi asta a fost o greşeală... Se incruntă, 
întorcându-se spre tovarăşii lui credincioşi. Cum anume ne- 
am pricopsit cu el? 

— Chiar aşa, interveni ducele. În mod normal Catriona 
nu l-ar fi considerat deosebit de intimidant. Era un bărbat 
destul de arătos, cu părul bogat, de culoare închisă, şi ochi 
afundați în orbite, dar nu părea să aibă o fire neiîmblânzită. 
Cu toate acestea, când ducele de Bretton îl împunse pe Taran 


Ferguson cu o privire furioasă, tânăra femeie se dădu un pas 
înapoi. 

— Ce căutai în trăsură? întrebă castelanul. 

— Era trăsura mea! mugi ducele. 


Urmă o clipă de tăcere - pigmentată de hohotele 
vicontelui francez - apoi Taran îşi emise replica: 
— Aha. 


— Tu cine eşti? întrebă ducele. 

— Taran Ferguson. Îmi cer sincer scuze pentru 
greşeală. Arătă spre Lady Cecily, apoi flutură din mână spre 
ambele surori Chisholm. N-am vrut să luăm decât femeile. 

Marilla Chisholm lăsă să-i scape un geamăt delicat de 
suferință, smulgându-i Catrionei un mormăit inelegant de 
iritare. O cunoştea pe Marilla de când se născuse, în urmă 
cu douăzeci şi unu de ani, şi era convinsă că nu suferea 
câtuşi de puțin. Rămăsese închisă într-o trăsură cu un duce, 
doar pentru a fi apoi debarcată la picioarele altor doi 
gentlemeni cu titluri. Cum să fie asta o problemă? Era ca şi 
cum cel mai îndrăzneț vis al fetei ar fi devenit realitate, iar 
apoi le-ar fi fost impus şi celorlalți. Catriona îi aruncă o 
privire surorii mai mari a Marillei, Fiona, dar, oricare ar fi 
fost gândurile ei, acestea erau bine ascunse în spatele 
ochelarilor. 

— Bret, spuse unul dintre bărbaţi — cel ţeapăn şi serios, 
care îşi ceruse deja scuze de şase ori. 

Ducele îşi răsuci capul brusc, iar Catriona îl văzu 
făcând ochii mari. 

— Oakley? întrebă acesta, părând pe deplin şocat. 

— El e unchiul nostru, explică lordul Oakley arătând 
din cap spre Taran. 

— Al nostru? repetă ducele. 

Lordul Rocheforte - sau să fi fost domnul Rocheforte? 
Catriona nu ştia, era francez, pentru numele lui Dumnezeu, 
oricât ar fi părut de britanic. Oricine ar fi fost, era clar că nu 
vedea nimic grav în situația creată, căci se mulțumi să 
rânjească şi să ridice mâna: 


— Bună, Bret, spuse el pe o voce veselă. 

— Fir-ar să fie, mormăi ducele. Şi tu? 

Catriona îşi plimbă privirile între cei trei bărbați. Aveau 
un aer comun - arborele genealogic întins pe cinci secole şi 
apartenența la clubul White. Nu era nevoie să te aventurezi 
prea departe de Highlands ca să-ți dai seama că, odată ce 
ajungeai la un anumit nivel social, toată lumea cunoştea pe 
toată lumea. Aceştia trei probabil fuseseră colegi de an la 
Eton. 

— Ei, nu ştiam că eşti în Scoţia, îi spuse lordul 
Rocheforte ducelui, care înjură în barbă, apoi zise: 

— Am uitat că voi doi sunteți rude. 

— De multe ori, constatarea e un şoc şi pentru mine 
replică lordul Oakley pe un ton sec, după care se mai domoli. 
Trebuie să-mi cer iertare în numele unchiului meu. Smuci 
furios din cap spre Taran. Se pare că el... 

— Pot să vorbesc şi singur, interveni acesta. 

— Ba nu, nu poți. 

— Nu vorbi aşa cu mine, băiete! 

Oakley se întoarse spre Taran cu o furie chiar mai 
aprigă decât cea a ducelui: 

— Rațiunea ta... 

— Dormea în trăsură, interveni Catriona pe 
neaşteptate, făcându-i pe ceilalți să se zgâiască nedumeriți. 
Când tu şi oamenii tăi ne-aţi aruncat în ea, Excelența Sa era 
deja înăuntru, dormind. 

— Şi s-a trezit? întrebă lordul Rocheforte. 

Catriona clipi, neştiind sigur dacă era cazul să 
răspundă. Nutrea însă bănuiala că dacă nu reuşea să 
păstreze controlul asupra conversației urma să se ajungă la 
schimburi de pumni, aşa că spuse: 

— Nu imediat. 

— A fost o bagatelă, se lăudă Taran. Am intrat pur şi 
simplu, le-am luat pe sus şi am plecat. Nici măcar n-au 
apucat să se împotrivească. 

— Cum e posibil aşa ceva? oftă prelung lordul Oakley. 


Cu siguranță părinţii voştri... 

— Probabil oaspeţii au crezut că totul face parte din 
distracție, explică Fiona Chisholm. 

Rocheforte începu să râdă din nou, stârnind indignarea 
vărului său. 

— Cum poate să ți se pară amuzant? 

— Cum poate să nu ţi se pară? 

— Cred că am să leşin, ciripi Marilla. 

— Ba nu, o repezi Catriona. Întreaga poveste era destul 
de urâtă şi fără prostiile Marillei. 

Aceasta icni revoltată, iar Catriona îşi zise că i-ar fi 
şuierat ceva monstruos de jignitor dacă nu s-ar fi aflat în 
prezența unor gentlemeni necăsătoriți. 

— Am putea să intrăm? întrebă ducele de Bretton, 
punctând fiecare silabă cu un ton tăios de gheaţă. 

— Desigur, răspunse lordul Oakley rapid. Veniţi 
înăuntru, toată lumea. O să lămurim toată treaba, după care 
o să ne asigurăm că toată lumea porneşte înapoi spre casă — 
se încruntă spre unchiul său la aceste cuvinte — cât ai clipi. 

— Nu putem merge acasă, murmură Catriona. 

— Ce vrei să spui? 

— Drumurile sunt impracticabile. E un miracol că am 
ajuns şi până aici. Cu siguranță nu ne putem întoarce în 
noaptea asta. Nu avem lună şi — ridică privirea spre cer — o să 
ningă din nou. 

— De unde ştii? întrebă lordul Oakley, cu o notă de 
disperare destul de pronunțată. 

Catriona încercă să nu se uite la el ca la un idiot, 
încercă din răsputeri, dar cu părul blond-alburiu lucind 
straniu în lumina torțelor şi cu gura încă deschisă într-o 
expresie de groază, arăta ca o bufniță traumatizată. 

— Am trăit aici toată viața, spuse ea într-un final. Ştiu 
când urmează să ningă. 

Răspunsul lui constă într-o expresie ce n-ar fi trebuit 
menționată nicicând în fața unei femei de viță nobilă, dar, 
ținând seama de împrejurări, Catriona hotări să treacă peste 


ofensă. 

— Să mergem înăuntru, bombăni el; după o clipă de 
confuzie, se îngrămădiră toți în donjon. 

Catriona mai vizitase castelul Finovair, desigur; Taran 
Ferguson, cu fortăreața lui ce stătea să se prăbuşească, era 
al treilea cel mai apropiat vecin al familiei Burns. Dar nu mai 
fusese niciodată acolo la o oră atât de târzie din noapte, după 
ce majoritatea focurilor fuseseră lăsate să se stingă. Era atât 
de frig, încât aerul părea să muşte, şi niciuna dintre tinerele 
domnițe nu purta mantie sau manta îmblănită. Din fericire, 
purta o rochie cu mâneci lungi, la fel ca Fiona, dar ţinuta 
azurie arborată de lady Cecily avea doar mânecuţe bufante, 
în vreme ce rochia Marillei îi lăsa practic umerii goi. 

— E aprins focul în salon, anunță lordul Oakley, 
zorindu-i pe toți să înainteze. Ar fi fost greu de crezut că era 
rudă cu Taran; nu semănau deloc, iar când trecură pe lângă 
aplicele cu lumânări de pe ziduri, Catriona văzu că 
trăsăturile tânărului erau neobişnuit de grave. 

Spre deosebire de lordul Rocheforte, care nu părea să 
ştie cum să nu zâmbească. Chicotea în timp ce străbăteau 
holul mare şi cavernos, iar Catriona îl auzi spunându-i 
ducelui: 

— Ei, haide, Bret, să nu-mi spui că nu vezi partea 
amuzantă a situației! 

Tânăra femeie ciuli urechile, dar nu auzi răspunsul lui 
„Bret”. Nu îndrăznea să-i arunce o ocheadă furişă, nu acum 
când erau toți atât de aproape unii de alții. Ceva din aerul lui 
li stârnea neliniştea, şi nu era doar faptul că deținea cel mai 
înalt rang dintre toate persoanele cărora le fusese prezentată 
vreodată. 

Atâta că ea nu îi fusese prezentată. Se mulțumise doar 
să-l privească din celălalt capăt al sălii de bal a familiei 
Maycott, la fel ca restul micilor nobili locali. Contele de 
Maycott era unul dintre cei mai bogați oameni din Anglia şi 
doar Dumnezeu ştia de ce îşi dorise propriul castel scoțian, 
dar îl dorise, şi încă suficient de mult cât cheltuiască o avere 


pentru a restaura Bellemere la un nivel de splendoare de care 
nu se bucurase nici măcar în vremurile de presupusă glorie. 

După terminarea lucrărilor, familia Maycott hotărâse să 
organizeze un bal, invitând câţiva prieteni din Londra, dar, în 
cea mai mare parte, mica nobilime locală. Asta doar pentru a 
se asigura că primul lor Bal de Gheaţă, conceput ca un 
eveniment anual, urma să aibă un succes răsunător. 

Sau cel puţin aşa susțineau bârfele locale. Şi chiar 
dacă era conştientă că nu trebuia să creadă tot ce auzea, 
Catriona asculta întotdeauna. 

Fiicele familiei Chisholm fuseseră aduse pentru a-l 
cunoaşte pe duce, desigur. Erau moştenitoarele unei averi 
imense, lucru foarte rar întâlnit în acel colț al Scoției, şi îşi 
făcuseră intrarea în societatea londoneză de o manieră 
grandioasă, spre deosebire de Catriona. Tatăl ei era un 
moşier de prin partea locului, mama ei era fiica unui moşier 
de prin partea locului, şi cum ea însăşi nu se îndoia că avea 
să se mărite tot cu un moşier de prin partea locului, ce rost 
ar fi avut să tragă sfori pentru a-i fi prezentată unui nobil 
aflat în trecere? 

Până atunci. 

Catriona încă nu ştia sigur cum ajunsese să fie luată 
pe sus odată cu Lady Cecily şi surorile Chisholm, dar ea 
fusese prima aruncată în trăsură. Aterizase direct deasupra 
ducelui, care răspunsese inițial cu un sforăit, apoi îi pusese o 
mână jucăuşă pe fund. După care o numise Delilah şi 
începuse să-şi frece fața de gâtul ei! 

Sărise ca arsă, fără a zăbovi asupra gândului că 
senzația era destul de plăcută; în clipa următoare, ducele 
reintrase în lumea viselor. 

Cineva, decise ea cu asprime, dăduse iama în stocul de 
brandy de calitate al familiei Maycott. 

Catriona nu petrecuse decât un minut singură cu 
ducele adormit înainte ca celelalte trei domnițe să fie 
aruncate în trăsură, moment în care acesta chiar se trezise. 
Se înfioră gândindu-se cât de mult brandy ar fi trebuit să bea 


ca să rămână adormit într-o asemenea situație. Marilla tipa, 
Lady Cecily bătea cu pumnul în tavanul capitonat, iar Fiona 
striga la Marilla, încercând s-o facă să tacă. 

Chiar dacă erau surori, fetele familiei Chisholm nu 
fuseseră niciodată prea afectuoase una cu cealaltă. 

Ducele încercase să le potolească, dar nici măcar el nu 
reuşise să se facă auzit în tot acel vacarm până nu tunase; 

— Linişte! 

De-abia atunci îşi dăduse Catriona seama că tinerele 
nu observaseră prezența lui în trăsură. Lady Cecily căscase 
sura atât de larg, încât fața ei părea în pericol să cadă, iar 
Marilla - pe care Catriona nu o plăcuse niciodată - fusese 
imediat aruncată în braţele lui de un hârtop imaginar de pe 
drum. 

Însă ducele, după cum remarcase Catriona cu o 
oarecare satisfacție, nu reacționase prin a o strânge pe ea de 
fund. 

Nu ştia precis cât timp fuseseră închişi în trăsura ce 
înainta rapid. Cel puţin nouăzeci de minute, poate două ore. 
În orice caz, ducele le ceruse să nu scoată un sunet până nu 
ajungeau la destinaţia lor blestemată. Apoi adormise la loc. 

Sau dacă nu dormise, se prefăcuse foarte bine. Nici 
măcar Marilla nu îndrăznise să-l deranjeze. 

Precarul bun-simț al Marillei se risipise însă la 
coborârea din trăsură, căci acum pălăvrăgea cu ducele ca o 
gaiță indignată, agățându-se de brațul lui - de brațul lui! — 
în timp ce arunca în dreapta şi-n stânga cu termeni precum 
„şocant” şi „insuportabil”. 

Ducele se smuci uşor, dar Marilla nu avea câtuşi de 
puțin de gând să-şi elibereze prada, aşa că el renunţă. 
Singura explicație pe care o găsi Catriona fu aceea că, în 
opinia aristocratului, merita să îndure acea neplăcere dacă 
astfel îşi putea încălzi mâna într-a ei. 

Nu putea să nu-l înțeleagă. S-ar fi cuibărit şi ea lângă 
Marilla în acel moment dacă astfel ar fi putut să-şi crească 
temperatura cu câteva grade. Singurele persoane care nu 


păreau să tremure violent erau cei doi nepoți ai lui Taran 
care, trebuie spus, erau aproape la fel de arătoşi ca ducele, 
nicidecum genul de bărbați care să aibă nevoie să li se 
răpească femei de la un bal. 

Pe de altă parte, Taran Ferguson era faimos pentru 
excentricitățile sale. Ultima dată când se văzuseră, acesta 
turuise îndelung despre soarta castelului Finovair după ce el 
avea să fie mort şi îngropat, aşadar nu trebuia să se mire că 
era dispus să recurgă la asemenea măsuri extreme pentru a 
le găsi soții nepoților lui. 

Lordul Oakley îi conduse pe toți într-o micuță cameră 
de zi ce se deschidea din sala mare. Era sărăcăcioasă, dar 
curată, la fel ca restul castelului, şi, cel mai important, avea 
un foc aprins în vatră. Toată lumea se îngrămădi în față, 
dorindu-şi cu disperare să-şi încălzească mâinile şi 
picioarele. 

— Vom avea nevoie de pături, porunci Oakley. 

— Am câteva în lada aia, răspunse Taran, arătând din 
cap spre un cufăr antic de lângă perete. 

Nepoţii lui le găsiră, după care le dădură din mână în 
mână până când toată lumea avea câte una înfăşurată peste 
umeri. Lâna era aspră şi provoca mâncărimi, iar Catriona nu 
ar fi fost surprinsă dacă din pături s-ar fi revărsat o flotilă de 
molii, însă nu-i păsa. În acel moment ar fi fost dispusă să 
îmbrace chiar şi o cămaşă de penitenţă ca să se încălzească. 

— Încă o dată, trebuie să-mi cer scuze în numele 
unchiului meu, li se adresă lordul Oakley tinerelor. Pur şi 
simplu habar nu am ce anume încerca să facă... 

— Ştii bine ce anume încercam să fac, interveni Taran. 
Robin trage de timp şi se furişează pe ici, colo... 

— Unchiule! rosti Oakley pe un ton de avertizare. 

— Având în vedere că nimeni nu pleacă nicăieri în 
noaptea asta, zise lordul Rocheforte, am putea să mergem la 
culcare. 

— O, dar trebuie făcute prezentările, îi aminti Marilla 
cu eleganţă. 


— Desigur, se entuziasmă Taran. Ce s-a ales de bunele 
mele maniere? 

— Există atâtea răspunsuri posibile, încât mi-ar fi 
foarte greu să aleg, spuse ducele. 

— Eu sunt, după cum ştiţi, seniorul castelului 
Finovair, anunță Taran. lar aceştia sunt cei doi nepoți ai mei, 
Oakley şi Rocheforte, dar eu le spun Byron şi Robin. 

— Byron? murmură Fiona Chisholm, atrăgându-şi o 
privire încruntată din partea lordului Oakley. 

— Tu pari a fi ducele de Bretton, continuă Taran, deşi 
nu ştiu de ce te afli aici. 

— Era trăsura mea, mârâi Bretton. 

Taran îşi privi din nou oamenii, dintre care unul încă 
mai purta spada lată. 

— Asta nu pricep. Nu am adus şi noi o trăsură a 
noastră? 

— Unchiule, îi aminti Rocheforte, nu faci prezentările? 

— Corect. Oricum, Maycott a făcut-o deja țăndări, 
probabil, s-o pună pe foc. Taran lăsă să-i scape un oftat trist. 
Că tot veni vorba de Maycott, ea e fiică-sa, Cecilia. 

— Cecily, îl corectă aceasta. Era primul cuvânt pe care 
îl scotea de când sosiseră. 

— Chiar aşa? Taran clipi surprins. 

— Chiar aşa, confirmă ea, ridicând o sprânceană 
pentru a-şi exprima delicat nemulțumirea. 

— Hm. Îmi cer scuze pentru asta. E un nume frumos 

— Mulţumesc, răspunse ea, înclinând grațios capul. 

Era remarcabil de drăguță, îşi spuse Catriona, deşi nu 
într-o manieră stridentă, intimidantă, precum Marilla, ai 
cărei zulufi aurii şi ochi albaştri strălucitori păreau desprinşi 
din poveştile cu zâne. 

— Astea două sunt surorile Chisholm, continuă Taran, 
arătând spre Fiona şi Marilla. Sunt nişte scoțience pursânge, 
dar au petrecut ceva timp la Londra. S-au şlefuit puţin, din 
câte am auzit. Şi cam asta e tot. 

Catriona îşi drese vocea. 


— A, da! exclamă seniorul. Îmi cer scuze. V-o prezint pe 
Catriona Burns. Pe ea am luat-o din greşeală. 

— Ai spus s-o luăm pe aia cu rochie albastră, protestă 
unul dintre oamenii lui. Catriona îl mai întâlnise şi înainte. 
Era destul de sigură că îl chema Hamish. 

— Ea e cea care poartă rochie albastră, zise Taran 
împungând aerul cu degetul spre Lady Cecily. 

— La fel şi domnişoara Burns, bombăni Hamish 
ridicând din umeri. Şi cam seamănă. 

Era adevărat. Păr castaniu, ochi de culoare închisă. lar 
în timp ce Lady Cecily era delicată şi se mişca cu o grație 
diafană, Catriona era... Ei bine, nu ştia cum anume era. Dar 
nu era delicată. Şi probabil nu era nici grațioasă. În general 
evita să danseze atât de mult încât să se lămurească 
definitiv. 

— Bun; necazul e că nu mă aşteptam să vii şi tu, îi 
spuse Taran Catrionei după ce le examină comparativ câteva 
momente. Nu am cameră pregătită. 

— Ai să-i dai camera mea, porunci ducele. 

— Nici pentru tine nu am cameră, îl informă castelanul, 
smulgându-i un geamăt lordului Oakley. 

— E foarte amabil din partea ta că ai pregătit camere, 
spuse Marilla cu drăgălăşenie. 

Catriona nu se putu abține să nu caşte gura de mirare. 
Taran Ferguson o răpise, iar ea îi mulțumea? 

— Nu prea sunt sigur unde să te pun, murmură 
stăpânul locurilor. Aruncă o privire spre sofa, încruntându- 
se îngândurat. 

„Până aici”, îşi zise Catriona mânioasă. 

— Taran Ferguson! Nu am de gând să dorm pe sofaua 
din camera de zi! 

— Păi, ştii, ar fi totuşi mai comod decât pe podea, opină 
bărbatul scărpinându-se în cap. 

— Şi nu am de gând să dorm pe podea! 

Ducele făcu un pas în față, cu o privire ucigaşă: 

— Domnule Ferguson, îți sugerez să găseşti o cameră 


pentru domnişoară. 

— Eu chiar nu... 

— Altfel îmi vei da socoteală mie. 

Tăcerea se lăsă între ei. Catriona îl privi pe duce, uluită 
să constate că-i lua apărarea cu atâta îndârjire. 

— Domnişoara Burns poate să împartă o cameră cu 
mine, interveni Lady Cecily. 

Catriona îi aruncă o privire recunoscătoare. 

— Nu se poate, spuse Taran. E un singur pat mic. 

— Pune-le pe surori împreună, sugeră ducele foarte 
imperios. 

— Am făcut-o deja. O să împărțiți patul, fetițelor, dar e 
destul de confortabil. Nu am avut niciodată vizite regale pe 
aici, aşa că n-a fost nevoie să aranjăm vreuna dintre 
camerele de oaspeți. 

— Noi avem două camere de oaspeţi foarte frumoase 
acasă, se lăudă Marilla. Odată l-am găzduit pe contele de 
Mayne. 

— În 1726, bombăni Fiona. 

— Ei bine, tot camera Mayne o numim, pufni Marilla, şi 
dacă oricare dintre voi ar veni în vizită, acolo v-am găzdui. 
Bine, poate cu excepţia ta, preciză ea în direcţia Catrionei. 

— Marilla! icni Fiona. 

— Ea locuieşte la doar opt kilometri de noi. Nu prea ar 
avea nevoie de o cameră de oaspeți. 

— Nu se ştie niciodată când e posibil să ai nevoie de o 
cameră de oaspeți în plus, comentă ducele. 

— Cât de adevărat, spuse Marilla. Atât de foarte, foarte 
adevărat. Îl privi cu acea înclinare iritantă a capului şi 
flutură din gene. Întotdeauna eşti atât de foarte, foarte 
înțelept? 

Bretton, ajuns la capătul răbdării, se mulțumi să o 
privească şi replică sec: 

— Da. 

Catriona se înecă de râs, apoi mimă un acces de tuse 
când ducele se întoarse către ea cu o sprânceană ridicată. O, 


Doamne, oare vorbea serios? Ea crezuse că încerca pur şi 
simplu să se descotorosească de Marilla. 

— Ei bine, zise Taran, umplând tăcerea jenantă, o să 
găsim ceva pentru toată lumea. Între timp, haideţi să 
rezolvăm cu restul. Unde e doamna McVittie? Ah, iată-te! 
Chelăreasa castelului salută din cap stând în pragul uşii. 

Taran flutură din mână spre fiecare dintre femei, în 
afară de Catriona: 

— Condu-le pe astea trei sus, la camerele lor. Şi, ah, 
Robin şi Byron, ce-ar fi să mergeţi şi voi? Doar ca să vă 
asiguraţi că totul e aşa cum trebuie să fie. 

— Cum trebuie să fie, repetă lordul Oakley, nevenindu-i 
să creadă. 

— Du-o pe Lady Cecilia în camera albastră, sau, mă 
rog, aia care era cândva albastră, iar pe domnişoara... Ei 
bine, de fapt nu prea contează. Dă-le ce camere vor. Taran se 
întoarse spre Catriona şi duce, care încă stăteau în picioare 
lângă foc. Am să văd ce pot să găsesc pentru voi doi. 

— Bretton poate sta în camera mea, propuse lordul 
Oakley, oprindu-se în pragul uşii în vreme ce restul ieşeau pe 
rând. 

— O, nu, răspunse ducele pe un ton batjocoritor, nu 
mi-aş permite să te deranjez. 

Lordul Oakley ieşi în sala mare. 

De-abia atunci îşi dădu seama Catriona că fusese 
lăsată cât se poate de singură cu ducele de Bretton. 


Capitolul 3 


John Shevington devenise duce de Bretton la vârsta de 
doar patruzeci şi trei de zile şi, prin urmare, fusese 
înconjurat de o droaie de profesori particulari având şi 
misiunea de a se asigura că tânărul duce urma să facă față 
oricărei situații ce ar fi fost previzibil să se producă în viața 


unui tânăr aristocrat. 

Previzibil. 

În mod uluitor, profesorii lui nu luaseră în calcul 
posibilitatea ca el să fie răpit accidental de un individ bun de 
legat, ținut prizonier într-o trăsură (propria lui trăsură, să nu 
uităm) timp de două ore în compania a patru domnițe 
nemăritate, dintre care una îl pipăise de trei ori înainte ca el 
să profite de un hârtop din drum pentru a o azvârli în 
cealaltă parte a cupeului. Şi, de parcă toate astea n-ar fi fost 
de ajuns, fusese adus într-un castel geros, păzit de o 
grămadă împrăştiată de servitori bătrâni ce şchiopătau de 
ici-colo cu spade late prinse la kilturi. 

Dumnezeule bun, spera din tot sufletul să nu vină o 
pală de vânt care să ridice vreunul dintre kilturile acelea! 

Bret îi aruncă o privire tinerei domnițe ce rămăsese în 
camera de zi, cea despre care bătrânul Ferguson pretindea că 
fusese răpită din greşeală. Domnişoara Burns o chema, dacă 
înțelesese corect. Părea să-l cunoască pe Taran Ferguson mai 
bine decât oricare dintre celelalte prizoniere; prin urmare, o 
întrebă: 

— Crezi că amabila noastră gazdă ne va găsi camere? 

— Deja a uitat că trebuie să caute, n-am nicio îndoială, 
zise Catriona ghemuindu-se mai aproape de foc. 

— Pari să-l ştii bine pe stăpânul castelului, 
domnişoară... Domnişoara Burns, nu-i aşa? 

— Toată lumea îl cunoaşte pe Taran, spuse ea, apoi 
păru să-şi amintească de bunele maniere şi adăugă: 
Excelenţă. 

El aprobă din cap. Părea o tânără domniţă rezonabilă, 
din fericire fără înclinaţie spre istericale. Deşi, trebuie spus, 
fusese pe punctul de a o aplauda când îl luase pe bătrânul 
Ferguson la trei păzeşte. Ba chiar sperase că, avea să-i dea o 
scatoalcă excentricului moşneag. 

Domnişoara Burns îi răspunse zâmbind şi plecându-şi 
la rândul ei capul, apoi se întoarse spre foc. Zgribulit, ducele 
îşi zise că era înghețată până în măduva oaselor. 


Dacă ar fi avut un mantou, i l-ar fi oferit. Dar mantoul 
lui rămăsese la Bellemere, împreună cu celelalte bagaje. Nu 
intenționase să stea decât două zile; era un loc convenabil în 
care să facă o haltă şi să-şi lase caii să se odihnească înainte 
de a se întoarce la castelul Bretton, venind de la partida de 
vânătoare organizată de familia Charter în Ros-shire. Acum 
că se gândea mai bine, ar fi trebuit să rămână să-şi petreacă 
sărbătorile cu prietenii lui; doar un neghiob pornea la drum 
în Scoţia în această perioadă a anului. 

Avusese însă dintotdeauna o preferință romantică 
pentru castelul Bretton la vremea Crăciunului. Chiar dacă 
locuia în cea mai mare parte a anului la Londra, n-ar fi putut 
să rateze farmecul momentelor când era prins buşteanul 
tradițional de Crăciun, iar la masă se servea faimoasa 
budincă a doamnei Plitherton. Avea prea puţine rude alături 
de care să sărbătorească - doar mama lui şi oricare dintre 
surorile ei necăsătorite care ar fi ales să le fie alături —, dar 
lipsa membrilor din ramura Shevington a familiei făcuse din 
această sărbătoare un eveniment mai vesel şi mai puțin 
scorțos, presărat cu muzică şi dansuri, o distracţie la care 
participau toți cei din castel, de la majordom la spălătorese. 

Acum se părea că această tradiție avea să fie întreruptă 
de Taran Ferguson, care era, surprinzător, atât unchiul lui 
Oakley, cât şi al lui Rocheforte. 

Oakley şi Rocheforte. Aproape căzuse în nas când îi 
văzuse. Îl cunoştea pe Oakley încă de când... ei bine, de când 
îi dăduse un pumn în ochi în prima lor săptămână la Eton şi 
se alesese cu buza însângerată în schimb. Dar se împăcaseră 
bine de atunci încolo. Cât despre Rocheforte, nu-l cunoştea 
bine, însă păruse dintotdeauna genul de bărbat agreabil şi 
nonşalant. 

Aruncă o privire pe fereastră, însă nu putu desluşi 
nimic în beznă. 

— Când ai spus că va ninge la noapte, îi spuse 
domnişoarei Burns, aveai idee şi cât de mult? Sau cât va 
dura? 


— Adică vrei să ştii cam pe când am putea pleca? 
zâmbi Catriona străpungându-l cu ochii ei negri. 

— Exact, râse el. Îi plăcea o femeie care trecea la 
subiect fără ocolişuri. 

— E foarte posibil să mai treacă trei zile, Excelenţă, se 
strâmbă ea. Sau mai multe. 

— Dumnezeule bun, se auzi rostind. 

— Perfect de acord. 

Bret îşi drese vocea: 

— S-a mai întâmplat vreodată ca domnul Ferguson să 
facă... aşa ceva? 

— Adică să răpească un duce? Tânăra femeie strânse 
din buze cu o expresie ce aducea a amuzament. 

— Să răpească pe oricine, explică el. 

— Nu din câte ştiu eu; în schimb, a alergat în fundul 
gol prin sat la ultima sărbătoare a primăverii. 

Bret clipi. Nu cumva tocmai folosise cuvântul „fund”? 
încercă să-şi amintească ultima dată când auzise o femeie de 
viță nobilă rostindu-l. Era destul de sigur că nu se 
întâmplase niciodată. Apoi, privind licăritul flăcărilor pe 
pielea ei, hotări că nu-i păsa. 

Domnişoara Burns nu era frumoasă, nu în felul în care 
era Lady Cecily, cu gura ei ca un boboc de trandafir şi fața în 
formă de inimă. Avea însă ceva anume. Ochii ei, decise. 
Întunecaţi ca noaptea şi arzător de direcți. Nu puteai să-i 
citeşti gândurile, nu în spatele unor ochi atât de întunecați. 

Dar puteai să i le simţi. 

— Excelență? murmură ea nedumerită. 

— Îmi cer scuze, tresări el. Ce spuneai? 

— Vrei să spui, întrebă ea prudentă, nevenindu-i să 
creadă, că vrei să continui povestea despre cum a alergat 
Taran Ferguson în fundul gol prin sat? 

— Exact, răspunse el scurt; dacă ar fi folosit orice alt 
ton, ar fi fost obligat să recunoască în sinea lui că începea să 
roşească. Lucru absolut imposibil, era sigur de asta., 

— Ei bine, spuse ea după o scurtă pauză, a fost un 


pariu. 

— Se întâmplă des în Scoţia ca pariurile să presupună 
alergatul în pielea goală? Amănuntul i se părea de-a dreptul 
interesant. 

— Nicidecum, Excelență. Tocmai când ducele se temu 
c-o  ofensase, colțurile gurii ei se ridicară aproape 
imperceptibil într-un zâmbet: E mult prea frig pentru aşa 
ceva. Aristocratul îşi înăbuşi un hohot de râs, iar Catriona 
urmă: Din câte îmi amintesc, pariul presupunea s-o facă pe 
soția vicarului să leşine. N-a impus nimeni nuditatea. Ridică 
uşor ochii spre cer cu o expresie de exasperare. Aia a fost în 
întregime ideea lui Taran. 

— Şi a câştigat? 

— Bineînţeles că nu! E nevoie de ceva mai mult decât 
de posteriorul lui sfrijit pentru a face o scoţiancă să legine. 

— Sfrijit, ei? murmură Bret. Înseamnă că te-ai uitat? 

— Nu prea aveam cum să nu mă uit. Alerga pe drum 
răcnind ca un zmeu. 

Timp de o clipă ducele o scrută uimit. Era 
nemaipomenit de drăguță aşa cum stătea lângă vatră, cu 
părul bogat începând să se desprindă din agrafe. Totul la ea 
era modest şi cuminte şi perfect cuviincios. 

Mai puţin expresia ei. Îşi dăduse ochii peste cap şi îşi 
încrețise nasul, ba chiar i se păru că îndrăznise să pufnească 
spre el. 

Să pufnească. Încercă să-şi amintească ultima dată 
când auzise o femeie de viță nobilă făcând aşa ceva în 
prezența lui. Probabil atunci când o auzise pe una rostind 
cuvântul „fund”. 

În clipa aceea, râsul ce mocnise în el izbucni în sfârşit. 
Începu discret, cu un tremurat silențios al corpului, apoi se 
trezi hohotind, aplecat în două sub forța valurilor de râs ce 
se rostogoleau şi chiorăiau în burta lui revărsându-se în 
sughițuri de o amplitudine uriaşă. 

Încercă să-şi amintească ultima dată când râsese la fel. 

Ştergându-şi lacrimile din ochi, îi aruncă o privire 


domnişoarei Burns, care, deşi nu stătea chircită, râdea şi ea 
alături de el. Era evident că încerca să-şi păstreze o oarecare 
demnitate, strângând din buze, dar umerii îi tremurau, iar 
într-un final se sprijini de perete, gata-gata să se sufoce: 

— O, Doamne, gemu ea, fluturând o mână fără niciun 
motiv aparent. O, Doamne! Ridică ochii spre el, fixându-l cu 
o privire directă care, bănuia ducele, îi era caracteristică. Nici 
măcar nu ştiu de ce râdem. 

— Nici eu, recunoscu el. 

Râsul se risipi pe nesimţite. 

— Probabil ne e foame, spuse ea încet. 

— Sau frig. 

— Indiferent, şopti ea. 

— Absolut. Fără a se mai putea abţine, se apropie de ea 
şi o sărută. Chiar acolo, în fața focului din camera de zi a lui 
Taran Ferguson, făcu singurul lucru pe care n-ar fi trebuit 
să-l facă. 

O sărută. 


Când ducele se îndepărtă, Catriona fu cuprinsă de frig. 
Un frig mai aspru decât cel pe care îl simţise în trăsură. Mai 
aspru decât cel pe care îl simţise afară în ninsoare. În ciuda 
focului ce ardea vesel în spatele ei, îi era frig. 

Dar nu era răceala dată de temperatură. Era răceala 
născută din goliciune. 

Buzele lui le acoperiseră pe ale ei. Braţele lui fuseseră 
încolăcite în jurul ei. Apoi gata. 

Pur şi simplu. 

Se uită la el. Ochii lui - Doamne sfinte, erau albaştrii. 
Cum de nu observase? Erau ca un lac în miezul verii, atâta 
că lacurile nu aveau mici sclipiri de miazănoapte şi nu-i 
puteau sfredeli sufletul dintr-o privire. 

— Ar trebui să-mi cer scuze, murmură el. 

— Dar n-ai s-o faci? 


— Ar fi o minciună. 

— lar tu nu minți niciodată. 

Nu era o întrebare. Ştia că era adevărat. 

— Nu în legătură cu aşa ceva. 

— Ai mai făcut asta vreodată? cuteză ea să întrebe 
după ce-şi umezi temeinic buzele. 

— Să sărut o femeie? zâmbi el. 

— Să săruți o străină. 

Ducele ezită, însă doar pentru o clipă: 

— Nu. 

Nu trebuia să insiste, o ştia prea bine. Curiozitatea ei 
fu însă prea puternică: 

— De ce nu? 

Ducele plecă puţin capul într-o parte, studiindu-i 
chipul cu o expresie stranie. O analiza, îşi dădu seama 
Catriona. Ba nu, şi-o întipărea în memorie. 

Apoi zâmbetul lui deveni sfios, iar tânăra femeie 
înţelese. Înțelese pur şi simplu că era la fel de ametit de acel 
moment ca şi ea, descoperire care o făcu să se simtă mai 
bine. 

— Nu cred că am mai întâlnit vreodată o străină pe 
care să vreau s-o sărut, explică el. 

— Nici eu. Ducele încuviință uşor din cap, așteptând 
continuarea. Aşteptând... Până acum, încheie ea, gândindu- 
se că ar fi fost nedrept să nu mărturisească. 

Îi mângâie delicat obrazul, apoi o sărută din nou şi, 
pentru prima dată în viață, Catriona îşi permise să creadă în 
magie şi zâne şi toate celelalte creaturi de poveste. Căci, fără 
îndoială, nu putea fi nicio altă explicație. Simţea ceva 
tumultuos străbătându-i corpul, alergându-i prin vene, şi 
nu-şi dorea decât... 

Pe el. 

Îl dorea în absolut toate felurile posibile. „Dumnezeule 
bun din ceruri!” Oftând din rărunchi, se desprinse de el şi se 
dădu înapoi, împleticindu-se la distanță de foc şi de duce. S- 
ar fi îndepărtat şi de ea însăşi dacă ar fi ştiut cum s-o facă. 


— Ei bine, spuse în cele din urmă, aranjându-şi fustele 
ca şi cum totul ar fi fost normal şi nu s-ar fi aruncat, cu o 
clipă în urmă, asupra unui bărbat care probabil lua ceaiul în 
compania regelui. Ei bine, spuse din nou. 

— Ei bine, repetă el. 

Catriona ridică brusc privirea. Îşi bătea joc de ea? 

Dar ochii lui erau calzi. Nu, erau fierbinţi. Şi-i trezeau 
unele senzații trupeşti de care nu era sigură că ar fi trebuit 
să ştie înainte de prima noapte în patul conjugal! 

— Încetează! îi ceru. 

— Ce să încetez? 

— Încetează să mă mai priveşti atât. Ca şi cum... ca şi 
cum... 

— Ca şi cum te-aş plăcea? surâse ducele. 

— Nu! 

— Ca şi cum aş crede că săruți foarte bine? 

— Fir-ar să fie, gemu ea, acoperindu-şi fața cu mâinile. 
Nu-i stătea în fire să blesteme, însă nu-i stătea în fire nici să 
sărute un duce, şi cu siguranță nu-i stătea în fire şi fie 
aruncată într-o trăsură şi purtată preț de şaisprezece 
kilometri prin zăpadă, pe drumuri impracticabile. Îl dau 
cuvântul meu de onoare că nu obişnuiesc să fac aşa ceva, 
murmură, cu fața încă ascunsă în palme. 

— Asta ştiu. Catriona ridică privirea, iar ducele zâmbi 
din nou cu acea înclinare leneşă, copilăroasă a buzelor care o 
dădea complet peste cap: Nebunia momentului. A întregii 
seri. Cu siguranță ni se va ierta tuturor purtarea 
neobişnuită. Dar trebuie să recunosc... Vorbele i se pierdură 
în tăcere, iar Catriona se trezi urmărindu-l cu respirația 
tăiată. Sunt onorat că momentul tău de nebunie s-a petrecut 
cu mine. 

Tânăra femeie făcu un pas în spate. Nu fiindcă i-ar fost 
teamă de el, ci fiindcă îi era teamă de ea însăşi. 

— Sunt o lady respectabilă! 

— Ştiu. 

Catriona înghiți un nod: 


— Aş fi recunoscătoare dacă nu ai... hm... Nu reuşi să 
termine propoziția. Avea să înțeleagă la ce se referea. 

Ducele se întoarse cu fața către foc, întinzând mâinile 
spre căldură. Era un semnal cât se poate de clar că aveau să 
uite amândoi de acea nebunie de moment. 

— Sunt şi eu la fel de vulnerabil în fața ciudăţenii 
acestei situații, mărturisi el. Nici eu nu fac, de regulă aşa 
ceva. 

„Delilah.” 

Catriona tresări, pe bună dreptate. Cu ceva timp în 
urmă, în trăsură, când el era încă beat... O strigase Delilah. 
În mod evident, cu respectiva făcea aşa ceva. 

— Unde este Taran? întrebă ea, pe un ton aproape 
implorator. 

— Nu spuneai că probabil a uitat de noi? Auzindu-i 
oftatul, ducele vru s-o liniştească: Oakley nu va uita. 

Catriona se întoarse şi clipi surprinsă: 

— Poftim? 

— Lordul Oakley. Nu va uita să ne caute camere. Îl 
cunosc de ani buni, iar gândul că probabil crapă de ruşine 
din cauza acestei poveşti e singurul care face situația mai 
suportabilă. 

— Nu-l placi? 

— Dimpotrivă. ÎL consider de multă vreme un prieten. 
De asta savurez atât de mult nefericirea lui. 

„Bărbaţii sunt ciudaţi”, decise Catriona în sinea ei. 

E cât se poate de bine-crescut, îi explică ducele. 

— Iar tu nu eşti? Tânăra femeie îşi muşcă buza. N-ar fi 
trebuit să întrebe aşa ceva. 

Pe chipul lui se contură un zâmbet vag. 

— Eu nu sunt la fel de binecrescut ca el, după cât ne 
pare. Catriona roşi până în vârful urechilor, iar ducele ridică 
din umeri şi se răsuci din nou spre vatră. Crede-mă când îţi 
spun că nu există tortură mai mare pentru el decât să fie 
implicat în aşa ceva. Sunt sigur că ar prefera de departe să 
fie victimă decât călău. 


— Dar nu el... 

— O, se va simți oricum responsabil. Ferguson este 
unchiul lui. 

— Într-adevăr. Şi cum rămâne cu celălalt? se interesă 
ea după o clipă. 

— Rocheforte, adică? întrebă el, după o ezitare aproape 
imperceptibilă. 

— Da. Deşi... Este domnul Rocheforte, sau lordul 
Rocheforte? Sunt cam jenată că nu ştiu ce formulă de 
adresare să folosesc. Nu am mai întâlnit niciodată un viconte 
francez. 

— Domnul Rocheforte, cred, zise ducele ridicând uşor 
din umeri. Trebuie verificat în recenta Cartă regală. Catriona 
nu avea nici cea mai mică idee despre ce vorbea, aşa că nu 
comentă, aşteptând urmarea: Nu-l va deranja indiferent ce 
apelativ foloseşti. El nu ia nimic în serios. N-a făcut-o 
niciodată. 

— O pereche ciudată de veri, remarcă ea. 

— Da, aşa e. Pe neaşteptate, se întoarse spre ea şi îi 
porunci:  Povesteşte-mi despre restul. Preţ de o clipă, 
Catriona nu făcu decât să se holbeze la el surprinsă! Tonul 
lui fusese atât de autoritar! Cu toate acestea, nu se simți 
jignită. Probabil acest ton îi stătea mai mult în fire decât cel 
pe care îl folosise anterior. Era, în fond, duce. Vom fi nevoiți 
să rămânem împreună câteva zile, explică el. Ar trebui să 
ştiu ce hram poartă fiecare. 

— Aha. Ei bine... îşi drese vocea. Una dintre ele este 
Lady Cecily, desigur. Dar tatăl ei e contele de Maycott. Din 
moment ce te aflai la Bellemere, probabil o cunoşti deja. 

— Puțin, spuse el distrat. 

— Ei bine, asta este mai mult decât o cunosc eu. 
Familia ei a petrecut aproape doi ani renovând castelul 
Bellemere. Mie mi se pare o nebunie, dar... Catriona ridică 
din umeri. 

— Ai o gândire destul de practică, nu-i aşa? 

— Pot s-o iau ca pe un compliment? 


— Desigur, murmură el. 

— Ca să fiu sinceră, nu cred că familia Maycott 
intenționează să petreacă la castel mai mult de două 
săptămâni pe an. Mi se pare o cheltuială exagerată pentru o 
locuință pe care o foloseşti atât de rar. 

— E foarte frumos, însă. 

— Aşa e. Şi nu pot să mă plâng. Satul nu a mai fost 
înfloritor de când... Se opri. Era mai bine să nu aducă vorba 
de politică de față cu un englez, mai ales unul care probabil 
era stăpân peste jumătate din Anglia. Contele de Maycotit le-a 
oferit multe locuri de muncă sătenilor, iar pentru asta îi sunt 
recunoscătoare. 

— Şi celelalte? se interesă el. 

— Surorile Chisholm, zise Catriona. Of, cum să i le 
descrie? Sunt surori vitrege, de fapt, şi... nu țin enorm una la 
cealaltă. Pe Fiona nu o cunosc prea bine — Marilla e de seama 
mea. Strânse din buze, încercând să urmeze principiul „dacă 
nu ai nimic frumos de spus, mai bine taci”. Evident, şi-au 
făcut amândouă intrarea în cercurile înaltei societăți 
londoneze, încheie ea. 

— Şi tu? 

— Dacă am fost la Londra? întrebă Catriona surprinsă. 
Bineînţeles că nu. Dar am petrecut un sezon la Edinburgh. 
De fapt, nu un sezon propriu-zis, ci o întâlnire de câteva 
săptămâni între mai multe familii. 

— Îmi place Edinburgh, spuse ducele amabil. 

— Şi mie. 

Şi astfel, pe neaşteptate, tânăra femeie îşi dădu seama 
că nu se mai simțea sub tensiune în prezența lui. Nu ştia 
cum era posibil să sărute un bărbat până aproape îi pierea 
graiul, apoi, doar câteva minute mai târziu, să se simtă 
complet normal. 

Dar aşa stăteau lucrurile. 

Desigur, exact atunci se întoarse lordul Oakley, 
profund încruntat. 

— Îmi cer scuze, spuse el intrând furtunos. 


Domnişoară Burns, am găsit o cameră pentru dumneata. Cu 
regret te anunț că nu e elegantă, dar e curată. 

— Mulţumesc. 

— Tu poţi să stai în camera mea, Bret. 

— Şi tu unde ai să dormi? 

Lordul Oakley flutură încet din mână, ignorând 
întrebarea. 

— Robin va cobori imediat. O să te conducă el. Se 
întoarse spre Catriona. Dă-mi voie să te conduc la camera 
dumitale, domnişoară Burns. Îmi cer scuze pentru lipsa unei 
dame de companie, dar nu există nicio femeie disponibilă 
care să-mi ia locul. Şi, te asigur, virtutea dumitale e în 
siguranţă cu mine. 

Catriona îi aruncă o privire ducelui. Avea încredere în 
el, îşi dădu ea seama, deşi nu ar fi putut spune exact de ce. 
Observându-i gestul discret de aprobare, spuse: 

— Nu va fi o problemă, Lord Oakley. Escorta dumitale e 
cel mai puțin necuviincios aspect din această seară. Sunt 
sigură. 

— Pe aici, te rog, o invită el afişând un zâmbet obosit. 

Catriona îi acceptă brațul şi amândoi ieşiră din 
încăpere. Străbătură nişte coridoare sinuoase şi ajunseră în 
aripa servitorilor. După toate câte se petrecuseră, hotări că, 
atâta timp cât avea o pătură, nu-i păsa. 


Capitolul 4 


A doua zi dimineață 


Catriona fusese dintotdeauna o persoană matinală şi se 
obişnuise să ia micul dejun rapid, ţinându-şi singură 
companie, dar când intră în sala de mese ducele de Bretton 
era deja aşezat la masă, întinzând unt pe o bucată de pâine 
prăjită. 


— Bună dimineața, domnişoară Burns, spuse acesta, 
ridicându-se imediat în picioare. 

Catriona îi oferi o reverență scurtă, plecându-şi capul 
mai puțin din respect şi mai mult din dorința de a ascunde 
uşoara roşeaţă ce i se instalase în obraji. 

În ajun îl sărutase. Sărutase un duce. Doamne, fusese 
primul ei sărut, şi pe deasupra cu un duce? 

— E satisfăcător micul dejun? se interesă ea, 
întorcându-se spre bufetul bine aprovizionat. Orice defecte ar 
fi avut Taran Ferguson, le oferise o masă de dimineață 
excelentă. Cuprindea două feluri de carne, ouă preparate în 
trei moduri diferite, hering în saramură, pâine prăjită şi 
biscuiţi de orz. Şi, desigur, unt şi dulceaţă de casă. 

— Sincer să fiu, nici nu țin minte să fi avut parte de un 
mic dejun mai plăcut. 

— Doamna McVittie e cea mai bună chelăreasă din 
districtul nostru, confirmă Catriona, încărcându-şi farfuria 
cu mâncare. Nu ştiu de ce stă la Finovair. Toţi moşierii din 
partea locului încearcă să o răpească. 

— Îţi recomand biscuiţii de orz, spuse Bretton. 

Catriona confirmă din cap, aşezându-se în fața lui. 

— Eu recomand întotdeauna biscuiții de orz ai doamnei 
McVittie. 

— Mă întreb de ce nouă nu ne ies bine în Anglia? 
reflectă el. 

— Refuz să răspund la aşa ceva, replică ea iute, 
nevrând să ofenseze o țară întreagă. 

Ducele răspunse cu un chicotit, aşa cum sperase şi 
Catriona. Trebuia să păstreze tonul conversaţiei lejer şi 
observaţiile sarcastice. În acest mod avea o şansă de uita că, 
în urmă cu nici douăsprezece ore, buzele lui fuseseră lipite 
de ale ei. Sau, cel puţin, o şansă de a-l face pe el să uite. 

Cele câteva zile aveau să fie foarte dificile dacă ducele 
îşi închipuia că tânjea după el. Dumnezeule, dacă i-ar trecut 
prin cap că ea încerca să-l târască forțat într-o căsnicie, şi-ar 
fi luat tălpăşița urlând de groază. 


O scoțiancă vizibil lipsită de noblețe şi un duce englez. 
Era caraghios. 

— Va trebui să-ți torni singură ceaiul, spuse ducele, 
arătând din cap spre ceainic. Unul dintre membrii 
personalului lui Ferguson... Ei bine, nu ştiu exact cum să-i 
spun, cu siguranţă nu valet... 

— Băiat, completă Catriona. 

Aristocratul ridică privirea, vizibil surprins. 

— Unul dintre băieții lui, explică ea. Aşa le spune 
Taran. Nu cred că are vreunul mai tânăr de şaizeci de ani, 
dar sunt de o loialitate feroce. 

— Chiar aşa, făcu Bretton imperturbabil. 

— Suficient de loiali cât să răpească nişte femei dintr-o 
sală de bal, spuse Catriona în locul lui, căci la asta se 
referise, desigur. 

Bretton privi în dreapta şi în stânga, probabil pentru a 
se asigura că niciunul dintre oamenii lui Taran nu se afla 
suficient de aproape cât să-l audă. 

— Oricum ar dori să-i spună domnului care s-a aflat 
aici mai devreme, nu prea cred că mâinile lui zbârcite ar 
nimeri să toarne ceaiul în ceaşcă. 

— Înţeleg, murmură ea întinzându-se să-şi toarnă 
singură. 

— Probabil nu mai e fierbinte. 

— Am să suport. Când ducele zâmbi vag spre propria 
ceaşcă de ceai, Catriona întrebă: Doreşti încă o porție? 

La răspunsul lui afirmativ, turnă ceaiul călduț în 
ceaşcă, apoi începu să-şi întindă gem pe un biscuit. 

— Ai dormit bine? se interesă el. 

— Nu, dar nici nu m-am aşteptat. 

Nu avea de gând să se plângă de faptul că fusese 
găzduită în camera unei menajere. De fapt, se bucurase că i 
se oferise un pat; nutrise temerea că seniorul avea să-i 
găsească un loc la grajduri. Însă minuscula cămăruţă nu 
avea cămin, şi deşi lordul Oakley îi dăduse trei pături, erau 
toate destul de subțiri. 


Cel puţin câtă vreme doamna McVittie era chelăreasă, 
Catriona putea fi sigură că salteaua era aerisită şi curată. Un 
pat cu ploşniţe ar fi fost cu adevărat insulta finală. 

— Şi, domnia ta? Ai dormit bine? întrebă ea foarte 
politicoasă. 

Bret primise camera lordului Oakley, neîndoielnic mai 
confortabilă decât a ei. Cu siguranță nu la standardele unui 
duce, dar chiar şi aşa, probabil că cea mai bună cameră din 
castelul Finovair. 

— Mă tem că nu, dar după cum spuneai, am să suport. 
Ducele îşi tăie o bucată de jambon şi o mâncă tacticos. 
Întotdeauna e atât de frig? 

— În decembrie? Buzele tinerei femei se întredeschiseră 
într-o expresie de surpriză... şi poate o idea de dezamăgire. 
Doar nu-i pusese o întrebare atât de stupidă! Şi ea care 
tocmai stabilise că-i plăcea destul de mult acest englez de 
viță nobilă. Ăă, da, răspunse, într-un târziu. 

Ducele nu-şi dădu ochii peste cap, ci îi ridică scurt spre 
cer cu exasperare. 

— Nu, mă refeream la locul ăsta. La Finovair. Am 
tremurat toată noaptea. 

— Nu ai avut foc în cameră? 

— Ba da, dar mă tem că era un miraj. Şi s-a stins până 
dimineața. 

— Tatăl meu spune că de asta se căsătoresc scoțienii 
încă de când sunt tineri, zise Catriona dând din cap 
înțelegătoare. 

La auzul acestor vorbe, ducele încremeni. 

— Poftim? 

— De dragul căldurii, explică ea. Este aproape 
imposibil să încălzeşti castelele vechi. De obicei eu dorm cu 
dulăul meu. Bretton aproape că-şi scuipă ceaiul, însă 
Catriona urmă cu un mic zâmbet poznaş: N-ai decât să râzi, 
dar Limmerick cântăreşte patruzeci şi cinci de kilograme. E 
ca o buiotă uriaşă şi blănoasă, care nu se răceşte niciodată. 

— Limmerick? 


— Bunicul meu era irlandez, mormăi Catriona 
întorcându-se la mâncarea ei. 

— Cum îmi imaginez că Ferguson nu şi-a dezlegat 
dulăii să te alerge, ţi-a fost suficient de cald azi noapte? 

— Nu prea. Ridică din umeri, resemnată cu soarta ei. 
În camera unei menajere. Nu are cămin, mă tem. Şi, după 
cum ai ghicit, nici câine. 

— Ai fost pusă în salonul servitorilor? Pe chipul lui se 
adunară nori grei de furtună. 

— „Salon” este un termen cam exagerat, spuse cu 
modestie Catriona. 

— Pe toți... scuze, se fâstâci el, dar nu înainte ca tânăra 
femeie să audă primele litere din „dracii”. Am să vorbesc cu 
Oakley imediat. Nu permit să fii insultată de... 

— Nu-i tocmai o insultă, îl întrerupse ea. Sau cel puţin 
nu una mai mare decât a fi informată că am fost răpită din 
greşeală. Puse jos felia de pâine prăjită şi îl privi cu o 
sprânceană arcuită. Dacă tot trebuie să rabd deranjul, mi-ar 
fi plăcut să fie cu intenție. 

Ducele se zgâi la ea preț de o clipă, apoi zâmbi, aproape 
fără voia lui. 

— Te admir că reuşeşti să-ți păstrezi buna dispoziţie. 

— Nu am ce să fac, ridică ea din umeri. Suntem blocați 
aici pentru câteva zile, aşa că nu este cazul să ne dedăm la 
istericale. 

— Chiar şi aşa, aranjamentul e inacceptabil. I-am spus 
lui Oakley că poate să-ți dea camera mea. 

— Nu vreau să insist prea mult, spuse Catriona, fericită 
că Bret se mâniase atât de tare de dragul ei, dar camera ta e 
camera lui, iar ultimul lucru pe care va dori să-l facă e să 
lezeze demnitatea unui duce. 

— Am fost răpit de un moşneag nebun care învârtea un 
drug pe deasupra capului! Demnitatea mea a încasat deja o 
lovitură fatală. Văzând că ea se străduia din răsputeri să nu 
râdă, o îndemnă morocănos: Hai, dă-i drumul! 

Catriona îşi duse şervețelul la buze, îşi înăbuşi 


chicotul, apoi adoptă o expresie cât se poate de serioasă 
înainte de a spune: 

— Era o spadă lată, Excelență, nu un drug?. 

— Există vreo diferență? 

— Dacă Hamish ar fi mânuit un drug, nu prea ai fi stat 
acum să discuți despre asta la micul dejun. Nedumerirea de 
pe chipul lui o împinse să-l lămurească: Este un par zdravăn 
de lemn, Excelenţă. Un trunchi de copac. lar drugii nu se 
prea folosesc în bătălii. Ne place pur şi simplu să-i aruncăm 
de ici-colo. Ei bine, bărbaților le place. 

Se scurse o clipă îndelungată înainte ca Bretton să 
comenteze: 

— Voi, scoțţienii, aveți jocuri foarte ciudate. Catriona 
ridică din sprâncene sfidător, apoi se întoarse la ceaiul ei. Ce 
înseamnă asta? întrebă ducele. 

— Habar nu am la ce te referi. 

— Privirea aceea, o acuză el. 

— Privire? repetă ea. 

— Nu crezi că sunt în stare să arunc un buştean, rosti 
el mijindu-şi ochii. 

— Ei bine, ştiu sigur că eu nu pot să arunc un buştean. 

— Tu eşti femeie. 

— Da. 

— Pot să arunc un nenorocit de buştean. 

— Adevărata întrebare ar fi, cât de departe? zise ea 
arcuindu-şi o sprânceană. 

Ducele îşi dăduse probabil seama că începuse să 
semene cu un păun trufaş, căci avu bunul-simţ de a adopta 
o expresie spăşită. Apoi o surprinse cu totul mărturisind: 

— Câţiva centimetri, în cel mai rău caz. 

Catriona îşi păstră expresia arogantă preț de exact 
două secunde, după care îşi pierdu complet controlul şi 


2 În Scoţia sunt foarte populare şi acum întrecerile de caber tossing, la 
care participanţii aruncă drugi de lemn, uneori trunchiuri de copac, lungi 
de patru metri. (n.red.) 


izbucni în râs. 

— Of, Doamne, gâfâi ea, ştergându-şi lacrimile. Of, 
Doamne! 

Exact acela fu momentul în care Marilla îşi făcu 
intrarea în sala de mese. Marilla, despre care Catriona era 
sigură că rareori se ridica din pat până-n prânz. Evident, 
cineva îi şoptise că ducele obişnuia să se trezească devreme. 

— Cât eşti de veselă, Catriona, observă nou-venita; pe 
buzele ei, afirmația dobândi conotații acuzatoare nete. 

Cea vizată deschise gura să răspundă, dar orice 
tentativă de comentariu inteligent îi pieri pe buze, căci 
Marilla renunțase la ţinuta de seară cât se poate de 
nepotrivită împrejurărilor, înlocuind-o cu o rochie de brocart 
greu datând probabil din secolul anterior. 

Nu că aşa ceva ar fi lăsat-o mută pe Catriona. 
Persoanele descurcărețe i se păreau demne de admirat, iar 
dacă dulapurile lui Taran nu conţineau decât relicve din 
epoca georgiană, foarte bine. Dar Marilla îşi alesese o rochie 
de un roşu cât se poate de profund, întunecat şi senzual, cu 
un corset foarte strâns pe talie şi un decolteu pătrățos ce 
cobora mult mai mult decât ar fi fost cazul. 

— Nu-i aşa că e drăguță? spuse Marilla, netezindu-şi 
fusta cu mâna. Era un cufăr plin cu rochii în pod. Unul 
dintre oamenii lui Taran l-a adus jos. 

Catriona se mulțumi să se zgâiască mută. Cât despre 
duce, acesta nu părea capabil să-şi desprindă privirea de pe 
sânii Marillei, care tremurau la fiecare mişcare ca o budincă 
de-abia răsturnată din tavă. Catriona ar fi fost iritată, însă 
nici ea nu reuşea să-şi desprindă privirea de pe ei. Fuseseră 
ridicați atât de mult, încât partea de sus devenise complet 
plată. Ar fi putut să aşeze o farfurie mare fără să se piardă o 
singură firimitură. 

— Marilla, sugeră ea timid, poate ar trebui să... ăă... 

— Nu aş putea nicidecum să port aceeaşi rochie două 
zile la rând, anunță cealaltă demn. Întrucât Catriona, 
îmbrăcată în aceeaşi rochie de catifea verde pe care o purtase 


şi în seara precedentă, decise să se abţină de la comentarii, 
Marilla îşi flutură voios mâinile, alintându-se: E ca un bal 
mascat! 

Catriona şi ducele icniră deodată, căci în urma gestului 
fu cât pe ce să se dezgolească total. Dar ea probabil că nu 
observă, căci continuă să se agite veselă, sporovăind despre 
camera ei, despre sora ei, despre rochia ei. La fiecare 
mişcare, Catriona tresărea, speriată că sânii Marillei aveau 
să se reverse pe neaşteptate lovindu-i pe toţi în față. 

— Domnişoară Marilla, spuse ducele într-un final 
ridicându-se în picioare şi dregându-şi vocea. Sper că ţi-e 
foame. Chelăreasa domnului Ferguson s-a întrecut pe ea 
însăşi. 

— O, eu rareori mănânc mai mult de o felie de pâine 
prăjită dimineaţa, răspunse Marilla. Cobori privirea spre 
festinul din fața ei, apoi completă: Cu gem, desigur. 

— Poate doreşti să faci o excepţie în dimineaţa asta, 
sugeră Catriona, în vreme ce ducele se aşeză la loc. Vei avea 
nevoie de forță. Excelența sa s-a arătat interesat de 
aruncatul buştenilor. 

— Aruncatul buştenilor? repetă Marilla. Cât de foarte, 
foarte nobil din partea domniei tale să te interesezi de 
obiceiurile noastre scoțiene, Excelenţă! 

Catriona nu era sigură ce anume era nobil în toată 
povestea, darămite foarte, foarte nobil, dar decise să nu 
insiste, optând pentru împăciuire. 

— Cred că va fi foarte distractiv. Dacă tot e în Scoţia, 
ducele ar putea foarte bine să învețe câteva dintre tradiţiile 
noastre. 

— Va fi frig, remarcă Marilla. 

Avea dreptate, desigur. Avea să fie crâncen de frig, iar 
dacă în discuţie ar fi fost implicat altcineva, Catriona ar 
renunțat la sugestie în favoarea unui grog cald în jurul 
focului. Însă Marilla îi stătuse dintotdeauna ca un ghimpe în 
coaste, şi, ceea ce conta şi mai mult în acel moment, se tot 
arunca asupra ducelui. 


— Va fi revigorant. Evident însă, va trebui să ne 
îmbrăcăm bine. 

— Eu cred că e o idee fantastică, interveni ducele. 

— Serios? întrebă Catriona. 

— Serios? repetă Marilla. Bineînţeles. Ai un spirit 
sportiv atât de foarte aristocratic, Excelenţă! 

— Foarte, foarte aristocratic, bombăni Catriona. 

— Deşi ar trebui să aşteptăm până se mai potoleşte 
ninsoarea, le atrase el atenţia. 

— Deci încă mai ninge? Marilla îşi duse o mână 
tremurătoare la inimă. 

Catriona arătă spre fereastră: 

— Poţi să te uiţi pe geam, e chiar în fața ta. 

— O, ce se va alege de noi? se tângui cealaltă fără să 
bage în seamă înțepătura. 

— Îţi recomand jambonul, spuse Catriona sec. Cu 
siguranță vom avea nevoie de rezerve care să ne ajute să 
supravieţuim în tot acest timp. 

Ducele scoase un sunet ca şi cum s-ar fi înecat. 

— Ei bine, zise Marilla, poate doar o bucăţică. 

Sau trei, după cum se vădi. 

Îşi aduse la masă pâinea prăjită, gemul şi jambonul şi 
se aşeză în dreapta ducelui, făcând cumva ca scaunul să 
alunece la doar câţiva centimetri de al lui. Îi zâmbi drăgălaş, 
cu sânii aproape împungându-i brațul. 

Catriona nu putu decât să se holbeze uluită. Cu 
siguranță acele corsete demodate nu puteau fi confortabile. 

Sânii Marillei se ridicau în fața trunchiului ei la cel 
puțin cincisprezece centimetri distanță. 

— Ai dormit bine? o întrebă ducele, încercând brav să 
nu-şi lase privirea să alunece în jos. 

— O, Doamne, nu, răspunse Marilla, punându-şi o 
mână pe brațul lui. Mi-a fost îngrozitor de frig. 

— Poate că domnul Ferguson ar putea să-ți împrumute 
un câine, murmură el. 

Marilla clipi surprinsă din frumoşii săi ochi albaştri. 


Catrionei, pe de altă parte, i se opri ceaiul în gât. 

— lar patul meu a fost înspăimântător de ţeapăn şi 
tare, continuă Marilla, oftând demonstrativ. Se întoarse spre 
duce cu o privire delicată. Dar al domniei tale? 

— AL... ăăă... poftim? 

— Patul domniei tale, Excelenţă, şopti ea. A fost țeapăn 
şi tare? Catriona avu impresia că Bretton era pe punctul de 
a-şi da duhul. Şi oare ce se vedea... roşise? Chiar roşea! Cu 
adevărat! Dar pernele au fost plăcute, continuă Marilla. Îmi 
plac pernele moi, domniei tale nu? 

Privirea ducelui alunecă imediat spre pernele moi ale 
Marillei. Catriona nu putea să nu înțeleagă. La fel alunecase 
şi privirea ei. Era cam aceeaşi situaţie ca şi cu fundul sfrijit 
al lui Taran când alergase prin sat încercând s-o şocheze pe 
soția vicarului. Era imposibil să nu te uiţi. 

— Ăăă... eu... Aăă... Ducele îşi luă ceaşca de ceai şi goli 
ultimele rămăşiţe. 

— Cât crezi că va dura până să fim salvaţi? întrebă 
Marilla pe o voce tainică. 

— Nu suntem nicidecum în pericol, domnişoară 
Marilla, răspunse Bretton. 

Chiar şi aşa. Oftă dramatic. Smulşi din casele 


noastre. 

— Din casa lui Lady Cecily, o corectă Catriona, 
făcându-şi de lucru cu mâncarea. Nu îndrăznea să ridice 
privirea. Efectiv nu îndrăznea. După cum se scutura 
comeseana lor, îi era groază de ce ar fi putut să vadă. 

— Chiar şi aşa, spuse Marilla, cu ceva mai puțină 
dulceaţă şi veselie decât în replica pe care i-o adresase 
ducelui. Oare ce vom face pentru a ne ocupa timpul? 

— Cred că domnişoara Burns a sugerat un concurs de 
aruncat buşteni, îi aminti Bretton. 

— O, doar nu vorbeşti serios! protestă Marilla clipind 
indignată. 

Catriona se uită la el exact la timp pentru a-l vedea 
ridicând din umeri cu falsă modestie. 


— Nu văd de ce nu am putea încerca. În plus, nu 
cumva mi-ai lăudat recent spiritul sportiv? 

— Dar ai văzut vreodată un buştean? 

— Domnişoara Burns îmi spune că e un fel de par. 

— Da, dar €... 0! 

— Vai, îmi pare atât de rău, se scuză Catriona. Habar 
nu am cum a ajuns gemul meu să zboare aşa de pe lingură. 

Marilla îngustă ochii până deveniră doar nişte 
deschizături fine, dar nu spuse nimic şi, luându-şi şervetul, 
îşi şterse picătura roşie de pe piept înainte să alunece în 
crăpătura adâncă şi întunecată dintre sânii ei. 

Dacă ducele îşi închipuia că buşteanul era un simplu 
par, nu avea de gând să-i dea voie Marillei să-l contrazică. 

— O, vai, spuse aceasta, aplecându-se spre el. Nu pot 
să ajung la unt. 

Bretton se întinse îndatoritor după unt, care se afla la 
dreapta lui, iar Catriona privi uluită cum Marilla profită de 
ocazie pentru a se trage şi mai aproape de el. Când ducele se 
întoarse, tânăra femeie era la doar câţiva centimetri distanță, 
fluturându-şi genele ca aripile unui fluture. 

Dacă Marilla nu i-ar fi fost antipatică de atâţia ani, 
Catriona ar fi fost impresionată. Sincer, fata trebuia 
apreciată pentru perseverenţă. 

Ducele îi aruncă o privire ce spunea clar „Salvează- 
mă!”, iar ea tocmai încerca să găsească o cale de a-l ajuta şi 
când auziră toți sunetul unor paşi ce se apropiau. Lordul 
Oakley intră în sala de mese, iar Bretton sări în picioare 
pentru a-şi întâmpina prietenul. 

— Oakley! exclamă el, cu suficient entuziasm cât să 
provoace o notă vagă de alarmă pe chipul celuilalt. 

— Bret, spuse lordul Oakley încet, măsurând din priviri 
încăperea, ca şi cum s-ar fi aşteptat ca cineva să apară de 
nicăieri şi să țipe „Surpriză!” 

— Vino lângă noi, porunci ducele. Acum. 

— Bună dimineața, Lord Oakley, îl salută Marilla. 

Oakley cobori privirea spre ea şi tresări. 


— Ţi-o aminteşti pe domnişoara Marilla, zise Bretton. 

— O, nu fi caraghios, râse aceasta, cu un hohot ce făcu 
să tremure din tot corpul. Oare cum ar putea să uite de 
oricare dintre noi? 

Lordul Oakley se apropie în grabă de bufet, umplându- 
şi farfuria. 

— Eu şi domnişoara Burns tocmai eram pe punctul da 
a termina, spuse Bretton rapid. 

Catriona îşi simți buzele gata să se întredeschidă şi 
aproape spuse „Serios?”, însă ducele îi aruncă o priviră atât 
de disperată, încât nu putu decât să aprobe din cap şi să 
mormăie „Mmm-hmm”, cu gura plină de la uriaşa furculiță 
de ouă pe care tocmai o înfulecase. 

— Tu poţi să-i ţii companie domnişoarei Marilla, i se 
adresă Bret amicului său. 

Catriona îşi îndesă încă două înghițituri de mâncare în 
sură, observând cum Marilla îl studia critic pe lordul Oakley. 
Bietul om avea titlul de conte, îşi spuse cu o tresărire de 
vinovăție. Marilla avea să sară pe el ca... Ei bine, aşa cum 
sărise pe duce. 

Însă Catriona nu putea să-şi asume responsabilitatea 
de a salva pe toată lumea de Marilla, iar ducele fusese primul 
care să-i ceară ajutorul... I-l ceruse tacit, dar chiar şi aşa. Ea 
înțelesese. 

— Domnişoară Burns? o trezi el din visare, întinzându-i 
nerăbdător brațul. Catriona aprobă din cap şi ridică o mână 
ca pentru a cere un mic răgaz, sorbind în grabă restul de ceai 
din ceaşcă. Mergem la plimbare, îl informă ducele pe nepotul 
gazdei. 

— E o idee minunată, se entuziasmă Marilla. 

— O, dar tu trebuie să-ți termini micul dejun, interveni 
Catriona repede. Şi să-i ţii companie lordului Oakley. 

— Asta mi-ar plăcea mai mult decât orice, murmură 
Marilla. Se întoarse spre tânărul nobil, care se aşezase un 
scaun lângă ea, şi îi zâmbi seducător pe deasupra pieptului 
opulent. 


Catriona avu impresia că îl aude pe lordul Oakley 
înghițind în sec. Dar nu putea fi sigură. Ducele o prinsese 
deja de braț şi o târa spre uşă. 


Capitolul 5 


Brett nu eliberă brațul domnişoarei Burns până nu se 
îndepărtară preț de trei camere mari de Marilla Chisholm. 
De-abia atunci se întoarse spre ea şi îi spuse: 

— Mulţumesc. Apoi, fiindcă o singură dată nu era nici 
departe suficient, repetă: Mulţumesc. 

— Cu mare plăcere, zise ea, coborând privirea spre ceva 
ce ţinea în mână. 

— Ţi-ai adus un biscuit? 

— Păi îmi era încă foame. Era vina lui. Dar cu 
siguranță avea să-l ierte. Catriona aruncă o privire spre uşa 
prin care tocmai trecuseră: Cred că e posibil să fi lăsat o dâră 
de firimituri în urma mea. 

— Îmi cer sincer scuze, dar... 

— Nu e nevoie să-ți ceri scuze, câtă vreme nu te 
deranjează dacă termin de mâncat acum. 

— Chiar te rog. 

— Aveam impresia că Marilla e gata să te atace, zise ea 
după ce luă o îmbucătură mică şi delicată. 

— Întotdeauna e atât de... 

— Directă? 

Un termen mai blând în locul celui pe care l-ar fi 
utilizat probabil el. 

— Întocmai. 

— Nu. Dar tu eşti duce. Îşi desprinse privirea de pe 
mâncare, ridicând spre el ochii mari şi plini de acelaşi 
amuzament care-i juca şi pe buze. Îmi pare rău. 

— Că sunt duce? 

— Nu poate fi ceva bun în astfel de situații. 


Bret deschise gura să spună... Ce anume? Se blocă. 
Oare ce anume avusese în minte? 

— Excelență? Catriona îl privi curioasă. 

— Ai dreptate, spuse el. Oricât ar fi fost de plăcut 
statutul aristocratic - serios, ce idiot s-ar fi plâns de bani, 
putere şi prestigiu? —, trebuia totuşi să recunosc că faptul 
că, atâta vreme cât Marilla Chisholm era ieşită la vânătoare, 
viața ca grăjdar începea să pară destul de tentantă. 

— Sunt sigură că în cea mai mare parte a timpului e 
încântătoare, zise Catriona, lingându-şi gemul de căpşune de 
pe degete. Viaţa de duce, adică. 

El rămase stană de piatră, incapabil să-şi desprindă 
privirea de pe gura ei, de pe buzele trandafirii şi pline. Şi de 
pe limba ei, ieşită să culeagă şi ultimele picături de gem 
lipicios şi dulce. 

Limba ei. De ce se zgâia la limba ei? 

— Nu-i cazul să-ţi faci griji în ceea ce mă priveşte, urmă 
ea. 

Ducele clipi, mutându-şi privirea de pe buzele diafane 
înapoi la ochii ei. 

— Poftim? 

— Că am să mă țin după tine, explică tânăra femeie, 
părând oarecum uşurată să dea cărțile pe față. Şi cred că 
nici Fiona nu reprezintă un pericol. 

— Fiona? 

— Fiica mai mare a soţilor Chisholm. Este la fel de 
diferită de Marilla precum, ei bine, precum sunt eu, cred. Nu 
intenționează câtuşi de puțin să se mărite. 

Bret o scrută cu o expresie de curiozitate: 

— Asta înseamnă că nici tu? 

— O, nu, eu intenționez s-o fac. Dar nu intenționez să 
mă căsătoresc cu tine. 

— Bineînţeles că nu, replică el înțepat, în toată 
splendoarea orgoliului său masculin. Primul lui refuz în 
materie de pețit, şi nici măcar nu ceruse mâna nimănui. 

Privirea ei o întâlni pe a lui şi, preţ de o clipă foarte 


scurtă, din ochii ei dispăru frivolitatea. 

— Ar fi o mare prostie din partea mea chiar şi să mă 
gândesc la aşa ceva, mărturisi Catriona. 

Nu părea să existe niciun răspuns potrivit la o 
asemenea declaraţie. Să o aprobe ar fi însemnat o insultă 
gravă, însă era evident că avea dreptate. Îşi cunoştea poziţia; 
avea obligația de a-şi găsi o partidă bună. Ducatul era 
înfloritor, dar fusese dintotdeauna mai bogat în pământuri 
decât în lichidităţi. Ducesele de Bretton intrau întotdeauna în 
familie cu zestre. Altfel ar fi fost cât se poate de inconvenabil. 

El nu reflectase prea mult la căsătorie, de fapt, decât 
pentru a-şi spune „nu încă”. Avea nevoie de o mireasă de viță 
nobilă şi cu o zestre importantă, dar oricine s-ar fi dovedit a 
fi aceea, nu avea nevoie de ea chiar în acea clipă. 

Şi totuşi, dacă ar fi fost să-şi aleagă o ducesă... 

O contemplă pe domnişoara Burns, pierzându-se în 
cafeniul de nepătruns al ochilor ei înainte ca privirea să-i 
alunece spre colțul buzelor ei, unde o picătură minusculă de 
gem de căpşune licărea ispititor de trandafirie şi dulce. 

— N-ai de gând să te măriți cu mine, murmură el. 

— Ei bine, nu, răspunse ea, părând derutată. 

— Deci ceea ce sugerezi, rosti el precaut, e că, pentru 
propria mea siguranță, ar trebui să rămân în compania ta pe 
durata prizonieratului nostru. 

— Nu! exclamă ea, vizibil îngrozită de raționamentul 
fals. Nicidecum n-am sugerat asta. 

— Dar are logică, insistă el. Cu siguranţă înţelegi de ce 
e o soluție înțeleaptă. 

— Nu pentru mine! Când el nu se grăbi să răspundă, 
îşi înfipse palmele în şolduri. Eu trebuie să mă gândesc şi la 
propria reputaţie, chiar dacă tu nu o faci. 

— E adevărat, dar nu-i nevoie să ne furişăm de lângă 
ceilalți, oricât de încântător ar fi. Catriona se îmbujoră, iar 
ducele îşi zise că era un semn bun. Singurul lucru de care 
am nevoie, continuă el, este ca tu să joci rolul de piedică. 

— Piedică? repetă ea pe o voce strangulată. 


— Un scut uman, dacă vrei. 

— Poftim? 

— Nu pot fi lăsat singur cu femeia aceea, explică el, şi 
nu simți nicio remuşcare auzind nota de disperare din 
propriul glas. Te rog, dacă ţii cât de puţin la aproapele tău! 

— Nu sunt sigură ce am eu de câştigat din toate astea 
spuse ea strângând din buze cu o expresie bănuitoare. 

— Adică în afară de plăcerea încântătoarei mele 
companii? 

— Exact, în afară de asta. 

— Voi fi sincer... nu ştiu, chicoti el. Bucuria de a-i pune 
bețe în roate domnişoarei Marilla? 

Catriona îşi înclină gânditoare capul într-o parte. 

— Asta ar fi o bucurie, admise ea. 

Ducele mai aşteptă câteva secunde, apoi spuse 
renunțând la orice înflorituri: 

— Te rog. 

Buzele ei se întredeschiseră, dar oricare ar fi fost 
cuvântul ce-i stătea pe limbă, acesta rămase acolo preț de o 
clipă încremenită la nesfârşit. 

— Bine, consimți în cele din urmă. Dar dacă se petrece 
chiar şi o umbră - chiar şi o şoaptă — de necuviinţă... 

— Poţi fi sigură că nu va fi cazul. 

— Nu ai voie să mă mai săruți, îl preveni ea pe o voce 
joasă. 

În mod normal ducele i-ar fi atras atenţia că jucase şi 
ea un rol important în povestea cu sărutul, dar era mult prea 
disperat să-i obţină consimțământul pentru a mai ridica 
problema. 

— Am să mă străduiesc. Ochii ei se îngustară, 
obligându-l să continue: E tot ce îți pot promite. 

— Prea bine. Ce vom face? 

— Să facem? 

— Sau nu te-ai gândit chiar atât de departe? 

— Se pare că nu, zise el, adresându-i un rânjet pe care 
şi-l dorea triumfător. 


— Nu putem să stăm pur şi simplu toată ziua aici, în 
vechea dogărie. 

Pentru prima dată, Bret se opri să privească în jur. Se 
aflau într-o încăpere de trecere, cu o uşă ce dădea în holul 
cel mare şi o alta, închisă în acel moment, ce ducea probabil 
la bucătării. Se aflau acolo câteva mese, iar în rest sala era 
aproape goală, cu excepția câtorva butoaie antice în colț. 

— Deci aşa se numeşte locul acesta? 

— Ştii ce e aia dogărie, nu-i aşa? se interesă Catriona 
privindu-l cu un uşor dispreț. 

— Bineînţeles. Doar locuiesc într-un castel. 

— Un castel englezesc, pulni ea. 

— Este tot un castel, o asigură ducele scrâşnind cu 
putere din dinți. 

— Nu la fel de vechi precum Finovair, desigur, dar 
familia Bretton preceda dinastia Tudorilor cu cel puţin două 
sute de ani. 

— Atunci ştii că în dogărie nu se confecționează doage? 

— Nu se confecționează nimic în dogărie, îi aruncă el. 
Apoi, constatând că de pe chipul ei tot nu dispăruse expresia 
de scepticism, explică: În dogărie se venea după bere. Numele 
vine de la doagele butoaielor de lemn. Ridică o sprânceană. 
Eşti satisfăcută? 

— Ăsta n-a fost nicidecum un test. 

— Chiar nu a fost? replică el. Dar simți că era pe 
punctul să zâmbească. Era puţin înspăimântător să constate 
cât de bine se simțea. 

— Noi, scoțienii, suntem mândri de istoria noastră, 
recunoscu ea. 

— Mi-ar prinde bine o bere în momentul de față, zise el 
privind cu tristețe butoiul vechi şi uscat. 

— Bere? Pentru un duce? 

— Momeala aceasta n-am s-o muşc, proclamă el trufaş, 
dar surâsul ei răutăcios îl făcu să bombăne: Vei spune 
probabil că este prea devreme pentru spirtoase de orice fel. 

— Nu şi în dimineaţa asta, răspunse Catriona foarte 


sincer. Ducele o privi cu o expresie de curiozitate căreia i se 
suprapunea admiraţia. Ei bine, să vedem, spuse ea 
numărând pe degete. Am fost răpită... 

— La fel şi eu, remarcă el. 

— ... aruncată într-o trăsură... 

— Aici m-ai prins, admise el. 

— ... pipăită... 

— De cine? întrebă ducele. 

— De tine, răspunse ea, dar nu-ți face griji, am scăpat 
foarte repede. 

— la ascultă-mă, se răsti Bret. Nu avusese niciodată 
pretenția de a înțelege mintea femeilor, dar le înțelege perfect 
corpul şi era absolut sigur că şi Catriona savurase sărutul 
din noaptea precedentă la fel de mult ca el. Când te-am 
sărutat... 

— Nu mă refer la sărut. Bret se zgâi la ea consternat, 
iar Catriona îşi drese vocea. S-a întâmplat atunci când. Ăă... 
Nu contează. 

— O, nu, să nu îndrăzneşti, o avertiză el. Nu poți 
deschizi un astfel de subiect, apoi să refuzi să-l discuți. 

— În trăsură, bombăni ea. Chiar aşa, totuşi ce căutai în 
trăsură? 

— Era trăsura mea, îi aminti el. 

— Da, dar noi, restul, eram în sala de bal. 

— Eram obosit, zise ducele ridicând din umeri. 

Era adevărat. Şi fusese şi plictisit, deşi nu avea s-o 
recunoască. Balul de gheaţă al familiei Maycott fusese destul 
de plăcut, dar nu-şi dorise, de fapt, decât să meargă acasă. 

— Presupun că era târziu, dădu să spună domnişoara 
Burns. 

— Nu schimba subiectul. Catriona nici măcar nu 
încercă să afişeze o expresie inocentă, iar el îi aminti: 
Pipăitul. 

— Erai adormit, murmură ea, cu obrajii colorați exact 
în nuanța de roz potrivită ocaziei. 

— Sunt sigur că te înşeli. „Oare am pipăit-o în somn” se 


întrebă el uluit. 

Asta o scoase din sărite: 

— M-ai strigat Delilah, scrâşni ea. 

O! Simţi un gol în stomac şi bănui că obrajii lui 
începeau, la rândul lor, să capete nuanța de roz potrivită 
muzei. Adică una destul de intensă. 

— Cine e Delilah? întrebă Catriona. 

— În niciun caz o persoană pe care ai avea vreun motiv 
s-o întâlneşti. 

— Cine e Delilah? 

Discuţia nu avea cum să se sfârşească bine. 

— Cu siguranță nu e momentul potrivit... 

— Cine e Delilah? 

Ducele se opri, privindu-i cu atenţie chipul. 
Domnişoara Burns era încântătoare, aprinsă în obraji şi cu 
ochii aruncând fulgere. Când privirea îi alunecă spre buzele 
ei simți din nou acea dorință copleşitoare de o săruta. Nu era 
neapărat un impuls, ci mai mult o nevoie. S-ar fi putut 
abține dacă era nevoit să o facă, dar, of, ce tristă şi fadă ar fi 
fost lumea dacă toți şi-ar fi stăpânit pornirile! 

— La ce te uiţi? întrebă ea bănuitoare. 

— Eşti geloasă? surâse ducele. 

— Bineînţeles că nu. Tocmai am discutat... 

— Eşti geloasă, decretă el. 

— Ţi-am spus că nu... Ce faci? 

— Închid uşa cu piciorul, explică Bret, făcând exact 
ceea ce spusese. Era o încăpere mică şi nu avu nevoie de mai 
mult de trei paşi pentru a ajunge lângă ea. În legătură cu 
sărutul acela, continuă, trăgând-o în brațele sale. Buzele ei 
se întredeschiseră, exact la timp ca el să le mângâie blând cu 
sura. Am promis că am să mă străduiesc, murmură abia 
auzit. 

— Că ai să te străduieşti să nu mă săruți, îi aminti ea, 
cu vocea tremurându-i uşor până deveni o şoaptă. 

Ducele îi muşcă mărunt buza de jos, apoi îi exploră cu 
blândeţe colțul gurii. 


— Străduințele mele, se pare, nu au nimic de-a face cu 
a nu te săruta. 

Catriona scoase un sunet nearticulat. Dar nu era un 
refuz. Cu siguranță nu era un refuz. 

Bret intensifică sărutul, înfiorându-se de dorință când 
îi simți corpul relaxându-se în brațele lui. Nu înțelege ce 
anume avea această femeie, ce mister din lăuntru ei îl făcea 
să-şi dorească să o posede, însă asta simțea. O dorea cu o 
intensitate care ar fi trebuit să-l înspăimânte. Nu-şi 
permisese niciodată frivolități cu femei de viță nobilă şi nu 
era în căutarea unei mirese. Catriona Burns era complet 
nepotrivită pentru el, din aproape toate punctele de vedere. 

Aproape. 

Adevărul era că atunci când o ţinea în brațe... Nu, chiar 
şi atunci când pur şi simplu se afla în aceeaşi încăpere cu 
el... 

Era fericit. Nu doar mulțumit, nu încântat. Fericit. Plin 
de bucurie. Dumnezeule, parcă îi închina un imn dar asta 
era ceea ce simțea, ca şi cum un cor de îngeri ar fi cântat în 
sufletul lui, inspirându-i atâta plăcere încât n-o putea 
strânge în baierele sufletului. Se revărsa prin zâmbetul lui, 
prin sărutul şi mâinile lui, şi trebuia neapărat să o împartă şi 
cu ea. Trebuia s-o facă să o simtă. 

— Te rog spune-mi că-ți place asta, o imploră. 

— N-ar trebui, răspunse ea pe o voce răguşită. 

— Dar îţi place. 

— Îmi place, recunoscu ea, gemând când palmele lui îl 
cuprinseră posteriorul. 

— Nu minți! 

— Nu în legătură cu aşa ceva. 

— Catriona, murmură el, apoi se dădu înapoi câțiva 
centimetri. Se întâmplă vreodată să fii strigată Cat? 

— Niciodată. 

Ducele o privi timp de o clipă, tentat să declare că el 
avea s-o strige astfel. Voia ceva special pentru ea, ceva doar 
al lui. Dar nu i se potrivea, îşi dădu el seama. Nu avea să fie 


niciodată Cat. Ochii ei erau prea rotunzi prea deschişi şi 
sinceri. Nu exista nimic ascuns în persoana ei, nimic viclean 
sau calculat. 

Ceea ce nu însemna însă că n-ar fi fost extrem de 
deşteaptă. Şi spirituală. Şi rațională. 

— Cine e Delilah? şopti ea. În timp ce îl săruta. 

Şi încăpățânată, aparent. Ducele se dădu înapoi exact 
atât cât să-şi sprijine nasul de al ei. 

— A fost amanta mea, rosti, incapabil să fie altfel decât 
sincer. 

— A fost? 

Dacă povestea vieții lui ar fi fost scrisă de Shakespeare, 
ar fi spus poate că Delilah devenise parte din trecutul lui în 
clipa în care o văzuse pentru prima dată pe Catriona. Că 
fusese atât de tare lovit de săgeata lui Cupidon, încât toate 
celelalte femei deveniseră neinteresante şi fade. 

Adevărul era însă că Bret rupsese legătura cu 
„Delicioasa Delilah” de câteva săptămâni. Era extenuant să-i 
ţii companie celei mai faimoase cântărețe de operă din 
Londra. Asta lăsând la o parte temperamentul ei, care era 
extrem de dramatic, atât pe scenă, cât şi în afara acesteia. 
Dar ceea ce il înnebunise fusese suita admiratorilor. Nu 
putea sta liniştit să bea ceva la clubul White fără ca masa să- 
i fie asaltată de o haită de tineri care îi făceau cu ochiul, 
rânjeau libidinos şi îşi îndesau beți mutele în umărul lui. 

Chiar şi la Balul de Gheaţă fusese acostat de o mână de 
tineri care ardeau de nerăbdare să discute cu el despre 
legendara doamnă. Asta fără a mai vorbi de gesturile 
obraznice şi grosolane, ca şi cum tinerii filfizoni ar fi putut 
aproxima rotunjimile faimoasei Delilah făcându-şi mâinile 
căuş în fața lor. 

Dacă tot trebuia să depună atâta efort pentru a fi cu o 
femeie, măcar să fie una de a cărei companie să nu se poată 
lipsi nicicum. 

Se dădu în spate încă un centimetru, apoi încă unul, 
privind-o pe domnişoara Burns - Catriona - cu o expresie ce 


aducea a uluire. 

— A fost, declară încet. Nu am nicio amantă în 
momentul de față. Nu aş putea, cred... „Acum că te-am 
cunoscut pe tine.” Dar nu o spuse. Cum ar fi putut să 
spună? Imposibil să fie adevărat. Un bărbat nu putea să se 
îndrăgostească într-un răstimp atât de scurt. Aşa ceva pur şi 
simplu nu se întâmpla. Şi cu siguranţă nu i se întâmpla lui. 
Cred că m-ai vrăjit, şopti ducele. 

Cu siguranță, asta era singura explicație posibilă. Nu 
conta că el nu credea în niciun fel de zâne sau vrăjitoare sau 
magie. 

Se aplecă să o sărute din nou, abandonându-se vrăjii 
dar în clipa în care buzele lui le atinseră pe-ale ei, auziră 
agitație în holul cel mare, urmată de un sunet îngrozitor. 

Taran Ferguson mugea în căutarea Catrionei. 


Capitolul 6 


Catriona îşi spuse că trebuia să fie recunoscătoare. A-l 
săruta din nou pe duce era ultimul lucru pe care ar fi trebuit 
să-l facă, şi cu greu şi-ar fi imaginat ceva care să-i potolească 
mai repede dorința decât gândul că Taran Ferguson ar fi 
putut da buzna peste ei. 

— S-ar putea să fiu nevoit să-l ucid, bombăni ducele, 
desprinzându-se cu regret din îmbrățişare. 

— Catriona Burns! tună seniorul. 

— Trebuie să văd ce vrea, spuse tânăra femeie, 
încercând să-şi netezească fustele. 

Oare arăta şifonată? Se simțea şifonată. 

Bretton se dădu la o parte arătând din cap spre uşă, 
dar înainte ca ea să apuce să iasă în hol, Taran dădu buzna 
în dogărie, îngustând din ochi când îi văzu pe cei doi 
ocupanțţi ai încăperii. 

— Catriona Burns, se răsti el. Ce naiba cauţi aici? 


— Tu m-ai răpit, îi aminti ea. 

— Nu intenţionat! În mod normal l-ar fi biciuit cu o 
replică usturătoare, dar era greu să facă pe sfânta, când 
Taran tocmai o surprinsese singură cu ducele de Bretton. Te 
afli sub acoperişul meu, fetițo, ceea ce înseamnă că eşti sub 
protecția mea, declară Taran sever. 

— Nu-mi vine să cred că tocmai a spus asta, remarcă 
ducele, fără a se adresa cuiva anume. 

— A, nu, izbucni Catriona furioasă, împungându-l pe 
Taran în umăr cu degetul. Nu aş fi ajuns într-o astfel de 
situație dacă nu erai tu. Nu ai niciun drept să te revendici 
stăpân... 

— N-am de gând să te dau înapoi tatălui tău cu 
reputația distrusă, mormăi bătrânul. 

— Acum chiar nu cred că ai spus asta, interveni ducele 
pe un ton înspăimântător de calm. Fiindcă dacă ai spus-o, s- 
ar putea să fiu nevoit să te ucid. 

— Ei, mormăi Taran, aveai deja intenţia asta. Cu un 
gest nerăbdător, flutură din mână spre duce pentru a-l 
exclude din discuţie şi se întoarse spre Catriona. Nu poți fi 
lăsată singură cu el. 

— Dar m-ai lăsat singură cu el azi-noapte! Taran o privi 
o expresie goală, iar ea completă: Când se presupune că 
încercai să ne găseşti camere. 

— A, bine, făcu Taran dregându-şi glasul stânjenit. Nu 
poţi să mai rămâi singură cu el. Îl cunosc pe taică-tău de 
treizeci de ani. N-am să-l fac de ruşine permițându-ți să 
rămâi singură în nenorocita de dogărie cu ducele de Breedon. 

— Bretton, îl corectă ducele pe un ton sec. 

— Ştie cum te cheamă, îi spuse Catriona, fără a-şi 
desprinde însă privirea de la Taran. Vrea doar să te sâcâie. 

— Nu mă interesează cum îl cheamă... 

— Ar trebui să te intereseze, murmură Bretton. Chiar 
ar trebui. 

— Dar nu are să mai petreacă nicio clipă singur cu 
tine, încheie seniorul. Mâna lui mare se închise peste 


încheietura Catrionei. Vino. 

— Dă-mi drumul, Taran! exclamă tânăra femeie, 
zvârcolindu-se să scape din strânsoare. „Dumnezeule, dacă 
viața mea continuă în nota asta dramatică, m-aş putea 
apuca de teatru!” îşi zise ea. 

— Îți sugerez să-i dai drumul domnişoarei Burns, rosti 
Bretton; deşi păstră un ton lejer şi relaxat, în vocea lui 
răzbătu clar tăişul de oțel de dincolo de cuvinte. 

Taran îl fixă cu o expresie şocată, după care se supuse 
cu un gest demonstrativ. 

— Ştii ce, Taran, spuse Catriona scuturându-şi mâna, 
chiar dacă apreciez grija pe care o porți reputației mele, ţi-a 
trecut măcar o dată prin cap că domnițele celelalte merită 
acelaşi respect? 

— E altceva, mormăi bătrânul. 

— Cum anume? izbucni ea, pierzându-şi ultima brumă 
de răbdare. 

Taran arătă din cap spre duce, care continua să-l fixeze 
cu o privire de gheaţă: 

— El n-o să te ia de soție. 

— Sunt conştientă de asta, îi aruncă la rândul ei 
Catriona, dar, fără îndoială, nici nepotul tău nu se va 
căsători cu toate cele trei tinere lady. 

— Am doi nepoți, bombăni stăpânul castelului. 

— Taran, scrâşni ea. Dar Taran Ferguson nu fusese 
niciodată adeptul logicii şi al constanței. Îşi încrucişă braţele 
solide, scoase bărbia în afară şi o sfredeli cu o privire de uliu. 
Un uliu infantil. Bine, zise Catriona ezitând. Vin cu tine, nu-i 
cazul să faci o asemenea scenă 

— Nu! spuse ducele brusc, făcându-i pe cei doi să se 
răsucească spre el. Îşi îndreptă arătătorul spre tânăra femeie: 
Mi-ai promis. 

— La ce se referă? vru Taran să ştie. 

„Marilla”, îşi aminti ea. 

— Trebuie să merg cu el, afirmă într-un târziu, 
plecându-şi uşor capul în direcţia lui Taran. 


Îi spusese lui Bretton că nu puteau să-şi petreacă ziua 
între patru ochi. Chiar dacă Finovair era un cast izolat, iar 
circumstanțele întâlnirii lor oarecum neobişnuite (iar asta era 
puţin spus), regulile bunei-cuviințe nu puteau fi abandonate 
cu totul. În fond, ducele de Bretton nu avea s-o ia de soţie pe 
domnişoara Catriona Burns din Kilkarnity. lar Marilla 
Chisholm avea să rămână cea mai mare bârfitoare de la nord 
de Dunbar. 

Catriona era încăpățânată, dar nu şi rebelă, şi nu 
credea că putea să îndure o viață de proscris social. Şi mai 
important, nu credea că părinții ei ar fi putut să îndure aşa 
ceva. 

Nu avea să le provoace o asemenea ruşine. Nu putea. 
Cu un suspin, îl privi pe duce, impunându-şi să nu se înece 
în ochii lui albaştri, şi declară: 

— Taran are dreptate. Seniorul îşi desfăcu braţele şi 
scoase un croncănit care ar fi făcut şi o cioară de ruşine. 
Oricât mi-ar fi de greu să recunosc, scrâşni Catriona. 

— Atunci vin şi eu cu tine, spuse ducele. 

Catriona încercă să ignore valul cald de încântare 
provocat de cuvintele lui. Îi plăcea ducele de Bretton. Dar 
conta dacă el îi dorea compania doar pentru a se apăra de 
Marilla, fiindcă undeva, în adâncul sufletului, îi era frică să 
recunoască, ştia că acesta nu era singurul motiv pentru care 
insista să rămână pe lângă ea. 

O plăcea şi el, la rândul lui. 

Şi chiar dacă nu avea să iasă nimic din asta, Catriona 
decise că, pentru prima dată, avea să renunțe cu totul la 
gândirea ei practică şi să trăiască din plin clipa. Ei bine, 
poate nu chiar cu totul. În fond, tocmai se declarase de acord 
cu afirmaţia lui Taran că nu trebuia să rămână singură în 
compania lui Bretton. Dar dacă tot era prizonieră în castelul 
Finovair pentru o perioadă imposibil de anticipat, avea de 
gând să se simtă bine. 

— Taran, spuse, răsucindu-se spre bărbatul mai în 
vârstă cu un zâmbet diabolic, ai cumva un drug zdravăn? 


— Mi-e frig, scânci Marilla. 

— Gura, o mustră Catriona, fără a-i arunca măcar o 
privire. Bărbaţii - Bretton, Oakley şi Rocheforte - erau liniați 
în jurul lui Taran, care se bucura vizibil de rolul lui de 
căpetenie. Catriona nu-l putea auzi, dar îl vedea fluturându- 
şi brațele cu multă vigoare. 

— O, uite, remarcă Marilla, pe un ton fățiş neinteresat. 
Vine şi sora mea. 

Catriona îşi mută atenția de la bărbaţi şi o urmări pe 
Fiona Chisholm traversând în grabă peluza acoperită de 
zăpadă, strângând în jurul ei o mantie antică. Şi ea alesese 
să poarte aceeaşi rochie cu mâneci lungi în care era 
îmbrăcată cu o seară în urmă. 

— Au început deja? întrebă Fiona cu respiraţia tăiată. 

— Credeam că ai de gând să rămâi în camera ta toată 
ziua, spuse Marilla pe o voce posomorâtă. 

— Aşa e, dar apoi doamna McVittie mi-a spus că se 
pregăteşte un trunchi de aruncat. Ochii Fionei licăriri veseli 
în spatele ochelarilor. N-aş vrea în ruptul capului să ratez 
aşa ceva. 

— Taran nu ne dă voie să mergem prea aproape, se 
plânse Marilla. Cică terenul de aruncat buşteni nu e locul 
potrivit pentru socializarea între sexe. 

— De când este Taran un apărător atât de aprig al 
bunei-cuviințe? întrebă Fiona. 

— Ai fi surprinsă, bombăni Catriona. 

Cele trei tinere rămaseră tăcute preț de câteva clipe, 
strângându-se instinctiv laolaltă pentru a se încălzi, cu 
privirile ațintite în depărtare asupra bărbaţilor. Catrionei încă 
nu-i venea să creadă că aveau să se întreacă la aruncarea 
buşteanului, deşi adevărul era că nu fusese nevoită să-i 
încurajeze prea mult. Bărbaţii se arătaseră ridicol de 
nerăbdători să-şi demonstreze abilitățile; de fapt, singura 


dificultate constase în a obține un par convenabil. Şi nici 
măcar acest lucru nu fusese prea dificil: oamenii lui Taran 
tocmai aduceau ditamai trunchiul de copac de pe câmp. 

Taran spuse ceva care îi făcu pe ceilalți să râdă, apoi 
Rocheforte rânji şi îşi ridică braţele, ca pentru a-şi umfla 
muşchii. Catriona simți rânjetul apărând şi pe fața ei în 
acelaşi timp. Nu avusese ocazia să discute cu el în ziua 
aceea, dar cu siguranță părea un tip relaxat. 

Ştii unde e Lady Cecily? i se adresă Fiona. 

— Nu, n-am văzut-o deloc. Am fost nevoită să-i țin 
companie lui Taran de la micul dejun încoace. 

— Mai puţin atunci când ai fugit cu ducele, îi aminti 
țâfnoasă Marilla. 

Fiona o privi cu o expresie de interes nedisimulat. 

— Nu am fugit cu ducele, răspunse Catriona. Pur şi 
simplu am terminat în acelaşi timp micul dejun. 

— Şi m-ațţi lăsat singură, se smiorcăi Marilla. 

— Alături de contele de Oakley! 

— Ai luat micul dejun cu lordul Oakley? o întrebă 
Fiona pe sora ei. 

— Începusem să iau micul dejun cu ducele de Bretton 
până să fugă domnişoara aici de față cu el, preciză Marilla. 

Catriona oftă exasperată. Nu avea rost să accepte 
provocarea la ceartă. Preferă să se întoarcă spre Fiona şi să 
întrebe: 

— Tu ce-ai făcut toată ziua? 

— Am modificat rochii. Probabil cu asta este prinsă şi 
Cecily. Nu ţi-a spus nimeni despre cuferele care au fost 
coborâte din pod? 

— Nu până nu m-am întâlnit cu Marilla la micul dejun. 
Camera mea este într-o cu totul altă parte castelului. 

— În aripa servitorilor, murmură Marilla, fără a-şi 
desprinde privirile de la bărbați. 

Lordul Oakley râdea de o replică a vărului său. Arăta 
destul de diferit când zâmbea, mult mai atrăgător, decise 
Catriona. Deşi oricum nu se compara cu ducele. 


Fiona îi aruncă surorii sale o privire iritată înainte de a 
continua discuția. 

— Dacă te simţi bine în rochia pe care o purtai când 
am sosit, nu pierzi mare lucru. Majoritatea ținutelor din 
podul lui Taran erau pentru femei mult mai bine dotate decât 
noi. Sesizând căutătura arogantă a Marillei, se corectă: Mai 
bine dotate decât unele dintre noi. Chiar ar fi trebuit să-mi 
dai voie să-ți modific puţin rochia, Marilla. Cum aceasta o 
ignoră, Fiona ridică din umeri şi se întoarse spre Catriona. 
Crezi că ştiu ce anume e un drug scoțian? o întrebă, 
ridicându-şi colțurile gurii într-un zâmbet fin. 

— Excelenţa sa ştie că e vorba de un buştean, răspunse 
Catriona, înăbuşindu-şi propriul zâmbet. Habar n-am însă la 
ce lungime şi grosime se aşteaptă. 

— Ceilalți doi sunt pe jumătate scoțieni, reflectă Fiona. 
Inevitabil, dacă sunt înrudiţi cu Taran. 

— Nu i-am mai văzut niciodată aici până acum. 

— Nici eu. Urmă o clipă de tăcere, apoi Fiona 
murmură: E oare posibil... 

— ... să nu aibă idee în ce s-au băgat? încheie Catriona 
în locul ei. 

Fiona rânji drept răspuns. 

— Ei bine, eu cred că propunerea ta n-a fost deloc 
înțeleaptă, o anunță Marilla. Când vor vedea trunchiul şi îşi 
vor da seama că nu sunt în stare să-l ridice, se vor simți 
caraghioşi. Iar bărbaţilor nu le place să fie ținta bătăii de joc. 

— Asta ar însemna ca tuturor să le lipsească simțul 
umorului, comentă Catriona. 

Îşi îndreptă din nou privirea asupra bărbaţilor. Sau, 
mai exact, şi-o lăsă în continuare ațintită asupra lor. Nu 
pierduse din ochi nicio clipă. Ducele părea să se distreze 
copios, râzând în hohote la o afirmație de-a lui Rochetforte. 

Apoi se întoarse şi ochii li se întâlniră. lar el zâmbi. 
Rânji, de fapt. 

Tânăra femeie îşi simți inima bubuind zgomotos. Apoi 
oprindu-se preț de trei bătăi. 


— Aţi văzut? spuse Marilla entuziasmată. Excelența sa 
tocmai mi-a zâmbit. 

— Mie mi s-a părut că se uita la Catriona, zise sora ei. 

— Nu vorbi prostii. 

— Momeala aceasta chiar n-am s-o muşc, murmură 
Catriona. 

— Ce-ai zis? întrebă Marilla, fără a primi însă nici un 
răspuns. 

— O, priviţi, spuse Fiona. Vin oamenii cu buşteanul. 
Măcar zăpada îl face mai uşor de transportat. 

Catriona îşi lungi gâtul pentru a-i vedea mai bine pe cei 
patru bărbaţi care aduceau trunchiul de copac. Era enorm, 
măsurând cel puţin patru metri jumătate în lungime. Îl 
prinseseră în lanţuri, trăgându-l după ei ca pe o sanie. 

— E momentul să vă dovediți bărbăţia, flăcăii mei, 
anunță Taran, suficient de tare cât să-l audă şi femeile. 
Brațul lui desenă în aer un arc maiestuos: Cu buşteni ca 
acesta s-au întrecut şi strămoşii noştri. 

Aspectul trunchiului era  descurajant. Părea să 
cântărească cel puțin o sută de kilograme şi era gros cât un 
picior de voinic. 

Catriona îşi strânse energic buzele în încercarea de a 
ține în frâu un hohot de râs. Nu putea distinge expresiile de 
pe fața lordului Oakley sau de pe cea a domnului Rocheforte, 
însă ducele de Bretton rămăsese cu gura căscată. 

— Domnia ta eşti primul, Excelenţă! răcni seniorul, 
spre stupefacția lui Bretton. Nu uita, nu contează cât de 
departe îl arunci, important e să aterizeze în cap. 

— Glumeşti, spuse ducele. 

— O să-şi ţină echilibrul, îl asigură Taran, dacă îl 
arunci cum trebuie. 

Catriona se strădui să nu chicotească. 

— Scuzaţi-mă, spuse ducele. 

— Pfft. Brrrt. Tot soiul de sunete nepoliticoase se 
revărsară din gura Catrionei până când aceasta se dădu 
bătută, într-un final, şi izbucni în râs. 


— Oo! exclamă Fiona, dar cealaltă râdea prea tare s-o 
bage în seamă. Catriona, insistă domnişoara Chisholm pe un 
ton de avertizare. 

— O! O! scheună Catriona, sufocându-se de râs. 

— Ți-am zis eu, croncăni Marilla. Catriona îşi şterse 
ochii şi ridică privirea exact la timp pentru a-l vedea pe duce 
îndreptându-se furtunos spre ea. 

— Excelenţă, ciripi tânăra femeie, fără a reuşi să mai 
scoată vreun cuvânt. 

Ducele îndreptă un deget spre ea: 

— Mi-ai spus că e un drug, zise el sfredelind-o cu 
privirea. 

— Chiar e un drug, reuşi ea să îngaime. 

— E un nenorocit de stâlp! 

— O, cred că e mai mare decât un stâlp. Buzele 
aristocratului se strânseră într-o linie severă, dar Catriona 
nu se lăsă impresionată. Ducele de Bretton, se părea, era 
înzestrat cu un excelent simţ al umorului. În trei secunde 
avea să râdă şi el cu poftă. Încă mai crezi că poţi să-l arunci? 
rosti ea sfidător. 

Ducele făcu un pas în față. Probabil că pentru restul 
observatorilor arăta furios, dar ea vedea râsul licărindu-i în 
ochi. 

— Nici... măcar... un... centimetru. 

lar în acel moment Catriona îşi pierdu cu totul 
stăpânirea de sine. Ținându-se de burtă, râse cu atâta poftă 
încât se temu să nu leşine de sufocare. 

— Ce față ai făcut! Ce față ai făcut! gâfâi ea. Ar fi 
trebuit să vezi ce față ai făcut! 

— Catriona! exclamă Marilla oripilată. 

Avea dreptate, îşi zise Catriona. Nu se vorbea aşa cu un 
duce. Dar ce față făcuse! Ce față făcuse! Fusese 
nemaipomenită. 

Râse şi mai tare, agățându-se de Fiona pentru a nu 
cădea. Restul bărbaților se apropiaseră la rândul lor, amuzați 
de veselia ei incontrolabilă, şi din colțul ochii lui văzu că 


Lady Cecily se adăugase şi ea grupului. Biata fată purta un 
fel de rochie antică de doliu, al cărei brocart negru se târa 
anevoie prin zăpadă. 

— Domnişoara Burns are nevoie de aer, anunţă ducele. 
Înainte ca cineva să poată face vreo sugestie, o luă pe sus în 
brațe, precizând: O duc înăuntru. 

Şi astfel, pe neaşteptate, răceala de gheaţă dispăru din 
aer. Catriona îşi permise să-şi sprijine obrazul pe pieptul lui 
Bretton şi în clipa aceea, ascultându-i bătaia regula a inimii, 
nu se putu abține să nu-şi spună că acesta e locul în care îi 
fusese sortit să ajungă. 

Din păcate, lordul Oakley interveni, stricând totul. 

— O duci înăuntru ca să ia o gură de aer? 

— Taci, se răsti ducele. 

Catriona bănui că era pe cale să se îndrăgostească. 

— Stai! ţipă Taran, tropăind prin zăpadă. Are nevoie de 
o damă de companie! 

— Mă duc eu, se oferi Fiona. 

— Te duci? se miră seniorul. 

— Mi-e frig, spuse Fiona cu un zâmbet doar aparent 
placid. Şi încă mai am de cusut ceva ce trebuie să fie gata 
înainte de cină. 

— Crezi că m-ai putea ajuta? întrebă Lady Cecily. Nimic 
din ceea ce mi-a fost adus din pod nu-mi vine bine, şi sunt 
teribil de neîndemânatică. 

— Desigur. De ce nu vii cu mine? Vom bea un ceai în 
camera mea şi ne vom ocupa de rochii. 

— Era vorba să-i ţii companie domnişoarei Burns, îi 
aminti Taran. 

— O, dar Catriona va bea şi ea ceai cu noi, spuse 
Fiona. Dacă doreşte, evident. 

— Mi-ar face mare plăcere, zise Catriona, deşi poate nu 
la fel de multă plăcere pe cât simțea în acel moment, 
cuibărită în brațele lui Bretton. 

— Marilla, tu trebuie să rămâi să urmăreşti concursul 
de aruncat bugşteni, îi ceru Fiona. Marilla păru gata să o 


contrazică, dar sora ei adăugă: Domnii trebuie să aibă 
spectatori. 

Marilla decise, probabil, că un conte plus un viconte 
francez făceau împreună ceva mai mult decât un duce, căci 
expresia ei se transformă pe loc într-una de încântare 
deplină. 

— Nu-mi pot imagina o activitate mai plăcută, susură 
ea aşezând o mână delicată pe brațul musculos al lordului 
Oakley. Totul e atât de foarte, foarte palpitant! 

— Foarte, i se păru Catrionei că o auzise pe Lady Cecily 
murmurând. 

— Ne întoarcem la buştean, atunci! chiui Taran. 
Bătrânul lord şi nepoţii lui, se făli el, îndesându-i un cot în 
coaste domnului Rocheforte. Aşa cum ar trebui să fie, 
luându-se la întrecere pentru a o impresiona pe cea mai 
frumoasă domniță din comitat. Domnul Rocheforte zâmbi 
forțat, dar unchiul său nu-l luă în seamă, continuând: Asta e 
cea pe care am vrut-o pentru tine de la bun început. E cea 
mai drăguță fată de pe aici, are ceva bani şi e scoțiancă. 

Domnul Rocheforte spuse ceva ce nu mai ajunse la 
urechile Catrionei, apoi Taran îşi încruntă sprâncenele 
stufoase şi mormăi: 

— Am vorbit în şoaptă! Nu m-a auzit nimeni. Înainte să 
apuce cineva să-l contrazică, ridică pumnul în aer şi strigă 
din nou: înapoi la buştean! 

— Înapoi în casă, replică Fiona şi porni iute, urmată 
îndeaproape de Lady Cecily. 

Cât despre duce, acesta o luă spre Finovair cu un pas 
mult mai măsurat. Catriona, cuibărită confortabil şi la 
căldură în brațele lui, nu avu de ce să se plângă. 


Capitolul 7 


Până să ajungă Bret în salon, domnişoara Chisholm şi 


Lady Cecily dispăruseră. 

— Se pare că prietenele tale ne-au părăsit, îi spuse el 
Catrionei, punând-o jos pe o canapea uzată. 

— Poate se aşteptau să mergem după ele în camera 
Fionei? 

— O, dar nu aş îndrăzni să intru în camera unei lady 
declară Bret, ducând o mână la inimă pentru a-şi sublinia 
cuvintele. Catriona îi aruncă o privire ce exprima neîncredere 
totală, obligându-l să adauge: în orice caz, nu ştiu unde se 
află camera ei. 

— Să ştii că nici eu. 

— Se pare că suntem nevoiți să rămânem aici, rânji 
ducele. 

— Singuri, completă ea, pe buze furişându-i-se un 
zâmbet. 

— Nu-ţi faci griji pentru reputaţia ta? 

— Uşa e deschisă, îl atenționă ea arătând într-acolo. 

— Păcat, murmură Bret. Se cocoță pe masă, testând-o 
mai întâi, înainte de a se lăsa cu toată greutatea pe ea, ca tot 
restul mobilierului din castelul Finovair, şi aceasta era 
scorojită şi şubredă. 

— Excelenţă! 

— Nu crezi că ar trebui să mă strigi pe numele mic? 

— Nici vorbă, replică ea ferm. Pe de altă parte, habar n- 
am care este. 

— John, spuse el, şi încercă să-şi amintească ultima 
dată când fusese strigat astfel. Mama lui îi folosea 
prenumele, dar numai ocazional. Prietenii îl strigau Bret. 

Însuşi îşi spunea astfel în gând. Dar când o privi pe 
Catriona Burns, care se aşezase mai bine pe canapea, se 
întrebă cum ar fi fost să aibă pe cineva care să-l strige John. 

— L-am auzit pe lordul Oakley zicându-ţi Bret. 

— Mulţi mă strigă aşa, spuse el, ridicând uşor din 
umeri. 

Cobori ochii, simțindu-se brusc jenat să-i întâlnească 
privirea. Crezuse că era stăpânit de poftă, apoi de dorinţă, 


apoi de ceva cu mult, mult mai dulce. Dar acum, 
tulburându-se în mijlocul tuturor acestor emoţii, îşi dădu 
seama că tânjea după ceva neobişnuit. După tânăra femeie, 
neîndoielnic, dar şi după altceva. Un anumit sentiment, o 
anumită trăire. 

Tânjea să fie cunoscut de cineva în toată ființa lui, şi 
partea cea mai ciudată era că nu se simțea deloc 
înspăimântat. 

— Nu aş putea nicidecum să-ţi zic „Bret” în fața 
celorlalți, protestă Catriona, făcându-l să-şi mute din nou 
atenția asupra chipului ei. 

— Nu, consimți el încet. 

Ar fi fost extrem de necuviincios, nu că vreunul dintre 
evenimentele zilei precedente ar fi fost cuviincioase ori fireşti. 

— Şi nu ar trebui să-ţi zic „Bret” nici când suntem 
singuri, adăugă ea pe un ton vag interogativ. 

— Nu aş vrea asta. Ducele îi luă mâna şi i-o duse încet 
în buze. 

— Nu ai vrea? Catriona făcu ochii mari de surpriză şi, 
spre încântarea lui, de dezamăgire. 

— John, rosti bărbatul cu o hotărâre calmă. Trebuie 
să-mi spui John. 

— Dar nimeni altcineva nu o face, şopti ea. Era atât de 
frumoasă, încât ducele îşi spuse că ar fi putut s-o contemple 
la nesfârşit. 

— Ştiu, spuse, moment în care simți ceva în el 
schimbându-se. Îşi dădu seama - şi spera din tot sufletul şi 
ea îşi dădea seama - că vieţile lor nu aveau să mai fie 
niciodată la fel. 


Catriona trecu prin cămăruța ei modestă înainte de a 
porni spre camera Fionei pentru a servi ceaiul. Avea nevoie 
de o clipă de răgaz. Avea nevoie de o mie de clipe. 

Avea nevoie să respire. Avea nevoie să reflecteze. Avea 


nevoie să-şi revină pentru a da ochii cu prietenele ei şi a 
vorbi ca o ființă umană normală. 

Era atât de surescitată, încât se temea că Fiona şi Lady 
Cecily aveau să-şi dea seama după o singură privire că îl 
sărutase pe ducele de Bretton în camera de zi, cu uşa 
deschisă, şi că, înainte ca el să se desprindă într-un sfârşit, 
mâinile lui îi atinseseră pielea, iar ei îi plăcuse. 

Dumnezeule bun din ceruri, îi plăcuse la nebunie. Dacă 
nu s-ar fi oprit el, Catriona nu era sigură că ea ar fi putut s-o 
facă. Însă ducele îşi dezlipise buzele de ale ei, îi prinsese fața 
între palme şi o privise în ochi cu tandrețe infinită, apoi îi 
şoptise; 

— Rosteşte-mi numele. 

— John. 

De-abia reuşise să scoată un sunet, dar el îi urmărea 
atât de avid buzele, încât neîndoielnic îşi citise numele pe ele. 

O luase de mână, o ajutase să se ridice în picioare, apoi 
spusese ceva despre necesitatea de a li se alătura celorlalte 
tinere înainte ca acestea să-şi facă griji, După aceea se 
înclinase şi pornise spre cea mai apropiată ieşire. 

— Te duci afară? întrebase ea. Este un ger cumplit. 

— Ştiu, răspunsese el pe un ton straniu. Făcând o 
reverență, adăugase: Până la cină. 

Catriona străbătu singură holurile întortocheate ale 
castelului Finovair, adunându-şi gândurile, după care se 
aranjă în camera ei şi, într-un final, ajunse în dormitorul 
Fionei. 

Ceaiul fusese deja servit, iar Fiona şi Lady Cecily erau 
cufundate în conversație. Fiona tocmai desfăcea expertă 
cusătura unei rochii albastre. Lady Cecily îşi sugea degetul 
bombănind: 

— M-am înţepat! 

— Ţi-am spus să mă laşi pe mine, o dojeni Fiona. 

— Ştiu. Pur şi simplu nu am vrut să mă simt atât de 
inutilă. 

— Părerea mea e, spuse Catriona, aşezându-se lângă 


Fiona pe pat, că date fiind toate prin câte am trecut, avem 
dreptul să ne simțim cum dorim. 

Cele două tinere se întoarseră spre ea cu expresii 
identice. Expresii pe care Catriona, după cum constată 
alarmată, nu ştia cum să le interpreteze. Într-un sfârşit, când 
nu mai putu să suporte, se întoarse spre Fiona (căci nu-şi 
putea permite să fie grosolană cu fiica unui conte, pe care o 
cunoscuse doar cu o seară înainte), şi întrebă: 

— Ce e? 

— Te-ai cam îndrăgostit de ducele de Bretton, declară 
aceasta. 

— O, nu vorbi prostii, spuse Catriona, încercând să ia 
totul în glumă. Dar vocea nu-i răsună chiar atât de vioi pe 
cât şi-ar fi dorit. 

Fiona se zgâi la ea din spatele micilor ei ochelari 
enervanți, ridicând din sprânceana roşcată ca pentru a 
spune... 

Ei bine, Catriona nu ştia ce anume ar fi vrut să spună, 
sau mai degrabă să sugereze, având în vedere că Fiona nu 
putea să vorbească din sprâncene. Cu toate acestea, era 
conştientă că trebuia să înăbugşe în faşă orice reacție, aşa că 
afirmă ritos: 

— Nu poţi să te îndrăgosteşti de cineva pe care Îl 
cunoşti de atât de puţin timp. 

Credea cu adevărat acest lucru. Era ceea ce crezuse 
întotdeauna. 

— De fapt, spuse Lady Cecily, eu cred ca poţi. Replica 
ei atrase în aşa măsură atenţia celorlalte două, încât, roşie în 
obraji, trebui să explice: Părinții mei s-au căsătorit din 
dragoste. Asta mă face să fiu romantică, probabil. 

Se lăsă o clipă de tăcere, apoi Catriona, bucuroasă 
schimbe subiectul, rosti întrebarea evidentă: 

— Ce credeţi că le trece acum prin cap? 

— Părinților noştri? întrebă Fiona. 

— Întocmai. 

— Vor fi furioşi, desigur, spuse Fiona încet, dar după 


ce-şi vor da seama că Taran e autorul răpirii, nu-şi voi face 
griji pentru vieţile noastre. Sau pentru virtutea noastră, 
adăugă, de parcă abia atunci i-ar fi trecut prin cap acel gând. 

— Aşa crezi? se interesă Lady Cecily. 

— Are dreptate, zise Catriona. Chiar dacă Taran ne va 
face reputația ţăndări, ne vom întoarce tefere şi nevătămate 
şi la fel de feciorelnice pe cât eram în momentul în care am 
fost răpite. 

Apoi, cu un icnet dureros, îşi dădu seama ce spusese. 
Dar dacă Fiona se simţise jigsnită, nu trădă acest lucru. Ba 
chiar răspunse cu seriozitate: 

— E bine cunoscut faptul că, deşi Taran este înzestrat 
cu un simț al onoarei cu totul aparte, acesta totul există. Nu 
ar permite niciodată să ni se facă rău, indiferent cum. 

Catriona ar fi vrut să spună că nu crezuse niciodată 
bârfele despre Fiona, dar nu prea avea cum să deschidă 
subiectul în fața lui Lady Cecily. Acum simți un mic nod de 
ruşine în fundul stomacului. De ce nu se străduise să-i ofere 
Fionei susținerea ei? Era adevărat că drumurile lor nu se 
intersectaseră prea des; Catriona se lovise mult mai frecvent 
de Marilla la evenimentele sociale din regiune. 

— Mă tem că nu voi reuşi să modific o rochie pentru 
tine până la cină, îi spuse Fiona lui Lady Cecily, readucând 
abil conversaţia la un subiect mai banal. Privi încruntată 
brocartul albastru din mâinile ei. I-am promis Marillei că am 
s-o termin pe asta mai întâi. Apoi am să ocup de a ta. 

— Cu siguranță Marilla poate să aştepte, zise Catriona. 
Nu te-ai ocupat deja de rochia roşie pe care o purta azi? 

— Dacă aş fi văzut-o, poţi fi sigură că i-aş fi tras 
corsetul în sus câțiva centimetri, pufni cealaltă. 

— Dar cum rămâne cu tine? întrebă Lady Cecily. Insist 
să-ți pregăteşti propria rochie înainte de a mea. 

— Prostii, replică Fiona. Eu pot... 

— Nu am să accept un refuz, şi chiar dacă modifici o 
rochie pentru mine, nici nu mă gândesc s-o port până nu 
este gata a ta. 


Fiona ridică privirea spre ea şi clipi în spatele 
ochelarilor: 

— Asta e foarte generos din partea ta, spuse într-un 
final. 

Nu rezolvăm nimic dacă ne plângem de situația 
noastră. Lady Cecily ridică din umeri, de parcă purtarea unor 
rochii ce nu i se potriveau deloc nu însemna nimic pentru 
fiica unui conte. 

— Încearcă să-i explici asta şi surorii mele, murmură 
Fiona. 

Catriona şi Lady Cecily o priviră cu expresii identice de 
simpatie. 

Fiona se mulțumi să-şi dea ochii peste cap şi se 
întoarse la cusutul ei. Câteva clipe mai târziu, Lady Cecily 
întrebă pe Catriona: 

— Nepoţii domnului Ferguson au mai vizitat vreodată 
castelul Finovair? 

— În primul rând, nimeni nu-i spune „domnul 
Ferguson”. Întotdeauna e strigat Taran. Nu ştiu de ce, doar 
nu mai arătăm nimănui o asemenea familiaritate. Cât despre 
întrebarea ta, habar n-am. Tocmai discutam despre asta mai 
devreme cu Fiona. În mod cert, eu nu i-am mai întâlnit 
niciodată. 

— Nici eu, confirmă Fiona. 

— Tu îi cunoşti? o iscodi Catriona pe Cecily. Cream că 
ai avut şanse mult mai mari de a te întâlni cu ei la Londra. 

— Am auzit despre ei, desigur, şi i-am fost prezentată 
lordului Oakley. Dar nu şi vicontelui de Rocheforte. 

— De ce nu? vru Fiona să ştie. 

Lady Cecily păru să ezite şi o uşoară roşeaţă i se furişă 
în obraji. 

— Presupun că drumurile noastre nu s-au intersectat. 

Catriona îşi spuse că era cea mai neverosimilă 
minciună auzită vreodată, dar n-avea de gând să comenteze. 

— Mi se pare puţin cam crai, murmură Fiona, nevădind 
aceleaşi scrupule. 


— Da, recunoscu Lady Cecily. Cred că de asta nu ni s- 
au intersectat drumurile. 

— Mie nu mi se pare aşa un crai, interveni Catriona. 

Lady Cecily se întoarse spre ea, cu ochii mari plini de 
curiozitate. 

— Ce vrei să spui? 

— Pur şi simplu are o fire veselă. N-am schimbat mai 
mult de două cuvinte cu el, dar am impresia că e prea bun la 
suflet ca să fie un crai. 

— E foarte atrăgător, desigur, comentă Fiona. 

— Probabil că da, acceptă fără entuziasm Catriona. 

— Spui asta doar fiindcă te-ai îndrăgostit de duce, rânji 
cealaltă. 

— Banu! 

— Poţi să-mi mulțumeşti mai târziu că v-am oferit 
ocazia să rămâneți singuri în salon, zise Fiona cu un surâs 
ştrengăresc. 

Lady Cecily strânse din buze - probabil pentru a nu 
izbucni în râs — apoi le informă: 

— Eu chiar i-am fost prezentată ducelui de Bretton. 

— Chiar aşa? întrebă Fiona foarte interesată. 

— O, da. Deşi nu am pretenţia că am fi foarte buni 
prieteni, taţii noştri au fost colegi la Cambridge. Ducele îşi 
trece numele în carnețelul meu de dans de fiecare dată când 
ne întâlnim la vreun bal. 

Catriona se întrebă cum ar fi fost să danseze în brațele 
lui John, să-i simtă mâna apăsând-o blând la baza spatelui. 
Ar fi ţinut-o strâns lângă el, poate chiar puţin prea strâns 
pentru a fi cuviincios, iar ea i-ar fi simţit căldura corpului 
străbătând aerul până s-ar fi oprit asupra ei ca un sărut. 

Simți cum începea să se încălzească, ceea ce era 
absurd. Era toiul iernii, cu doar o săptămână înainte de 
Crăciun, iar ea era prizonieră în castelul prost încălzit şi gata 
să se prăbuşească al lui Taran Ferguson. Ar fi trebuit să fie 
înghețată, dar, după cum se părea, simplul gând la ducele de 
Bretton îi trimitea săgeți fierbinți prin corpul. 


— Doreşti puţin ceai? îi propuse Fiona. 

— Da! răspunse ea, cu mai mult entuziasm decât ar fi 
cazul, dată fiind întrebarea. 

— Ne-a fost adus doar cu puţin timp înainte să ajungi, 
dar nici atunci nu era fierbinte. 

— Nu-i nimic, spuse Catriona repede, gândindu-se că 
s-ar fi mulțumit şi cu o limonadă cu gheaţă în acel moment, 
la cât de încinsă se simțea. 

Îşi umplu ceaşca mişcându-se încet şi metodic, întrucât 
avea nevoie de un răgaz pentru a-şi recăpăta calmul. 

— Ştiţi cumva care sunt planurile pentru cină? se 
interesă Lady Cecily. 

— Doamna McVittie a pus deja masa, zise Catriona. O 
văzuse după ce se despărțise de duce — de John, se corectă în 
gând - în camera de zi. Era confuză, dar nu în asemenea hal 
încât să nu se oprească pentru a inspecta aranjamentele 
făcute în vederea cinei. Taran urma să stea în capul mesei, 
cu Marilla în dreapta lui, urmată de domnul Rocheforte, 
Fiona, ducele, Lady Cecily, lordul Oakley şi Catriona, al cărei 
loc era la stânga seniorului. 

Sigură că nimeni (poate cu excepţia lui Taran) nu avea 
să-şi dea seama, Catriona schimbase cartonaşul său cu acela 
al lui Lady Cecily. 

— Spune-mi, te rog, că nu sunt aşezată lângă Taran, 
murmură Fiona. 

— Marillei îi revine această plăcere, răspunse Catriona, 
după care îi aruncă o privire compătimitoare lui Lady Cecily 
(dar nu atât de compătimitoare cât să regrete că schimbase 
locurile cu ea). Şi ţie, mă tem. 

— Este în regulă, cred. Lady Cecily sorbi din ceai. Nu 
cumva ai observat, din întâmplare, cine o să stea vizavi de 
mine? 

— Cred că lordul Oakley, dar nu sunt complet sigură, 
minți Catriona, nevrând să dea de înțeles că memora poziția 
mesenilor. 

— O, este foarte agreabil. Lady Cecily îşi duse din nou 


ceaşca la buze. Conversaţia lâncezi din acel punct; la un 
moment dat, după ce Fiona îşi îndreptă din nou atenţia spre 
cusutul ei, tânăra aristocrată spuse pe neaşteptate: 

— Vouă nu vă e frig? Eu am înghețat. 

— Ei bine, ceaiul nu este foarte fierbinte, observă 
Catriona, părându-i-se cuviincios să replice la acele vorbe 
căzute din senin. 

— Iar focul a scăzut mult, adăugă Lady Cecily. Poate ar 
trebui să caut pe cineva care să se ocupe de el. 

— Ei bine, asta pot s-o fac eu, se oferi Catriona, 
ridicându-se în picioare. În Highlands, indiferent de rangul 
nobiliar, toată lumea trebuia să ştie cum să facă focul. 

— Dar cred că am nevoie de o pătură, zise Lady Cecily. 
Ăsta nici măcar nu e un şal adevărat... îşi făcu de lucru cu 
bucata de material drapată peste umerii ei şi porni spre uşă. 
Poate dacă mă întind o să-mi fie mai bine. 

— Ei bine, asta a fost foarte ciudat, remarcă Fiona 
după ce Lady Cecily ieşi în grabă pe uşă. 

— Nu chiar atât de ciudat, reflectă Catriona cincisprece 
zece minute mai târziu, când, în drum spre camera ei trecu 
prin sala de mese. Studiind iarăşi aranjamentele făcute 
pentru cină, observă că apăruseră unele modificări: Lady 
Cecily şi Marilla făcuseră schimb de locuri 

Femeia ridică din umeri. Câtă vreme rămânea aşezată 
lângă duce, nu o interesa unde stăteau toți ceilalți. 


Capitolul 8 


Mai târziu, în aceeaşi seară 


Pe când se pregătea să coboare la cină, Bret părea un 
cu totul alt om. 

În primul rând, vorbea de unul singur, lucru care nu-i 
stătea în fire: 


— Am un plan, spuse în şoaptă, coborând scările. Un 
plan. Sunt un bărbat înarmat cu un plan. 

Se opri, ridicând amuzat din sprâncene la auzul rimei 
stângace. „Un bărbat înarmat cu un plan.” Caraghios. Şi 
totuşi, destul de plăcut urechii. 

Asta ar fi putut explica de ce fredona vesel în surdină. 
El nu făcea niciodată aşa ceva. Sau poate da? Chiar nu-şi 
putea aminti. Dacă obişnuia să fredoneze în surdină, nu-i 
atrăsese nimeni atenţia până atunci. 

Catriona ar fi observat dacă l-ar fi auzit. Chiar i-ar fi 
spus ceva. Şi avea să-i ofere destule ocazii să o facă, pentru 
că intenţiona să o ia de soție. 

Nu avea nevoie decât de un moment de linişte, departe 
de trupa pestriță de invitaţi, pentru a o cere în căsătorie. Nu 
avea un inel de logodnă propriu-zis, dar inelul cu sigiliu al 
casei de Bretton putea juca acest rol. Îi fusese pus pe degetul 
mare de îndată ce crescuse suficient cât să nu-i cadă şi se 
mutase de pe un deget pe altul pe măsură ce crescuse, 
oprindu-se în cele din urmă la degetul mic. Se afla în familia 
lui de câteva generaţii, montura din aur datând din epoca 
Plantageneţilor, iar safirul din mijloc fiind sustras probabil 
dintr-un tezaur roman. În piatra prețioasă fusese sculptat un 
chip, o zeiță antică pe care vreun Bretton din alte vremuri o 
botezase probabil „Fecioara Maria”. 

Inelul acela însemna enorm pentru el. Era simbolul 
familiei lui, al trecutului şi al moştenirii lui. Şi voia să-l pună 
pe degetul Catrionei. Să-i sărute mâna şi să-i ceară să-l 
păstreze în siguranță pentru fiul lor. 

Chicoti cu voce tare, aproape nevenindu-i să creadă că 
nutrea asemenea gânduri. 

Când dădu colțul spre sala de mese, văzu că Rocheforte 
ajunsese deja, studiind cu ochii îngustațţi felul în care erau 
aranjate cartonaşele cu numele. 

— Rocheforte, îl salută Bret vesel. 

Celălalt îşi retrase brusc mâna. Intenționase oare să 
modifice locurile mesenilor? Ducelui nu-i păsa, atâta timp cât 


Catriona rămânea aşezată lângă el. 

— Bretton, zise Rocheforte neobişnuit de jenat. 

— Spune-mi, te rog, că nu sunt aşezat lângă 
domnişoara Marilla, îi ceru Bret, apropiindu-se de masă 
pentru a vedea cu propriii ochi. 

— Ăăă... Rocheforte îşi lungi gâtul şi trecu de cealaltă 
parte a mesei. Nu. Tu eşti între domnişoara Burns şi cealaltă 
domnişoară Chisholm. Cea cu păr roşcat şi cu ochelari. 

— Şi tu? Poţi să schimbi liniştit locurile dacă vrei să 
scapi de ea. Îi va prinde bine lui Oakley să-i îndure compania 
pe tot parcursul cinei. 

Rocheforte îşi drese vocea, apoi îi oferi un rânjet 
strâmb: 

— Exact, deşi trebuie să mărturisesc faptul că nevoia 
de a nu sta lângă ea e mai puternică decât dorința de a-l 
vedea pe vărul meu nevoit să o suporte. Bret avu nevoie de o 
clipă pentru a înţelege fraza întortocheată. În orice caz, 
continuă Rocheforte, domnişoara Marilla era deja instalată 
confortabil între Byron şi Taran, aşa că suntem amândoi în 
siguranţă. 

— Atunci mă vei ierta dacă rămân în sala de mese până 
la ora stabilită, se hlizi Bret. Ca nu cumva să cădem pradă 
vreunei tentative de a schimba locurile. 

— Bineînţeles, răspunse vicontele. Oricum, din câte 
ştiu eu, nu suntem aşteptaţi să ne adunăm altundeva înainte 
de cină. 

— Nu în camera de zi? 

— Unchiul meu nu e adeptul rafinamentelor. Va dori să 
mâncăm imediat. 

Exact în clipa aceea îl auziră pe Taran dând buzna în 
donjon cu mare zarvă. 

— Şi nici nu vom servi vin după cină, răcni el pe când 
intra cu paşi grei în sala de mese, urmat de lordul Oakley, ce 
părea profund jignit, şi cele patru domnişoare. Marilla venea 
prima, purtând în continuare rochia roşie, mult prea 
strâmtă, pe care o îmbrăcase şi la micul dejun. Era urmată 


de Lady Cecily, în rochia ei albastră ţinută de seară, 
tremurând sub un fel de şal cu aspect greoi. Fiona Chisholm 
şi Catriona încheiau şirul, ambele purtând aceleaşi haine în 
care fuseseră răpite. 

Femei cu spirit practic, amândouă, decise Bret. Deşi 
presupunea că Lady Cecily nu prea avusese de ales, ținând 
cont de veşmântul diafan în care venise. Cel puțin nu avea să 
moară de frig. 

— Nu serveşti vin după cină? ciripi Marilla. Vai, Taran, 
asta e o adevărată blasfemie! 

— Nu există vin în castelul ăsta, se împăună seniorul, 
când putem să bem whisky în loc. Bret surprinse privirea 
Catrionei, care îi zâmbi. În plus, continuă Taran, nu v-am 
adus aici ca să vă expediez în salon câtă vreme bărbații se 
îmbată. Ştiu şi eu câte ceva despre bunele maniere. 

— Desigur, murmură Lady Cecily. Aş fi încântată ca 
domnii să ne țină companie în salon după cină. 

— Ne vom ocupa timpul cu jocuri, anunță Marilla. Bret 
avu impresia că îl auzise pe Oakley semând. Va fi excelent, 
continuă ea, plesnind din palme cu atâta forță încât le făcu 
pe celelalte tinere să icnească, iar pe domni să-şi ferească 
privirile. Cu excepţia lui Taran, care se zgâi la pieptul ei 
tremurător cu o fascinație nedisimulată. 

— Ne aşezăm la masă? întrebă lordul Oakley în pripă. 
Doamna McVittie s-a întrecut pe ea însăşi, sunt sigur. 

— O, uite, Lord Oakley, ganguri Marilla. Eşti aşezat 
lângă mine. Se aplecă spre conte şi murmură ceva ce Bret nu 
reuşi să audă. Oakley nu roşi, deci probabil nu spusese ceva 
foarte rău, însă îi răspunse cu un şir bâlbâit de fraze prea 
puţin coerente. 

— Domnişoară Burns, murmură ducele, trăgându-i 
scaunul. Ce bine că suntem aşezaţi unul lângă celălalt! 

— E un mare noroc, Excelenţă, replică ea îmbujorându- 
se uşor. 

Oare îndrăznise să schimbe locurile la masă? se întrebă 
ducele, zâmbind în sinea lui. O iubea tot mai mult cu fiecare 


clipă. 

— O, ce fericire, anunță Taran, prinzându-le vajnic de 
mână pe cele două tinere aflate de o parte şi de cealaltă a lui. 
Cele mai drăguțe două fete din Highlands, aşezate chiar 
lângă mine. 

Marilla se lumină la față, iar Lady Cecily se crispă, 
probabil de durere. Taran nu părea să-şi fi ajustat strângerea 
pentru mâna ei delicată. Bret aruncă o privire spre celelalte 
două, care nu păreau defel jignite că fuseseră excluse din 
declaraţia lui Taran. Ba Fiona părea chiar uşurată. 

Iar Catriona, amuzată. 

— E mare păcat că n-aţi putut urmări concursul de 
aruncat buşteni, le spuse Marilla. A fost minunat. Bărbații 
au fost atât de foarte, foarte puternici! 

— A, dar scopul nu e să arunci cât mai departe 
drăcovenia aia, îi aminti Taran. Important este să o faci să 
aterizeze frumos în cap. 

— Da, da, mormăi Marilla cu indiferență, dar trebuie să 
fii de acord cu mine când spun că uneori forța brută este 
preferabilă fineții. 

— O, Marilla, gemu Fiona. 

— Lordul Oakley mi-a tăiat respirația, continuă 
aceasta, aşezându-şi o mână pe planul orizontal al pieptului 
său încorsetat fără milă. E atât de puternic! Oakley roşi, iar 
Bret aproape că îl compătimi... aproape. Şi muşchii lui! 
exclamă Marilla. Îşi puse cealaltă mână pe braţul lui Oakley 
ca pentru a-l strânge uşor. Sau a-l mângâia, ducele nu-şi 
putea da seama cu exactitate. 

— Cum te simți, domnişoară Burns? întrebă Oakley 
smulgându-şi politicos brațul din prinsoarea Marillei. 

Catriona clipi de câteva ori, complet pierdută. 

— Te simţeai slăbită, îi aminti Bret blând. 

— O! Da. Mi-am revenit, răspunse ea. Mulţumesc mult 
pentru grijă. 

Pe sub masă, Bret îşi aşeză mâna peste a ei. 

— Eşti sigură că te simți bine? întrebă Lady Cecily 


îngrijorată. Eşti destul de roşie în obraji. 

— Sunt în regulă, o linişti Catriona. Încercă să-şi tragă 
mâna, dar Bret i-o ţinu strâns, desenându-i cercuri leneşe cu 
degetul mare în palmă. 

— Ai aruncat şi dumneata un buştean, domnule 
Rocheforte? se interesă Lady Cecily. 

Rocheforte tresări uşor şi spuse: 

— Da. Apoi, simțindu-se studiat de toată lumea din 
priviri, adăugă: Mulţumesc de întrebare. 

— Cine l-a aruncat cel mai departe? vru Fiona să ştie. 

— Byron, răspunse Taran, arătând din cap spre 
Oakley. Dar nici încercarea lui Robin n-a fost deloc rea. Rânji 
spre Marilla. Îi las moştenire castelul, să ştii. 

— Unchiule, interveni Rocheforte, te rog să nu faci aşa 
ceva. 

— Ei, doar nu-şi închipuie nimeni că ai avea vreun 
sfant, mormăi Taran. Ştim cu toţii ce şi cum. 

Rocheforte nu spuse nimic, rămânând aşezat țeapăn pe 
scaun. 

— Eu cred că Finovair este încântător, spuse Lady 
Cecily, zâmbindu-i încurajator vicontelui. E o moştenire 
minunată. 

— Serios? întrebă Taran, brusc foarte interesat. 

— Da, replică Lady Cecily, luând o lingură din supa ce 
tocmai fusese aşezată în fața ei de către unul dintre bătrânii 
servitori ai lui Taran. E puţin cam friguros, dar, până la 
urmă, suntem în decembrie. 

Nu poți întotdeauna să alegi când să trăieşti la 
castel, spuse Rocheforte abrupt. 

— Robin! îl mustră unchiul său cu severitate. 

dar Rocheforte se mulțumi să ridice din umeri şi se 
întoarse la supa lui. 

— Nu prea pari în apele tale, îi zise Oakley vărului său. 

Aşa era, reflectă Bret. Spiritul vioi de conversaţie şi 
zâmbetul facil al lui Rocheforte erau legendare. Ambele 
păreau să fi dispărut din repertoriul său. 


— Probabil e din cauza frigului, replică acesta. 

— Frigul cu siguranță nu te-a deranjat azi după- 
amiază, remarcă Marilla, aplecându-se în față pentru a putea 
să-i zâmbească ademenitor. Am fost şocată când ţi-ai dat jos 
haina. Dar trebuie să recunosc, aşa ai avut mai multă 
libertate de mişcare ca să ridici buşteanul. 

— Îmi pare foarte rău că n-am văzut scena, spuse 
Cecily. 

Rocheforte roşi. 

— Eu am fost singurul care a reuşit să facă drăcovenia 
aia să aterizeze în cap, se lăudă Taran. 

Marilla îi oferi un zâmbet împăciuitor, îl bătu uşor pe 
mână, apoi îşi îndreptă din nou atenția asupra lui Oakley, 
care părea să-şi fi împins discret scaunul cât mai departe 
posibil de ea. 

— Ţi-ai revenit după efort? întrebă preocupată. 

Oakley şi drese vocea, şi aranjă cravata şi se întoarse 
spre supă, murmurând: 

— Da. 

Marilla nu era însă uşor de îmblânzit. 

— Am fost atât de foarte, foarte recunoscătoare că 
aveam o batistă la mine pentru a-ți şterge sudoarea - pe 
frunte! 

— Plus că era şi caldă, chicoti Taran, arătând spre 
pieptul lui. A scos-o direct din... 

— Unchiule! interveni Oakley. 

— Ei, păi, chiar aşa a fost. Şi să nu-mi spui că n-ai 
băgat de seamă. 

— Nu există bărbat în viață care să nu-i fi observat 
pieptul, murmură Fiona în şoaptă. 

Bret îşi zise că nu s-ar fi cuvenit să audă această 
remarcă, dar îi zâmbi oricum. 

— Ce vom juca după cină? îl întrebă Marilla Oakley, 
fără a primi însă răspuns. 

— De-a v-aţi ascunselea? sugeră Taran. 

— Nu, spuse Marilla, lovindu-şi jucăuş un deget de 


bărbie. Nu e un joc prea sociabil. Iar tu vrei să fii sociabil, 
nu? 

— Întotdeauna îmi doresc asta, răspunse Taran. 

Rocheforte tuşi zgomotos. 

— Problema cu v-aţi ascunselea, continuă Marilla, este 
că participanţii sunt separați în cea mai mare parte a 
timpului. Pe deasupra, trebuie să ne mişcăm cât mai 
silențios. Nu prea e distractiv când scopul e să ne cunoaştem 
mai bine. 

— Ai mare dreptate, rosti seniorul. Ce fată deşteaptă 
eşti! Habar nu aveam. Smuci din cap spre unul din nepoți, 
apoi spre ceilalți meseni de sex masculin. Fiți atenţi la asta, 
băieți. 

Oakley zâmbi crispat. Nici măcar Rocheforte nu reuşi 
să găsească o replică potrivită. 

— Ţi-am spus oare, îi murmură Bret Catrionei, cât sunt 
de recunoscător că nu am niciun unchi rudă de sânge? 

— Nu ai? 

— Niciunul. Mama mea a avut şase surori. Trei mai 
mari, trei mai mici. 

— Şi tatăl tău? 

— A fost copil unic. 

— La fel ca mine, spuse Catriona. 

— Serios? 

Partea sănătoasă şi lucidă a minții lui îi aminti că nu o 
cunoştea decât de o zi, dar chiar şi aşa, nu înțelegea cum de 
nu ştiuse acest detaliu. 

— M-am născut când părinții mei erau destul de 
înaintați în vârstă. Am fost oarecum o surpriză. 

— Nici eu nu am frați. 

— Serios? 

Catriona zâmbi, apoi Bret zâmbi şi el şi se produse 
unul din acele momente absurde în care se amestecă 
turturele, inimioare şi flori, dar lui îi veni să ofteze, pentru că 
amănuntul reprezenta o legătură cu adevărat importantă 
între ei. 


Dintr-odată, Fiona Chisholm pufni: 

— O, Catriona, spuse aceasta, tonul ei inocent 
nereuşind să-i ascundă intenția poznaşă, tu crezi în dragoste 
la prima vedere? 

— Poftim? întrebă Catriona, scăpând fără să vrea 
lingura din mână. 

— Poftim? se auzi Bret repetând întrebarea. 

— Poftim? răsună vocea lui Lady Cecily din celălalt 
capăt al mesei. 

— Mă întrebam doar, murmură Fiona. 

— Dar tu crezi în dragoste la prima vedere? se interesă 
la rândul ei Catriona. 

— Nu cred, răspunse Fiona gânditoare. Mi se pare 
destul de puțin probabil. 

— O nebunie, interveni Rocheforte. 

— Însă nu văd de ce n-ar fi posibil ca oamenii să se 
îndrăgostească la prima conversaţie cu tâlc. Tu ce părere ai? 

Bret se întoarse spre Catriona. Aceasta se chinuia să 
înghită un nod, iar obrajii i se coloraseră într-o nuanţă foarte 
apropiată de stacojiu. Ştia că intenţiile Fionei nu fuseseră 
răutăcioase, dar chiar şi aşa, în mod evident, nu-i plăcea că 
fusese pusă atât de direct în centrul atenţiei. 

— Eu cred, anunţă ducele. 

Catriona îi aruncă o privire recunoscătoare. 

— În ce anume crezi, Excelenţă? vru Fiona să ştie. 

— În dragoste la prima conversaţie cu tâlc. De ce nu? 

— Chiar aşa, de ce nu? exclamă Marilla, plesnind din 
palme şi adresându-i un zâmbet radios. 

— O, Doamne, şopti Bret. 

— Ai spus ceva? întrebă Catriona. 

Ducele clătină din cap. Dar nu-şi desprinse mâna de pe 
a ci. 

— Baba-oarba cu ecou! strigă Marilla. O, va fi perfect. 

— Atunci trebuie să-l jucăm, spuse Taran, zâmbindu-i 
aşa cum îi zâmbea ea lui Bret. 

„Doamne, Dumnezeule!” se minună Catriona. 


— Eu n-am fost niciodată bun la jocuri, mărturisi 
Oakley, într-o încercare care părea cumplit de jalnică, în 
opinia lui Bret, de a scăpa de tortura ce se anunța. 

— Ştiu, replică Taran. Tocmai de asta ar trebui s-o faci 
mai des. Ai să joci, şi cu asta basta. La fel şi Excelenţa 
ducală, spuse el, împungând aerul cu un deget noduros în 
direcția aristocratului. 

Şi astfel ajunse Bret, o oră mai târziu, să se pitească 
într-un colț, răspunzând interpelărilor Marillei pe o voce cât 
mai subțire posibil. 

— Baba-oarba! strigă ea melodios. 

— Buf, şopti el. 

— O, aud pe cineva, ciripi planturoasa domnişoară. 

Bret o căută frenetic din priviri pe Catriona. La naiba, 
ar fi căutat frenetic pe oricine. Dar Oakley era pe jumătate 
ieşit pe uşă, iar Rocheforte dispăruse cu totul. Lady Cecily 
stătea în picioare pe o masă. 

— Baba-oarba! 

— Buf, răspunse el în surdină, dar Marilla continuă să 
avanseze spre el cu o precizie fără cusur, fiind cât se poate de 
clar că vedea prin legătura de pe ochi. 

— O, cât de mult îmi plac jocurile cu tâlc, se alintă ea. 

„Cu tâlc? Dumnezeule!” îşi zise ducele, care surprinse 
privirea Catrionei. Aceasta se urcase pe masă în spatele lui 
Lady Cecily. „Salvează-mă”, o imploră din ochi. Cu siguranță 
avea să i se facă milă de el. 

Dar nu, ea îşi ținea mâna peste gură şi chicotea cu 
poftă, trădătoarea. 

— Baba-oarba! strigă Marilla, dar Bret nici măcar nu se 
mai obosi să reacționeze. 

— O, aud pe cineva, gânguri, venind în continuare spre 
el. Îşi întinse mâinile în față, fluturându-le încoace şi încolo. 
Trebuie să mă avertizați dacă mă lovesc de ceva, le ceru. Dar, 
desigur, nu şi dacă mă lovesc de cineva. 

Bret coti milimetric spre stânga. Dacă îşi alegea corect 
momentul, poate reuşea să se strecoare în spatele pendulei 


antice. Era posibil, totodată, să răstoarne ceaiul, dar asta era 
ultima lui grijă. 

Doar încă puţin... încă puţin... 

Marilla se întoarse, urmărindu-l ca lumina unui far. 

— E bună la jocul ăsta, se entuziasmă Taran. 

— Sunt bună la multe jocuri, murmură Marilla, iar în 
lipa aceea mâinile ei găsiră pieptul lui Bret. 

Totul era foarte amuzant. 

Până încetă să mai fie. 

Catriona stătuse pe masă, agățându-se de umărul lui 
Lady Cecily pentru a-şi ține echilibrul şi privind cum Marilla 
îl hăituia pe duce. Râseseră toţi, fiindcă era realmente 
distractiv. Chiar şi lordul Oakley începuse să chicotească, iar 
el nu râdea niciodată, de nimic. 

Dar apoi Marilla atacă. 

— Cine ar putea fi ăsta? întrebă ea, punându-şi mâinile 
pe pieptul lui Bretton. Nu uita, trebuie să rămâi nemişcat 
până ghicesc. 

Catriona se încruntă, văzând că tânăra îşi muta 
mâinile pe umerii lui Bret. 

— Cineva foarte atletic, toarse Marilla. 

Catriona începu să simtă furnicături în braţe. Deloc 
plăcute. 

— Hai să văd, continuă Marilla. Îşi trecu degetele peste 
fața lui Bret, atingându-i uşor buzele. E cu siguranță un 
bărbat, spuse ea, de parcă acest lucru nu ar fi fost deja 
evident, dar... 

Ajunge! tună Catriona. 

— Domnişoară Burns? făcu Lady Cecily, dar Catriona 
sărise deja de pe masă şi traversase rapid jumătate de 
încăpere. 

— la-ți mâinile de pe el! ţipă ea şi, înainte ca Marilla să 
apuce să răspundă, o prinse de umeri şi o smulse de pe Bret. 

Marilla lăsă să-i scape un țipăt de surpriză şi s-ar fi 
lovit de o masă dacă nu ar fi sărit Taran în față să o prindă. 

— Asta-i bună, se răsti seniorul. N-a fost un gest prea 


sportiv din partea ta. 

— Îl maltrata, mârâi Catriona. 

— Era doar un joc, se smiorcăi Marilla. 

— Era... Dar apoi Catriona se întrerupse. Fiindcă 
Marilla chiar nu făcuse nimic rău. Jocul se desfăşurase 
întocmai potrivit regulilor. Îşi simți stomacul contactându-se 
şi îşi dădu brusc seama că privirile tuturor erau aţintite 
asupra ei. Cu milă. Cu şoc. Cu... 

Se întoarse încet spre Bret, înspăimântată de ceea ce ar 
fi putut vedea pe chipul lui. Se întoarse spre Bret văzu... 

Îl văzu pe John. 

John Shevington, bărbatul de care se îndrăgostise 
nebuneşte, spectaculos şi, aparent, destul de public. 

Nu avea să mai fie niciodată ducele de Bretton pentru 
ea. Nu avea să mai fie niciodată nici măcar Bret. Avea să fie 
întotdeauna John. John al ei. Chiar dacă nu se mai vedeau 
niciodată, dacă pleca de la Finovair şi refuza să mai pună 
vreodată piciorul în Scoţia, avea să rămână John al ei. 

— Îmi pare rău, şopti ea. 

Pentru că făcuse o asemenea scenă. Pentru că acum, 
sub privirile întrebătoare ale celorlalți, el era nevoit salveze 
situația, să găsească o cale de a risipi jena în umor. 

Fiindcă ea nu era în stare. Îşi folosea întreaga forță 
sufletească, până la ultima picătură, ca să nu izbucnească pe 
loc în lacrimi. 

— Nu, şopti Bret. Să nu-ți pară rău. Catriona înghiți un 
nod, apoi cobori ochii uimită. Când apucase să-i ia mâinile 
într-ale lui? Eşti superbă, spuse el. 

Buzele ei se întredeschiseră încet într-o expresie de 
surpriză. 

Apoi el zâmbi. Un colț al gurii lui se ridică oblic, şi în 
acel moment deveni atât de tânăr, atât de chipeş, atât - pur 
şi simplu minunat, încât tânăra femeie simți că inima stătea 
să-i explodeze în piept. 

El se lăsă într-un genunchi. 

Catriona icni. 


Marilla icni şi mai puternic: 

— Nu cred că îi cere mâna! 

— Ba asta face, replică John cu un zâmbet. Apoi ridică 
privirea, fixând-o în ochii Catrionei. Catriona Burns, îmi oferi 
onoarea de nedescris de a deveni soția mea? 

Ea încercă să vorbească, dar cuvintele i se încâlciră şi 
se împiedicară în gât; în cele din urmă nu fu în stare decât să 
aprobe din cap, dar aprobă din tot sufletul, cu toată ființa ei. 
Peste câteva clipe, când îşi dădu seama că lacrimile îi şiroiau 
pe obraji, şopti: 

— Da. Da, bineînţeles! 

John vâri încet mâna în buzunar şi scoase un inel. 
Catriona se holbă la el pentru o clipă, hipnotizată de 
sculptura de pe safir. 

— Dar e al tău, spuse ea într-un final. 

Îl văzuse pe degetul lui. Pe cel mic. Remarcase 
inconştient acest detaliu. 

— Ți-l împrumut, rosti el pe o voce tremurătoare, 
strecurându-i bijuteria pe degetul mare. Apoi îi ridică mâna 
şi i-o sărută, exact în locul în care aurul îi atingea pielea. Ca 
să îl păstrezi în siguranță pentru fiul nostru. 

— Sărut-o! strigă cineva. 

John se ridică în picioare şi zâmbi. 

— Sărut! Sărut! Sărut! scandară cu toții. 

Buzele Catrionei se întredeschiseră de şoc când el a 
trase mai aproape. 

— Chiar aici? În faţa tut... 

Fu ultimul lucru pe care îl spuse, pentru o vreme 
destul de îndelungată. 


Capitolul 9 


Nu se putea spune că ar fi avut dovezi concrete în acest 
sens, însă Byron Wotton considerase dintotdeauna că iadul 


era un loc mistuit de flăcări. 

Se înşelase. Iadul era, în mod evident, un loc rece 
bocnă, în ruină şi aflat în Highlands. Mai mult, nu era 
stăpânit de Belzebut, ci de un unchi cu un simț al umorului 
diavolesc şi lipsit de orice urmă de politeţe. 

Byron urmărea uluit cum vechiul său prieten, ducele 
de Bretton, îşi declara iubirea veşnică față de o femeie pe 
care o cunoscuse, practic, cu doar cinci minute înainte, când 
Taran - cunoscut şi ca Scaraoţchi — îl trase deoparte şi îi 
şuieră la ureche: 

— Sper că iei lecţii de la neghiobul ăla englez. 

Expresia vrăjită de pe chipul lui Bret, pierdut în ochii 
Catrionei Burns, îi dădea tânărului o stare bizară. Nu că s-ar 
fi putut imagina pradă unei emoţii de genul acesta. 

— La ce te referi? murmură el, ferindu-şi privirea când 
ducele îşi strânse în brațe proaspăta logodnică. 

De fapt, nu putea decât să presupună că erau logodiţi, 
fiindcă nu auzise răspunsul şoptit al Catrionei la cererea în 
căsătorie a lui Bret. Însă dat fiind modul în care o îmbrăţişa, 
probabil răspunsul fusese afirmativ. Era foarte ciudat, 
întrucât Byron ştia perfect că ducele nu avea gânduri de 
căsătorie. Îi mărturisise în vara precedentă că intenţiona să 
se căsătorească la venerabila vârstă de treizeci şi cinci de ani, 
moment până la care mai avea şase ani buni. 

Dar acum... 

— M-ai auzit? lătră Taran lângă el. V-am dat vouă, 
nepoților mei, şansa de a curta nişte fete pe care altfel n-aţi 
îndrăznit să le abordați, şi totuşi i-ai dat voie unui englez să- 
ți sufle premiul de sub nas. 

— Nu duc lipsă de îndrăzneală, se răsti Byron. Şi dă-mi 
voie să observ că şi dumneata eşti holtei, unchiule, dar n-ai 
făcut curte nici unei doamne în ultimii zece ani, în câte am 
văzut eu. 

— Sunt prea bătrân să rabd o femeie. 

— Mai degrabă nicio femeie nu te-ar răbda pe tine. 

— Nici unui bărbat trecut de cincizeci de ani nu ar 


trebui să i se ceară un asemenea sacrificiu! 

— De-abia dacă ai trecut cu un an sau doi de vârsta 
asta, remarcă Byron. 

— Sunt văduv, spuse Taran pios. Am păstrat amintirea 
mătuşii tale în inima mea, aşa să ştii. 

Tânărul pufni. Nicio femeie întreagă la cap nu l-ar fi 
acceptat pe bătrânul derbedeu. 

— Să revenim la subiect, insistă unchiul lui. Ai pierdut 
deja o moştenitoare. Ştii cum se spune: boală lungă, moarte 
sigură. 

— Eşti de-a dreptul grosolan, unchiule! 

Aruncă o privire peste umăr. Bret şi Catriona încă 
stăteau înlănțuiți. 

— Slavă Domnului, e prea prost să-şi dea seama cât de 
lefteră e Catriona Burns, bombăni Taran. Taică-său o să-mi 
sărute picioarele pentru ce-am făcut aseară, crede-mă. Burns 
ar fi sărit în sus de bucurie dacă ar fi pus mâna pe al doilea 
născut al vreunui baronet, darămite pe un duce. Şi nu poate 
pretinde că nu am încercat să le asigur doamne de companie 
ca să nu-i las de capul lor. 

— Taci! şuieră Byron. Îl cunoştea pe duce de când erau 
amândoi copii şi, deşi credea că Bret era exagerat de calm, 
nutrea convingerea fermă că nu ar fi permis nimănui să-i 
insulte soția fără a-l snopi în bătaie. 

— După cum spuneam mai devreme, zise unchiul săi 
abandonând din fericire subiectul, am de gând să vă ofer ţie 
şi vărului tău toate şansele de a vă lua mirese, aş cum s-a 
descurcat englezul. Baba-oarba cu ecou pare să funcționeze. 
O să mă asigur că-l jucăm în fiecare noapte. Voi, băieți, 
sunteți atât de blegi, încât aveţi nevoie de ajutorul unei 
legături peste ochi. 

— Nu am nevoie de ajutor ca să-mi aleg o soție, nici din 
partea ta, nici din partea unei legături peste ochi, răspunse 
imperturbabil Byron. 

— Nu, problema ta e să o păstrezi, odată ce i-ai cerut 
mâna, pufni disprețuitor unchiul lui. 


Cei doi amanți se desprinseseră în sfârşit din 
îmbrățişare, dar Bret încă ținea mâna Catrionei într-a lui şi o 
privea cu o expresie de adorațţie atât de intensă, încât Byron 
simți un junghi de invidie. Nu se amăgise, nici în privința lui, 
nici în privința fostei lui logodnice, Lady Opal Lambert, că ar 
fi putut trăi împreună o astfel de relație sentimentală 
complicată şi febrilă, dar fusese o lovitură la adresa orgoliului 
său să afle că Opal dorise un alt bărbat în locul lui, atât de 
mult încât să nu-i pese de scandal. 

— Mai jucăm o tură de baba-oarba cu ecou, anunță 
unchiul lui, venind în față. Marilla, hai, pune-ţi din nou 
legătura peste ochi. Acum, pe unde o fi dispărut Robin? 

— A ieşit din cameră de vreun ceas, când a început 
jocul ăsta plin de rafinament, remarcă Byron. Principiul 
politeții în orice împrejurare, pe care-l aplicase toată viața 
părea desuet. De ce n-ar fi putut şi el să se retragă pur şi 
simplu în camera lui şi să stea departe de tot tămbălăul, aşa 
cum făcuse vărul său? 

— Mii de tunete şi trăsnete, bombăni Taran. Cum îşi 
închipuie băiatul ăsta că o să-şi găsească mireasă dacă nu 
poate sta locului nici măcar o seară? 

Începu să arunce în dreapta şi-n stânga cu porunci. 
Bret, Catriona şi restul oaspeţilor se strânseră din nou în 
jurul Marillei, fără prea mare chef, dar supuşi. 

Tânăra arăta vizibil iritată. Nu-şi ascunsese intenția de 
a-l atrage pe Bret într-o capcană matrimonială, deci era, 
inevitabil, furioasă că mângâierile ei exagerate pe pieptul lui 
îl determinaseră să înainteze o cerere în căsătorie - adresată 
alteia. Dar apoi zâmbi destul de drăgălaş când Taran îi dădu 
Catrionei legătura pentru ochi, ca aceasta să i-o poată pune. 

— Lord Oakley, strigă ea, trebuie neapărat să ni te 
alături! Acest joc de copii nu va fi deloc distractiv fără tine. 

Byron făcu doi paşi în față, iar Taran veni în grabă 
lângă el. 

— Ea e dispusă la orice, şopti unchiul lui aprobator. 
Naiba să-l ia pe Robin că a ieşit din cameră. Eu îi aduc o fată 


plină de viață şi cu o avere frumuşică, iar el fuge ca o oaie 
înainte de primul tuns. 

—E o obrăznicătură  neruşinată, spuse Byron, 
profitând de faptul că Marilla era înconjurată de tinere ce 
chicoteau în timp ce o legau la ochi, şi astfel nu-l putea auzi. 
Nu ai văzut ce scandalos s-a purtat cu ducele? 

— Ai un talent nemaiîntâlnit de a strica o petrecere, 
izbucni seniorul. Te-ai transformat într-o gulie ațoasă şi 
plictisitoare, pompoasă şi plin de sine! Am auzit ce i-ai făcut 
logodnicei tale, doar fiindcă i-a dat un sărut profesorului ei 
de dans. Probabil a fost pur şi simplu un gest de politețe, iar 
tu i-ai distrus reputaţia. 

Furia crescu în pieptul lui Byron. Îşi găsise logodnica 
aplecată pe spate peste o canapea, cu unul dintre picioarele 
ei zvelte înfăşurat în jurul coapsei profesorului. Dacă acel 
sărut ar fi reprezentat modalitatea standard de a mulțumi 
pentru un dans, sălile de bal englezeşti ar fi fost populate de 
mult mai mulți bărbaţi dornici de zbenguială. 

— Nu am să-i permit niciodată unei stricate să devină 
contesă de Oakley, replică el pe un ton de gheață. Cât despre 
reputație, eu nu am pomenit niciodată de sărut; ea a fost cea 
care i-a spus totul tatălui ei. 

— Poftim, ăştia sunt englezii, mormăi Taran dezgustat. 
Scoţiencele ştiu să păstreze discreția în astfel de situații. E 
drept însă că ele nu au nevoie să calce strâmb. Un singur kilt 
îi poate ţine de cald unei femei pe toată durata iernii. 

Byron îşi abătu privirea de la unchiul lui şi o întâlni pe 
cea a fetei care purta ochelari. Fiona era numele ei, parcă. 
Expresia ei disprețuitoare sugera că le auzise conversaţia. Îşi 
întipări o expresie aspră pe chip; nu-l interesa opinia ei. 

Nu şi-ar fi ales o soţie din tot acest grup nici dacă l-ar fi 
plătit cineva. De fapt, ar fi preferat să nu se mai întoarcă 
niciodată la Finovair. Peste o săptămână pornea spre la 
Londra, şi într-o bună zi avea să-şi ia de soţie o femeie 
înzestrată cu respectul cuvenit atât pentru propria ei 
persoană, cât şi pentru titlul lui. 


O clipă mai târziu îşi dădu seama, tulburat, că emoția 
din ochii Fionei nu era dispreț. De fapt, aducea a milă. La 
naiba. 

— Snobule! repetă unchiul lui, pornind cu paşi tropăiți 
spre cealaltă parte a cercului. 

Byron inspiră adânc. Jocul începuse, şi văzu dintr-o 
privire că fata legată la ochi venea glonț spre el, cu brațele 
întinse în față. Probabil avea să fie şi el pipăit. Dar, în cazul 
lui, nu avea să intervină nicio tânără lady pentru a-l salva. 

Chicotele Marillei erau vibrante şi neinhibate. Părea 
genul de femeie care s-ar fi aruncat în braţele oricărui bărbat 
talentat la zbenguială. 

Dar el rămase nemişcat şi ţeapăn. Nu ar fi fost politicos 
să se retragă din fața ei; grupul îi privea şi râdea, aşa cum 
părea să se întâmple întotdeauna în timpul jocurilor absurde 
precum acesta. Taran, cel puţin, bătea din palme ca 
maimuța unui flaşnetar. Marilla se apropia tot mai mult... Ar 
fi pus rămăşag pe orice că vedea prin legătura de peste ochi. 
Venea direct spre el, la fel de hotărâtă şi concentrată ca un 
copil care observă o bomboană. 

Nu era singurul care observase că Marilla trişa. Fiona 
urmărea maimuţărelile surorii ei cu o expresie vădită de 
încruntare. Chiar şi dincolo de lentilele ochelarilor, Byron 
văzu că avea ochii de culoarea unei păduri scoțiene 
întunecate, de genul celor care par să nu se mai sfârşească 
niciodată. 

Apoi o mogâldeață parfumată şi moale se ciocni de el şi 
începu să-l pipăie râzând, nu pe piept, ci pe față. 

— O, cred că ştiu cine e ăsta! gânguri Marilla. O bărbie 
atât de hotărâtă şi o sprânceană atât de puternică nu-i pot 
aparține decât unui singur bărbat... Izbucni într-o furtună de 
chicote. Şi acum trebuie să-mi cer iertare de la voi, ceilalți. 
Desigur, fiecare dintre gentlemenii din această încăpere are o 
bărbie puternică. Dar nasul acesta... E un nas roman. 

Byron strânse din dinți. Nu era vina ei că ajunsese să 
nu mai agreeze atingerile de când i se destrămase logodna. 


Nu era genul de bărbat care să țină o amantă, şi îşi dădu 
seama oarecum şocat că nu mai fusese cu o femeie de câteva 
luni. Nu că Opal l-ar fi atins într-o manieră atât de intimă, 
desigur. 

Marilla începu acum să-l mângâie pe gât, ceea ce era 
doar o idee mai puţin neplăcut decât atunci când îi atinsese 
fața. Repulsia lui era, probabil, o reacție bizară la anularea 
logodnei. 

— Ghiceşte, Marilla, o îndemnă pe un ton poruncitor 
sora ei cu ochi verzi. 

— Deci pe cine crezi că ai prins în brațe, fetițo? întrebi 
Taran cu bucurie fățişă. Pe cine alegi? 

— Te aleg pe tine, şopti Marilla, atât de încet încât 
nimeni în afară de el n-ar fi putut s-o audă. Apoi, înainte ca 
el să priceapă la ce se referea, spuse mai tare: Desigur, ştim 
cu toţii că există o singură cale de a afla precis. Fără a mai 
ezita, se ridică pe vârfuri şi îşi trecu uşor gura peste a lui. 

Byron reacționă din reflex, împingând-o violent şi 
dându-se în spate. Apoi, dându-şi seama ce făcuse, se repezi 
s-o prindă în braţe când era pe punctul să cadă. 

— Îmi cer iertare, murmură, aşezând-o atent pe 
picioarele ei. 

Camera se cufundase în tăcere. Lady Cecily îşi ațintise 
privirea într-un colț, cu o expresie chinuită pe chip, iar fata 
cu ochelari stătea încruntată. Bret avea aerul satisfăcut al 
unuia care-şi dăduse seama că a scăpat ca prin urechile 
acului de o devoratoare de bărbați. Renunțând la orice 
pretenție de comportament respectabil, ducele depuse un 
sărut pe buzele trandafirii ale Catrionei, cu o expresie vădită 
de uşurare. 

— Aşa şi trebuie, strigă Marilla bosumflată, trăgându-şi 
legătura de pe ochi. Aş fi putut să cad pe podea şi să mă 
rănesc. Asta nu a fost o purtare de gentleman englez, Lord 
Oakley. Nici scoțian, te asigur. 

Avea, fără îndoială, dreptate. Byron scrâşni din dinți şi 
se înclină spăşit. 


— Îmi ofer regretele mele sincere. Mă tem că am avut 
încă din copilărie tendința să tresar violent. 

— Nepotul ăsta este genul fricos, anunță Taran, 
făcându-şi apariția din spatele lui ca un spirit malefic. Pe de 
altă parte, Robin e un bărbat adevărat, genul care ştie cum 
să ţină o femeie în brațele lui, deşi nu şi pe picioarele ei! 

Gluma lui grosolană fu primită cu o tăcere apăsătoare 
din partea tuturor, mai puțin a Marillei, care chicoti. Byron îi 
întinse brațul: 

— Îmi dai voie să te conduc la scări? Sunt sigur că eşti 
destul de obosită după toate aceste frivolități. 

Era exact genul de comentariu rigid pe care l-ar fi făcut 
tatăl său. 

— Al naibii să fiu dacă nu vorbeşti de parcă ai fi mai 
bătrân decât mine, chicoti Taran, ca şi cum i-ar fi citit 
gândurile. 

Cu Marilla la braț, Byron ieşi pe uşă în spatele Fionei. 
Silueta Marillei era superb pusă în evidență în rochia de gală, 
talia înaltă subliniindu-i sânii, care erau magnifici după 
standardele oricărui bărbat. 

Prin contrast, rochia surorii sale era cuminte, de un 
albastru sobru, cu mâneci lungi, fără niciun volănaş cât de 
mic care să-i mai reducă din austeritate. 

Chiar şi aşa, puteai să-ți dai seama dintr-o privire că 
sânii ei erau voluptuoşi. Şi senzuali, şi feminini, şi toate acele 
lucruri pe care nu le mai simțise sau gustase de câteva luni. 
Doar fiindcă cei ai Marillei erau expuşi la vedere, asta nu 
însemna că... 

Tresărind, se forță să revină la gânduri mai cuminţi. 

— Îmi cer scuze, spuse, coborând privirea spre buclele 
luminoase ale fetei de lângă el. Nu am auzit ce ai spus. 

— Am spus că furtuna se întețeşte, repetă exasperată 
Marilla. 

Evident, avea impresia că ar fi trebuit să-i soarbă de pe 
buze fiecare cuvințel. 

Îi aruncă o privire ce exprima o părere foarte critică la 


adresa pretențiilor ei. Acea privire - după cum fusese 
informat din surse sigure - era temută peste tot în Londra. 
Titlul contelui de Oakley era unul dintre cele mai vechi din 
țară, iar Byron învățase de mic copil, de la tatăl său, să nu 
tolereze ariviştii neruşinați şi exagerat de familiari. 

Marilla nici măcar nu clipi. Se mulțumi să-l bată uşor 
pe braț şi să-i adreseze un zâmbet cu gropițe: 

— Dar am să te iert, Lord Oakley. Ştiu că probabil te 
frământă o mulțime de chestiuni foarte, foarte serioase. 
Bărbații sunt atât de înclinați spre aşa ceva! 

— Nu cred că e neapărat o trăsătură specifică lor, rosti 
voce discretă din spate. Fiona îşi aştepta sora lângă stâlpul 
scării în spirală. Marilla, e timpul să-i urăm noapte bună 
însoțitorului nostru. 

Marilla se bosumflă cu o expresie foarte drăgălaşă 

— Nu, te rog, nu e nevoie de o nouă plecăciune! surâse 
ea lui Byron, care nu intenționa nicidecum să facă. Nu ar 
trebui să ne purtăm atât de teribil de protocolar unii cu alții, 
nu crezi? Aruncă o privire insistentă în spatele lor. Bret şi 
domnişoara Burns reuşiseră ajungă până la uşa salonului 
înainte de a începe din nou să se sărute. Evident, adăugă ea, 
la Finovair nu suntem obligați să respectăm regulile foarte, 
foarte caraghioase pe care le impune societatea din Londra. 

— Exact, chicoti Taran, venind din spatele lor şi 
zâmbindu-i radios fetei. Suntem toți prieteni aici. 

Byron se încruntă fioros la unchiul său. 

— Eu am unele obiecţii, spuse Fiona, trecându-şi o 
mână sub brațul surorii ei. 

Marilla se smuci într-o parte oarecum iritată, dar 
chipul i se îmblânzi instantaneu când îşi îndreptă din nou 
privirea spre Byron. 

— Cred că ar trebui să fim toții familiari unii cu alți nu 
crezi? îl întrebă. Eu sunt Marilla. 

Avea ochi arzători, de culoarea albăstrelelor primăvara. 
În mod absurd, Byron simţi o dorință copleşitoare de a fugi, 
dar îşi impuse să rămână nemişcat. Nu era vina ei că avea 


ochii de aceeaşi culoare ca ai lui Opal. 

— Nu vorbeşti cu cine trebuie, zise Taran, cu obişnuita 
lui veselie lăudăroasă. Însă nepotul meu Robin, care fi într-o 
bună zi stăpân peste acest castel superb, va fi cât se poate de 
relaxat în compania unei fete frumoase ca tine. Byron, aici de 
față, e cam înțepat. Aşa a fost dintotdeauna. A moştenit asta 
de la taică-său. Pe cuvânt, credeam că le-am văzut pe toate 
când cealaltă soră a mea s-a măritat cu un franțuz, dar tatăl 
lui Byron a fost şi mai rău. Când l-a adus pe conte - pe 
bătrânul conte, vreau să zic - la Finovair pentru prima dată, 
mi-a venit să mă duc în lume. Era un ticălos încăpățânat şi 
lipsit de umor care se purta de parcă toți scoţienii ar fi 
trebuit să-i pupe vârfurile papucilor lui zbârciţi. Nu i-am 
purtat niciodată pică surorii mele că a fugit de-acasă. 

Byron scrâşni din dinți. Auzise povestea de sute de 
ori... din ambele perspective. 

— Desigur, n-a fost nevoie decât de pumnul bine plasat 
al unui scoțian ca să-l pună pe conte la pământ, continuă 
Taran, înecându-se de râs. Tatăl Marillei şi al Fionei s-a 
ocupat de asta. L-a doborât pe englez cu o dublă în gură. 
Nu... Ezită. Cred că am greşit un detaliu. 

Cei prezenți aşteptară puţin, unii părând chiar vag 
interesați. 

— N-a fost o dublă, încheie Taran triumfător. A fost să 
înving. Nici măcar nu l-am mai văzut vreodată pe băşinosul 
ăla înfumurat prin părţile astea. Individul n-a cunoscut 
niciodată vreun scoțian pe care să nu-l considere mai prejos 
de el, şi acelaşi lucru era valabil şi în cazul englezilor. N-a 
avut un singur prieten în toată lumea, din câte ştiu eu. 

— Tatăl meu avea numeroşi prieteni, declară Byron. 

— Absolut niciunul, îl contrazise Taran. Şi mai jalnic e 
faptul că tatăl Fionei l-a pus la pământ dintr-o singură 
lovitură. Individul nici măcar n-a apucat să-şi ridice mâinile. 

Byron auzi un geamăt discret. Privirea lui o întâlni pe 
cea a Fionei. Aparent, nu era singurul care considera castelul 
Finovair prea puțin idilic. 


— Tatăl meu nu era obişnuit cu bătăile vulgare cu 
pumni, explică el, fără a se opri însă când ar fi trebuit s-o 
facă. Şi nu sunt înțepat, se auzi spunând. Ba chiar sunt în 
relații apropiate cu numeroşii mei prieteni. Numele meu de 
botez e Byron şi vă poftesc pe toți să-l folosiți. Bret avea o 
sprânceană arcuită acum, iar chipul îi radia compasiune. 
Byron scrâşni din nou din dinți. 

— După cum spuneam mai devreme, pe mine mă 
cheamă Marilla, ciripi blonda, bătându-l din nou pe braț. 
Acum ne vom simți toți în largul nostru! Am să aştept cu 
nerăbdare să te revăd mâine-dimineață, Byron. Îi rosti 
numele cu o emfază susurată care-l făcu să strângă din dinți. 

„Nu fi încuiat”, se mustră singur, în timp ce Fiona îşi 
prinse sora de braț şi o târî în sus pe scări cu o dezaprobare 
mult mai aprigă decât s-ar fi cuvenit. Într-adevăr, Marilla era 
o fată plină de viață. 

Tatăl lui ar fi respins-o tocmai din acest motiv. 

— Bună treabă, băiete, spuse Taran aprobator. N-aş 
vrea să furi o moştenitoare de sub nasul lui Robin. El are 
nevoie de bănet mai mult decât tine. Frumoasă ca o cadră, 
nu-i aşa? Mi s-a părut cea mai bună dintre toate. Lady Cecily 
are şi ea o avere frumuşică. De ce n-o iei pe Marilla şi s-o 
păstrăm pe Cecily pentru Robin? N-o să-l ia pe băiatul ăla, a 
pierdut toată distracţia. 

Byron urcă scările fără a-şi mai saluta unchiul. 
Răbdarea avea şi ea o limită, iar el şi-o atinsese pe a lui. 

Nu era plin de sine, îşi spuse în sinea lui. Nici înțepat, 
nici încuiat. Aşa fusese tatăl lui. 

El era doar... iritat. 


Capitolul 10 


După-amiaza următoare 


— Ştiu că e palpitant să te afli sub acelaşi acoperiş cu 
doi burlaci numai buni de însurat, chiar şi după ce ducele de 
Bretton i-a cerut mâna Catrionei în mod atât de surprinzător, 
îi spuse Fiona Marillei, blocând uşa camerei lor astfel încât 
sora ei să nu o poată împinge deoparte şi să dea fuga jos 
pentru a continua să-i vâneze pe recent pomeniţii burlaci. 
Dar trebuie să-ți joci cărțile bine, Marilla. Niciunul din ei nu 
ar fi interesat de o cochetă. Comportamentul tău din timpul 
jocului de-a baba-oarba nu te-a făcut să creşti în ochii lor, şi 
ai deja un punct în defavoarea ta prin faptul că eşti 
scoţiancă. 

— Nu eu sunt cea desfrânată, se încruntă Marilla. Tu 
eşti. 

— Numai nu-ți juca mâna prea pe față. 

— Dacă mă vor considera o cochetă, e fiindcă reputaţia 
ta mi-a distrus şansele la o căsătorie bună încă dinainte să 
termin şcoala, spuse Marilla pe un ton strident. 

— Nu mi se pare că reputaţia mea distrusă ţi-ar fi 
afectat eligibilitatea pentru căsătorie. Averea ta cântăreşte 
mai mult decât astfel de amănunte. 

Nimeni nu ar putea să uite ce fel de femeie eşti tu, 
replică Marilla. Probabil aş fi avut deja o căsnicie fericită 
dacă n-aş fi avut numele tău legat de picior ca o ghiulea. 

Era cu siguranță adevărat că anumite evenimente 
puteau afecta iremediabil reputaţia unei femei. Un sărut 
indecent? Poate. O îmbrățişare lascivă? Probabil. Un logodnic 
care îşi pierde viața căzând de la fereastra dormitorului ei? 
Cu siguranţă. 

Până să apună soarele în acea zi fatidică, Fiona se 
alesese deja cu eticheta de desfrânată fără suflet, pusă de tot 
satul; până la sfârşitul săptămânii, ajunsese să fie cunoscută 


în întreaga Scoție ca o depravată nesocotită. Dacă nu chiar 
mai rău. Mama fostului ei logodnic scuipase în drum preț de 
trei ani buni la simpla vedere a Fionei, şi nu fusese singura. 

Nimănui nu părea să-i pese că, atunci când căzuse, 
uriaşul nătâng Dugald Trotter se cățărase la fereastra tinerei 
domnițe fără cea mai mică urmă de încurajare din partea ei. 
Toţi erau prea ocupați să-şi manifeste scandalizarea față de 
purtarea ei neruşinată - ca să nu mai vorbim de faptul că, în 
opinia lor, Fiona „neglijase grosolan” să-l informeze pe 
Dugald că un simplu vrej de iederă nu putea susține 
greutatea unui bărbat. Nici măcar cei care aveau tendința să 
scuze comportamentele dezmățate în cadrul unui cuplu 
logodit n-o iertau pentru că nu-l avertizase. 

Desigur, orice bărbat sănătos la cap ar fi putut să 
arunce o privire vrejului de iederă de sub fereastră şi să tragă 
propriile concluzii legate de rezistența acestuia. Dar prostia 
logodnicului ei fusese ieşită din comun, cel puţin din câte îşi 
amintea Fiona, fără urmă de compasiune. 

Dugald, aparent, nu se gândise la acest lucru, ea nu îl 
prevenise fiindcă - după cum tot încerca sublinieze, dar în 
van - nu intenționase niciodată să-l invite nici pe el, nici pe 
oricine altcineva să-i intre pe fereastră. 

În perioada de după tragedie o indignase la culme 
refuzul unanim de a i se accepta versiunea legată de cele 
petrecute. Propriul ei tată făcuse mare tărăboi în casă timp 
de câteva luni, plângându-se că mânjise numele familiei. 

— Aşa spui tu, răgea el, în replică la protestele ei. 
Atunci ce căuta bietul Dugald la fereastra ta? Grea povară e 
pentru familie naşterea unei fete! Nu s-ar fi cățărat pe iedera 
de sub geamul tău, gâscă proastă, dacă n-ai fi făcut tot ce-ţi 
stătea în puteri ca să-i stârneşti poftele carnale. O, bietul 
Dugald, bietul, bietul Dugald! 

În acel punct, cearta se încheia, fiindcă Fiona nu-şi 
permitea să mai comenteze atunci când refrenul cu „bietul 
Dugald” atingea proporții asurzitoare. Ea ştia cât se poate de 
bine că nu-i aruncase lui Dugald nicio privire de vino- 


încoace. De fapt, nici măcar nu era sigură cum ar fi trebuit 
să arate o astfel de privire. 

Şi nici n-ar fi aflat de la Dugald. Acesta păruse să o 
considere mai degrabă un cufăr cu bani decât o tânără 
nubilă, cel puțin până în ultima seară din viața lui. 

Atunci însă, când refuzase să-i sărute gura duhnind a 
whisky, se trezise în schimb trântită de perete, sărutată cu 
forța şi cu exces de bale, şi cu sânul strâns cu brutalitate în 
mâna lui. Simpla amintire o făcea să se cutremure. Îl 
plesnise pe Dugald atât de tare, încât acesta se clătinase pe 
spate, după care ea se refugiase în sala de bal - ferm 
hotărâtă să rupă logodna în dimineața următoare. 

Cât despre motivul care îl determinase să se cațăre 
până la fereastra ei ceva mai târziu în aceeaşi noapte, nu 
vedea altă explicație decât că hotărâse să ia taurul de coarne. 
Probabil avusese de gând să facă uz de forță pentru a o 
convinge să accepte căsătoria, iar singurul lucru care îi 
salvase virtutea fusese fragilitatea vrejului de iederă. 

Cu siguranță nu putea sugera ceva atât de teribil cu 
voce tare. Ferească Dumnezeu să dezonoreze numele cuiva 
după moarte, sugerând că ar fi putut fi mânat de intenţii atât 
de sordide precum un viol. „Bietul Dugald” îşi semnase 
singur condamnarea la moarte, după părea ei. 

În plus, ajunsese să se considere norocoasă. Ce mai 
conta pierderea reputației comparativ cu perspectiva de a-i fi 
soție unui bărbat monstruos? Îşi văzuse mai departe de 
viață, trăindu-şi fericită celibatul şi înălțând cu regularitate 
rugăciuni de recunoştinţă la adresa răposatei sale mame 
pentru că îi lăsase o avere care făcea posibilă asemenea 
decizie. 

La cinci ani după „incident”, după cum îl numea tatăl 
ei, majoritatea oamenilor încetaseră să mai treacă strada 
când o vedeau în depărtare. În ultimele două sezoane 
mondene îndrăznise chiar să meargă la Londra ca damă de 
companie pentru Marilla; sora ei vitregă risca să provoace un 
scandal urât dacă nu era supravegheată îndeaproape. Deşi 


Fiona nu era foarte ataşată de sora ei — era greu de imaginat 
cine ar fi putut fi — o iubea totuşi. Oarecum. 

Pe scurt, în ultimii cinci ani Fiona ajunsese la concluzia 
că acel fatidic vrej fragil de iederă îi salvase nu doar virtutea, 
ci şi fericirea. 

O femeie bogată şi necăsătorită are tot timpul din lume 
să citească orice doreşte. Poate învăţa să facă brânzeturi şi 
poate experimenta cu diverse unguente medicinale strict din 
plăcere. Poate extrage vopsele din coacăze, iar apoi, ca 
alternativă, poate încerca să facă vinuri din fructe. 

Eliberată de nevoia de a vâna şi a prinde un bărbat, se 
putea lipsi de prese de păr şi rochii seducătoare, în care ar fi 
tremurat de frig. Nu mai era nevoită să se poticnească prin 
săli de bal prefăcându-se că avea o vedere perfectă; putea în 
schimb să poarte ochelari şi să accepte faptul că semăna cu 
o mătuşă rămasă fată bătrână, statut la care avea să ajungă, 
probabil, la un moment dat. 

Era liberă. 

— Te rog să nu-i oferi pe neaşteptate un sărut nici 
unuia dintre gentlemeni, spuse ea acum. De unde stăteam 
eu, Oakley părea mai degrabă îngrozit decât flatat. 

— Un sărut nu înseamnă mai nimic. Marilla îşi dădu 
deoparte buclele. Ai lipsit din societate prea mult timp, Fiona. 
Te asigur că ela luat-o ca pe o glumă, spre deosebire de tine. 

Fiona numără în gând până la cinci, apoi luă cuvântul: 

— Chiar dacă un sărut nu înseamnă mai nimic, eu cred 
că ar fi mai bine să-i permiți unui gentleman să te sărute el, 
dacă se arată interesat, în loc să-l hăituieşti. 

— De parcă aş face ceva atât de libertin! 

Marilla se surprinse cu coada ochiului în oglindă şi 
încremeni o clipă pentru a-şi aranja la loc o buclă rebelă. 

Era splendidă, asta nu se putea contesta. Fiona 
traversă încăperea şi luă o perie pentru a coafa părul lung ce 
cădea Marillei pe spate. Sora ei acceptă gestul de atenție ca 
pe un tribut şi îşi zâmbi în oglindă cu o înclinare a capului 
pe care probabil o considera sofisticată. 


Într-adevăr, Marilla era atât de frumoasă, încât bărbații 
îi cădeau la picioare ca muştele... Deşi păreau să-şi revină la 
fel de repede, odată ce apucau s-o cunoască. După cum îi 
spusese Fiona fără menajamente tatălui lor, când Marilla îşi 
făcuse debutul în societate, ar fi trebuit să-i găsească un soț 
cât de repede, înainte ca poveştile despre temperamentul ei 
să ajungă să circule printre holteii eligibili. 

Din păcate, acest lucru nu se întâmplase, deşi Marilla 
de-abia acum începea să observe lipsa ofertelor; vanitatea ei 
era atât de mare, încât îi considera pe aproape toţi cei care o 
curtau nedemni de atenţia ei. 

— Mai sunt puţine zile până se  deblochează 
trecătoarea, îi spuse Marillei, trăgând-o uşor de păr pentru a- 
i atrage atenţia. Poate trei sau patru... cinci maxim. 

— Ştiu asta, zise cealaltă, smulgându-şi bucla din 
mâna Fionei. 

— Nu am nicio îndoială că unul din ei se va îndrăgosti 
de tine, dar ţi-aş sugera să-ți alegi pretendentul înainte să se 
încheie cele trei zile. 

— Rocheforte? pufni Marilla. Recunosc, e foarte arătos 
şi se zvoneşte că ar avea o constituție sportivă - din toate 
punctele de vedere. Dar nici dacă ar fi fugit înapoi în Franța 
nu l-aş fi văzut mai puţin. N-a petrecut mai mult de cinci 
minute cu noi. În plus, îmi doresc un titlu. Un titlu adevărat, 
nu o făcătură franceză. 

— În regulă, Oakley se va îndrăgosti de tine, spuse 
Fiona răbdătoare. Dar numai dacă îţi joci bine cărțile. 

— Sugerezi că nu pot să fac asta? strigă Marilla. 
Mironosița aia de englezoaică bogată nu-mi ajunge nici la 
degetul mic. Deşi am fost şocată să-l văd pe duce căzând în 
ghearele  oribilei de Catriona Burns. Nu mi-a plăcut 
niciodată. 

— Mie mi-a plăcut dintotdeauna, zise Fiona. E foarte 
amabilă. 

— Ce vreau eu să spun e că Oakley nu va reprezenta o 
provocare descurajantă pentru mine. 


— Bineînţeles că nu. Nu avea niciun rost să contrazică 
părerea exagerat de bună a Marillei despre ea însăşi. Era 
infinită, ca o noapte înstelată. Încearcă totuşi să-ţi controlezi 
temperamentul. Fii docilă şi castă. 

— De ce să fiu docilă? Detest să mă prefac leşinată 
după un englez. Eu... 

— Fiindcă vrei să te măriți cu un nobil, o întrerupse 
Fiona. Un aristocrat englez. Deşi trebuie să menţionez că 
titlul lui Rocheforte e unul străvechi şi respectat, în nici un 
caz o făcătură. 

— Ai dreptate, consimţi Marilla, zâmbetul mărunt 
reapărându-i pe buze. Vreau într-adevăr să am un soț cu 
sânge albastru. Dar nu mă interesează cât este de vechi titlul 
lui Rocheforte. Ar putea să traverseze Scoţia în genunchi, 
târându-se şi implorându-mă, şi tot nu m-aş căsători cu el. 
Individul s-a crezut prea grozav ca să ni se alăture la jocuri 
după cină. Nu ştiu ce drept are să se țină atât de mândru; 
ducele şi contele ni s-au alăturat fără ezitare. 

— Ca să-l cucereşti pe conte trebuie să fii ascultătoare, 
politicoasă şi nobilă, în sensul de femeie de onoare. 

Fiona se simțea ca o guvernantă ce recită alfabetul, dar 
asta însemna, în realitate, rolul de soră mai mare a Marillei. 

— Genul ăsta de noblețe nu mi se potriveşte, zise 
Marilla strâmbând din nas. Avea calitatea incontestabilă de a 
nu se obosi să se mintă singură. 

— Prefă-te, o îndemnă posomorâtă Fiona. Gata cu 
purtările de felul celor de-aseară. 

— Jocul de-a baba-oarba cu ecou invită la astfel de 
frivolități, replică tăios Marilla. Ştii cât de mult îmi plac genul 
ăsta de zburdălnicii. Toţi bărbaţii din încăpere au încercat să 
mă găsească pe mine imediat ce s-au trezit legaţi la ochi. Îşi 
îndreptă umerii şi îşi rearanjă corsetul rochiei senzuale pe 
care o alesese din cufărul lui Taran. Cred că aş prefera să 
folosesc săculețul tău de mână în loc de al meu. S-ar asorta 
mai bine cu ținuta asta. Dă-mi-l, te rog. 

— Nu-l găsesc nicăieri, spuse Fiona. Probabil l-am 


scăpat când am fost răpită. Sau poate l-am lăsat în trăsură. 

— Ce neglijent din partea ta, murmură Marilla ridicând 
din sprânceană, după care privirea i se întoarse spre oglindă. 
Hainele astea sunt teribil de demodate, dar mie îmi plac. 

— Nu mă aşteptam ca decolteul să-ți vină atât de jos 
când am modificat rochia, remarcă Fiona, întrebându-se cât 
de şocați ar fi fost cei prezenţi dacă unul din sânii grei s-ar fi 
dezgolit sub ochii tuturor. 

— De fapt, nu ai făcut o treabă bună când ai modificat 
rochia, aşa că a trebuit s-o ajustez personal, replică Marilla, 
aranjându-şi cu grijă o buclă lungă şi mătăsoasă astfel încât 
să cadă în valea dintre sâni. 

— Ai grijă la ton, o avertiză Fiona. Nu sunt o 
Cenuşăreasă supusă aflată aici să-ți îndeplinesc poruncile. 
Am cusut la rochia ta toată dimineața ca să nu cutreieri 
castelul pe jumătate dezbrăcată, dar dacă faci mutre, mâine 
nici n-am să mă obosesc să mai bag aţa în ac. 

— Tu vrei să-mi găsesc soț, nu uita, răspunse Marilla 
aruncându-i o privire întunecată. E în interesul tău să plec 
de-acasă, şi să-l ai pe tata doar pentru tine. 

— Iar tu nu uita că vrei să te măriți, aşa că fii bună şi 
ai grijă să nu gesticulezi prea aprins. E cât se poate de 
posibil ca partea de sus a rochiei să te expună indecent. 

— Mă îndoiesc. 

— Din câte am auzit eu, englezilor le place ca soțiile lor 
să fie reci şi caste. 

— Ceea ce te scoate pe tine din joc, râse Marilla 
disprețuitor. Sunt sigură că se ştie deja totul despre tine şi 
scandaloasa fereastră de la dormitorul tău. 

— Poate. Dar ar fi mai bine pentru tine dacă nu s-ar 
afla. 

— Îmi pătezi reputaţia prin simplul fapt că exişti, doar 
ştii asta. 

— Mi-ai amintit-o în repetate rânduri. Vorbeşti ca o 
scorpie, în loc să-ţi joci rolul de fecioară supusă, aşa cum ar 
trebui. 


— Eu chiar sunt fecioară, ripostă Marilla. Ceea ce nu 
poate spune şi despre tine! Strâmbă din nas şi ieşi în fugă pe 
uşă, cu fustele fâlfâind în jurul ei. 

Fiona zăbovi o clipă pentru a se privi în oglindă. 

Hainele pe care le găsise în garderoba ei chiar îi veneau 
bine. Avea o siluetă perfectă pentru genul de rochii care îi 
îmbrățişau rotunjimile într-o manieră ce nu se mai regăsea 
în moda actuală; biluțele minuscule de catifea ce 
împodobeau corsetul strâmt pe corp şi dantela de-a lungul 
curbei sânilor erau un detaliu deosebit de drăguţ. De fapt, 
arăta mai bine în această rochie decât în veşmintele ei 
obişnuite. Îşi spuse că ar fi atras atenţia bărbaţilor asupra 
celor mai bune atribute ale ei. Mai mult, fiind concepută 
pentru o femeie mai scundă, poalele îi lăsau gleznele la 
vedere. 

Nu că cineva s-ar fi arătat dornic să-i contemple 
gleznele. 

Fiona oftă şi cobori treptele largi de piatră ce duceau la 
holul mare. În căminul uriaş fusese aprins un foc, dar 
încăperea era la fel de cavernoasă şi rece ca în noaptea 
precedentă. Chiar şi bătrânii servitori păreau să fi dispărut. 

Ezită o clipă, întrebându-se unde i-ar fi putut găsi pe 
ceilalți, şi tocmai pornise spre uşa salonului când auzi râsul 
Marillei. 

Trebuia să existe o altă încăpere în care să se retragă, 
eventual o bibliotecă sau o cameră de lucru; nu voia s-o vadă 
pe Marilla alergându-l pe conte în jurul unei canapele. Sora 
ei credea, aparent, că un bărbat ce manifesta o asemenea 
atitudine glacială avea să fie un soț supus. 

Oakley n-ar fi fost astfel. 

Exista ceva ascuns şi formidabil în el, ceva ce făcea ca 
tot acel control să pară o fațadă. Nu ar fi fost un soţ comod. 
Era sigură de acest lucru. Dar era sigură şi că dacă Marilla îl 
voia, avea să pună mâna pe el. 

Când se aflau la Londra, Marilla era ţinută în frâu de 
rigorile societății. Dar nimic nu putea s-o oprească aici, în 


acest castel izolat. Încă de mică, Marilla îşi luase tot ceea ce 
îşi dorise - inclusiv jucăriile Fionei şi hainele Fionei. În fața 
îngeraşului cu bucle aurii, tatăl lor cedase de fiecare dată. 

Exact în acel moment Marilla dădu buzna afară din 
salon, dar zâmbetul îi dispăru de pe chip în clipa când o văzu 
pe Fiona. 

— Pleacă! îi şuieră. Ai să strici totul. Corsetul e cam 
răcoros, aşa că merg să-mi iau un şal. Apoi mă întorc la jocul 
de cărți. 

— Mai bine rămâi în camera ta, porunci ea. Contele nu 
a coborât de la prânz, dar e, neîndoielnic foarte scrupulos în 
privința reputației lui. Nu vreau să-şi aducă aminte că 
suntem surori, în caz că ştie despre ruşinea ta. 

Bătrânul majordom apăru din sala de mese aflată la 
celălalt capăt al holului mare în timp ce Marilla urcă în fugă 
scările. 

— Pot să vă ajut, domnişoară? întrebă el. 

Fiona îi răspunse cu un zâmbet cald: 

— Aţi putea să-mi recomandați o cameră în care să mă 
pot retrage puţin? Biblioteca, poate? 

— Acolo, spuse el, arătând din cap spre o uşă. Nu intră 
nimeni acolo în afară de domni, după cină, să fumeze şi să 
bea puţin brandy. Dacă nu vă deranjează mirosul de fum şi 
tutun de calitate, vă veți simți comod acolo. 

— Pare perfect. M-aţi salvat, domnule Garvie! 

— N-ar trebui s-o fac, spuse bătrânul. Ideea era să vă 
căsătoriți cu tânărul viconte. În mod normal ar trebui să vă 
aflați în salon cu toți ceilalți. Stăpânul nu va încântat. 

— Nu sunt eu cea potrivită, îl asigură ea. Oricare din 
celelalte lady va fi o mai bună stăpână a castelului decât 
mine. Pot să vă rog să puneţi să mi se trimită nişte ceai, 
domnule Garvie? 

Fiona găsi biblioteca surprinzător de confortabilă, 
având în vedere că tavanele castelului erau atât de înalte. 
Pereţii încăperii erau acoperiți de cărți, iar focul ce trosnea 
vioi în cămin contribuia şi el la atmosfera plăcută. 


Era mult mai bine decât să se alăture grupului din 
salon, prins în vreun joc conceput de Marilla pentru a se 
arunca în brațele contelui de gheață. 

Se plimbă de-a lungul rafturilor, trecând un deget peste 
volumele îmbrăcate în piele. Cărți despre îngrijirea culturilor, 
despre fierărie, despre terasări... 

Piese de teatru vechi, poezie... şi Persuasiune: un roman 
de la autorul cărții Raţiune şi simtire! Cum naiba reuşise să 
ajungă un asemenea volum în biblioteca lordului, mai ales că 
abia fusese publicat? 

Citi primele câteva pagini şi începu imediat să 
zâmbească. Sir Walter Elliot -— cel care nu citea din plăcere 
nici o carte, în afară de catalogul nobilimii engleze - era cu 
siguranță similar lordului Oakley. Sir Walter îi privea pe cei 
nedemni de respectul lui cu milă şi dispreţ, ceea rezuma 
destul de bine părerea contelui față de ființele mai mărunte, 
aşa cum era ea. 

Se aruncă încântată pe canapeaua din faţa focului. Nu 
era tocmai confortabilă ca piesă de mobilier - mai mult 
noduroasă decât moale — dar inimitabilul Sir Walter promitea 
s-o facă să uite de orice neajuns. 

Se scurseră patruzeci de minute bune până să apară 
doamna McVittie cu un ceainic, dar Fiona era atât captivată 
de roman încât abia dacă o observă. 

Se instalase deja într-o poziție mai comodă: capul îl 
ținea sprijinit pe un braț al canapelei, iar picioarele 
încrucişate pe celălalt braț. Marilla ar fi guițat ca un porc 
dacă ar fi intrat şi ar fi văzut gleznele Fionei, îmbrăcate în 
mătase roz-deschis, dar ea se afla în salon, probabil alergând 
printre măsuţe şi fotolii vreun nobil legat ochi, dacă 
terminaseră jocul de cărți. 

— Este un adevărat rai aici, îi spuse ea doamna 
McVittie, coborându-şi picioarele pe podea şi zâmbindu-i. 
Mulţumesc mult. 

— Domnului Garvie a început să-i placă de dumneata, 
îi mărturisi menajera-şefă, aplecându-se să mai pună un 


buştean pe foc. Se gândeşte că nu eşti genul care să se 
căsătorească, aşa că măcar să te simţi bine. Toţi ceilalți sunt 
în salon, jucând cărți la masa rotundă. 

— Are dreptate, spuse Fiona. Nu sunt genul de femeie 
care să se căsătorească. 

Nu simți decât un mic junghi când se gândi la acest 
lucru, ceea ce era un triumf. 

În scurt timp, se cufundă din nou în lectură şi îşi dădu 
seama că vizionara domnişoară Austen reuşise nu doar să-l 
creeze pe Sir Walter — care îi semăna atât de mult contelui de 
Oakley - ci şi să redea în Anne Elliott un portret perfect al 
propriei sale surori, Marilla, care, precum Anne, era cu 
adevărat „pe deplin satisfăcută să se regăsească la fel de 
frumoasă ca dintotdeauna”, dar „se simțea tot mai aproape 
de vârsta periculoasă”. Era adevărat, Marilla nu avea decât 
douăzeci şi unu de ani dar chiar şi ea începuse să observe 
ezitarea gentlemenilor englezi în a-i cere mâna în cursul celor 
trei sezoane petrecute la Londra. 

Englezii păreau a fi remarcabil de circumspecţi. Se 
agitau în jurul Marillei ca muştele la miere, dar nici unul nu 
venea cu nimic concret. 

Era cu mult mai satisfăcător să citească despre Walter 
şi fiica lui decât să se simtă prizonieră într-un castel rece în 
compania a două personaje similare. Chiar dacă bătăile de 
cap şi extravaganțele societății nobile erau amuzante pe 
hârtie, acestea erau profund mărunte în viața reală. 


Capitolul 11 


După prânz, Byron nu reuşi să-şi alunge din minte 
imaginea Catrionei Burns privindu-l pe Bret, cu ochii 
licărind, trădând iubirea ce-o simțea. Propriile lui aşteptări 
față de căsătorie nu includeau sentimente de o asemenea 
natură. Tatăl său îl învățase bine: soția trebuia să fie o 


femeie castă de viță nobilă. Pasiunea conjugală era exclusă. 

Noua contesă de Oakley, aşa cum îl instruise tatăl său 
cu mult timp în urmă, trebuia să fie virtuoasă, bine crescută 
şi, mai presus de toate, să arate respect, dacă nu chiar o 
supuşenie oarbă, față de soțul ei. 

Respectul şi supuşenia nu se numărau printre 
sentimentele Catrionei față de Bret. 

Invidia era o emoție inconfortabilă. O simțea ca pe un 
foc întunecat şi furios alergându-i prin vene. 

Înainte de a o fi ales pe Opal drept viitoare soţie, 
dansase cu toate fecioarele ieşite în societate în căutarea 
măritişului şi care se încadraseră în standardele lui — ceea ce 
lăsase pe dinafară scoţțience precum Marilla şi Fiona -, apoi 
luase o decizie pe care o considerase inteligentă şi bine 
gândită. 

Raționamentul lui fusese uşor jenant, privind în urmă. 
Hotărâse că Opal avea să fie o mamă bună. Nu-şi cunoscuse 
propria mamă prea bine, căci aceasta fugise cu unchiul lui — 
fratele mai mic al tatălui - când Byron era încă mic. 
Plecaseră pe continentul american şi, din câte ştia el, încă se 
mai aflau acolo. 

Însă nu-l ajuta defel gândul că avea motive bune să se 
simtă nesigur pe el în preajma femeilor. Tiradele de gheață 
ale tatălui său, care subliniau invariabil poftele trupeşti ale 
femeilor, îl afectaseră vizibil. 

Ar fi putut jura că Opal era castă; printre altele, nu 
remarcase la ea niciodată nici cea mai vagă urmă de dorință 
când îl privea. Acum îşi aminti docilitatea cu care îi acceptase 
complimentele, privirea coborâtă în pământ şi felul în care îşi 
întorcea capul într-o parte... Fusese un neghiob. 

Nu se punea problema că ar fi vrut să-şi aleagă o 
femeie uşuratică drept contesă. O reputaţie imaculată era 
extrem de importantă. Dar... ar fi vrut ca soţia lui să-l 
iubească. Suficient cât să nu sară în patul altui bărbat. Mai 
mult, dacă Bret se dovedise capabil de a determina o femeie 
să-l iubească, Byron putea al naibii de bine să facă acelaşi 


lucru. Spiritul de competiție se făcu simţit tot mai acut. 
Putea face o femeie să îl privească încântată. Putea s-o lege 
de el cu atâta forță, încât să nu mai aibă niciodată ochi 
pentru un altul. 

Marilla Chisholm părea alegerea perfectă. Era 
frumoasă, chiar devastator de frumoasă. Buclele ei erai, moi 
şi catifelate, iar ochii - de un albastru încântător. Cât despre 
faptul că spiritul ei tânăr o îndemna la purtări care ar fi fost 
considerate scandaloase de către matroanele severe ce dictau 
regulile în înalta societate cu atât mai bine. În fond, Marilla 
încercase să-l sărute pe el, nu pe un profesor de dans. 
Probabil că era pur şi simplu ignorantă în ceea ce privea 
manierele. 

La drept vorbind, logodnica lui nu se sfiise să-i accepte 
sărutările, din câte îşi amintea. El fusese cel care căutase să- 
i protejeze virtutea feciorelnică, neîndrăznind niciodată mai 
mult decât să-i ofere un sărut cast. Oare dacă ar fi sărutat-o 
pe Opal cu mai multă pasiune, ea l-ar fi preferat pe el în locul 
profesorului de dans? 

S-ar fi putut crede că Opal chiar îşi dorise şi plănuise 
să fie descoperită într-o situație compromițătoare. Când 
Byron intrase în încăpere, ea nu păruse nici şocată, nici 
uimită. Byron încremenise, pradă unei mânii incandescente, 
iar Opal se uitase la el cu un zâmbet drăgălaş, dându-l la o 
parte pe profesorul de dans, apoi spusese: 

— Ei bine, presupun că logodna noastră s-a încheiat. 

Cu cât se gândea mai mult la acest lucru, cu atât era 
convins că întreaga scenă fusese plănuită cu grijă. Probabil îl 
plătise pe profesorul de dans să o sărute. Atât de mult îşi 
dorise să se descotorosească de el. De el, contele de Oakley. 

Şi totuşi, chipul îi era plăcut privirii, dacă nu chiar mai 
mult de-atât. Nasul lui avea un profil roman, după cum 
remarcase Marilla, dar nu exagerat. Era bogat şi nobil. 

Dar nu se obosise să o curteze pe Opal. Se purtase ca 
un ticălos îngâmfat, oferindu-i mâna lui în ideea că ea avea 
s-o considere cea mai mare binecuvântare din viața ei. 


Adevărul era că recunoştea modelul de comportament. 
Tatăl său judeca oamenii exclusiv în baza apartenenței lor la 
nobilime şi a averii lor. În prezența răposatului conte nicio 
fecioară nu îndrăznea să ridice privirea mai sus de nivelul 
umerilor, decât dacă i se adresa el. Niciun copil, nici măcar al 
lui, nu avea voie să vorbească neîntrebat. Nicio femeie, nici 
măcar propria sa soție, nu-i putea contrazice opiniile, cel 
puțin din câte îşi amintea Byron. 

Inspiră adânc şi îşi îndreptă umerii. Era posibil să fii 
adoptat, fără să vrea, unele dintre stereotipurile de gândire şi 
comportament ale tatălui său. Dar asta nu însemna că 
trebuia să le păstreze; în fond, era înzestrat cu liberul- 
arbitru. Răposatul conte fusese un bărbat rece care se 
preocupase de reputaţia proprie mai mult decât de orice 
altceva. Îl trimisese pe Robin la Rugby după ce rămăsese 
orfan din cauza bârfelor care ar fi apărut dacă nu o făcea; 
dar refuzase să-i permită lui Robin să se întoarcă acasă în 
vacanțe fiindcă sângele nepotului lui era „pătat” cu sânge 
francez. 

El, Byron, nu era obligat să-l imite pe tatăl său. Putea fi 
spontan şi cald. Ba chiar amuzant. Fermecător. Toate acestea 
erau calități pe care Robin le avea, iar el nu... de asta doar 
fiindcă nu încercase niciodată cu adevărat. 

Nu se putea imagina îndrăgostit — dar putea al naibii de 
bine să facă o femeie să se îndrăgostească de el. 

Timp de o clipă se gândi la Fiona Chisholm, dar era 
ceva în privirea ei ce sugera că era prea puțin probabil să se 
abandoneze unor sentimente de tandrețe. Un semn de 
rezervă care se regăsea şi în el. 

Lady Cecily era frumoasă ca o cadră, dar Burbett, un 
prieten de-al lui, menționase că erau aproape logodiți, aşadar 
nu avea niciun rost să-şi îndrepte atenţia asupra ei. 

Nu mai rămânea decât Marilla. Era plină de viață, 
frumoasă şi — în general — manierată. Spiritul ei viu avea să-l 
păstreze tânăr. Ar fi putut juca baba-oarba cu propriii lui 
copii, într-o bună zi. 


Byron cobori în după-amiaza aceea hotărât să 
cucerească inima Marillei. Avea să înceapă prin a repeta 
cererea pe care i-o făcuse deja o dată, de a i se adresa 
numele de botez. 

Dacă se căsătorea cu cineva precum Marilla, i-ar fi 
demonstrat lui Taran că nu era înțepat ca tatăl lui. Cu cât se 
gândea mai mult, cu atât i se părea că Marilla era, practic, 
perfectă. Celelalte tinere păreau să o considere un fel de 
lider: dovadă felul în care acceptaseră sugestia ei de a juca 
baba-oarba. 

Abilitatea de a conduce era o calitate bună pentru o 
contesă. 

Ajunse la capătul scărilor, ezită, apoi porni spre 
bibliotecă, în loc de salon. Chiar dacă i se contura tot mai 
ferm hotărârea de a o alege pe Marilla ca potenţială contesă, 
se simți uşurat când constată că aceasta nu se afla în 
încăpere. 

De fapt, singura persoană aflată în bibliotecă era sora 
Marillei, Fiona. Era întinsă pe o canapea în fața focului, 
citind o carte, cu buclele roşcat-închis revărsându-i-se pe un 
umăr. Ochelarii ei erau surprinzător de fermecători, îşi 
spuse. Nu l-ar fi mirat dacă într-o bună zi aveau să devină 
un accesoriu şic. 

Când Byron porni spre şemineu, Fiona ridică privirea 
din carte, iar fruntea i se încreți pentru o clipă. Lordul îşi 
dădu seama clar că uitase pentru moment unde era. lată 
deci o femeie cu adevărat neimpresionată de importanţa lui. 

— Sunt lordul Oakley, o ajută el, adăugând imediat: te 
rog, spune-mi Byron; suntem toți cât se poate de familiari 
aici, la Finovair. 

Nu-i veni deloc greu să-i ceară acest lucru. De fapt, i-ar 
fi plăcut destul de mult să-şi audă numele de pe buzele ei. 

Fiona îşi cobori picioarele pe podea, se ridică şi îi făcu o 
reverență: 

— Lord Oakley, spuse, cu ochii umbriți de genele 
curbate. 


Byron se înclină protocolar, apoi veni până în fața 
canapelei. Îi trecu prin minte să se aşeze fără a mai aştepta 
să fie invitat, căci astfel se purtau oamenii care nu aveau 
nevoie de formalisme. Sau cel puțin aşa credea. Dar bunele 
maniere dobândite prin educaţie se dovediră mai puternice, 
aşa că rămase în picioare. 

— Am fost cu toţii de acord să ne adresăm unul altuia 
pe numele de botez, o informă el, detestându-şi tonul 
pompos al vocii imediat ce îl auzi. Al meu e Byron. 

Fiona îl privi în tăcere preț de o clipă. Ochii îi erau la fel 
de verzi pe cât păruseră cu o noapte în urmă, iar ochelarii îi 
şedeau pe un nas încântător de obraznic. 

— De fapt, dumneata şi sora mea ați ajuns la acest 
acord, deşi trebuie să presupun că ducele de Bretton şi 
Catriona au acceptat aceeaşi simplitate. Nu te deranjează 
toată această lipsă de ceremonie? întrebă, evitând să-i 
folosească numele, după cum remarcă el. Şi fără a-i oferi 
permisiunea de a folosi numele ei mic. 

— Nu sunt obişnuit cu ea, recunoscu într-un târziu. 
Dacă îmi amintesc bine, numele tău e Fiona? 

— Da, confirmă ea, din nou fără a-i da voie să i se 
adreseze astfel. 

Fără să vrea, contele simți un mic junghi. 

— Îmi cer scuze că ţi-am întrerupt lectura, spuse el, 
hotărându-se să nu părăsească imediat încăperea, fiindcă 
era bine pentru el, chiar educativ, s-ar putea spune, să stea 
în preajma unor oameni care nu puneau mare preț pe poziția 
lui socială. Fiona se încadra cu siguranță în această 
categorie. Pot să întreb ce volum ţi-a captivat interesul? 

Contele era periculos de chipeş, îşi spuse Fiona. Şi atât 
de controlat! Oare ajungea măcar să transpire când făcea 
dragoste? Oare se iînroşea la față, oare scotea sunete 
neelegante, oare... 

— Citesc un roman numit Persuasiune, spuse ea 
smulgându-şi gândurile de la acel subiect ruşinos (de 
interesant). Întâmplarea făcea ca ea să nu fi avut ocazia de a 


dobândi personal cunoştinţe despre relaţiile intime, dar 
aflase multe despre ele. Nimic din ceea ce citise despre acele 
întâlniri presărate cu gemete şi sudoare, nu i se păruse 
teribil de atrăgător. Ţi-ai croit drum în încăperea nepotrivită, 
comentă după câteva clipe, instalându-se din nou confortabil 
într-un colț al canapelei. 

Degetul ei marcă locul la care se oprise din citit. Când 
Byron îşi făcuse apariţia în bibliotecă, pomposul Sir Walter 
din roman şi pomposul conte din fața ei se amestecaseră în 
minte; clipise surprinsă spre Byron, ca şi cum acesta s-ar fi 
materializat cumva din paginile cărții. 

În realitate, comparaţia nu era câtuşi de puţin dreaptă. 
Oakley era tânăr şi remarcabil de arătos, cu părul blond- 
deschis tuns foarte scurt şi cu sprâncene negre şi groase. Îi 
amintea de un sfânt medieval sculptat în fildeş: demnitate, 
virtute şi un ten palid. 

Dincolo de acel exterior agreabil, asemănarea cu Sir 
Walter rămânea frapantă. Un bărbat care n-ar fi putut simți 
altceva decât dezgust față de ea. 

— Cu siguranță toată lumea se distrează minunat în 
salon. Îţi vor simţi lipsa, zise ea încurajator. 

— Sunt prea bătrân pentru jocuri, replică el, de parcă 
Fiona s-ar fi arătat cât de puţin interesată de vârsta lui. 

— Asta înseamnă că ai găsit totuşi plăcere în jocuri 
când erai mic? întrebă ea, cu un amestec bizar de curiozitate 
sinceră şi o dorință puternică de a-i străpunge platoşa 
stăpânirii de sine. 

Contele arăta ca şi cum s-ar fi născut direct cu o 
cravată de mătase călcată la perfecţie - şi legată elegant la 
gâtul lui. 

— Bineînțeles că da. 

Sincer, chiar dacă individul era excepțional ca 
specimen fizic, nu era un partener de conversație foarte 
captivant. Chiar şi aşa, ar fi fost o grosolănie să reia pur şi 
simplu lectura în fața lui. 

— Cauţi ceva anume în bibliotecă? Te-aş putea ajuta? 


se adresă pe un ton ce sugera din nou că era cazul să plece. 

În schimb, el se aşeză lângă ea. 

Fiona inspiră adânc, apoi regretă că o făcuse. Până şi 
mirosul lui era plăcut, aducând a rufărie apretată şi săpun 
bărbătesc. Nu-i plăceau conții englezi. De fapt, nu-i plăceau 
englezii în general. Cel de față o împiedica să-şi vadă de 
carte. O făcea să... o făcea să se gândească în lucrurile la 
care renunțase. 

Bărbaţii, de exemplu. 

Acceptase o dată să se mărite, şi îi fusese de-ajuns. 
Deşi, evident, logodnicul ei nu semănase absolut deloc cu 
Oakley. Dugald fusese un bădăran - şi încă unul violent şi 
bețiv. Contele nu părea a fi genul care să se relaxeze vreodată 
suficient cât să consume tării. 

— Lord Oakley, spuse ea nerăbdătoare, te-ar deranja 
foarte tare dacă aş continua să citesc? 

— Pot să-ți pun o întrebare sinceră înainte de a 
reîncepe lectura, domnişoară Chisholm? 

— Dacă trebuie, replică ea. Însă doar dacă-mi întorci 
favorul. Ce naiba cauţi aici? Ar trebui să te afli în salon, 
curtat de domnițe adoratoare. 

— De domnițe adoratoare? repetă el, părând sincer 
derutat. 

— Sper că nu eşti jignit de dezertarea Catrionei în 
favoarea ducelui. Atât sora mea, cât şi Lady Cecily ar fi nişte 
contese excelente, şi sunt sigură că aşteaptă cu răsuflarea 
tăiată să te întorci în salon. 

Dacă ar fi fost un bărbat mai puţin sever, Fionei i s-ar 
fi părut că zâmbea. Poate că o făcuse într-adevăr, din priviri, 
chiar dacă nu şi de pe buze. 

— Să înţeleg că o treci pe domnişoara Burns în aceeaşi 
categorie cu dumneata. 

— N-ai vrea ca eu să te ador, il asigură Fiona. 
Reputația mea este distrusă. Astfel stând lucrurile, cred că 
am putea pur şi simplu să sărim peste partea în care eu 
încerc să te ademenesc într-o căsnicie pornind de la 


proximitatea noastră neaşteptată, nu crezi? 

— Asta a fost o propoziţie foarte lungă. 

Da, zâmbea. Uluitor. 

— Pot să ţi-o traduc, dacă doreşti, sugeră ea. 

— Nu mă pot hotărî cum să-ți iau vorbele de duh. Par 
să mă vizeze, deci, teoretic, nu ar trebui să râd. Dar dacă nu 
sunt eu cel menit să râdă, atunci cui îi sunt adresate aceste 
vorbe? 

— M-ai pus la locul meu. Şi, recunoscu ea ezitând, am 
meritat-o. Nu ar fi trebuit să mă amuz pe socoteala ta, cu 
atât mai mult cu cât glumele erau nesărate. Dar sincer, Lord 
Oakley, sunt sigură că toată lumea aşteaptă întoarcerea 
dumitale în salon. Nu se poate să te rețin cu astfel de 
pălăvrăgeli prosteşti. 

— Cred că într-adevăr caut pe cineva care să mă adore, 
zise Byron după o clipă de gândire. Deşi sună remarcabil de 
arogant când pui astfel problema. 

— Te-am jignit din nou, murmură ea crispată. Îmi cer 
sincer scuze. Nu am niciun drept să-ţi judec purtarea şi nu 
te-aş putea privi niciodată într-o astfel de lumină. 

Nu ştia unde să privească, prin urmare îşi cobori din 
nou ochii asupra cărții. 

— Am să te las să citeşti. Îmi dai însă voie să te întreb 
ceva mai întâi: 

— Desigur, spuse ea, apoi adăugă, nereuşind să se 
stăpânească: Deşi mor efectiv de nerăbdare să termin 
volumul acesta, aşa că ţi-aş fi recunoscătoare dacă nu m-ai 
lăsa să aştept prea mult. 

Nu era vorba de carte, de fapt. Contele îi inspira 
sentimente contradictorii - era dominator şi încrezut, chiar 
periculos, dar în acele momente îi lăsa o impresie de 
nesiguranţă. 

Nu înțelegea cum era posibil ca un junghi de vagă 
anxietate să se dovedească mai puternic decât ura ei față de 
bărbaţii aroganţi, dar asta simțea. Nu voia nici măcar să-i 
mai întâlnească privirea, de teamă că ar fi putut vedea acea 


notă de nelinişte complet dezarmantă. 

— Întrebarea mea are legătură cu sora ta. 

Auzind acestea, Fiona ridică bărbia şi îi oferi un zâmbet 
înțelept. 

— N-ai putea face o alegere mai bună decât Marilla 
pentru a-ți fi contesă. 

Era vizibil fals, dar loialitatea față de familie era 
neîndoielnic mai importantă decât sinceritatea. 

— Mă întrebam dacă şi-a declarat vreodată afecțiunea 
față de un alt bărbat. O femeie atât de frumoasă are, fără 
îndoială, numeroşi admiratori de pe aici. 

— Nicidecum! Desigur, Marilla e foarte prețuită, dar 
încă nu s-a hotărât asupra bărbatului căruia i-ar plăcea să-i 
acorde mâna ei. Contele păru să reflecteze la ceva, aşa că 
Fiona îi dădu înainte; Şi nu trebuie să-ți spun câți admiratori 
are, cu personalitatea ei plină de viaţă. 

— Chiar prea plină de viață, ar putea spune unii. 

Fiona adoptă brusc o postură rigidă. Marilla avea unele 
defecte, dar era, totuşi, sora ei. 

— Şi ce anume vrei să spui cu asta? întrebă, pe un ton 
glacial. 

— Era doar o prostie, zise contele. Se ridică şi se înclină 
uşor în fața ei. Am să le transmit salutările dumitale celor 
din salon. 

Vinovăţția o străbătu pe Fiona ca o săgeată. Ceva ce 
aducea a dezamăgire umbrea privirea contelui, deşi ar fi fost 
absurd. Era ca şi cum ar fi surprins pentru o clipă imaginea 
unui băiețel singuratic, dar, privindu-l pe chipeşul şi demnul 
aristocrat din fața ei, îşi spuse că fără îndoială, se înşelase. 

— Aş prefera să nu o faci, îl rugă în cele din urmă. S-ar 
putea simți obligați să mă invite şi pe mine să particip la 
jocurile lor zgomotoase. 

Când contele cu chip atât de sever zâmbea, fața i se 
transforma complet. Ochii lui ar fi putut îmbăta o femeie, 
inducându-i obsesia de a nu trăi decât pentru asemenea 
momente. Fiona se grăbi să-şi coboare din nou privirea 


asupra cărții. 

Contele ezită o clipă, apoi Fiona îi văzu cizmele 
depărtându-se şi auzi uşa bibliotecii închizându-se încet. 

Rămase nemişcată, muşcându-şi buza, fără a citi. Se 
împăcase cu soarta care o aştepta; se împăcase sincer. Dar 
erau unele momente când simțea un val de furie față de 
Dugald, o furie atât de intensă, încât îi ardea gâtul. Cu ce 
drept îi luase şansa de a se căsători cu un bărbat precum 
contele? 

Absurditatea acelui gând o smulse din starea de 
autocompătimire. O însoţise pe Marilla la Londra în ultimele 
două sezoane mondene. Deşi rămăsese, după cum se 
cuvenea, la marginea sălilor de bal, alături de alte doamne de 
companie, îl observase totuşi pe Oakley de departe. Chiar 
dacă n-ar fi fost povestea cu Dugald nu ar fi avut nici cea 
mai mică şansă de a se apropia un bărbat de nivelul lui. 

Deschise din nou Persuasiune şi îşi alungă sentimentul 
de tristețe. Cum se putea gândi la aşa ceva? Acea expresie 
implacabilă din ochii lui l-ar fi făcut extraordinar ca... 

Şi totuşi, cum se putea gândi la aşa ceva? Chiar dacă n- 
ar fi fost cunoscută de-a lungul şi de-a latul Scoției ca o 
desfrânată de cea mai joasă speţă, nu era decât o simplă 
scoțiancă de rând. 

Nobilii de seama lui Oakley nici măcar nu catadicseau 
să-şi coboare privirile spre ființe atât de mărunte ca ea. 

Degetele i se strânseră mai tare în jurul volumului când 
în minte îi apăru brusc o imagine cu Marilla pe post de 
contesă de Oakley. Cu Byron drept cumnat, în fața ei la cină, 
înainte de a se retrage în dormitor cu Marilla. 

Avea să plece definitiv în Spania. 

Nu era suficient de departe. 


Capitolul 12 


Două ore mai târziu 


Fiona era complet absorbită de farmecul veselei, dar 
uşor chinuitei eroine a romanului Persuasiune - asta fără a 
mai vorbi de Sir Walter şi fiica lui — când auzi uşa bibliotecii 
deschizându-se, apoi închizându-se rapid la loc. 

Stătea strânsă ghem sub o pătură roşie călduroasă ce 
mirosea plăcut a câine şi nu avea deloc chef să se mişte. 

— Cine este? întrebă ea, ridicându-se ezitant în capul 
oaselor. 

Contele stătea cu spatele lipit de uşă, ţinându-şi un 
deget pe buze. Fiona dădu din cap şi se întinse înapoi pe 
canapea. 

Hotărâse să stea departe de Oakley. Nu-şi putea 
permite să se lase sedusă de acel aer de încredere şi putere 
pe care îl purta ca pe o mantie invizibilă. Probabil îi fusese 
acordat încă din leagăn, odată cu însemnele de nobleţe sau 
blazonul sau orice altceva i-ar fi deosebit pe conți de simplii 
muritori. 

Citi următorul paragraf de trei ori, încercând să se 
concentreze asupra cuvintelor, deşi fiecare fibră din ea ardea 
de curiozitate să ştie ce făcea Byron. Deşi ştia că era o 
greşeală, începuse să-i spună în gând pe numele de botez, o 
intimitate deplasată din toate punctele de vedere. 

După ce citi paragraful şi a patra oară fără a reuşi să 
înțeleagă despre ce era vorba, se recunoscu, în sfârşit, 
învinsă. Se ridică din nou în capul oaselor pentru a-l înfrunta 
pe Byron exact în clipa în care uşa se deschise cu o bufnitură 
şi în prag apăru Marilla, roşie la față şi radiantă. Dacă 
Marilla era superbă în cele mai bune momente ale ei, când 
era trandafirie şi pradă pasiunii, putea fi terifiantă. 

— O, Byron! Sunt foarte, foarte sigură că eşti aici, ciripi 
ea. În clipa în care o observă pe Fiona, ochii i se îngustară, şi 


renunță să mai încerce să adopte un ton fermecător. Îl caut 
pe conte. A intrat aici? 

Victima Marillei se lipise de peretele din spatele uşii. 
Buzele i se mişcau, ca în rugăciune, sau poate ca pentru a-i 
cere ajutorul; oricum ar fi fost, expresia lui era cea a unui 
animal hăituit. Marilla exagerase din nou, evident, cu 
trucurile ei, dar Fiona nu găsi în ea puterea de a-i păsa prea 
mult. 

Îşi mută rapid privirea spre sora ei, pentru a nu trăda 
prezența contelui. 

— Nu, dar cred că am auzit pe cineva urcând în fugă 
scările. 

Sclipirea din ochii Marillei păli când reflectă la 
semnificația acestui lucru. 

— Bineînţeles! S-a ascuns în camera lui, sau într-a 
mea, ca să ne putem bucura de câteva clipe de intimitate 
după ce îl găsesc. Fiona se încruntă, iar Marilla adăugă 
iritată: 

— Jocurile din înalta societate nu sunt, în cea mai 
mare parte, decât oportunități de a cocheta, ceva ce n-ai 
putea să înţelegi niciodată. Miza e un sărut. Ne-am jucat de- 
a v-aţi ascunselea toată după-amiaza, dar ducele şi Catriona 
insistă să se găsească doar unul pe altul, ceea ce e plictisitor 
pentru noi, ceilalți. 

— În acest caz, poate ar fi bine să-l găseşti pe conte 
înainte ca Lady Cecily să-i fure un sărut. 

— Ea s-a dovedit a fi cu adevărat searbădă, rânji 
Marilla. Toată lumea se joacă, chiar şi Taran, iar... 

— Taran a acceptat să fugă şi să se ascundă? 

— L-am găsit în spatele bucătăriilor! E surprinzător de 
agil pentru un bărbat aflat deja cu un picior în groapa, De 
fapt el a insistat să existe şi o miză. 

— Taran nu e nicidecum cu un picior în groapă, reluă 
Fiona. 

Reputația - care nu se confunda cu virtutea - părea să 
fi fost declarată irelevantă pe durata prizonieratului impus de 


furtună. Fiona era destul de sigură că ducele de Bretton şi 
domnişoara Burns nu-şi făceau griji în privința reputației... 
de fapt, acum că se gândea mai bine, era posibil ca şi 
virtutea Catrionei, nu doar reputaţia ei, să fie în pericol. Dar 
asta nu era nicidecum problema Fionei şi, în plus, ei erau 
logodiți. 

— Să nu îndrăzneşti să te întorci sus sau să vii în 
salon, porunci Marilla. Camera noastră s-ar putea să fie 
ocupată o vreme. 

Îi adresă un zâmbet mai mult de prădător decât de 
fecioară dulce. 

— Mi se face foame, protestă Fiona. E ora ceaiului. 

— Eşti destul de dolofană. Ai putea sta o zi întreagă 
fără să mănânci, ba ţi-ar face chiar bine la siluetă. Fiona 
mijise probabil ochii amenințător, căci Marilla adoptă brusc o 
expresie prudentă: Presupun că, dacă trebuie să mănânci, ai 
putea să suni să ți se aducă ceva. Cu siguranță nu am să 
stau eu să te servesc. 

— În bibliotecă nu există clopoțel. De fapt, mă îndoiesc 
de faptul că acest castel are un sistem de convocare a 
ajutoarelor. 

— Am să-i cer unuia dintre neghiobii ăia bătrâni şi 
dezgustători să-ți trimită nişte chec cu seminţe, oftă Marilla. 

— Aş vrea şi ceva cald de băut. 

— Prea bine, dar rămâi în camera asta. După cum 
spuneam, nu vreau ca Oakley să ne asocieze în vreun fel. E 
mai bine să stai departe de ochii oamenilor. 

— N-am să plec, promise Fiona. 

După cum îi stătea în fire, Marilla trânti uşa în urma 
ei. 

Biblioteca se cufundă din nou în tăcere. Fiona o auzi pe 
Marilla împărțind nervoasă porunci de cealaltă parte uşii, 
apoi lipăind rapid cu pantofii ei de dans când dispăru grăbită 
să-şi urmărească prada. 

— Ruşinos şi totuşi fascinant, observă ea, de îndată ce 
sunetul paşilor se pierdu cu totul. În mod absurd, se trezi 


incapabilă să-şi țină în frâu râsul. Fabulos de bogatul şi 
puternicul conte de Oakley se piteşte cuminte în spatele uşii, 
de parcă ar fi hăituit pe viață şi pe moarte de fiare din iad! 
Credeam că astfel de scene se petrec doar în farsele 
franțuzeşti. Chiar şi acolo, personajele principale sunt deja 
căsătorite. 

Contele veni spre ea cu paşi mari, în ochi licărindu-i o 
furie prea puţin controlată. 

— Sora ta, declară el, e o amenințare la adresa oricărui 
burlac din Marea Britanie. 

— O, mă îndoiesc de asta. 

Când contele îi fusese arătat pentru prima dată într-o 
sală de bal, cu doi ani în urmă, îl considerase inabordabil, cu 
atitudinea celor atât de marcați de propria lui importanță 
încât sunt ca nişte statui de gheaţă: țepeni şi reci. 

Acum însă, culoarea îi urcase în obraji. La un bărbat 
mai puțin feroce, expresia lui ar fi putut fi interpretată ca 
una de bosumflare jignită. 

— Marilla are păreri foarte ferme despre titluri, îi 
explică ea. Crede că acestea sporesc enorm valoarea unui 
om, oarecum similar etichetei cu un an de renume pe o sticlă 
de vin. Ce-a făcut de te-a speriat în asemenea hal? Privirea 
întunecată pe care i-o aruncă Byron sugeră că era predispus 
la crimă; Fiona îi răspunse cu un zâmbet şi mai generos, căci 
n-ar fi vrut în ruptul capului să-i dea de înțeles că acea 
atitudine amenințătoare îşi făcuse efectul. Aş fi crezut că un 
conte atât de măreț şi puternic ca tine nu s-ar lăsa copleşit 
de teamă, gânguri ea, dar nu ai de ce să te jenezi. Teama e o 
emoție omenească firească. 

După încă un pas larg furios, contele ajunse să se 
încrunte direct deasupra ei. Nu părea speriat, ci dimpotrivă, 
arăta ca o bestie ațâțată pe care un intrus obraznic a smuls- 
o din bârlogul cufundat în pace. Fionei îi plăcu la nebunie. 
Bătăile inimii ei se accelerară, ceea ce era pur şi simplu 
pervers. 

— Sora ta e o adevărată primejdie, îi aruncă el. Poţi să 


încerci să ghiceşti ce mi-a făcut? Poţi? 

— Nu, spuse Fiona, dându-şi capul pe spate pentru a-i 
vedea expresia. Eu am stat aici în tot acest timp. Ceva lipsit 
de bun-simț, nu mă îndoiesc. 

— Eu sunt un bărbat calm, o informă el dezgolindu-şi 
dinții într-un zâmbet lipsit de veselie. 

— O, văd asta, zise ea cu o oarecare plăcere. 

— Iar eu văd că te prefaci cu măiestrie a fi o tânără 
liniştită şi amatoare de cărți. 

— Ei bine, eu ţi-am spus de la început că am o 
reputaţie proastă, spuse Fiona, rânjindu-i cu o expresie 
rezervată doar celor mai apropiate prietene ale ei, fiindcă... ei 
bine... întreaga scenă era pur şi simplu atât amuzantă. Dar 
cum se pare că ascundem amândoi câte o parte întunecată, 
îmi dai voie să-ți spun că a ta este mai interesantă? Te 
credeam un aristocrat rece până în măduva oaselor, dar 
acum aduci mai mult cu un barbar. Se încruntă. Eventual 
un barbar hăituit de un rinocer. Serios, care e cel mai rău 
lucru pe care poate să ţi-l facă Marilla? Aici nu are o doamnă 
de companie care să vă oblige să vă căsătoriți din cauza unui 
sărut nesăbuit. 

— Tu crezi că sunt plictisitor şi previzibil. Genul care ar 
prefera respectul în loc de dragoste când este vorba de 
căsnicie. 

— Nu-i aşa? se miră ea. 

Oakley îşi sprijini brațele pe spătarul canapelei şi se 
aplecă peste ea. Valul de furie de pe chipul lui începu să 
pălească, dar ochii îi erau în continuare rapace. Fiona se 
încruntă spre el, neştiind sigur ce vedea. Pe lângă rapacitate 
se întrezărea oare şi durere? 

— Însă şi cel mai tolerant gentleman ar găsi rezonabil 
să evite o femeie care se mulţumeşte să chicotească atunci 
când corsetul îi alunecă până la talie. lar ceea ce s-a 
întâmplat mai departe... 

La un moment dat se întrerupse, amintindu-şi că 
vorbea cu sora Marillei. 


— Date fiind împrejurările, nu putem fi criticate că 
purtăm haine ce nu ni se potrivesc, spuse Fiona, sărind în 
apărarea Marillei. Veşmintele lui Lady Cecily atârnau pe ea 
ca draperiile de la o fereastră îngustă. 

— Cel puţin Lady Cecily reuşeşte să rămână acoperită 
decent, replică Byron. 

— Şi iată noi informaţii şocante despre sexul tare, 
comentă Fiona. Eu chiar aveam impresia că bărbaților mai 
degrabă le place să surprindă din întâmplare o imagine uşor 
indecentă, cum ar fi o gleznă şi altele asemenea. 

— Îţi baţi joc de mine. 

Fiona nu mai putu să se abțină: hohotele de râs se 
revărsară din pieptul ei, iar când contele se încruntă şi mai 
tare, se trezi tăvălindu-se pe canapea, sughițând de râs, 
până când el zâmbi fără să vrea. 

— Îmi pare rău, chicoti ea. Sincer. Am petrecut prea 
mult timp între patru pereţi. Fără aer proaspăt. 

— Doresc să-ți pun o întrebare, o întrerupse Byron. 
Ocoli canapeaua şi se opri în fața focului, de unde putea s-o 
domine mai bine din priviri. 

— Ce s-a întâmplat cu contele de gheață? se întrebă ea, 
lăsând să-i scape un ultim chicot de râs. Am impresia că ai 
fost răpit de zâne şi înlocuit cu un feroce... 

— Un feroce, ce? 

Cu lumina focului pe fundal, picioarele lui musculoase 
se profilau splendid. Brusc, nu mai arăta ca un aristocrat, ca 
un aristocrat englez. Era ca şi cum s-ar fi transformat în fața 
ei, iar locul lui ar fi fost luat de un bărbat masiv şi viguros ce 
emana un fel de fierbințeală primitivă. Şi... 

Îşi smulse privirea de pe el. Minunat. Acum îl devora 
din priviri cu probabil la fel de multă fervoare cum o făcuse şi 
sora ei. 

— Un feroce uriaş, completă ea, recăpătându-şi 
seriozitatea. Ce anume doreai să mă întrebi, Lord Oakley? 

Cartea îi alunecase pe podea; o ridică şi îi netezi 
paginile. Mai avea doar o treime din ea de citit. Ar fi trebuit 


să se îngroape în povestea ei şi să-şi ia gândul de la Byron. 
Era prea viril, prea chipeş... prea volatil. Şi era pradă unei 
emoții intense, prea puțin ținute în frâu. 

Imposibil ca Marilla să-i fi stârnit atâta pasiune. Sau 
poate o făcuse. 

Contele aruncă o privire spre cartea din mâna ei. 

— Văd că încă citeşti. Care e titlul, din nou? 

— Persuasiune, de domnişoara Jane Austen. 

— Şi îți place? 

Fiona îşi adună tot curajul. Bărbaţii atât de chipeşi ca 
el erau cu siguranță obişnuiţi să se  împotrivească 
avansurilor făcute de tinerele domnițe. 

— Da, răspunse ea scurt. Îmi place. Dar, cu siguranță, 
lord Oakley, nu asta era întrebarea pe care doreai să mi-o 
pui. 

— Nu-i tocmai o întrebare. Speram că ai putea s-o 
informezi pe sora ta că nu sunt o ţintă potrivită pentru 
intențiile sale. 

— Toată lumea ştie că îți cauţi mireasă, spuse Fiona, 
înaintând prudent în apărarea Marillei. Vestea logodnei tale 
anulate ţi-a luat-o înainte. Mă tem că nu pot opri valul 
opiniei publice. Toate tinerele necăsătorite te consideră o 
țintă potrivită. Mai mult decât potrivită. 

— Eventual ai putea să-i spui că sunt hotărât să nu mă 
însor, zise el privind-o pe sub sprâncene. 

— Cum să nu, râse ea. Marilla n-ar crede aşa cuva mai 
mult decât aş crede eu. Ai oricum nevoie de o soție; trebuie 
pur şi simplu să găseşti o femeie pe care nu o interesează să 
sărute alți bărbați. Marilla, de exemplu, nu ar săruta 
niciodată un valet. După cum ziceam, se dă în vânt după 
titluri. 

— Logodnica mea n-a sărutat un valet, preciză el, 
scrâşnind din dinți. A fost vorba de profesorul ei de dans. 
Spre imensa surpriză a Fionei, străbătu cu paşi mari 
distanța până la canapea, îi împinse picioarele într-o parte şi 
se aşeză. Apoi îşi încrucişă braţele şi o privi sfidător: Nu e 


vorba nici că aş fi exagerat de pedant. Nu vezi ce tocmai am 
făcut? Unde mă aflu? Te-am lat la o parte şi m-am aşezat 
fără a fi poftit. Stau aici cu o tânără lady care s-a descris ca 
având o reputaţie nu tocmai perfectă. 

Un alt chicot scăpă de pe buzele Fionei înainte de a 
apuca să-l înăbuşe. Ce-ar fi trebuit să facă? Să-l felicite 
pentru curajul lui? Sau pentru finețe? 

Byron îi aruncă o privire cu ochii îngustați: 

— Poate că sunt nătâng, dar nu sunt o gulie ațoasă şi 
pompoasă. 

— Nu te-aş compara niciodată cu o legumă, spuse 
Fiona încurajator. 

— În orice caz, un instructor de dans nu e tocmai în 
servitor. Ezită. Deşi în ultima vreme încep să cred că a 
înscenat întregul eveniment ca eu să rup logodna. 

Fiona întinse mâna şi îl bătu uşor pe genunchi. Era 
evident că aristocratul cel înțepat trecea printr-un fel de criză 
a oamenilor înțepațţi, iar ei îi făcea mare plăcere să asiste, 
deşi o asemenea delectare punea sub semnul întrebării 
propriile ei pretenţii de persoană bună la suflet. 

— O, nu subestima atractivitatea unui instructor de 
dans. Era cumva francez? 

— Dacă te pregăteşti să faci glume pe seama abilității 
mele de a dansa, cum a făcut şi vărul meu, aş prefera să te 
abții. 

Exact asta intenționase şi Fiona să facă, prin urmare o 
luă de la capăt. 

— Marilla nu e câtuşi de puțin interesată să sărute pe 
nimeni - cu excepţia soțului ei, desigur, după ce va avea 
unul. Şi nu ar săruta niciodată un bărbat de rând; are 
standarde foarte înalte. Prin urmare, va fi o partidă perfectă 
pentru tine. 

— Sora ta m-a sărutat deja, declară el. Eu nu am jucat 
decât un rol pasiv în acel incident. Îmi dau seama perfect că 
neghiobia unchiului meu ne-a aruncat pe toţi laolaltă fără 
dame de companie, dar... 


— Exact! spuse Fiona, agățându-se recunoscătoare de 
acea scuză. Marilla e copleşită de un sentiment amețitor de 
libertate. 

— Atunci tu ar trebui să îndeplineşti rolul damei de 
companie. 

— Din păcate, sora mea nu mă ascultă, zise încet 
Fiona, poate cu mai multă sinceritate decât ar fi fost 
recomandabil. 

— Eu nu o încurajasem aproape deloc, mormăi contele. 
Încruntarea lui severă indicând ceva ce Fiona bănuia de mult 
timp: bărbaților le plăcea mult mai mult să seducă decât să 
fie seduşi. 

— Eşti foarte atrăgător, spuse ea blestemând în gând 
dorința Marillei de a-şi juca prea fățiş cărțile. A căzut pradă 
neasemuitului tău... neasemuitului tău... Spre groaza ei, 
mintea i se goli; singurul lucru la care se putea gândi erau 
coapsele lui şi aerul lui de virilitate feroce. Farmecul tău, 
strigă. Căzând pradă farmecului tău, a uitat pentru o clipă 
modestia feciorelnică. 

Un zâmbet înflori într-un colț al gurii lui. Chiar aşa, un 
bărbat nu ar fi trebuit să aibă buza de jos atât de 
voluptuoasă. Nu era corect față de sexul slab. 

— Mă simt puțin jignit că ţi-a luat atâta timp să găseşti 
un singur atribut legat de mine care ar putea atrage o tânără 
lady precum sora ta, în afară de titlul meu, desigur. 

— Marilla ar fi o contesă perfectă, replică ea ignorându- 
i remarca. 

— Îmi permit să nu fiu de acord. 

— Ba da, insistă Fiona. Ridică un deget pentru a 
enumera: Va moşteni o avere frumoasă. Ştii că aici, în Scoţia, 
nu există restricții privind moştenirea pământurilor? Ei îi va 
reveni întregul domeniu al tatălui meu, care este 
considerabil. 

— Tatăl tău i-a lăsat ei tot? Dar cum rămâne cu tine? 
Tu nu ai zestre? 

— Eu am propria mea avere, rămasă de la mama. Tatăl 


meu nu a fost nevoit să-mi asigure o zestre. În ochii lui zări 
ceva ce o făcu să se încrunte. Banii nu sunt totul, remarcă 
ea. Nu sunt eligibilă pentru căsătorie, cel puțin nu pentru un 
aristocrat ca tine. i-am explicat ce reputație am, deşi Taran 
trebuie să fi uitat de ea când şi-a luat pe sus posibilele 
mirese. Ca să revenim la subiect, zise ea ridicând al doilea 
deget. Marilla nu e doar o moştenitoare bogată, ci e şi foarte 
frumoasă. 

— Frumusețea e în ochii celui care priveşte, replică el 
prompt. Fiona îl scrută. Nu-şi putea imagina omul care să-l 
considere pe el altfel decât frumos, şi acelaşi lucru era cu 
atât mai valabil în cazul Marillei. Nu eşti acord, domnişoară 
Chisholm, sau pot să-ți spun Fiona, întrebă contele, 
aplecându-se spre ea. Ochii îi erau mai degrabă calmi. Fiona 
mi se pare un nume minunat. 

— Eu nu mă pricep la frumusețe, răspunse ea cu 
severitate. Eu port ochelari, după cum vezi. Asta mă 
împiedică să trag concluzii despre oameni pornind de ceva 
atât de superficial precum aspectul fizic. Dar sunt conştientă 
că un gentleman ar dori să ia şi acest lucru în seamă, şi te 
asigur că Marilla e una dintre cele mai frumoase tinere din 
Scoţia. Şi din Anglia, din câte am văzut, adăugă ea fără să 
stea pe gânduri. 

— Sora ta e ca un ogar ce hăituieşte fără cruțare o 
vulpe. În această metaforă, eu sunt vulpea. 

— E tânără. Şi, după cum spuneam, e înnebunită după 
titluri. Pur şi simplu înnebunită. 

— Înnebunită? repetă el, cu o expresie mai mult de 
grăitoare. 

— Te asigur că expresia e folosită şi în cele mai nobile 
case. Domnişoara Austen o foloseşte de mai multe ori. 
Deschise cartea şi găsi într-o clipă paragraful revelator: 
„Fetele erau înnebunite după dans”. 

— Nebunia nu e o însuşire pe care să mi-o doresc la 
mireasa mea. 

— Înţeleg că nu cauţi o fată nebunatică, zise Fiona 


încercând să adopte un ton împăciuitor. Dar dacă nu te 
deranjează să-ți spun direct ce am de spus, după povestea 
aceea nefericită cu profesorul de dans, însuşirea de care ai 
cu adevărat nevoie e bunul-simț. Marilla nu ar săruta un 
servitor, nici nu ar admite să fie amenințată cu moartea. E 
conştientă de propria ei valoare. Eu sunt sora ei şi ar trebui 
să ştiu. Chiar ştiu. 

— Nu mă interesează deloc comportamentul ei după 
căsătorie. 

Fiona aprobă din cap. Marilla nu avea nicio şansă; era 
suficient să priveşti expresia de pe chipul contelui pentru a 
înțelege acest lucru. 

— Am să-i spun, dar nu mă va asculta, se simți ea 
obligată să insiste. 

— De ce nu? În absenţa părinţilor voştri, ar trebui să te 
respecte pe tine. 

— Tu nu ai frați, aşa că presupun că habar nu ai cât de 
nerealistă este o asemenea idee. 

— Nu vreau să-i înăbuş dispoziția ei naturală. E cât se 
te de frumoasă, sportivă şi fermecătoare. 

Fiona deschise cartea. Avusese parte de destule discuții 
despre Marilla în ziua respectivă şi, în plus, dacă Byron 
credea că sora ei era atât de încântătoare, probabil avea să 
sfârşească prin a se însura cu ea, indiferent dacă dorea sau 
nu asta. 

— Înţeleg perfect, spuse ea, coborând privirea. Am s-o 
anunț că ai prefera să nu-ţi mai ofere săruturi şi să se 
asigure că şi corsetul îi rămâne la locul lui. O clipă mai târziu 
era din nou cufundată în poveste, hotărâtă să-l ignore pe 
bărbatul aşezat la celălalt capăt al canapelei... însă el nu se 
clinti. Credeam că intenționai să pleci, murmură, 
cercetându-l pe deasupra ochelarilor. 

— Am preferat să te contemplu pe tine. 

— O ocupaţie obositoare. 

— Vorbeşti serios, nu-i aşa? Sora ta nu va ţine 
nicidecum seama de mustrările tale. 


Cum fusese deja exagerat de sinceră, Fiona nu văzu 
nici un motiv pentru a se eschiva acum. 

— S-ar putea ca absenţa ta din salon s-o fi determinat 
să-şi îndrepte atenţia spre altcineva... spre vicontele de 
Rocheforte, poate. 

— Eu am impresia că Rocheforte este interesat de 
altcineva. 

— Serios? făcu ea ridicând o sprânceană. Asta e destul 
interesant. 

— E vărul meu, îi explică Byron. Îl cunosc mai bine 
decât oricine altcineva. Se preface a fi nepăsător la toate, dar, 
de fapt, ţine mult la castelul acesta. Însă, neavând moşie, nu 
şi-l poate permite, prin urmare se poartă ca şi cum nu ar fi 
important pentru el. 

— Am mai întâlnit un astfel de comportament şi la alți 
oameni, spuse Fiona, gândindu-se că o făcea şi ea. 

În clipa aceea, uşa se deschise în spatele lor. Byron 
încremeni, apoi se întoarse încet, cu ochii încărcaţi de 
prudență. 


Capitolul 13 


Fiona aşteptase cu nerăbdare actul următor din faza 
franțuzească în care se transformase răpirea lor, dar în locul 
Marillei intră pe uşă unul dintre oamenii bătrânului lord, 
ținând în echilibru pe umăr o tavă. 

— V-am adus lipii cu unt, mormăi el. Şi cidru fiert cu 
mirodenii. Se apropie de foc şi puse tava pe o perniță, apoi 
aşeză o carafă cu capac de argint pe podea, aproape de 
cămin. Lăsaţi-o acolo să rămână caldă, porunci el. 

— Mulţumesc, spuse Fiona. Aşa vom face. 

Bărbatul se îndreptă de spate, îl observă pe Byron şi se 
întunecă la față: 

— Stăpânul ştie că sunteți aici? 


— Nu, şi nici nu-i vei spune. Oakley rosti aceste cuvinte 
pe un ton aspru ce păru să aibă efectul scontat asupra 
servitorului. 

— Curtatul ăsta! bombăni el, şi se întoarse să scuipe în 
foc. Era o vreme când bărbaţii nu erau nevoiți să facă un 
asemenea circ. Aduce mai mult a cerşetorie. Privirea lui se 
mută asupra Fionei. Să implori nişte femei care au bani. E 
împotriva firii! 

Luă ceainicul gol şi porni spre uşă, însă Byron îl urmă 
cu paşi mari. 

— Nu m-ai văzut aici, îi spuse. 

Bătrânul scoţian pufni şi ieşi tropăind. 

În mod bizar, reacţia lui îl făcuse pe Byron să 
zâmbească. Fiona decise că nu-l înțelegea deloc. ÎI 
înspăimântau avansurile Marillei, dar era amuzat de 
grosolănia fățişă a unui servitor. Sub ochii ei, contele nu se 
mulțumi să închidă uşa, ci răsuci totodată şi cheia broască. 

— Asta chiar era necesar? vru ea să ştie. 

— În cazul în care mă întrebi dacă aş prefera să evit 
experiența de a mă trezi din nou cu un sân străin căzându- 
mi în palmă ca o prună prea coaptă, răspunsul este 
afirmativ. 

Poate că ar fi trebuit să ia apărarea surorii ei, mai ales 
că asemuirea cu o prună prea coaptă nu părea prea flatantă. 

— Dar dacă n-ar fi fost un sân străin? se interesă ea, 
incapabilă să se abțină. 

— Nu sunt familiarizat cu sânii nici unei femei, replică 
Byron, venind din nou la canapea. În prezent lumea e plină 
de sâni străini. Deşi, trebuie să recunosc, acesta este un 
subiect foarte necuviincios. 

— Trebuie totuşi să te căsătoreşti, remarcă Fiona, 
impresionată de observaţia lui. Ar trebui să fii afară, 
târându-te la picioarele cuiva - ale lui Lady Cecily, de 
exemplu - în speranța că vei ajunge să cunoşti mai intim şi 
alte părți ale corpului ei în afară de glezne. 

— Un bărbat are şi alte modalități de a-şi petrece 


timpul, în loc să se târască la picioarele unei femei, comentă 
Byron. 

Tresărind, Fiona îşi dădu seama că Byron o privea pe 
ea când se aşeză din nou. Cu un zâmbet leneş. Un zâmbet 
periculos. Timp de o clipă inima încetă să-i mai bată, dar 
apoi îşi reveni. 

— Bine, spuse ea vioi, îți dau voie să mănânci una 
dintre lipiile mele, apoi am să te rog să mă laşi în pace. Nu 
mai am mult de citit din romanul acesta şi sunt 
nerăbdătoare să-l termin. 

— Dacă mă obligi să plec acum, am să mor de foame, 
se plânse el, luând un şervet de pânză de pe tavă. 

— Doar fiindcă ţi-e teamă să mergi în salon, unde 
serveşte ceaiul. 

Byron întinse o mână puternică spre lipii. Naiba să-l ia 
de bărbat, membrele îi erau probabil la fel de frumos 
modelate ca degetele lui. 

— Mai degrabă prudent decât speriat, spuse el. Ai 
observat cât de mult s-a întețit azi furtuna? 

Fiona nici măcar nu se obosi să arunce o privire spre 
ferestre. Trăise în Highlands toată viața şi cunoştea sunetul 
vântului. 

— Va continua să se întețească până mâine-seară, 
cred. Te afli în Highlands, nu uita, Lord Oakley. 

— Numele meu e Byron, spuse el, pentru a treia sau a 
patra oară, întinzându-i şervetul şi o lipie. 

Gândul că Byron era un nume complet nepotrivit 
pentru acest om îi trecu brusc prin minte. Byron era un poet, 
un bărbat care scria despre dragoste, miazănoapte şi surâsul 
unei femei. Contele era însă un personaj întru totul diferit. 

Fără îndoială, el îi înțelese expresia de pe chip. 

— Nu am absolut nicio legătură cu acel versificator de 
nimic. Numele există în familia mea de câteva generații. 

— Nu eşti poet, deci? 

Îi zâmbi, recunoscând că simpla idee era ridicolă. De 
fapt, numele lui de botez fusese un fel de glumă din partea 


destinului. Acest Byron era cel mai puțin poet bărbat pe care 
îl cunoscuse vreodată. 

Pe de altă parte, persoana lui ar fi putut constitui cu 
uşurinţă subiect de poezie. De la creştetul capului lui blond- 
deschis până la vârfurile cizmelor lui perfect lustruite, era 
fără cusur. Chiar şi în lățimea umerilor şi albastrul limpede 
al ochilor lui. 

Îşi terminase lipia, aşa că luă carafa şi turnă cidru 
fierbinte în ceaşca ei goală de ceai. 

— Cidru botezat cu brandy, exclamă ea fericită. Ce 
băutură perfectă pentru o după-amiază ca asta! 

— Nu e după-amiază, trebuie să fie aproape şase seara, 
preciză Byron, turnându-şi o cană. În orice caz, aş putea să 
scriu poezie dacă aş vrea. 

Încăpăţânarea răsuna din fiecare cuvânt. 

Eşti la fel de competitiv în absolut toate aspectele vieţii 
tale? 

— Nu ţine de competitivitate să înţelegi că poezia 
prezintă prea puţine dificultăți. Să reuşeşti o rimă pe ici, pe 
colo nu e nicidecum problematic, zise el dând pe jos cana de 
cidru. Fiona credea exact invers, dar păstră tăcerea, 
prudentă. Tocmai îi trecuse prin cap că era posibil ca Byron 
să fi avut o copilărie destul de tristă. Însă a crede că un conte 
- un om înconjurat de privilegii şi lux - ar fi putut fi neglijat 
era absurd. Confunda aroganța lui înnăscută cu altceva. Pe 
tine te-a învățat guvernanta arta fină de a scrie versuri? o 
întrebă Byron, întinzându-se dincolo de ea spre farfuria cu 
lipii. Sau ai fost trimisă la şcoală? 

Buzele îi căpătaseră un luciu untos. Dacă ar fi avut 
curajul - şi dacă viaţa ar fi fost complet diferită - l-ar fi 
sărutat chiar acolo, pe arcul buzei inferioare. 

Zăpada se izbea de ferestre, iar biblioteca părea un cuib 
foarte cald şi foarte confortabil. 

— Am fost crescute de o doică şi o guvernantă, îi spuse 
ea. Am avut mame diferite, dar, din nefericire, nici una din 
ele nu a supraviețuit până să devenim mai mărişoare. 


Guvernanta mea nu avea spirit poetic, din câte ţin minte. 

— A mea considera că jocurile şi cântecelele de copii nu 
puteau înlocui versetele biblice, mărturisi contele. 

— Asta pare... anost, spuse Fiona cu sinceritate 

— Cred că ar fi fost mai bine dacă aş fi avut un frate. 
Aş fi ghicit că Marilla era răsfăţată. „Prea drăguța pentru 
binele ei”, ar fi spus doica mea. 

— A spus doica ta aşa ceva despre tine? 

— Eu nu sunt drăguţ, mormăi el, întinzându-se după 
ultima lipie. 

— Te rog să păstrezi cel puţin o lipie pentru mine, îl 
atenţionă ea usturător. 

— O, nu ştiu, replică el. Spre surpriza ei, în ochi licărea 
un amuzament răutăcios. Sunt sigur că Marilla ar spune că 
ar trebui să le mănânc eu pe toate, fiindcă silueta ta ar avea 
doar de câştigat. 

— Ruşine să-ţi fie, bombăni ea, dar fără fervoare. 

Privirea lui arăta fără urmă de îndoială că îi considera 
talia frumoasă aşa cum era. De fapt, era probabil genul de 
privire carnală pe care tatăl ei credea că i-o adresase lui 
Dugald. Nu o făcuse. Niciodată. 

— N-aş vrea să ne certăm pentru lipii, spuse Byron, cu 
o sclipire de zâmbet într-un colț al gurii. Apoi făcu ceva la 
care Fiona nu s-ar fi aşteptat absolut niciodată: ridică lipia la 
buzele ei. Deschide gura şi ia o îmbucătură, porunci el. 

Contele îi privea buzele atât de concentrat, încât Fiona 
simți un ghem de căldură în stomac. Nu putea fi cu adevărat 
atras de ea. 

Nu că ar fi contat. În acel moment nu ştia aproape 
nimic despre trecutul ei, însă în foarte scurt timp avea să 
afle. Dar apoi... privirea lui o întâlni pe a ei şi muşcă, iar 
fierbințeala din vintrele ei deveni aproape insuportabilă. 

Era ca şi cum ar fi purtat două conversații complet 
diferite, dar simultane. Era cât se poate de derutant. 

— Marilla a fost un copil superb, spuse ea, nereuşind 
să se gândească la altceva. Contele muşcă din lipie, 


continuând s-o privească atent. Adorarea pe care o inspira 
buclele ei nu i-a priit însă. 

— Cred că a făcut-o să creadă că e cel mai drăgălaş 
copil din Highlands, zise el întinzându-i din nou bucata de 
pâine nedospită. 

— Lord Oakley, întrebă curioasă Fiona, simți cumva că 
s-ar putea să ai febră? 

— Cu siguranţă nu. 

— Pari să te porți nefiresc. Crezi că prietenii tăi te-ar 
recunoaşte dacă te-ar putea vedea acum? 

— Bineînţeles. 

După o scurtă ezitare, Fiona murmură: 

— Ştii că eu şi Marilla am participat la balurile 
londoneze din ultimii doi ani? 

— Ai de gând să mănânci lipia asta, sau să o termin 
eu? replică el încrețind din sprâncene. 

Fiona acceptă puținul rămas din lipie şi o termină din 
două îmbucături. Untul se scurse pe dosul palmei lui şi, fără 
a se gândi, îl curăţă cu limba. Privirile li se întâlniră din nou, 
iar căldura din stomac i se extinse şi la picioare. 

— Te-am observat la două baluri, sezonul trecut, spuse 
ea îndreptându-şi spatele. Mi-ai fost descris ca unul dintre 
cei mai dezirabili bărbaţi din Londra - asta înainte ca tu să-i 
ceri mâna lui Lady Opal, desigur. 

— Dar nu ne-am cunoscut oficial, se încruntă el. Mi-aş 
fi amintit de tine. 

— Bineînţeles că nu ne-am cunoscut oficial, râse ea. 
Eu şi Marilla suntem la fel de jos în raport cu nivelul tău de 
atenție precum fluturii în fața unui... a unui... 

— Uliu? sugeră el. 

— Elefant? Colțul drept al gurii lui tresări într-un 
zâmbet fermecător. În orice caz, se grăbi ea să adauge, 
aducându-și aminte că acel flirt nu avea nicio perspectivă, 
tind să cred că prietenii tăi ar considera că ţi-ai pierdut 
minţile dacă te-ar vedea acum. 

— Aş vrea să ştiu cum a fost să creşti având lângă tine 


o soră, spuse el, isnorându-i comentariul. Obişnuia să-ţi fure 
jucăriile? Cred că este un comportament frecvent întâlnit. 

— Cu siguranță Rocheforte îţi fura dintre lucruri când 
erați copii? 

— Tata nu l-a considerat pe Robin o companie potrivită 
pentru moştenitorul lui. Din cauza sângelui lui francez, 
înţelegi. Ne-am întâlnit doar ca adulți, aşa că nu mi-am 
împărțit cu nimeni camera de joacă. 

Bănuiala ei fusese corectă, deci: copilăria lui fusese cu 
adevărat una singuratică. 

— Marila îmi împrumuta într-adevăr lucrurile 
ocazional, recunoscu Fiona. Sorbi din cidru şi fu cuprinsă un 
acces de tuse. 

Contele se aplecă, îşi petrecu o mână pe la spatele ei şi 
o bătu uşor pe umăr: 

— Eşti bine? 

Exceptând faptul că simțea atingerea degetelor lui 
frecând prin catifeaua groasă, două cămăşi de corp şi un 
corset, era bine. Foarte bine. 

— Cidrul unchiului tău e o idee mai tare decât cel cu 
care sunt obişnuită. 

Byron îşi umplu din nou cana şi luă o înghițitură 
zdravănă. 

— Brandy amestecat cu puţin cidru, mai degrabă decât 
invers, constată el cu o plăcere vizibilă. Doar nu avem nimic 
de făcut care să necesite coordonare. 

Fiona sorbi din nou din ceaşcă. Băutura o arse pe gât, 
apoi în stomac, amintindu-i că o lipie, plus două înghiţituri 
dintr-o alta, nu reprezentau o masă prea consistentă. 

— Să ne întoarcem la subiectul copilăriei tale, îi ceru 
Byron, instalându-se în colțul lui de canapea. 

— Mai bine nu. Ar trebui să ne alăturăm celorlalți în 
salon, trebuie să fie aproape ora cinei. 

Era ceva sălbatic şi copilăros pe chipul contelui, ca şi 
cum şi-ar fi aruncat pe fereastră întreaga personalitate - sau 
cel puţin acele aspecte pe care le observase ea la Londra. 


— Nu după ce am făcut atâtea eforturi să mă strecor 
aici. În plus, îmi face plăcere conversaţia asta. Foarte mare 
plăcere. 

Fiona simți un val de roşeață urcându-i pe gât. 

— Lord Oakley, spuse ea prudent, ai băut ceva înainte 
de acel cidru? 

— Nu, zise el, sprijinindu-şi capul de spătarul 
canapelei. Nu am băut nimic. Dar aş putea să beau toată 
carafa aia, aş putea să nu mă mai întorc niciodată în salon. 
Întoarse capul şi o privi în ochi. Nu vreau să fiu sărutat de 
sora ta din nou. Şi asta deşi m-am gândit la un moment dat 
să mă însor cu ea. 

— Înţeleg asta. 

— Dar nu m-ar deranja dacă m-ai săruta tu, continuă 
Byron aplecându-se spre ea. Dacă mă mai strigi Oakley o 
singură dată, am să te sărut eu pe tine. Poftim: te-am 
avertizat. 

— Eu nu am să te sărut, exclamă Fiona, retrăgându-se. 
Nu sărut pe nimeni. 

— Şi care e motivul acestei abstinențe? 

— Asta nu te priveşte. 

Byron se retrase din nou în colțul lui, dând din cap: 

— Probabil e genul de informaţie pe care ai împărtăşi-o 
doar cu cei apropiați. Cu prietenii. 

Fiona se simți cuprinsă brusc de sfială, dar nu găsi 
curajul să-i povestească despre Dugald. Nu încă. 

— Eu şi Marilla nu ne-am certat în privința jucăriilor, 
spuse, îndreptându-şi din nou privirea spre foc. Nu mă 
deranja să împart cu ea. Dar când eram copile, sora mea îşi 
dorea întotdeauna o ramă de portret care îmi aparținea. 

Byron întinse un braț pe spatele canapelei; era uluitor 
cum putea o persoană să nu te atingă... şi totuşi să te atingă. 

— Şi ţi-o lua? 

— Dar eu mi-o luam întotdeauna înapoi. 

— Iar rama aceea cuprindea un portret al răposatei tale 
mame. 


Fiona îl simți luându-i în mână o buclă de păr. 

— Cum naiba ai ghicit asta? 

Se întoarse din nou cu fața spre el, iar părul îi alunecă 
dintre degete. Simțţind un fior de frig în degetele de la 
picioare, îşi ridică genunchii la piept şi-i înfăşură cu braţele. 

— Puterea deducției, răspunse el, ridicând din umeri. 
Presupun că i-ai oferit întotdeauna Marillei ceea ce-şi dorea, 
deoarece sunt convins că nu există prea multe obiecte 
materiale la care să ţii. Nu-mi puteam imagina. decât un 
singur lucru la care ai fi refuzat să renunti. Iar ea şi-l dorea 
cu atât mai mult cu cât era importantă pentru tine. 

Fiona se uită la el pe furiş, dându-şi seama că mai 
exista ceva ce nu i-ar fi oferit niciodată de bunăvoie Marillei... 
dar el nu îi aparținea şi nu avea dreptul asupra lui. Era un 
gând înspăimântător. Îi era şi-aşa destul de dificil să îşi 
revină din mlaştina emoţională în care o aruncase moartea 
lui Dugald. Nu mai avea nevoie şi să se îndrăgostească de 
acel nobil chip şi misterios. 

— Era o ramă foarte, foarte frumoasă, spuse ea, dându- 
şi seama că adoptase expresia favorită a Marillei, de-abia 
după ce o rostise. Lucrată din argint cu perle. Desigur, sora 
mea era destul de mică atunci când văzut-o prima dată. 

Byron se ridică şi se apropie de foc, adăugând cu grijă 
încă doi buşteni în vatră. Privindu-l, Fiona îşi spuse că 
probabil făcea totul cu aceeaşi atenție. Se întoarse la 
canapea, dar reuşi cumva să se aşeze nu la un capăt, ci la 
mijloc, astfel că îi atingea pantofii cu şoldul. Îşi atârnă din 
nou un braț pe spătarului canapelei şi luă în mână o buclă 
din părul ei. Neştiind exact cum să reacționeze, tânăra femeie 
se prefăcu a nu observa. 

— Ce s-a întâmplat cu rama? întrebă el. 

— A început să fure portretul şi să-l ascundă, după 
care eu îi răscoleam camera căutându-l. În cele din urmă, 
tatăl meu a aflat despre certurile noastre şi a dat comandă la 
Londra să se facă o copie exactă a ramei, dar cu un portret al 
mamei Marillei, în locul mamei mele. Ea era, înţelegi, foarte 


frumoasă. 

— Mama ta trebuie să fi fost extraordinar de drăguță şi 
ea. Care era secretul tatălui tău? 

Zări în privirea lui o expresie pe care o recunoscu deşi 
rareori îi era adresată. O văzuse însă prea adesea în ochii 
bărbaţilor atunci când o priveau pe sora ei pentru a nu 
înțelege exact ce însemna. Contele era probabil beat dacă 
simțea dorință față de ea. Foarte beat. 

— De fapt, mama a fost o femeie obişnuită, spuse ea 
strângându-şi genunchii în brațe. 

— Mă îndoiesc. Făcu o pauză scurtă, apoi întrebă: Cum 
a murit? 

— S-a îmbolnăvit de pneumonie într-o iarnă deosebit 
de rece. Eu eram destul de mică, aşa că nu prea am multe 
amintiri cu ea, dar era foarte afectuoasă, dacă înţelegi ce 
vreau să spun. 

— Păr roşcat-închis ca al tău? Primind confirmarea 
tacită, Byron continuă: Părul tău are toate culorile focului 
din el, ca nişte buşteni strânşi grămadă ce ar putea izbucni 
în flăcări în orice clipă. Şi se cârlionțează în jurul degetului 
meu ca un fir topit. Fără nicio pauză, o întrebă: Ce s-a 
întâmplat când a sosit tabloul? 

— Nimic, spuse tristă Fiona. Sora ei aruncase într-o 
parte portretul - pictat de Sir Thomas Lawrence după o 
imagine de mai demult — ca şi cum ar fi costat o nimica toată. 
Încă îşi mai amintea expresia zdrobită de pe chipul tatălui ei. 
„Perlele sunt demodate, papa, îi aruncase Marilla. Tu chiar 
nu ştii nimic? Jur că locul meu nu e în mocirla asta. Locul 
meu e la Londra.” 

Contele o trase de bucla pe care o ţinea în mână, tot 
aşa cum o trăsese şi ea pe Marilla de păr în dimineața aceea. 

— Lord Oak... El trase mai tare. Byron, spuse ea, 
ezitând. Această conversație nu este deloc cuviincioasă. 
Absolut deloc. Nu vreau să te strig pe numele de botez. 

— Şi de ce nu? 

— Fiindcă trăiesc acum un moment foarte bizar, ca 


desprins dintr-un basm, iar mâine, sau poate poimâine, 
ninsoarea va înceta şi trecătoarea se va deschide, iar tu vei 
întoarce la viața ta. Pe când eu mă voi întoarce la a mea. 

— Vei veni la Londra la deschiderea sezonului, în 
martie? 

— Nu, zise ea rapid, dându-şi seama pe loc că ar fi 
preferat să moară decât să stea la marginea unei săli de bal 
să-l privească pe contele de Oakley valsând cu o altă femeie, 
în timp ce toată lumea ar fi încercat să-i descifreze expresia 
arogantă. Nu mi-ai plăcut prea mult când te-am văzut acolo. 

Contele dădu din cap, părând să înțeleagă. 

— Nu ţi-aş plăcea nici de data aceasta. Dar n-am putut 
să ne prefacem că sunt cineva diferit? Agreabil? În fond 
suntem îngropaţi aici, spuse el arătând spre ferestrele 
acoperite de zăpadă şi gheață. 

— Nu prea am multă imaginaţie, se scuză ea. Nu văd 
decât un conte care are o reputaţie de bărbat foarte pedant, 
dar aparent şi-a pierdut capul. Ar fi altceva dacă eu aş fi 
Marilla. Dar nu eşti vrăjit de frumusețea mea inexistentă, 
aşadar singura explicație pe care o pot găsi pentru flirtul tău 
e că faci asta pentru a o evita pe sora mea. Constatarea nu 
mă flatează deloc. 

— De ce nu aş putea fi fascinat de chipul tău? Fiindcă, 
întâmplător, chiar sunt. 

Se întinse şi turnă din nou cidru în ambele ceşti. 

— Cât de tare e băutura asta? se încruntă ea. 

— Eşti foarte frumoasă, de o frumuseţe tăcută. Eşti o 
floare pe care o vezi doar după ce te îndepărtezi de trăsură şi 
rătăceşti pe câmp. Apoi, în spatele unei pietre găseşti o 
floricică albastră, ca o picătură de ocean în mijlocul unei 
întinderi maronii. 

— Dumnezeule, exclamă Fiona, surprinsă de acest val 
de lirism. Poate că ai totuşi ceva în comun cu lordul Byron. 

— Nici vorbă, spuse el, curbându-şi buza. Individul 
duce o viață de moravuri uşoare şi îşi merită din plin 
notorietatea pe care şi-a câştigat-o. 


— Reputația e enorm de importantă pentru tine, din 
câte am auzit. 

— Un caracter excelent e cea mai importantă 
binecuvântare pentru un om, replică el, dând impresia că 
repeta o frază auzită de nenumărate ori. 

— E mult mai complicat de atât. Natura publică a 
caracterului unei persoane poate fi diferită de natura sa 
interioară, răspunse ea, simțind un junghi dureros în inimă. 
Doar nu era pe punctul de a se îndrăgosti e un bărbat pe 
care de-abia dacă îl cunoştea. Cu siguranță simțea prea 
mult. Mai mult decât îşi permisese să simtă în ultimii ani, de 
la acele zile sfâşietoare, oribile, când îşi dăduse seama că 
tatăl ei nu o credea în legătură cu Dugald, şi nici nu avea s-o 
creadă vreodată. 

Byron îşi întinse picioarele spre foc. Un buştean crăpă 
în două, aruncând în aer o pulbere de scântei ce urcară spre 
horn ca nişte particule vii de aur. 

— Tatăl meu considera că nimic nu contează în afară 
de reputaţie, mărturisi contele, cu privirea aţintită în mâna 
lui. 

— Ar fi fost de acord, deci, cu ruperea logodnei? 

— Fără îndoială. Deşi trebuie să spun că, la drept fiind, 
ea a fost cea care a rupt logodna după... după accident. 

— Ai iubit-o? 

Când rosti aceste cuvinte simți o mică pulsație de 
dorință sălbatică înfiorându-i gâtul. De ce şi-ar fi sărutat 
Opal profesorul de dans când ar fi putut să-l sărute acest 
bărbat superb şi complex? Era de neconceput. 

— Nu, spuse el mohorât. Şi, evident, nici ea nu m-a 
iubit. Dar nu am cerut iubire. Expresia lui arăta clar că era o 
distincție importantă. Nu am cerut niciodată 

— Cred că ar fi trebuit, zise Fiona, înainte să apuce să 
reflecteze. 

Contele se ridică în picioare, apoi se lăsă pe vine în fața 
căminului, folosind vătraiul pentru a muta un buştean pe 
jumătate ars mai aproape de foc. Mişcările lui aveau o grație 


plină de forță surprinzătoare pentru fizicul masiv. 

— Încep să fiu de acord cu tine. Fiona ridică o 
sprânceană, dar Byron continuă fără a-şi întoarce privirea 
asupra ei. Nici iubirea, nici afecțiunea nu sunt condiţii 
obligatorii pentru căsătorie în rândurile nobilimii. Însă 
fidelitatea, da. Asta înseamnă reputația unei femei: că nu va 
ajunge în patul altuia, lăsând un bastard să-ți moştenească 
domeniul. 

— Cred că şi bunătatea e importantă, spuse Fiona, 
gândindu-se la Dugald şi la firea lui aspră. 

— Bineînţeles. Sănătatea mentală e şi ea o calitate de 
dorit la o soție. 

Cuvintele lui aveau o notă de mult umor, însă fără 
veselie. 

— Ai uitat atractivitatea fizică, sugeră Fiona. Din câte 
am văzut la Londra, bărbaţii acordă o importanță enormă 
frumuseții. 

Contele tocmai punea un alt buştean pe foc, dar se 
răsuci pe jumătate pentru a-i vedea fața. 

— De ce faci referire doar la noi? Oare pentru o femeie 
nu e la fel de important aspectul viitorului soț? 

Fiona reflectă la întrebare. Dugald nu fusese arătos, 
nici pe departe. Bineînţeles că ar fi preferat un bărbat chipeş, 
dar când tatăl ei îi prezentase cererea în căsătorie, nu-i 
trecuse nicio clipă prin cap să refuze din acest motiv. 

— În general, noi nu avem libertatea de a alege după 
acest criteriu. 

Byron îşi întoarse din nou privirea spre foc. 

— Profesorul de dans începea să chelească. Asta e ceea 
ce-mi amintesc cel mai clar; felul în care îi lucea capul în 
partea din spate. 

Fără să vrea, Fiona se ridică şi făcu un pas în faţă, 
până ajunse lângă el, însă descoperi că nu ştia ce să facă mai 
departe. Evident, ţinuse la logodnica lui infidelă, oricât de 
mult ar fi pretins contrariul. Îi puse timid o mână pe umăr. 
Mâneca ei de catifea era puţin prea lungă, astfel că pliurile 


căzură peste brațul lui. 

— Îmi pare rău, murmură ea. 

— Nu am ţinut la ea prea mult, zise el ridicându-se în 
picioare. 

Poate că spunea adevărul, dar Fiona ştia instinctiv că 
nu ar fi recunoscut niciodată dacă Lady Opal i-ar fi frânt 
inima. 

Byron era un bărbat încăpățânat până în pânzele albe. 
Bărbia lui pătrățoasă indica o forță îndârjită şi masculină pe 
care o femeie s-ar fi putut sprijini — şi cu care s-ar fi putut 
lupta - toată viaţa ei. 

Se trezi zâmbindu-i ca şi cum ar fi fost un prieten 
adevărat, ca şi cum ar fi existat afecțiune sinceră între cei. 
Cumva, dincolo de orice logică, simțea că tocmai se 
împrietenise cu un lord englez infatuat, irascibil şi atos. 
Judecând după expresia din ochii lui, tocmai avusese şi el 
aceeaşi revelație în acelaşi moment. 

Apoi privirea lui alunecă spre buzele ei, făcând-o să şi 
umezească emoţționată. 

— Bineînţeles, spuse ea, vocea răsunându-i cu un glas 
vibrant ce îi aminti neplăcut de Marilla, bineînțeles că nu ai 
iubit-o! Cumva reuşi să dea întregii fraze o notă obraznică 
de-a dreptul deplasată. Byron arcui imediat o sprânceană. O 
lua peste picior, şi totuşi... şi totuşi se vedea şi o promisiune 
senzuală în acea privire. Da, şopti ea. 

Aristocratul nu vru să-i răspundă, cel puţin nu direct. 
În schimb întinse mâna şi îi scoase unul dintre acele de păr, 
apoi, înainte să-l poată opri, încă unul, astfel încât coama 
grea i se revărsă peste umeri. 

Byron scoase un sunet gutural ce aducea a fredonat în 
surdină. 

— Ce faci? întrebă Fiona, dându-se înapoi şi 
încruntându-se. Ochelarii îi alunecaseră pe nas; îi împinse la 
locul lor. Te-am informat deja că nu sunt o persoană 
potrivită pentru a fi ținta unui flirt, Lord Oakley. 

— Iar eu te-am avertizat deja pe tine să nu-mi foloseşti 


titlul, rosti el pe o voce guturală. 

Exact când Fiona îşi aminti de amenințarea cu sărutul, 
brațele lui îi încolăciră mijlocul, iar gura lui cobori spre a ei. 

Nu era primul ei sărut. În perioada îmbătătoare de 
înainte ca tatăl ei să i-l aleagă pe Dugald de soț, sărutase doi 
băieți. Ani buni după aceea, îşi amintise în special unul 
dintre acele momente. Îşi amintea chiar şi mirosul înțepător 
al acelor de pin trosnind sub picioarele lor când ea şi Carrick 
Farquharson se opriseră la umbra unui zid de grădină. Nu 
mai existase şi un al doilea sărut. Carrick plecase să lupte în 
armata Maiestăţii Sale şi nu se mai întorsese niciodată; 
trupul lui zăcea într-un mormânt pe undeva prin Franța. 

Gura lui Byron o mângâie pe a ei făcând-o să perceapă 
mirosul acelor de pin, ca umbra unei promisiuni. Era ciudat. 
Nu ştia ce să facă nici cu mâinile, nici cu ochelarii ei. 
Singurul lucru de care era conştientă era un sentiment 
profund de bine... şi unul la fel de puternic de greşeală. 

— Nu avem voie să facem asta, şopti ea. 

El se dădu puţin înapoi, doar atât cât să-i dea jos 
ochelarii. Susținându-i privirea, îi aşeză cu grijă pe polița 
şemineului. 

Ceea ce însemna că acum Fiona putea să-i vadă fața 
mai de aproape. Sprâncenele i se strânseră într-o expresie de 
încruntare, încercând să înțeleagă ce se petrecea. 

— De ce mă săruți? spuse ea, păstrându-şi spatele 
drept, ca să nu se abandoneze în brațele lui precum o 
desfrânată. E din cauză că ştii despre reputația mea? 

— Ai sărutat şi tu un profesor de dans? 

În vocea lui răsuna o senzualitate leneşă ce o făcu să se 
dea în spate, deşi chipul lui deveni neclar în acel moment. 

— Nu. 

— Atunci cum ai ajuns să-ți pierzi reputația? Nu că aş 
crede un asemenea zvon, căci orice neghiob şi-ar da seama 
că, în familia ta, nu tu eşti cea care împarte săruturi ca pe 
bomboane. 

— Pe logodnicul meu îl chema Dugald, începu ea, apoi 


inspiră adânc, dar el o întrerupse. 

— Un nume îngrozitor. 

Cuvintele începură să-i clocotească în piept, dar nu 
deschise gura pentru a-i mărturisi povestea vrejului de 
iederă, a ferestrelor şi a unei reputaţii atât de pătate încât se 
făcuse de ocară în tot ţinutul. Adevărul era că tânjea după 
un alt sărut, doar încă unul, înainte ca el să afle adevărul şi 
să-i întoarcă spatele dezgustat. 

Când ea nu spuse nimic, Byron îi prinse fața între 
degetele lungi, cu atenţie - cu la fel de multă atenţie cum 
făcea orice altceva. Însă când îşi lipi gura de a ei, sărutul lui 
nu mai avu nimic controlat. Fiona îşi despărți buzele fără a 
mai sta pe gânduri, încolăcindu-şi brațele în jurul gâtului lui 
şi ridicându-se pe vârfuri. 

Fu un sărut primejdios, profund şi sălbatic şi fericit. 
Simţea în gura lui gustul acelei încântări bruşte şi vii, la fel 
de clar ca şi cum ar fi spus-o cu voce tare. 

Conştiința plăcerii lui reverberă în stomacul ei, 
prinzându-se într-o fierbințeală ciudată ce o făcu să se 
înfioare. Peste o clipă se trezi sărutată cu o asemenea 
patimă, încât capul îi căzu pe spate. 

Era întuneric în spatele pleoapelor ei închise. Se 
concentră să-i simtă gustul şi mirosul şi felul în care un 
sărut se topea în altul, săruturi ce o făceau să tânjească şi să 
gâfâie ca şi cum ar fi alergat, dar nu fugind de el — ci spre el, 
tot mai aproape de el. 

Braţele ei îi cuprinseră mai strâns gâtul, apoi mâna lui 
îi alunecă pe spate şi o trase spre el, lipind-o de corpul 
viguros. Ca şi cum ar fi fost important pentru el ca Fiona să-i 
simtă întreaga tărie. 

Limbile li se împletiră, iar Fiona îşi strecură degetele în 
părul lui scurt. O parte din ea era încremenită, nevenindu-i 
să creadă că un conte englez cu părul blond-deschis şi un 
corp musculos o săruta pe ea. Făcând-o să se simtă moale, 
gata să se topească, şi arzând de nerăbdare. Făcând-o să 
tânjească după mai mult. 


Acel gând fu urmat îndată de un val de panică. Ea — 
Fiona - nu îşi permitea să tânjească după nimic. Nu-şi 
permisese niciodată. Ar fi căzut pradă nebuniei. Îşi păstra 
sănătatea mintală având grijă să nu-şi dorească niciodată 
ceea ce nu putea avea, recunoscând că viața presupunea 
limitări practice. 

A tânji ar fi însemnat să admită că şi-ar fi dorit ca 
mama ei să nu moară, ca tatăl ei să țină mai mult la ea, să 
nu-l fi întâlnit niciodată pe Dugald, ca oamenii să o fi 
crezut... Ar fi însemnat suferința şi disperarea gândului că îşi 
dorea copii, că îşi dorea un soț, că... 

Panica avu un efect la fel de copleşitor ca un val de apă 
rece spărgându-se deasupra ei. Se dădu înapoi într-o clipită. 

— Nu pot să fac asta, spuse ea, cu vocea 
transformându-i-se într-un chițăit când ridică privirea spre 
Byron şi îşi dădu seama că a tânji nu era un cuvânt destul 
de elocvent pentru a-i descrie trăirile. Părea să fi căzut pradă 
unei adevărate nebunii, deşi nu-l cunoştea aproape deloc. În 
încercarea de a se salva, întinse mâinile şi, sprijinindu-le pe 
pieptul lui, îl împinse. Simţi jocul muşchilor lui sub degete, 
ceea ce nu făcu decât să-i intensifice teama. Byron nu se 
dădu înapoi nici măcar pas. Eu nu sunt aşa, gemu Fiona, 
auzindu-şi respiraţia chinuită. Eu nu fac aşa ceva. Ştiu că 
am o reputaţie îngrozitoare, dar nu sunt... nu sunt o târfă! 

— Nu aş crede niciodată aşa ceva! spuse el, rapid şi pe 
negândite, şi o parte din ea îi văzu pieptul ridicându-se şi 
coborând la fel de rapid ca al ei, ceea ce îi dădu un sentiment 
de triumf. 

Ea, Fiona Chisholm, o fată oarecare, nu îi era cu totul 
indiferentă. 

Chiar şi aşa, se dădu în spate încă un pas. Refuza să-şi 
permită să-l dorească. Nu era al ei. Nu ar fi putut niciodată 
să fie al ei. 

— Nu, repetă ea. Percepându-i nehotărârea din voce, 
Byron o privi cu ochi aprinşi de fierbințeală. Nu conta că el 
nu putea fi al ei; evident, el îşi închipuia că o putea avea... 


Nu, icni Fiona. Era o neghiobie chiar şi să-şi imagineze că 
nobilul conte de Oakley s-ar fi putut gândi să facă dintr-o 
scoțiancă de rând aleasa lui. Posesivitatea din ochii lui 
însemna probabil că intenţiona să o ia pe post de amantă. Nu 
sunt o femeie stricată, rosti ea mai multă forță acum. Nu 
sunt. Chiar dacă sunt scoţiancă şi... şi nu sunt frumoasă. 

— Ba eşti frumoasă. 

Fiona se zgâi la el, mută de uimire, căci avusese 
dintotdeauna încredere în ea şi în judecata ei. Toată viața. 
De-abia împlinise şase ani când descoperise că tatăl era slab. 
Avea zece ani când îşi dăduse seama că Marilla era în 
permanenţă furioasă - prea furioasă pentru o soră iubitoare. 
Şaisprezece când aflase că Dugald era un bătăuş grosolan. 
lar ceea ce vedea pe chipul acestui bărbat, pe chipul acestui 
om aproape străin, era încredere, dorinţă şi dor. După ea. 

— Nu, şopti ea. Nu poţi s-o faci. 

Byron se întinse din nou după ea. 

— O fac deja, spuse el pe o voce plină de încredere. 

Fiona se zvârcoli să se elibereze înainte ca buzele lui să 
le poată atinge din nou pe ale ei, aruncând-o în acel ocean de 
disperare fierbinte şi sălbatică. 

— Este o nebunie, se răsti ea, punându-şi mâinile în 
şolduri. Ar trebui să te controlezi mai bine, în loc să-ți 
exersezi vicleşugurile de seducţie cu o... cu o fecioară ca 
mine. Fiindcă era fecioară, chiar dacă nu o credea nimeni. 
Nu sunt disponibilă să-ți astâmpăr dorința. 

— S-o astâmperi? 

Văzu râsul licărindu-i în ochi, alături de acea strălucire 
profund tulburătoare ce îi trăda pasiunea. 

— Cum vrei să-i spui, zise ea fluturând nerăbdătoare 
din mână. Nu sunt o femeie stricată pe care s-o poţi încăleca 
doar fiindcă uşa e încuiată. Nu eşti primul care încearcă să 
profite de mine, să ştii. Şi n-ai să reuşeşti! 

Era cu totul altă situaţie față de cea în care Dugald 
încercase să urce la fereastra ei, dar îi făcea bine să strige. 
Expresia surprinsă de pe faţa lui era şi ea neprețuită. 


— Nu aş fi încercat să profit de tine, spuse el 
întunecându-se la față. 

— Atunci de ce e încuiată uşa? îl sfidă ea. 

— Ca s-o ţin departe pe nenorocita pe soră-ta! Nu avea 
nicio legătură cu faptul că ne aflam noi doi înăuntru. Se duse 
la uşă şi o descuie, dar când se întoarse, nu mai era iritat. 
Semăna cu un băiețel bucuros: Graţie acestei încuietori, 
tocmai mi-am dat seama că ţi-am distrus într-adevăr 
reputaţia, spuse, părând încântat de el însuşi. Am stat 
încuiați într-o cameră împreună. Vom fi nevoiți să ne 
căsătorim. Aşa ar proceda un gentleman. 

Porni spre ea cu o expresie concentrată în priviri. 

— O! strigă ea frustrată, dându-se înapoi. De ce te-ai 
schimbat aşa? Nu te înțeleg! 

— Am hotărât azi după-amiază că vreau să fac o femeie 
să se îndrăgostească de mine. 

— Deci sunt subiectul unui experiment? Intenționezi să 
abordezi pe rând toate domnişoarele din preajmă? 

— Nu. 

— Atunci ce naiba faci? strigă ea exasperată. Nu cred 
nici cât negru sub unghie că intenționezi să-mi distrugi 
reputaţia şi să mă iei de soție, din simplul motiv că reputația 
mea e deja distrusă. E foarte răutăcios din partea ta să faci 
astfel de glume cu o femeie ca mine, care nu are nicio şansă 
de a se căsători. 

— Presupun că am înnebunit. Byron se întinse şi o 
prinse în brațe. De fiecare dată când te ating, îi şopti el, 
aproape atingându-i buzele, simt că tu eşti femeia pe care am 
căutat-o toată viața, chiar dacă nu am recunoscut, nici 
măcar în sinea mea, că asta caut. 

În ciuda voinţei ei, Fiona îşi simţi buzele devenind moi, 
iar el acceptă invitaţia, atrăgând-o într-un sărut ce o făcu să 
se simtă moale şi feminină, toate acele atribute care ei îi 
lipseau. 

Mai mult decât orice, fu un sărut posesiv, genul de 
sărut pe care un bărbat i-l oferă femeii pe care e hotărât să o 


facă a lui, acum şi pentru totdeauna... Nebunie sau nu, toate 
instinctele îi spuneau că Byron era sincer: voia să se însoare 
cu ea. Şi voia să se culce cu ea. Dorinţa fizică i se strecură în 
corp ca un drog, făcând-o să se clatine în brațele puternice. 
Byron gemu adânc, gutural, şi o trase şi mai aproape. 

— Nu putem, gemu ea, cuvintele ieşindu-i într-un 
hohot de plâns. Nu ţi-am spus... 

— Vei fi o contesă minunată. 

Mâinile lui o mângâiară încet pe spate, făcând-o să 
simtă că pielea i se trezea la viață de-abia după ce o atingea 
el. 

— Ba nu, ba nu, gâfâi ea, nevenindu-i să creadă că 
purtau o asemenea discuție. Nici măcar nu ne cunoaştem 
unul pe celălalt. 

— Nici pe Opal nu o cunoşteam, după cum e cât şi 
poate de clar, zise el, cu privirea incandescentă de dorinţă şi 
lăsându-şi mâinile... 

— N-ar trebui să mă atingi acolo, reuşi Fiona să 
îngaime. 

Mâinile lui se strânseră pe fundul ei, apoi alunecară în 
sus spre şolduri. 

— Îmi plac rotunjimile tale, spuse el răguşit. Promit să- 
mi petrec cel puţin patruzeci de ani învățând să te cunosc. 

— Ştiu de ce spui asta, zise ea, încercând să-i ignore 
atingerea, fără a putea totuşi să se îndepărteze. 

— Fiindcă eşti încântătoare? 

— Fiindcă ai decis că Lady Opal n-a făcut decât să-şi 
însceneze afecțiunea față de profesorul de dans. Puteai să 
tolerezi trădarea când credeai că e îndrăgostită de un bărbat, 
dar acum te simți jignit. 

— Ai gust de mere, remarcă el, isgnorându-i comentariul 
şi asediindu-i din nou gura. 

Fiona se lăsă copleşită de pura plăcere a sărutului. 
Erau o adevărată fericire aceste săruturi, felul în care limbile 
lor se jucau împreună, felul în care o ţinea, ca şi cum ar fi 
fost prețioasă şi frumoasă, când ea nu era nicidecum astfel. 


De data aceasta el fu cel care se dădu înapoi: 

— Ştiu destule despre tine, Fiona. 

— Nu ştii nimic, rosti ea tremurător. 

— Eşti foarte inteligentă şi îți place să citeşti. Depuse 
un sărut pe sprânceana ei stângă. Eşti extrem de bună la 
suflet, chiar şi cu sora ta, care ar pune la grea încercare 
generozitatea oricui. Iubeşti profund şi eşti foarte loială. Nu 
îți face plăcere compania neghiobilor, dat eşti politicoasă din 
instinct. O sărută pe sprânceana dreaptă, iar mâinile i se 
strânseră pe şoldurile ei: Ai nişte curbe superbe. Părul tău 
are ape roşcate care-l fac să semene cu cea mai prețioasă 
bijuterie din lume. Vreau să te îmbrac în rubine. Vreau să te 
văd întinsă pe patul meu, purtând doar un colier de rubine. 

Fiona se simţi ca prinsă într-un vis. Privirea lui Byron 
era arzătoare. Fiecare cuvânt venea din suflet. Şi nu avea 
habar, absolut deloc, de ceea ce i se întâmplase. 

Îşi îndreptă umerii, adunându-şi tot curajul pentru a 
străpunge micuța vrajă ce îi învăluise pe amândoi când uşa 
bibliotecii se deschise brusc. 

Se răsuciră pe călcâie şi îl văzură pe domnul Garvie 
stând în prag. 

— Cina se serveşte peste o oră, îi anunță el pe 
obişnuitul ton mohorât. Aşa că dacă vreţi să vă aranjați, ar fi 
bine să vă apucațţi de treabă. 

— Scuză-mă, spuse Fiona şi, ca o adevărată laşă, fugi. 

Simţi lacrimile izvorându-i când urcă scările. Totul era 
atât, atât de nedrept! Byron suferea, fără îndoială de un fel 
de nebunie de moment. Dar o privise cu o asemenea 
expresie... şi îi spusese acele lucruri... lucruri pe care nu 
crezuse că avea să le audă vreodată de la cineva. 

Era o cruzime că nu putea să devină soţia lui. Se 
surprinse nutrind un gând plin de ură la adresa lui Dugald, 
înainte de a-şi reveni. 

Simţea un gol în piept, ca şi cum ar fi existat un motiv 
fizic pentru durerea localizată acolo. Era absurd. Nici măcar 
nu-l cunoştea pe Byron. Chiar dacă el hotărâse că o cunoştea 


pe ea, Fiona nu ştia decât că era un bărbat ridicol de chipeş, 
un conte englez care fusese părăsit de logodnica lui şi care, 
dintr-un motiv destul de inexplicabil, hotărâse s-o aleagă pe 
post de înlocuitoare, deşi ea spusese de cel puţin de trei ori 
că reputația ei era distrusă. 

— Aş dori o baie, îi spuse unui servitor pe care îl întâlni 
în hol. 

Acesta dădu să protesteze, dar Fiona îi aruncă o privire 
de tigru, făcându-l să dea înapoi: 

— Ai să ratezi cina, îi aruncă el, când să plece. 

Fiona spera că avea dreptate. 


Capitolul 14 


Taran nu folosea sala cea mare pentru a servi cina din 
cauza furtunii cumplite ce se strecura prin ferestre şi se 
făcea stăpână în încăperile spaţioase. Vântul urla după 
colțuri şi se năpustea pe sub uşi, menținând aerul rece şi în 
permanentă mişcare. 

În schimb, cina avea să fie servită în anticamera pe 
care o folosiseră pentru toate mesele. Era mică şi veselă; un 
băiat fusese însărcinat să țină focul aprins acolo toată ziua. 
Ferestrele mici cu cercevele erau acoperite cu un strat atât de 
gros de zăpadă şi gheaţă, încât vântul nici măcar nu le putea 
face să zdrăngăne. 

Byron se schimbă în ţinuta de seară şi se întoarse la 
parter cu mult mai repede decât îi stătea în obicei, se apropie 
de o fereastră şi privi noianul alb ce împiedica vederea 
furtunii. Trecuseră mai bine de zece ani când începuse să 
facă vizite iarna la Finovair, şi nu-şi amintea să mai fi văzut 
vreodată zăpada înălțându-se în troiene chiar atât de mari în 
curte. 

Fiona era complet diferită de Opal. Ea nu îşi ferea ochii 
de ai lui; îi râdea drept în față. Nu părea niciodată să nu ştie 


ce să spună. Rostea pur şi simplu ceea ce gândea. Contele 
nutrea un sentiment imens de bine chiar şi atunci când se 
gândea la licărirea poznaşă din ochii ei. 

Ea nu l-ar fi minţit. L-ar fi luat peste picior, s-ar fi 
certat cu el şi probabil l-ar fi înfuriat, dar nu l-ar fi minţit 
niciodată. 

Şi îi povestise despre cum furase Marilla portretul 
mamei sale. Poate că dacă el şi Opal ar fi purtat o discuţie 
sinceră, ea i-ar fi spus că nu era interesată să devină soția 
lui. Nu ar fi fost nevoită să însceneze acea poveste cu 
profesorul de dans pe jumătate chel. 

Dacă, în schimb, Fiona ar fi fost cea care să decidă că 
nu voia să se mărite cu el, i-ar fi spus-o direct, în față. „Să 
presupunem că am fi logodiţi” — un fior ciudat de căldură i se 
formă sub osul pieptului la acest gând. l-ar fi plăcut să-i 
pună un inel pe deget. Un inel care să le arate celorlalți că tot 
ceea ce ținea de ea — de la nasul ei mic şi dulce la şoldurile 
rotunde, până la expresia uluită din ochii ei superbi - totul 
era al lui. 

Strict ipotetic, dacă ar fi fost logodit cu Fiona, iar ea ar 
fi hotărât să-l părăsească, nu ar fi făcut-o printr-o scenă 
dramatică. Probabil s-ar fi mulțumit să-i arunce o privire 
întunecată şi să-i spună că era stupid şi gelos... 

Gelos? El nu fusese niciodată gelos. Căsnicia nu avea 
nicio legătură cu gelozia. Ținea de respect şi promisiuni. Dar 
apoi reflectă o clipă şi îşi dădu seama că un ceaun clocotitor i 
se aprindea în piept la simplul gând că un profesor de dans 
s-ar fi putut apropia de Fiona. 

Un asemenea raționament era nebunesc. Îşi sprijini 
fruntea de fereastra înghețată, doar ca să verifice dacă nu 
cumva visa, însă constată că sticla îi dădea senzația 
aşteptată de frig. Fu cuprins de un sentiment de calm 
profund împletit cu exaltare. Avea s-o facă: avea să se 
însoare cu Fiona Chisholm şi să aibă o contesă cu ochelari, 
sinceră şi frumoasă. Probabil avea să fie şi o mama bună, 
dar, la drept vorbind, nici că-i păsa. 


Dacă s-ar fi dovedit o mamă rea, aveau să angajeze o 
doică. Ei bine, normal că aveau să angajeze o doică. O voia 
doar pentru el. Ca să poată... 

Ca să nu fie singur. Ca să aibă o prietenă, o amantă şi 
o soţie, toate în aceeaşi persoană. Exaltarea i se intensifică. 
Cum putea fi atât de norocos? 

El nu era niciodată norocos. 

Uşa se deschise, iar Byron se întoarse cu inima 
bubuind. Nu era Fiona. Era Marilla, cu sânii de-abia ținuți în 
frâu de un paspoal de dantelă, iar ochii ei se luminară când îl 
văzu. 

— Ai dispărut azi după-amiază! îl mustră ea, îndulcind 
dezaprobarea cu un chicot de râs indulgent. 

— Mi-am petrecut vremea în bibliotecă, spuse el, 
privind-o cu atenție. 

Marilla pornise spre el, legănându-şi şoldurile, dar 
încremeni pentru o clipă. Apoi zâmbetul ei deveni şi mai larg. 

— Dar nu cumva acolo se ascundea sora mea, Fiona! 
Evită atât de mult compania celorlalți, să ştii. I-am promis că 
am să pun pe cineva să-i ducă nişte ceai, ca să nu se mai 
teamă că s-ar face de râs cu lipsa ei de maniere în societate. 

— Eu n-am observat niciun fel de timiditate, spuse el 
trăgându-i politicos un scaun. 

Simţi fericirea vibrându-i în piept doar fiindcă venise 
vorba despre Fiona. Era ridicol. Absolut stupid. Ca genul de 
infatuare de care sufereau băiețandrii. Crezuse că îşi dorea 
să facă o femeie să se îndrăgostească de el, însă căzuse el în 
capcană. Exact ca un băiat zăpăcit, se trezi rânjindu-i 
Marillei. 

— Fiona nu are prieteni, preciză aceasta, arătând spre 
unul de lângă ea. Dacă tot am hotărât să renunțăm la titluri, 
Byron, sper că vei rămâne lângă mine. 

Îi oferi un zâmbet generos, însă toate zâmbetele Marillei 
erau generoase. 

Contele se aşeză, gândindu-se la vorbele pe care tocmai 
le auzise. Tânăra de alături nu înțelegea. Fiona era amuzantă 


şi spirituală şi cu totul încântătoare. Bineînţeles că avea 
prieteni. Sau poate că totuşi nu avea prieteni... poate că era 
la fel de profund însingurată cum era şi el. 

— Şi totuşi, unde e sora ta? întrebă el, păstrând un ton 
relaxat. 

— Fiona nu are nici urmă de respect față de servitori. A 
cerut să i se pregătească o baie, cu puţin timp în urmă, deşi 
nu e uşor pentru bătrânii ăştia să care apă fierbinte pe scări. 
Marilla îşi lăsă o mână să alunece peste a lui şi se încruntă 
cu o expresie de seriozitate înrourată. Habar nu are cum să 
administreze o gospodărie mare. Tatăl meu a avut grijă să fiu 
instruită în artele necesare unei castelane. Una dintre cele 
mai importante reguli e că stăpâna casei trebuie să-i respecte 
pe cei aflaţi în serviciul ei. Însă Fiona a cerut să mănânce 
separat, ba, deasupra, să mai facă şi baie! Îşi dădu ochii 
peste cap. Ea face baie în fiecare zi, fără să-i pese cât e de 
greu să tot cari pe trepte găleți cu apă fierbinte. 

Byron se gândi mulțumit la instalațiile moderne pe care 
le adăugase casei lui cu doi ani în urmă. Apoi se gândi la 
Fiona aşezată în cada lui, învăluită în aburi, cu părul ei 
superb încrețindu-se în inele mai mici, cu pielea ei catifelată 
înroşindu-se... Se grăbi să-şi pună şervetul de masă în poală. 

Uşa se deschise şi Bret îşi făcu apariţia, alături de 
logodnica lui, râzând amândoi. El îşi ținea mâna pe spatele 
Catrionei, iar felul în care o privea vibra cu atâta dorință 
încât... ei bine, cei doi erau la fel de necuviincios de intimi 
cum fuseseră şi cu o seară în urmă, dar acum Byron îi privea 
cu alți ochi, urmărind nu expresia Catrionei, ci pe cea a lui 
Bret. 

Voia să-şi aşeze mâna pe spatele Fionei, deasupra 
şalelor ei. Nu se gândise niciodată la acel gest, dar acum 
pricepea posesivitatea exprimată de acea atingere uşoară. 
Voia s-o conducă pe Fiona la un scaun, apoi să se aşeze 
lângă ea, puţin prea aproape, şi să se ţină de mână pe sub 
masă, aşa cum făceau acum Bret şi Catriona. Voia ca, atunci 
când o conducea la cină, ea să aibă buzele învinețite de 


atâtea săruturi, precum Catriona. La naiba, voia să i se 
alăture în baie şi... 

După ce o lua de soție, desigur. 

Vocea Marillei îi întrerupse gândurile din nou. Aceasta 
îi prinsese strâns antebraţul cu degetele şi se aplecase în 
față, spunându-i ceva Catrionei: 

— O, la fel credem şi noi, gânguri ea. Eu şi Byron 
tocmai discutam despre sarcinile dificile pe care le presupune 
administrarea unei gospodării mari. Acest mic sejur bizar la 
Finovair a reuşit atât de mult să ne apropie unii de alții! Sunt 
încântată să ştiu că am fost de față când ducele şi ducesa de 
Bretton s-au îndrăgostit. De-abia aştept să le povestesc 
prietenelor mele. 

Byron îşi retrase brațul, în vreme ce Bret îi aruncă 
privire ce afirma, limpede ca lumina zilei, că Marilla nu avea 
să pună piciorul nicăieri în apropiere de ducatul de Bretton. 
Oakley îi răspunse cu un rânjet, apoi văzu uimirea crescând 
în ochii lui Bret. 

Vechiul lui prieten nu înțelesese încă ce se petrecea. La 
naiba, nici el nu prea înțelesese. Nu ştia decât că întreaga 
ființă îi era sub tensiune, aşteptând ca Fiona să iasă din baie 
şi să li se alăture la cină. 

Taran intră valvârtej pe uşă, urmat de un şir de 
servitori încărcațţi cu tăvi. 

— Lady Cecily va lua cina în camera ei, anunţă el cu 
vioiciune. 

Robin nu se vedea pe nicăieri: probabil se ascundea în 
camera lui. Iar Fiona tot nu apăruse. 

Bătrânul lord se aşeză la masă şi se încruntă dintr- 
odată spre Marilla. 

— Ţine-ţi mâinile la locul lor, fetițo. Tatăl tău nu ar fi 
acord. 

Byron îşi dădu seama că Marilla îşi încârligase din nou 
degetele pe brațul lui. Aceasta îi aruncă lui Taran un zâmbet 
arogant şi, în loc să se conformeze îndemnului, se mută şi 
mai aproape, rostind cu o voce vibrantă: Byron, povesteşte- 


mi, te rog, despre castelul tău. 

— Nu am niciun castel, rosti el calm. 

— Ce păcat, oftă Marilla. Dar presupun că ai putea 
oricând să cumperi unul dacă ai dori. 

— Nu, replică Byron, surprinzând privirea lui Bret. 
Acesta încerca să nu râdă, dar nu prea reuşea. N-aş putea. 
Castelele sunt destul de rare în Anglia. 

Chiar fără a o privi pe Marilla, ştiu că se bosumflase. 

— Ce mare păcat! E prima dată când stau într-un 
castel şi mi se pare foarte, foarte fermecător. E atât de 
impunător... atât de mult mai mare decât majoritatea 
caselor! 

Bineînțeles, nu o interesa decât mărimea, îşi spuse 
Byron răutăcios. 

— Sora mea e foarte retrasă, îi informă Marilla pe cei 
prezenţi când ajunseră la felul al doilea, iar farfuria din 
stângă lui rămase în continuare goală. Cel mai probabil a 
pierdut curajul, şi va mânca în cameră. Desigur, trebuie să 
continuăm fără ea. La noi acasă, eu şi tata uităm adesea că 
mai e şi ea prin preajmă. 

Byron tocmai reflecta asupra vieții de familie pe care 
dusese Fiona, când aceasta intră în încăpere şi ocoli masa 
pentru a ajunge la scaunul liber. 

Părea puţin cam palidă, dar îi salută cordial pe meseni. 
Lui nu-i plăcu însă deloc s-o audă: 

— Bună seara, Lord Oakley. 

— Credeam că am convenit să nu mi te adresezi cu 
numele de Oakley, îi şopti el pe când îi trăgea scaunul şi o 
ajuta să se aşeze. 

Declaraţia lui nu trecu neobservată. Chiar şi 
conversaţia semicochetă a Marillei cu Taran - femeia nu 
părea capabilă să poarte o discuţie fără subințelesuri -— 
încremeni în mijlocul frazei. 

Fiona, care tocmai se aşezase, înlemni şi se coloră uşor 
în roz. Părul îi era umed de la baie, iar faţa îi era încadrată de 
bucle fermecătoare aranjate cu agrafe. Bret îşi plimbă rapid 


privirea între chipul ei şi cel al lui Byron, apoi se aplecă să-i 
şoptească ceva Catrionei. Pe fața lui înflori un rânjet uriaş. 

Byron nu voia decât să lămurească totul. Îl luaseră în 
stăpânire cele mai fericite emoţii din viața lui şi era hotărât 
să le împărtăşească, în pofida țintei acestor sentimente. Oare 
Fiona chiar putea crede că era în stare să o sărute — aşa cum 
o sărutase el — fără nicio intenţie serioasă? 

Se aplecă şi depuse un sărut rapid pe buzele ei, apoi un 
altul pe buclele ei umede, pentru a fi tabloul complet. Fiona 
rămase rigidă ca o statuie, părând că uitase să respire, şi 
afişând o expresie... îndurerată? 

— Ei bine, standardele de politețe ale acestei adunări s- 
au cam prăbuşit, nu-i aşa? remarcă Marilla strident din 
cealaltă parte a lui Byron, cu vocea tremurând de furie. 

— Marilla, şopti Fiona. 

— Înţeleg că trebuie din nou să-mi protejez sora de 
poftele ruşinoase ale unor bărbaţi de nimic, strigă Marilla, 
ignorându-i rugămintea. Nu-i de ajuns că e etichetată drept 
târfă dintr-un colț în celălalt al Scoției? Mai trebuie ca şi 
dumneata, Lord Oakley, care ai oarecare pretenţii de a te da 
drept model de bună-cuviință, să-ți manifeşti atât de fățiş 
disprețul față de ea? Sărutând-o în public! Când ştii cât se 
poate de bine că un bărbat cu origine atât de nobilă ca a 
dumitale nu ar lua-o niciodată de soție? Ruşine să-ţi fie, Lord 
Oakley, ruşine să-ți fie! 

Byron fu atât de uluit, încât se holbă la Marilla preț o 
clipă, observând sclipirea crudă de furie din ochii ei. Apoi se 
întoarse lent către Fiona. Etichetată drept târfă? Fiona? 

Aceasta devenise albă ca varul. Când privirile li se 
întâlniră, ea ridică bărbia: 

— Ți-am spus în repetate rânduri că am o reputație 
proastă. Se pare că nu m-ai crezut. 

— Da, dar i-ai spus şi că logodnicul tău şi-a pierdut 
viața căzând de la fereastra camerei tale? ţipă Marilla. 

La auzul acestora, Taran îşi împinse scaunul în spate şi 
ocoli cu paşi grei masa. Întinse o mână şi o trase pe Marilla 


în picioare. 

— Tu şi cu mine, fetițo, o să purtăm o discuţie serioasă 
fiindcă e evident pentru toată lumea că frumusețea care o 
porți pe chip nu ţi se regăseşte şi în inimă. Te porți ca un mic 
monstru răutăcios, aşa să ştii. Înainte ca Marilla să apuce să 
mai spună ceva, o târî până la uşă, o deschise şi ieşiră 
valvârtej pe coridor. 

— Îmi pare rău, îi spuse Fiona lui Byron, cu ochii ei 
verzi marcați de o gravitate monastică. Am tot încercat să-ți 
spun ce s-a întâmplat. 

— A căzut de la fereastra ta? repetă Byron, aşezându-se 
în cele din urmă şi el. 

Simți toată bucuria scurgându-i-se din corp. Avea 
impresia că redevenise un automat de alamă, un bărbat pe 
jumătate mort, aşa cum fusese când sosise în Scoţia. O 
dublură a tatălui său. Evident, femeile erau creaturi 
dominate de dorință, aşa cum îl avertizase tatăl său, până şi 
scoțiencele suave ce păreau învăluite în prospeţime şi 
inocenţă. 

Se lăsă o tăcere de moarte în jurul mesei. Fiona 
confirmă din cap: 

— Da. Logodnicul meu, Dugald, şi-a pierdut viața în 
urma unei căderi de la înălțime. Întreaga Scoţie ştie sta. Sunt 
sigură că prietenii noştri de la această masă vor binevoi să 
uite implicaţiile celor spuse de tine cu o clipă în urmă. 

Plecându-şi capul, îşi întinse şervețelul în poală. 

— Eu nu am crezut niciodată povestea asta, rosti 
Catriona cu o notă de ferocitate în voce, şi nici mama mea n- 
a crezut-o. Ea vorbeşte în cunoştinţă de cauză căci i-a fost 
naşă lui Dugald. Cum i-a putut trece prin minte unui individ 
gras ca un porc să se caţere pe un vrej de iederă? 

— Fereastra era acolo, la fel şi iedera, şi, din nefericire, 
la fel şi Dugald, spuse Fiona. Da, aş dori nişte friptură, te 
rog. Catriona, cu ce jocuri v-aţi ocupat în după-amiază? 

Catriona păru că ar fi vrut să-i ia apărarea în 
continuare, dar cedă în fața expresiei rugătoare de pe chipul 


prietenei sale. 

Byron îndură încă trei feluri de mâncare fără a spune 
un cuvânt. După o vreme se întoarse şi Taran, părând 
mulțumit de el însuşi, dar Marilla nu-şi mai făcu apariția. 
Byron simţea căldura brațului Fionei, aproape de al lui, deşi 
nu se atinseră niciodată, nici măcar din greşeală. 
Conversaţia se derulă greoi până când cineva aduse în 
discuţie, într-un final, subiectul poeziei lui Robert Burns, 
care provocă o dezbatere aprinsă. 

— Plin de aere ca burduful unui cimpoi, strigă Taran, 
în replică la laudele aduse de Catriona poetului. 

— Mie îmi place destul de mult poezia despre cum îşi 
va iubi logodnica până când pietrele se vor topi la soare, 
murmură Bretton, privind-o (desigur) pe Catriona. 

— Până clepsidra vieţii s-o goli, îi şopti ea drept 
răspuns, dar Byron o auzi. 

După aceea, rămase pur şi simplu nemişcat, reflectând. 
Reflectând cu adevărat. 

Dacă tatăl său n-ar fi fost mort deja, gândul că o femeie 
cu reputație ruşinoasă ar fi putut deveni contesă de Oakley 1- 
ar fi ucis. Nu ştia ce ar fi crezut mama lui, fiindcă, după ce 
fugise cu unchiul, nu mai vorbise niciodată cu ea. 

Dar întrebarea era, evident, ce anume credea el? 

Fiona era în continuare palidă, dar participa la 
conversaţia despre Burns. O văzu vorbind şi chiar râzând 

Taran spuse ceva cu totul scandalos, fără a-i arunca 
măcar o singură privire. 

Se simțea ca şi cum ar fi văzut pentru o clipă paradisul, 
apoi acesta îi fusese smuls din mâini. Cum ar fi putut să-şi 
facă de ruşine numele atât de vechi? Să pângărească 
amintirea tatălui său într-o asemenea manieră? Totul fusese 
doar o nebunie de moment, atât. 

— Eşti nebună, îţi lipseşte o doagă! îi strigă Taran 
Catrionei care, aparent, găsea mare plăcere în a se război cu 
el în cuvinte. 

Nu Catrionei, ci lui. Lui îi lipsea o doagă, conchise 


Byron. 


Capitolul 15 


Fiona mai fusese umilită şi în trecut. Îşi aminti când 
fusese nevoită să asculte o predică despre păcatele lăcomiei 
trupeşti, citită la înmormântarea lui Dugald. Dar, alte motive, 
scena din acel moment era şi mai rea. Fusese în stare de şoc 
în timpul înmormântării şi trecuse prin ea ca în transă, 
nereuşind să priceapă că nimeni nu o credea şi nimeni nu 
avea s-o creadă. 

Acum era mai matură, iar mintea îi era complet 
limpede. Nu avea să poată uita niciodată clipa în care în ochii 
lui Byron dispăruse ultima urmă de căldură. Chipul i se 
golise de orice expresie, şi aşa şi rămăsese. Era ca şi cum şi- 
ar fi pus o mască şi nu se mai vedea decât arogantul şi 
orgoliosul conte de Oakley, bărbatul pe care îl privise de 
departe în sălile de bal din Anglia. Când cina se termină în 
sfârşit, spre uşurarea ei, Fiona se scuză şi urcă în fugă 
scările. Deschise uşa camerei şi o găsi pe Marilla aşezată pe 
pat. Simţi un gust acid ridicându-i-se în gât. Nu putea — 
chiar nu trebuia să suporte o conversaţie cu sora ei în acel 
moment. 

Fără un cuvânt, se îndreptă direct spre şifonier şi 
scoase mantia căptuşită cu blană pe care o purtase la 
concursul de aruncat buşteni. Părea a fi la fel de veche 
precum dulapul şi, posibil, îi aparținuse înseşi reginei 
Elisabeta, dar avea să-i țină de cald. 

— Trebuie să-mi cer scuze, mormăi Marilla. Taran a 
insistat. 

— Se acceptă, zise Fiona fără a se obosi să-i arunce 
privire. Mă duc la trăsură să-mi caut săculețul de mână. 
Sunt sigură că trebuie să fie acolo. 

— Ce tot vorbeşti? Vrei să ieşi în ninsoare? 


— 'Trăsura e în grajd. 

— Spune-i pur şi simplu unui valet să ţi-o aducă! 

— Mi-ar prinde bine nişte aer proaspăt. Culcă-te fără 
mine. 

— Nu poţi să faci prostia de a ieşi pe furtuna asta! Te-ai 
bosumflat, Fiona, iar asta e o reacţie foarte neplăcută şi 
imatură. Mi-am cerut totuşi scuze. 

— Există o frânghie care duce de la bucătărie la 
grajduri. Domnul Garvie mi-a pomenit despre ea în prima 
noapte. Aproape că adăugă „Aşa că nu-ți face griji pentru 
mine”, dar cuvintele îi pieriră pe buze. Se săturase să se 
poarte ca şi cum ar fi existat şi altceva între ele în afară de 
duhoarea urii Marillei. 

— Îmi pare sincer rău că i-am spus contelui despre 
moartea lui Dugald, şopti sora ei. Fiona descoperise o 
pereche de mănuşi care, deşi vechi şi crăpate, erau căptuşite 
cu blană, la fel ca mantia. Nu mai avea nevoie decât de nişte 
încălțări mai călduroase decât pantofii ei de bal. Începu să 
scotocească pe fundul dulapului. Cumva ignori ceea ce 
tocmai am spus? întrebă Marilla ridicând puţin tonul. 

Fiona dăduse la iveală ceva ce aducea cu o perechi 
solidă de cizme; ieşi din dulap, se îndreptă de spate şi se 
întoarse. Sora ei o privea cu o expresie de sfidare înlăcrimată. 

— Nu, spuse ea. N-o să fie niciodată în regulă. După ce 
se va termina blestemata asta de furtună, am să mă mut în 
propria mea casă. Va fi mai uşor pentru toată lumea. Tata 
poate să-ți angajeze o damă de companie pentru sezonul 
următor. 

Marilla se zgâi la ea, cu gura larg căscată. 

Fiona îşi trase cizmele, apoi mânuşile. Probabil arăta ca 
o cotoroanță bătrână îmbrăcată într-o blană de urs luată pe 
dos. Dar când aruncă o privire în oglindă, nici măcar nu-şi 
văzu propria reflexie: în schimb, zări ochii albaştri ai lui 
Oakley. Aveau o culoare fantastică; nuanța cerului într-o zi 
de vară, când stăteai culcat pe spate într-o poieniță. 

— La revedere, spuse, ieşind şi închizând uşa în urma 


ei. 

— N-a fost cu intenţie! ţipă Marilla după ea. 

Fiona merse mai departe, ca şi cum n-ar fi auzit-o, şi 
cobori scările, apoi se îndreptă spre bucătărie. 

Se opri doar cât să ia un sac cu mere şi o sticlă de vin 
de la servitori. Merele erau pentru cai, iar vinul era pentru 
ea. Nu mai băuse niciodată fără măsură. O lady nu se îmbăta 
niciodată. Dar ea nu era o lady. Era compromisă, 
compromisă, compromisă. 

Ninsoarea viscolită o lovi ca o palmă, ca un țipăt 
transformat într-un fenomen material. Îndepărtându-se de 
căldura bucătăriei şi înaintând sub rafalele urlătoare, se 
simți ca şi cum ar fi executat o pedeapsă, dar nu o deranja. 

N-ar fi putut suporta să doarmă în aceeaşi cameră cu 
sora ei în noaptea aceea. Nici să fie la doar câteva uşi 
distanță de un bărbat care crezuse - chiar dacă pentru 
puțină vreme - că era demnă să-i devină contesă. Care o 
sărutase ca şi cum... care o sărutase aşa. Apoi o privise fără 
nicio expresie în ochi, ca şi cum n-ar fi fost decât femeie 
străină, dezagreabilă, aşezată întâmplător lângă el la cină. 

Se aplecă puţin şi ținu strâns frânghia în mână. Din 
fericire, vântul care mătura curtea împingea zăpada în 
cealaltă parte, aşa că încă nu se formaseră troiene, cum avea 
să se întâmple după ce se potolea viscolul. Un parapet de 
lemn apăru în fața ei din zidul mişcător de zăpadă, atât de 
brusc încât se ciocni de uşă. 

O clipă mai târziu intră împiedicându-se în grajdul cald 
şi întunecos. 

— Cine-i acolo? răsună o voce răguşită. Apoi veni 
constatarea: Eşti femeie! 

Fiona confirmă din cap, dându-și jos gluga mantiei şi 
scuturându-se pentru a îndepărta o parte din zăpadă. 

— Domnul Garvie a spus că poţi să te întorci la castel 
să te culci, dacă doreşti. Eu voi sta doar atât cât să caut 
săculețul de mână în trăsură, apoi am să te urmez. 

— Ba nu las eu nicio femeie singură cu animalele mele, 


strigă bătrânul. 

— lan şterge-o imediat de-aici! lătră ea, în voce 
sunându-i clar accentul scoţian. Întinse mâna şi luă felinarul 
din mâna lui. Hai, du-te, îi porunci cu o smucitură a capului. 

— Ce cauţi aici? întrebă el. Nu-i locul potrivit pentru o 
lady. O să-ți distrugi şi ultima picătură de reputaţie. 

Cuvintele lui îi puseră capac. 

— Eu nu sunt o lady, ţipă ea. Sunt Fiona Chisholm. Îi 
văzu ochii căscându-se larg şi simți un val primitiv de plăcere 
când constată că o recunoştea după nume. Eu nu am 
reputație, aşa că o să fac orice vreau, a dracului să fiu dacă 
nu. Aş putea sta aici toată noaptea. N-ai tu ce să comentezi 
în privința asta. 

— Eşti dusă cu pluta, mormăi bătrânul, dându-se 
înapoi. Nu-i cazul să țipi la mine ca o piază rea. Să ai grijă cu 
felinarul, ai înțeles? Nu vreau să-mi găsesc grajdul în flăcări. 

— O să am grijă. 

În clipa în care uşa se închise în urma lui, Fiona lăsă 
să-i scape un hohot de plâns. Dar refuza să se scufunde în 
acel ocean de autocompătimire. Nu avea s-o mai facă 
niciodată. În schimb porni să străbată coridorul din mijloc al 
micuțului grajd. 

Cei patru cai care fuseseră înhămați la trăsura ducelui 
de Bretton îşi întinseră capetele peste portițele boxelor şi 
nechezară încet spre ea când începu să le ofere mere. Erau 
superbi, cu boturi moi şi ochi strălucitori. 

După cei patru armăsari se afla o iapă drăguță şi, 
sfârşit, un cal care îşi luă mărul precaut din palma el întinsă, 
cu buzele răsfrânte ca într-o expresie de dispreţ. 

— Ar trebui să ți se spună Byron, îi spuse ea, 
mângâindu-i steaua din frunte. 

Urechile lui negre fluturară în față şi-n spate, apoi, ca 
şi cum ar fi înțeles-o, işi sprijini bărbia pe umărul ei. 
Respirația lui, acum că mâncase un măr, avea un miros 
dulce. 

— Vrei doar un alt măr, îl dojeni Fiona, înghițindu-şi 


lacrimile. 

Îi dădu unul şi observă că ajunsese deja la capătul 
boxelor. 

Trăsura ducelui de Bretton fusese adusă înăuntru prin 
porţile largi. Era atât de mare, încât spatele de un negru 
lucios al vehiculului părea amenințător în lumina scăzută. 
Fiona o ocoli, deschise portiera şi ridică apatică felinarul, dar 
nu văzu niciun săculeț. 

Un alt şir de boxe, în cea mai mare parte goale, se 
întindea față în față cu cele pe care tocmai le vizitase. Ultima 
dintre ele, aflată în capătul din care pornise, găzduia un 
ponei bătrân. Poneiul se ridică greoi în picioare când se 
apropie Fiona, cu burta aproape la fel de rotundă pe cât era 
de lungă. 

O lacrimă se scurse pe obrazul tinerei femei, căci 
autocompătimirea căreia jurase să nu i se abandoneze nu se 
lăsa uşor învinsă. Nu avea să aibă niciodată un copil, şi deci 
niciun ponei... Chiar şi aşa, se forță să înceteze după un 
singur hohot tremurător. Se strecură în boxă lângă patruped, 
care mâncă un măr, apoi se întinse imediat înapoi pe paie. 

Fiona agăță felinarul în siguranță, pe un cârlig din 
perete, apoi îşi dădu jos mantia şi o aruncă pe paie. Într-un 
sfârşit se aşeză şi ea şi, sprijinindu-se de burta grasă a 
poneiului, scoase dopul sticlei de vin. 

Licoarea avea o aromă bogată şi fructată, ca pământul 
primăvara, dacă pământul ar fi fost bun de mâncat. Luă încă 
o înghițitură. Era şi piperat, precum... precum piperul. Se 
chiori la etichetă. Lumina era destul de scăzută, dar reuşi să 
descifreze că vinul provenea din Italia. 

Când ridică din nou sticla la gură, îi veni o idee, nu era 
obligată să rămână în Scoţia cu un tată care nu ținea prea 
mult la ea şi cu o soră care o detesta. Avea bani. Ba nu -— 
avea o avere. Putea să plece din Scoţia. 

Puse uşor sticla jos, cu inima invadată de fericirea 
produsă de această revelație. Avea să meargă în Italia şi să 
viziteze podgoriile. Avea să-şi cumpere o căsuţă la țară... sau 


la Veneţia... sau la Roma. Nici măcar nu era obligată să stea 
în Italia; avea să călătorească oriunde dorea. Nu era obligată 
să mai vadă cât trăia un conte englez. 

Ideile i se succedară în cap cu repeziciune: i-ar plăcut 
să vadă Partenonul şi o cămilă, deşi avea o vagă idee că 
acestea nu se găseau laolaltă. O cămilă trecuse prin satul lor 
în timpul unui festival, când ea era copil. Nu uitase niciodată 
genele lungi şi curbate ale animalului şi felul în care rumega 
meditativ, ca şi cum ar fi rezolvat problemele lumii, însă fără 
a se mai obosi dezvăluie soluțiile. 

Stând acolo, bând şi gândindu-se la aventurile pe care 
avea să le trăiască, începu să-i fie frig. După scurtă căutare 
găsi câteva pături pentru cai, din care îşi făcu un cuib. Apoi 
se strânse ghem şi îşi trase mantia peste ea, cu partea 
îmblănită în jos, şi îşi reluă visarea. De-abia după ce ajunse 
la jumătatea sticlei veni următoarea revelaţie. 

Putea să-şi ia un amant. Un amant italian. Un bărbat 
brunet şi cârlionțat, cu pielea arămie, cât mai diferită posibil 
de un conte blond şi palid. 

— Oricum nu mai am o reputaţie de păstrat, îi spuse ea 
poneiului. Toată lumea crede că am făcut toate... toate alea 
cu Dugald. Nu-i adevărat. Dar asta nu înseamnă că nu pot 
să-mi îndeplinesc dorințele. Poate o să am totuşi un copil, 
până la urmă. 

Poneiul flutură din urechi încurajator. 

— Sigur voi avea un copil, decise Fiona, luând încă o 
înghițitură. Le voi spune oamenilor că sunt văduvă. Am bani 
mai mult decât suficienți pentru amândoi. Cui îi trebuie 
Scoţia, oricum? Tatăl meu nici nu va observa că am dispărut. 

Enervanta ei conştiinţă îi aminti că tatăl ei ar fi 
observat, probabil, dacă fiica lui cea mare nu s-ar mai fi 
întors niciodată, dar exact în clipa aceea auzi un bocănit 
răsunând din peretele boxei. 

— Ce se aude? îl întrebă pe ponei, care nu păru să aibă 
un răspuns. Fiona strânse mâna în pumn şi bocăni rândul ei 
în perete, dar nu-i răspunse nimeni. N-am să mă gândesc 


niciodată la el, îi explică ea căluțului, absolut niciodată. 

Privi sticla. Era periculos de goală. A doua zi avea să se 
aleagă probabil cu o mahmureală în toată puterea 
cuvântului. 

Nu conta; avea să treacă. A doua zi urma să-şi 
organizeze voiajul. Biblioteca lui Taran conținea probabil 
ghiduri de călătorie. Avea să fi străbătut deja jumătate din 
distanța spre Italia până să observe cineva că dispăruse. 

— Şi nici măcar n-am să mă gândesc vreodată la el, 
spuse ea sughițând, după care puse sticla jos. 

Se auzi un zgomot puternic când uşa grajdului se 
deschise larg, izbindu-se de perete. 

— Dumnezeule bun, murmură Fiona, îngropându-se 
mai adânc în cuibul ei de blană; tocmai începuse s-o fure 
somnul. 

Apoi uşa se închise cu forță şi auzi sunetul unor paşi 
tropăind pe coridor, însoțiți de un şir întunecat de blesteme. 
Un englez, îşi spuse, fără a-i păsa prea mult. Probabil vizitiul 
ducelui, venit să vadă dacă totul era în regulă. 

— Fiona! 

Numele ei răsună de pe buzele englezului într-un 
mârâit sumbru ce o făcu să deschidă imediat ochii. 

Nu era vizitiul. 

— Ce naiba cauţi aici? 

— Se spune naibii în Scoţia, îl dojeni Fiona, trăgându-şi 
blana ceva mai sus în jurul umerilor. Când eşti în Scoţia, 
poartă-te ca scoțienii. Apoi, fiindcă într-adevăr, nu mai voia 
să vadă niciodată acei ochi albaştri, îi închise pe ai ei. 


Capitolul 16 


Lui Byron nu-i venea să creadă ce vedea. După ce 
diavolița de Manila îi mărturisise unde plecase sora ei, îşi 
riscase viața croindu-şi drum până la grajd, înaintând greu 


prin furtună pe lângă zidul castelului, înnebunit de teama că 
avea să se împiedice de corpul prăbuşit al Fionei... dar apoi o 
găsise instalată într-o boxă, lipită un ponei bătrân şi gras, 
ambele ființe cufundate într-un somn liniştit. 

Îşi scoase mănuşile blestemând în barbă. Slavă 
Domnului că grajdul era atât de mic şi păstra căldura atât de 
bine. Pielea îl ustura de la frig, iar degetele de la picioare 
păreau gata să-i cadă. Îi aruncă din nou o privire iritată fetei 
adormite de la picioarele lui. 

Părul i se  desprinsese din coc. Câteva şuvițe 
dezordonate i se cârlionțau în jurul feţei şi se revărsau peste 
veşmântul aspru de iarnă al poneiului. 

Se lăsă pe vine şi îşi puse o mână pe obrazul ei. Fiona 
deschise ochii cu un țipăt uşor: 

— Ia mâna de pe mine! 

— Eşti foarte caldă. Şi, adăugă, observând sticla vin, 
eşti beată. 

— Nu sunt beată, pufni ea, ridicându-şi în aer nasul 
delicat. Deşi, dă-mi voie să-ți amintesc, din moment ce nu 
mă cunoşti, se prea poate să fiu o bețivă inco... incorigibilă. 

Pronunță ultimele două cuvinte cu mare atenție. 

Byron se aplecă şi-şi scoase cizmele, care erau 
acoperite cu zăpadă. Bucuria bizară pe care Fiona Chisholm 
părea să i-o inspire îi inundă iarăşi tot corpul, ca o revărsare 
de aur lichid. Ca acea bucurie ameţită şi caraghioasă pe care 
şi-o amintea, vag, din copilărie. 

— Ce cauti aici? îl întrebă ea, privindu-l bănuitoare. 

— Am venit să te salvez. 

— Poftim? 

— Credeam că o să te găsesc moartă în zăpadă, spuse 
el pe un ton relaxat, scuturându-şi căciula de zăpadă înainte 
de a o agăța într-un cârlig. Cred că nici mie nu mi-a lipsit 
mult, la drept vorbind. Mă tot îndepărtam castel încercând 
să-i dau ocol ca să ajung la grajd, Eram complet orbit de 
ninsoare. Se înțelege de la sine nu avem astfel de furtuni la 
Londra. 


Fiona se ridică în capul oaselor, mantaua năpârlită 
lunecându-i de pe umăr. 

— N-ai urmat frânghia de la uşa bucătăriei? 

— De la bucătărie? Clătină din cap. Nu aveam habar 
despre ea, aşa că am ieşit pe uşa principală. Sora ta mi-a 
spus că te-ai dus la grajduri; am aruncat o privire pe 
fereastră şi mi-am spus că e o inițiativă teribil de stupidă şi 
periculoasă. Aşa că am ocolit castelul până la grajduri, dar 
mă rătăceam mereu şi mă îndepărtam de ziduri, a dracului 
de multă zăpadă afară. 

— Ai fi putut să mori! Vocea ei răsună clar peste 
zgomotul înăbuşit al vântului ce urla afară. 

— Ţi-ar fi păsat? 

— Nu contează ce cred eu, murmură ea cu o undă de 
şovăire în glas. 

— Nu puteam sta departe, spuse el, fixând-o cu 
privirea. Ştiu că reputaţia ta e... cum o fi... 

— Englez prost, bombăni ea, deschizând din nou ochii. 
Ştiu că ai auzit ce a spus Marilla. Fiecare cuvinţel e adevărat. 

Byron îşi dezbrăcă haina şi scutură zăpada pe coridor 
înainte de a se întoarce în boxă. 

— Logodnicul tău, Dugald, n-avea minte nici cât o 
muscă dacă şi-a închipuit că un vrej de iederă poate susține 
greutatea unui bărbat în toată firea. Ţi-e mai bine fără el. 

— N-am să fiu amanta ta doar fiindcă toată lumea 
crede asta despre mine! se răsti Fiona pe un ton ascuțit, 
înfăşurându-şi strâns braţele în jurul ei. Crede-mă, am avut 
oferte destule, mai ales în primul an după moartea lui 
Dugald. 

Byron încremeni, simțind un val fierbinte de furie 
urcându-i spre cap. 

— Sugerau să ţi se cațăre la fereastră, presupun? 

— Am auzit toate mizeriile pe care ţi le poţi imagini 
legate de iederă, zise ea, străduindu-se vizibil să adopte un 
ton nepăsător, dar fără a reuşi. Sunt o femeie compromisă, 
dar asta nu înseamnă că poți pur şi simplu să profiți de 


mine. 

Byron îşi impuse să uite de toată acea furie pentru 
moment, promițându-şi în gând că avea să-i smulgă numele 
tuturor acelor nenorociți de scoțieni. Se aşeză pe călcâie 
pentru a ajunge la acelaşi nivel cu Fiona. Bătrânul ponei 
ridică somnoros capul, iar Byron îl scărpină între urechi. 

— Am vrut să mă retrag în camera mea, dar n-am avut 
linişte, aşa că am pornit să te caut. Am rătăcit prin casă şi 
am discutat cu Lady Cecily o vreme. 

— E foarte drăguță. Ar trebui să te însori cu ea, îl sfătui 
Fiona. 

— Nu vreau s-o fac. 

— Nu poți să ai tot ce vrei în viață, spuse ea, privindu-l 
cu o expresie în care se amestecau furia şi durerea. N-ai 
învățat nici măcar atât, Byron? 

— Au fost multe lucrurile pe care mi le-am dorit. 
Mângâie blând urechile poneiului, care şi le mişcă în somn. 
Mi-am dorit ca tatăl meu să țină la mine. Mi-am dorit ca 
mama mea să se întoarcă acasă. Mi-am dorit să fiu numai 
puţin singur. 

— Bea ceva, îi recomandă Fiona arătând spre sticla de 
vin. 

— Mi-am dorit o soție care să nu mă înşele niciodată. 

— Nu m-am gândit la asta până acum, dar constat că 
vinul e destul de bun să aline o inimă frântă. 

— Dar inima ta e frântă? 

Întregul corp îi încremeni, așteptând răspunsul. Nu ştia 
ce făcea, ce spunea, dar căzuse cu totul pradă nebuniei. 

— Despre ce ai discutat cu Lady Cecily? se interesă 
Fiona, ignorând întrebarea şi ferindu-şi privirea de el. 

— Am vorbit despre diferența dintre ceea ce crede 
lumea despre o persoană... şi cine ar putea fi acea persoană 
cu adevărat. 

Byron îşi spuse că era posibil ca acea singură frază, 
acel unic gând, să-i fi schimbat pentru totdeauna cursul 
vieţii. 


— Lumea crede că Lady Cecily e extrem de drăguță, 
chiar dacă uşor plictisitoare, şi din câte am văzut în ultimele 
câteva zile, chiar aşa e, zise Fiona. 

— Eu nu o găsesc plictisitoare. 

— Minunat. Însoară-te cu ea. Reputația ei e fără 
îndoială imaculată şi binemeritată. 

— Tu crezi că eu sunt exact aşa cum mă consideră 
lumea? 

Fiona îl privi şi, preț de o clipă, în ochii ei sclipi ceva 
pur şi intens şi plin de dorință. Îşi reveni însă imediat. 

— Probabil că nu, spuse ea, pe un ton apatic. Se lipi în 
nou de burta poneiului şi îl anunţă: Plec din țară. 

— Poftim? 

— Plec din Scoţia. Nu ştiu de ce nu m-am gândit la asta 
până acum. 

— Desigur, zise el, calmându-se imediat. Vii în Anglia. 
„Cu mine”, adăugă în gând, simțind până în măduva oaselor 
adevărul acelei afirmații. Dă-te puțin la o parte, te rog. Am să 
mut animalul în boxa alăturată. Nu e loc suficient pentru toți 
trei. 

— Nu, nu, nu în Anglia, spuse ea, mult prea veselă, 
deşi se ridică în capul oaselor ca el să poată îndemna poneiul 
să se ridice în picioare. Intenţionez să trăiesc în Italia. Viile, 
lumina soarelui, ruinele romane antice... va fi minunat! Şi 
după ce mă voi sătura de gondole, am să merg pur şi simplu 
mai departe. Mi-ar plăcea să văd o cămilă. Mi-ar plăcea să 
călăresc o cămilă! 

— Pe toți dracii, n-ai s-o faci, mârâi Byron. 

Deschise poarta cu piciorul şi conduse poneiul, privind- 
o peste umăr. 

Fiona se întinse după sticla de vin pe jumătate plină 
sprijinită de perete, dar se întrerupse: 

— Nu cumva tocmai m-ai înjurat? 

— Nu. 

Byron deschise boxa alăturată; bătrânul ponei intră 
agale şi se prăbuşi pe o grămadă de paie. Se întoarse la ea, 


închizând uşa boxei în urma lui. 

— Mă bucur că nu m-ai înjurat. Îi oferi un zâmbet care- 
i dezvălui dinţii albi şi frumoşi. Fiindcă nu ai nici un cuvânt 
de spus cu privire la ceea ce fac cu viaţa mea. 

Byron îi rânji şi el, savurându-i îndărătnicia. Fără a 
mai vorbi de felul în care mantia îi alunecase până la talie, 
astfel încât vedea curba delicioasă a unui sân ascuns în 
umbră. 

— Cum vei finanța aceste călătorii? se interesă, 
aşezându-se pe o grămadă de paie în faţa ei. 

— O, am moştenit averea mamei, spuse ea trăgând o 
duşcă din sticlă. Nu ţi-am spus? Presupun că am mai mult 
decât Marilla, dacă pui totul laolaltă. Am pământuri întinse. 

Byron întinse mâna, luă sticla şi o ridică în lumina 
felinarului. 

— Cred că jumătatea asta e a mea. 

— De fapt, e toată a mea, îl corectă solemn Fiona. Deşi 
poţi să iei o înghițitură dacă doreşti. O să am vin din belşug 
după ce mă mut în Italia. Ţi-am spus că intenționez să mă 
mut în Italia? Cum Byron se mulțumi s-o contemple, urmă 
pe un ton meditativ: Presupun că da. Ei bine, fiindcă se pare 
că nu-ți place acest subiect de conversație, hai să găsim 
altul. De ce naiba ai încercai să salvezi o ființă atât de jalnică 
precum sunt eu, în loc s-o laşi să adoarmă grațios într-un 
troian? Nu mi-ai spui chiar azi după-amiază că o reputație 
nepătată e cea mai mare binecuvântare posibilă? Eu nu am 
aşa ceva, în caz că n-ai fost atent când s-a făcut anunţul. 

— Presupun că am spus ceva de genul acesta. 

— Mama lui Dugald a încetat să mai scuipe când mă 
vede. Ezită. Ştii că se spune că în tot răul există şi un bine? 
Detest s-o spun, dar faptul că nu o am pe femeia aia ca 
soacră e o oarecare binecuvântare. 

Byron mai luă o înghițitură de vin şi puse sticla 
deoparte. Apoi se întinse, dădu la o parte capa de blană şi se 
târî în față până când mâinile îi ajunseră de-o parte şi de 
cealaltă a umerilor ei. 


— Nu eşti tu stăpânul conacului, să ştii, mormăi ea 
încruntată, fără a-şi putea reprima un sughiț. Stăpânul 
grajdului. Să nu-ţi închipui c-am să te sărut din nou, fiindcă 
n-am s-o fac. Am terminat cu sărutatul. 

Byron cobori privirea spre roşeaţa trandafirie din obrajii 
ei, spre ochii ei lichizi, uşor încețoşați, spre buzele pline, şi se 
simți cuprins din nou de acel val de bucurie. 

— Ai terminat cu sărutatul pentru totdeauna? 

— O, nu, spuse ea, încrețindu-şi gânditoare fruntea, în 
decis să fac excepţii. 

— Bun, rosti el blând. Poţi să faci una pentru mine. 

— Nu. Clătină din cap. Doar pentru amantul meu 
italian. 

Şuieratul ce-i scăpă contelui printre dinţi nu era un 
sunet demn de un om civilizat. 

— Dugald nu era italian, aşa-i? 

— Poftim? Nu. Se încruntă spre el. N-ai vrea, te rog, să 
nu mai stai peste mine ca un soi de felină nebună 
suradimensionată? 

Byron se lăsă pe coate şi, cu mişcări foarte lente, îşi 
cobori corpul peste al ei. O auzi gemând şi îi răspunse cu un 
geamăt prea puțin înăbuşit. 

— Nu vei avea niciun amant italian, o informă el ritos, 
îinăbuşindu-şi orice manifestare primitivă şi ridicolă de 
masculinitate. 

— Cu ce drept pretinzi asta? întrebă ea, cu ochii 
întunecându-i-se, chiar în timp ce îşi încolăci braţele în jurul 
gâtului lui. Nu eşti logodnicul meu. 

— Ştiu; el e mort. 

— Şi m-a compromis şi pe mine murind, sublinie ea. 

— Aşa-i. 

Byron hotărâse deja că nu-i păsa nici cât negru sub 
unghie de Dugald. Dacă el, conte de Oakley, avea să încalce 
principiile tatălui său, avea s-o facă în stil mare. Cu alte 
cuvinte, nu numai că avea să o ia de soție pe cea mai bârfită 
femeie din Scoţia (dacă era s-o creadă), dar nici nu avea să-i 


reproşeze vreodată că intrase în patul conjugal cu inocența 
nu tocmai perfectă, pătată de un logodnic ticălos care fusese 
îndeajuns de stupid cât să-i distrugă şi ei reputaţia când îşi 
pierduse viața căzând de la fereastra ei. 

— Chiar ar trebui să încetezi să mai flirtezi cu mine. 
Deşi ăsta nu s-ar putea numi flirt, bombăni ea. 

— Dar ce e? se interesă Byron, aşezându-se ceva mai 
ferm peste ea şi simțind cum trupurile li se îmbină perfect. 

— Ceva mai rău. 

— Sau mai bun, spuse el, aplecându-se pentru a 
muşca mărunt de lobul urechii. 

— Ştiu că în opinia ta nu contează, dar aş prefera să 
las lumea să creadă că m-am zbenguit şi cu tine, nu doar cu 
Dugald. Deja sunt privită ca o femeie de moravuri uşoare din 
Babilon. Versiunea din Highlands, desigur. 

— E chiar atât de grav? 

Urechea ei era încântătoare: mică, fină, rotundă 
feminină. 

— Ți-am spus că mama lui Dugald traversează pe 
cealaltă parte când mă vede. După ce scuipă. 

— Cum rămâne cu amantul italian? 

— Ce-i cu el? 

— Cum îl cheamă? întrebă Byron, păstrând un ton 
relaxat. 

Nu voia ca Fiona să ştie că italianului îi era hărăzit la 
modul metaforic, aceeaşi soartă ca şi lui Dugald. 

— Ei bine, de unde naiba să ştiu eu? Nu l-am cunoscut 
încă. 

O mare de fericire explodă şi se revărsă în pieptul 
contelui, care îşi plecă fața spre gura ei. Avea gust de vin şi 
Fiona, o combinație mai îmbătătoare decât cel mai puternic 
whisky. 

— Vai de mine, şopti Fiona, când el se desprinse de pe 
buzele ei şi cobori cu sărutări pe linia bărbiei. Mă scot din 
minţi, pe cuvânt! 

— Ți se simte accentul când eşti beată, îi şopti el drept 


răspuns. 

— Nu sunt beată! Sunt doar puţin amețţită, atât. 

— Şi ai decis să-ți iei un amant italian? Fiona confirmă 
din cap. Părea să nu observe că mâinile ei îi explorau spatele, 
fiecare atingere făcându-l să se apese cu şi mai multă forță 
între picioarele ei. 

— Ti amo, amore mio. 

— Acum te dai drept italian, tu, cel mai scorțos conte 
din întreaga Londră? 

— Nu sunt amantul tău italian. Sunt soțul tău italian, 
corectă Byron presărându-i meticulos un şir de sărutări pe 
gât. 

Ochii ei erau închişi, dar la auzul acestor cuvinte îi 
deschise în două fante înguste. 

— Nu înţelegi cine sunt? 

— Cea mai scandaloasă femeie din întreaga Scoţie, 
zâmbi el. Care l-a sedus şi ucis pe un idiot pe nume Dugald. 
Mi-a scăpat ceva? 

— Probabil că nu. 

— Viitoare contesă, adăugă el calm. Văzând cuta care i 
se formase între sprâncene, se repezi să i-o sărute. 

— Ai înnebunit, declară ea, părând cât se poate de 
convinsă. 

— Nu-mi pasă. Îi asedie din nou gura, abandonându-se 
într-un sărut plin de dorință, violent şi arzător. O mână îşi 
croi drum până la sânul ei, moment în care, cu un suspin, 
Fiona se arcui spre el, provocându-i un val de fierbințeală în 
vintre. 

— Dar dacă te răzgândeşti? şopti ea în cele din urmă, 
cu un tremur abia perceptibil în glas. 

— În familia mea nu ne răzgândim niciodată. Asta a 
fost problema tatei, să ştii. 

— Avea o problemă? 

— Mama mea a plecat când eram mic, îşi începu Byron 
povestea. Se rostogoli de pe corpul ei şi o înveli grijuliu cu 
mantia, apoi îi trasă cu un deget conturul nasului delicat. 


Într-o zi mi-am dat seama că nu mă mai chemase în camera 
ei de câteva zile. Într-un final am ajuns la concluzia că 
probabil murise, cel puţin judecând după cât de vizibil 
afectat era tatăl meu. 

Fiona se ridică într-un cot, ţintuindu-l cu ochii ei 
frumoşi. 

— Ai crescut fără mamă. 

— La fel ca tine, murmură el sărutând-o pe vârful 
nasului. Aşa am ştiut că singurul lucru pe care n-ai lăsat-o 
pe Marilla să ţi-l ia ar fi fost, probabil, un portret al mamei 
tale. 

— Of, îmi pare atât de rău, Byron! îi şopti Fiona 
cutremurată. 

Durerea de moment pe care o simţi contele nu însemnă 
mai mult decât o împunsătură de ac. 

— Mama mea nu era foarte afectuoasă. Credeam... 
credeam că dacă mi-aş găsi o soție care să nu dea nici cel 
mai mic semn de pasiune, nu i-ar da prin gând să ne 
părăsească pe mine şi copiii noştri pentru un alt bărbat. 

— Probabil ai fost devastat la plecarea ei. 

— Nu am cunoscut-o suficient de bine cât să sufăr într- 
atât, însă tata a fost distrus. A devenit aspru şi dificil. Chiar 
şi după ce am crescut, nu i-am pus întrebări despre ce s-a 
întâmplat. Aveam impresia că ar putea să cedeze nervos. 

— Şi ce s-ar fi întâmplat dacă ar fi cedat nervos? 

— Cred că toate acele emoţii acumulate în timp s-ar fi 
revărsat, zise el după o clipă de reflecţie. Ar fi fost jenant 
pentru amândoi. 

— Deci nu l-ai întrebat niciodată unde e? 

— Am pus cap la cap informațiile, treptat, din cele ce 
am auzit de ici, de colo. A fugit cu fratele tatei, cu fratele lui 
mai mic. 

— Trebuie să fi fost oribil pentru tatăl tău! icni Fiona, 

— Da. Întotdeauna vorbea despre fratele lui ca despre 
un bărbat dus în ispită de o femeie malefică. Multă vreme 
habar n-am avut că mama era femeia malefică la care se 


referea. 

— Asta e îngrozitor de trist. Nici nu-i de mirare că ai 
fost învățat să acorzi atâta grijă reputației tale. 

— Nu reputația mea e miezul problemei. Se mută puțin 
mai aproape, doar atât cât să-i poată cuprinde talia cu 
brațul. Îmi place să te ating. 

— Dacă nu e vorba despre reputația ta, atunci ce este? 
iscodi Fiona. 

— Nu suportam gândul că aş putea deveni ca el, îi 
explică Byron. Credeam că dacă nu mă îndrăgostesc şi îmi 
aleg o femeie absolut castă, aş putea evita acest risc. 

— Lady Opal... 

— N-o cunoşteam deloc. Dar părea pură ca zăpada 
spulberată de vânt. 

— E evident că ea a ajuns să te cunoască suficient cât 
să-şi dea seama exact ce te-ar fi pus pe fugă, chicoti tânăra 
femeie. 

— Aş fi în stare să ucid un profesor de dans dacă l-ai 
săruta. 

Vocea îi răsună aspru, despuiată de poleiala omului de 
lume, dezvăluind un bărbat posesiv până în pânzele albe. 
Doar un bărbat. Avu impresia că inima încetase să-i mai bată 
cât aşteptă, cu răsuflarea încremenită în piept, ca ea să 
răspundă. 

Durerea ascuțită pe care o simțea acolo se domoli doar 
atunci când ea se aplecă spre el şi murmură: 

— Nu sunt a ta, aşa că n-ai avea dreptul să strâmbi din 
nas. 

În vocea ei răsunase o făgăduială provocatoare. 

Byron inspiră adânc, înălță o rugăciune de mulțumire 
mută oricărei zeități l-ar fi ascultat în acel moment şi începu 
să desfacă agil şiretul corsetului ei de catifea. 

— Ce faci? scheună Fiona, moment în care degetele lui 
încremeniră. 

— Cât eşti de beată? o întrebă el îngrijorat, observând 
totuşi că ochii i se limpeziseră. 


— Se pare că m-am trezit aproape complet. Dar poate 
ar trebui să-mi dai sticla. Sunt destul de sigură că trăiesc un 
vis, şi nu vreau să se sfârşească. 

— Nu se va sfârşi. 

Încet, îi deschise larg jacheta. Desigur, era îmbrăcată 
mai multe straturi... O bluză, un corset, o cămaşă de corp. 

Reuşise să-i dea jos bluza şi tocmai îi desfăcea şiretul 
setului când ea îl întrebă: 

— Byron, de ce faci asta? 

— Fiindcă am să mă însor cu tine. 

— Mi-a scăpat cumva momentul când mi-ai cerut 
mâna? se interesă ea după o clipă de gândire. 

— Da. Probabil ai băut prea mult, zise el aruncându-i 
deoparte corsetul. 

Dar Fiona clătină din cap când se întinse spre cămaşa 
ei de corp: 

— Byron. Nu! 

— Te doresc, spuse el, cu o voce care aducea 
înspăimântător de mult a mârâit. Nu am dorit niciodată pe 
nimeni aşa cum te doresc pe tine. Eu... eu cred că... 

Dar ea îl întrerupse înainte să apuce să termine fraza. 

— Vrei să mă iei de soție, dată fiind reputația mea? 

— Tu eşti femeia potrivită pentru mine, declară el, 
renunțând să se ocupe de cămaşa ei de corp şi prinzându-i 
fața în palme. Nu ştiu de ce. Tot ce ştiu e că din clipa care te- 
am văzut, viața mea s-a schimbat. S-a schimbat ceea ce-mi 
doream de la viață. Nu-mi doresc să mă însor cu o femeie 
care mă găseşte atât de dezagreabil încât e în stare să 
însceneze un scandal cu un profesor de dans. Nu vreau să 
fiu cuminte şi prudent. E adevărat că dacă mă părăseşti voi 
ajunge ca tatăl meu, rătăcind cu inima frântă şi cu o 
atitudine oribilă. Prefer să-mi asum acest risc decât să nu fiu 
cu tine. 

— Dar eşti atât de frumos! Eşti conte, eşti genial şi 
dacă renunțţi la atitudinea ta atât de înspăimântător de 
distantă, femeile îți vor cădea la picioare. Nu trebuie să te 


căsătoreşti cu mine doar pentru a dovedi că te-ai schimbat. 
Cu gesturi blânde, îi dădu jos mâinile de pe faţa ei. 
— Te-ai mărita cu mine dacă logodnicul tău nu şi-ar fi 
pierdut viața căzând de la fereastra ta? întrebă Byron. Nu 
doar fiindcă sunt conte, ci... pentru mine? 

Inima îi bubuia atât de tare, încât aproape că nu auzi 
întrebarea discretă. Îşi impusese dintotdeauna să nu-şi 
dorească nimic, iar acum îşi încălca toate regulile proprii. 
Era bizar, de-a dreptul înspăimântător să constate cât de 
mult îşi dorea să-l prindă pe Byron în braţele ei, să-l sărute, 
să-l liniştească, să facă să-i dispară din ochi acea minusculă 
licărire de nesiguranță. 

— Da, spuse ea, vocea răsunându-i puternic în grajd. 
Aş face-o şi dacă ai fi unul dintre oamenii lui Taran, şi dacă 
ai fi un băiat de la grajduri, şi dacă ai fi pur şi simplu un 
amant italian. 

— Dar nu sunt. Sunt bărbatul care îți va deveni soţ. 

La un moment dat privirile li se întâlniră şi contele se 
aplecă spre ea. Fiona închise ochii, cufundându-se în vârtejul 
întunecat de emoție şi dorință provocat de atingerea buzelor 
lui. 

După care nu se mai împotrivi când ajunse la cămaşa 
ei de corp. La scurt timp după aceea, Byron se ridică în fața 
ei, cu pielea albă presărată cu picături de umbră aruncate de 
felinar, muşchii puternici ai feselor lui continuându-se în 
coapsele musculoase, pulpele zvelte... 

— Îmi plac chiar şi gleznele tale, murmură ea, 
devorându-l din priviri. 

Corpul lui era masiv şi excitat, dincolo de orice îşi 
imaginase. 

Byron nu-i răspunse, ci se lăsă în genunchi în fața ei, 


studiind-o lacom din priviri, lăsându-şi mâinile să-i alunece 
în sus pe picioare într-un gest lent, seducător. Peste tot pe 
unde treceau, degetele lui erau urmate de un şir de săruturi 
fierbinți şi nerăbdătoare. 

Fiona se zvârcoli pe păturile vechi, arcuindu-şi 
instinctiv şoldurile spre el, strigându-şi plăcerea când buzele 
pătimaşe îşi aleseră o altă parte a corpului ei ca s-o 
tortureze. 

— Eu... eu... strigă ea, vrând să spună că nu auzise 
niciodată ca o persoană respectabilă să facă astfel de lucruri. 

El reacționă însă depărtându-i uşor picioarele şi mai 
mult. Auzi un mârâit de plăcere răsunându-i din fundul 
gâtului. 

Făcea dragoste cu tot atâta atenţie precum făcea orice 
altceva: era când delicat, când aspru, experimentând pentru 
a vedea ce anume îi smulgea strigăte de plăcere alternând 
cu... Fiona nu-şi mai putea căuta cuvintele, căci era prea 
ocupată încercând să inspire, apoi mintea ei se goli cu totul 
şi nu mai ştiu nimic, zvârcolindu-se sub mâna lui, încercând, 
încercând... În cele din urmă, Byron lăsă să-i alunece un 
deget lat în ea, aproape făcând-o să ţipe. 

Şi chiar ţipă, într-un sfârşit, când lumea explodă în 
jurul ei, învăluind-o în cioburi minuscule de lună care erau, 
în acelaşi timp, străfulgerări de senzaţii. Se revărsară prin 
corpul ei în val după val. 

Byron râse, apoi îşi cobori din nou capul. Fior se 
întinse exact la timp şi îl prinse de mână: 

— Nu mă atinge! 

— De ce nu? 

Auzi râsul din vocea lui, dar îl ignoră. Aerul rece îi 
zgâria plămânii, ca şi cum ar fi încetat să respire o vreme. 

— Sunt... sunt... pur şi simplu n-o face. Este prea 
mult. Prea intens. 

Byron se încruntă doar pentru sine. Evident, Dugald 
fusese prost din mai multe puncte de vedere. Ridică din 
umeri în sinea lui. Dacă idiotul de scoțian nu se pricepuse 


să-i ofere plăcere logodnicei sale, cu atât mai bine pentru el. 

Fiona era întinsă în fața lui ca un desert de căpşune cu 
frişcă, cu pielea înroşită de plăcere, cu părul stacojiu 
revărsându-se ca nişte şiraguri de rubine pe păturile aspre 
de lână. Prea înțepătoare pentru spatele ei, îşi spuse. Nu se 
îndoia de faptul că, în clipa în care aveau să se împreuneze, 
avea să-şi piardă controlul. Simțea dorința violentă 
invadându-i trupul, ca un fel de nebunie. 

Nu-şi pierduse niciodată stăpânirea de sine în timpul 
unui act sexual, însă cu Fiona până şi cel mai fin sărut îl 
aducea în pragul smintelii. Ea îl făcea să se simtă ca un 
lunatic, înnebunit de dorința de a o poseda, de a o face a lui. 
Nu-l ajuta cu nimic dacă ştia cât era de stupid. 

Byron mai găsi în el exact atâta judecată cât să-şi dea 
seama că Fiona avea să se aleagă cu nişte julituri urâte pe 
spate. Îi ridică trupul moale şi se rostogoli dedesubt, 
coborând-o peste el. 

Tânăra femeie îşi echilibră greutatea prinzându-se de 
pieptul lui, apoi îşi strânse buzele în cea mai senzuală 
expresie de îmbufnare pe care o văzuse el vreodată. 

— Ce faci? 

Byron desenă cu un deget conturul generoasei ei buze 
de jos. 

— Mă gândeam să încercăm aşa pentru prima noastră 
dată, spuse el, străduindu-se să ascundă dorința dureroasă 
care-l străfulgera la simpla vedere a sânilor ei... şi dând greş 
cu totul. Aceştia erau plini şi maturi, având mărimea perfectă 
pentru a îngenunchea un bărbat sub imperiul pasiunii. 
Geamătul ce se desprinse de pe buzele lui aducea mai mult a 
mârâit când se ridică să prindă un sfârc trandafiriu în gură, 
ocupându-se mai întâi de acesta, apoi de celălalt. 

Fionei îi plăcu. Degetele ei se încleştară în părul lui, iar 
de pe buze i se desprinseră strigăte sacadate. Prin ceața 
furtunoasă a dorinței, Byron găsi răgaz să reflecteze cât de 
norocos fusese să găsească o femeie căreia nu-i era teamă de 
uniunea conjugală. Care să nu-l împingă deoparte şi să 


tremure dezgustată aşa cum făceau majoritatea fecioarelor, 
cel puțin din câte auzise el din surse sigure. 

Când simți că aproape nu mai putea respira, iar 
vintrele îi erau în flăcări, îi spuse pe o voce gâfâită: 

— Acum! 

Capul ei era dat pe spate, cu tot acel păr superb 
revărsându-i-se până la şale, dar la porunca lui se îndreptă 
şi-şi sprijini mâinile pe pieptul lui. 

Era ceva bizar şi nesigur în expresia ei, iar Byron îşi 
dădu seama într-un moment de revelație orbitoare că 
prostănacul de Dugald nu doar îi refuzase orgasmul pretinsei 
lui iubite, ci, aparent, nu făcuse dragoste cu ea decât în cele 
mai convenționale moduri. 

Ceea ce însemna că le rămânea lor mai mult să 
descopere împreună, chibzui el, străpuns de o plăcere 
violentă care făcu să i se întărească şi mai mult mădularul. 
Îşi puse mâinile pe şoldurile generoase ale Fionei şi o ridică 
în aer, poziționând-o cu grijă, apoi îi dădu drumul. 

Era copleşit de o dorință disperată, tânjind nebuneşte 
să fie în ea. Gura ei formă un cerc perfect când el se împinse 
în sus. Îi simți trupul de parcă ar fi fost mătase lichidă, 
fierbinte şi strâmt. 

Era atât de strâmtă, încât văzu alb în fața ochilor, 
învăluit fiind într-o ceață voluptuoasă de plăcere. Îşi dădu 
capul pe spate, strângându-şi degetele pe şoldurile ei 
arcuindu-se astfel încât de data aceasta, această primă dată, 
să fie îmbrăcat în întregime de ea. Un geamăt răzbătu din gât 
când se retrase şi se împinse din nou sus, chiar şi cea mai 
mică mişcare provocându-i o expresie de plăcere ce-l 
străbătea până în vârful membrelor. Era atât de strâmtă! 
Foarte strâmtă. 

Byron căscă brusc ochii. Fiona stătea aplecată în față, 
sprijinită pe pieptul lui. Nu arăta ca şi cum ar fi avut dureri, 
dar pe chipul ei se citea neliniştea. 

Încremeni, cu spatele încă arcuit, cu mâinile strânse pe 
rotunjimea şoldurilor ei. Un blestem anglo-saxon de modă 


veche îi zbură de pe buze. 

— Nu e cazul să te exprimi astfel, îl dojeni ea. 

= Tuse t 

Cuvintele îi ieşiră gâtuite, aspre şi întunecate. 

— Sunt fecioară, îl ajută Fiona. Sau poate ar trebui să 
spun că eram fecioară. Îşi roti şoldurile, iar Byron îşi înăbuşi 
un geamăt, strângând-o mai tare. Nu e tocmai îngrozitor. 

— Fereastra, gâfâi el. Şi... şi iedera? 

— Chiar crezi că aş putea fi atât de proastă încât să 
invit un amant să-mi intre în cameră cățărându-se pe 
plante? Ochii îi străluceau, deşi tensiunea vizibilă de pe 
bărbia ei îi spuse că senzația de strâmtoare care îl făcea pe el 
să tremure din toate încheieturile nu ere atât de delicioasă 
pentru ea. Dădu s-o ridice de pe el, însă ea îşi strânse 
degetele pe pieptul lui şi spuse: Nu! 

Byron se opri imediat. 

Fiona se lăsă să alunece la loc, până când bărbatul 
ajunse din nou învăluit în teaca ei strâmtă. Nu se putu 
abține: şoldurile i se arcuiră, şi îi strigă gâfâind numele. 

— Ţi-a plăcut asta? întrebă ea, abandonând tonul 
obişnuit de amuzament calm şi sec şi înlocuindu-l cu ceva 
diferit. Aproape ca un tors de felină. 

Se sprijini de pieptul lui şi se ridică puţin, apoi se lăsă 
să cadă cu toată greutatea. 

Un strigăt aspru se desprinse de pe buzele lui, după 
care se împinse din nou în ea, cucerind şi acel ultim 
milimetru, îngropându-se în căldura ei umedă şi lunecoasă. 

Fiona  râse, iar sunetul căzu peste el ca o 
binecuvântare. Ea se aplecă în față şi repetă mişcarea, iar el 
îşi recăpătă în cele din urmă controlul suficient cât să-şi 
desprindă mâinile de pe şoldurile ei, deşi era destul de sigur 
că îi lăsase vânătăi pe piele. Odată eliberate, mâinile lui se 
îndreptară, firesc, spre sânii ei. Îşi redobândise stăpânirea de 
sine, chiar dacă stătea într-un fir atât de delicat încât s-ar fi 
putut compara cu o şuviță din părul ei. Trebuia s-o tragă 
după el în acea plăcere îmbătătoare şi lacomă ce i se 


pregătea. 

Fiona îşi ținea ochii închişi, clătinându-se uşor, cu 
mâinile aşezate peste ale lui, care îi țineau în căuşul palmelor 
sânii, frecându-i neobosit sfârcurile superbe. De fiecare dată, 
simțea un fior delicat străbătându-i corpul. 

Se abandonase unui sentiment atât de senzual, încât 
nici măcar nu ştia cum să-l numească. Era ca furtuna de 
afară, ca şi cum ar fi fost prinsă în ceva atât de puternic, 
încât esenţa ființei ei se pierdea în mijlocul unui vârtej. Acolo 
unde nu existase nimic exista brusc acest... tare, fierbinte... 
acest... Nu-i venea în minte cuvântul potrivit. 

Iar Byron îi mângâia sânii, şi de fiecare dată când îşi 
trecea degetele mari peste sfârcurile ei se împungea în sus, 
doar o idee, doar atât cât să-i aducă aminte că era acolo. 

Parte din ea. 

Simplul gând i se revărsă ca un şuvoi de aur lichid 
peste piele. În sfârşit, ea, Fiona, nu mai era singură. Deşi se 
cunoşteau de foarte puţin timp, ştia asta cu siguranţă care-i 
inundă întregul corp. Chipul lui, un chip superb, superb, era 
schimonosit, sălbatic, lipsit de graţie... din cauza ei. 

— Ai să mă iubeşti întotdeauna, nu-i aşa? reuşi să 
îngaime. De fiecare dată când se mişca, Byron îi provoca 
spirale de fierbințeală care îi înfiorau picioarele. 

El deschise ochii când auzi întrebarea. Fiona ştia 
instinctiv că nu exista femeie în Londra care să fi recunoscut, 
sau chiar să fi văzut, acea expresie de posesie sălbatică pe 
care o zărea ea acum pe chipul civilizatului şi finului conte 
de Oakley. 

— Întotdeauna. Eşti a mea, mârâi el, împingându-se 
din nou în sus. 

Corpul ei se obişnuise acum, îl acceptase. 

Mai mult, îl primea călduros, întrucât îi provoca de 
fiecare dată străfulgerări fierbinți. Fiona se clătină, se prinse 
de pieptul lui, strângându-i între degete muşchii tari. 

Pleoapele i se închiseră. Îşi simţea tot corpul 
concentrându-i-se asupra unui singur punct, asupra 


acestui... 

Mâinile lui mari o prinseră de şolduri şi o ridicară uşor 
în aer, în răcoarea neplăcută. Lăsă să-i scape un suspin, dar 
Byron, iute ca un vârtej, aruncă pe jos mantia de blană, o 
întinse blând pe spate şi se sprijini pe mâini deasupra ei. 

— Trebuie să te am, îi spuse, cu gura de-abia atingând- 
o pe a ei, cu vocea gâfâită, dar blândă. E latura asta al naibii 
de posesivă a mea, Fiona. Trebuie să... trebuie să... 

Fiona ridică privirea spre el, simțind fierbințeala 
alergându-i în vene când începu să intre în ea, şi ştiu că 
acesta avea să fie întotdeauna punctul lor de sprijin. 

El avea să simtă nevoia de a o poseda, dea şti că nu 
avea să-l părăsească niciodată, de a crede acest lucru cu 
fiecare fibră din ființa lui. lar ea avea să simtă nevoia la fel de 
disperată de a şti că o iubea. Că avea să fie tandru, să stea 
drept scut între ea şi gura lumii şi s-o apere întotdeauna. 

Era adevărul incandescent din ochii lui, răzbătând clar 
din felul în care corpul uriaş încremenise peste al ei, chiar 
dacă se străduia vizibil să se controleze. Stătea prijinit în 
coate, cu mâinile încleştate lângă corpul ei. 

Fiona îşi trecu degetele cu voluptate pe spatele lui, 
coborând până la muşchii tari ai feselor. 

— Te doresc, îi şopti, vocea vibrându-i de adevărul 
cuvintelor rostite. Nu sunt întreagă fără tine. 

Foamea din glasul ei îşi găsi ecou în geamătul tunător 
ce izbucni din gâtul lui. O punea la încercare şi o completa. 
Apoi se pierdură amândoi în lumină, Byron aplecându-şi 
capul astfel încât să o poară acoperi cu sărutări dulci, să-i 
guste respirația gâfâitoare, să deseneze cu limba conturul 
buzelor ei... 

În timp ce o purtă spre extaz. 

Şi ea pe el. 

Îşi vorbiră fără cuvinte, îşi făcură promisiuni fără 
cuvinte, se iubiră fără cuvinte. 

Capitolul 18 


Câteva ore mai devreme, la scurt timp după cină 


— Ei bine, Taran, mi-ai găsit femeia perlei ia, recunosc. 
Robin ridică paharul într-un toast batjocoritor, înainte de a-i 
da pe gât conținutul. 

Lipsise de la încă o cină. Lipsise? Fugise, pur şi simplu. 
Nu că i-ar fi păsat cuiva, în afară de Oakley, şi asta doar 
fiindcă punea familia într-o lumină proastă. Ea cu siguranță 
n-ar fi avut nimic împotriva absenței unui libertin notoriu. Îşi 
îngustă ochii, cu privirea ațintită asupra tăciunilor aprinşi ce 
licăreau în căminul bibliotecii. 

— Naiba să te ia, Taran, bombăni el. 

— OlăĂsta e un cuvânt foarte, foarte urât, nu-i aşa? 

Robin se răsuci pe călcâie. Marilla Chisholm stătea în 
prag într-o poză studiată, sprijinindu-se de cadrul uşii, astfel 
încât sânii îi ieşeau în față ca prora unei corăbii. Trei dintre 
degetele ei micuțe acopereau ovalul perfect al buzelor. 

— Îmi cer scuze, domnişoară Chisholm, spuse Robin. 
Nu mi-am dat seama că am companie. 

— O! repetă Marilla, pornind cu mişcări sclifosite spre 
el. Vrei să spui că... suntem singuri? 

Se opri suficient de aproape cât să poată fi uşor atinsă 
cu mâna şi îşi înclină capul pe spate, clipind stupid. Lui 
Robin îi evocă un cocker spaniol miop, încercând să 
compenseze prin entuziasm ceea ce-i lipsea din 
discernământ. 

— Nicidecum singuri, o asigură el. Nu numai că uşa 
bibliotecii e larg deschisă, dar toţi servitorii lui Tartan 
rătăcesc pe-aici, trăgând cu urechea. Nu m-ar surprinde să 
găsesc vreun bătrân ghemuit sub pernele alea. 

Arătă spre canapeaua veche şi noduroasă din 
bibliotecă, aşezată în fața şemineului, cu spatele spre ei. 

— Unchiul tău nu se numără printre favoriţii mei în 
momentul de față, zise Marilla aruncând o privire bănuitoare 
spre canapea. A îndrăznit să mă ridice de la masă în timpul 


cinei şi să-mi ţină o predică despre buna purtare. Robin fu 
sincer uluit, căci Taran era ultima persoană căreia i s-ar fi 
putut aplica definiția expresiei „bună purtare”. S-a purtat cât 
se poate de dezagreabil cu mine! 

— Este cât se poate de dezagreabil, consimți vicontele. 
Dar ce cauţi aici, domnişoară Marilla? Pe sora dumitale? 

— Dumnezeule bun, nu. A dispărut undeva, într-un 
moment de enervare, spuse Marilla indiferentă. Apoi zâmbi, 
strecurându-se mai aproape de el. Nu te ofensează grija pe 
care o port reputației mele, nu-i aşa? O lady nu mai e nimic 
fără reputaţia ei. Uită-te, de exemplu la Fiona... 

Se întrerupse brusc şi se grăbi să-şi ducă din nou 
mâna la gură, prefăcându-se şocată de indiscreția pe care 
fusese cât pe ce s-o comită. 

— Vai, oricât ar fi de tentant, trebuie să refuz. 

— Ah. Marilla se încruntă, lăsându-şi mâna să cadă. 
Asta da, obrăznicie! 

— Din nou, îmi cer iertare. 

Tânăra femeie îl bătu jucăuşă în piept, apoi lăsă acele 
câteva bătăi să se transforme într-o mângâiere, împletindu-şi 
degetele prin deschizătura cămăşii lui. 

— Pe de altă parte, tu eşti un bărbat foarte, foarte 
obraznic, nu-i aşa? 

Degetele ei i se strecurară sub nasturi, atingându-i 
pielea goală de dedesubt. 

Biata ființă era atât de lipsită de subtilitate, încât era 
aproape înduioşătoare. Aproape. Evident, Marilla nu fu 
sigură de abilitatea ei de a-l domestici pe Byron şi încerca să- 
şi reducă din riscuri. Presupunea că ar fi trebuit să fie flatat 
că-l lua în considerare ca posibil candidat la căsătorie. 

— Draga mea domnişoară Chisholm, spuse el, 
prinzându-i mâna insinuantă şi desprinzându-i-o uşor, oricât 
de „obraznic” aş fi, nu sunt atât de necuviincios încât să 
profit de tine ori să-ți provoc absolut orice fel de probleme. 
Zâmbi pentru a mai atenua duritatea cuvintelor care urmau: 
Cu atât mai puţin să te compromit. 


Marilla tocmai începuse să-şi croiască drum cu mâna 
liberă înapoi sub cămaşa lui, dar acum  încremeni, 
bosumflându-se. 

— N-ai face-o? încercând să păstreze o expresie 
serioasă. Robin clătină din cap. De ce nu? izbucni ea, 
întunecându-se la față de supărare. 

— Fiindcă apoi aş fi obligat să te iau de soție. 

— Ei bine, da. Bineînţeles, spuse ea, dându-şi ochii 
peste cap. Aşa funcţionează lucrurile astea. Şi ce dacă? 

Dumnezeule bun, dacă ar fi avut un dram de 
inteligență, fata ar fi fost înspăimântătoare! îşi zise vicontele. 

— Nu vrei să te măriți cu mine. 

— Ei bine, nu iniţial, recunoscu ea. Nu ai fost prima 
mea alegere. Nu ai deloc bani şi nici măcar nu eşti un conte 
adevărat, fiind doar un viconte francez - şi trebuie să adaug 
că mi se pare foarte de prost gust că laşi oamenii decenți să 
creadă că eşti un conte adevărat, dar sunt dispusă să trec 
peste asta. 

— Îţi apreciez indulgenţa. 

— Adică, serios, cum ai putea fi prima mea alegere sau 
prima alegere a oricui, mai ales când sunt disponibili un 
duce adevărat şi un conte adevărat? 

— Bineînţeles că n-aş putea fi. 

O expresie vicleană apăru în ochii ei albaştri şi rotunzi. 

— Dar apoi mi-am dat seama cât de mult mi-ar plăcea 
să fiu castelană în propriul meu castel, în special unul pe 
care aş putea să-l redecorez pe gustul meu. Aşa că... Eu am 
banii, tu ai castelul. Şi ne aflăm în Scoţia. Nu avem nevoie 
decât de o pereche de martori. 

Robin se răzgândi. Chiar şi fără inteligență, era 
înspăimântătoare. 

— Ce aş putea să spun? Mă onorezi mai mult decât 
merit. Şi, la drept vorbind, aşa era. Chiar ar fi trebuit să se 
gândească bine la oferta care i se făcuse. Era o partidă mai 
bună decât oricare alta la care ar fi avut dreptul să aspire. 
Dar apoi, îşi aminti Robin cu o uşurare sinceră, el nu avea 


aspirații. Să înţeleg că nu s-a ales nimic din tentativele tale 
nici cu Bretton, nici cu Byron? o iscodi. 

Marilla reflectă vizibil dacă să-l mintă, dar decise ori că 
nu s-ar fi lăsat păcălit, ori că nu merita efortul. 

— Da. Adică nu. Nu încă. 

Pentru numele lui Dumnezeu, ar fi trebuit s-o ia de 
soție măcar pentru faptul că o asemenea ambiţie orbească 
merita să fie recompensată. Atâta că... atâta că Cecily. Ce 
neghiob era. Ce ființă ridicolă şi jalnică. Izbucni în râs. 

— Râzi de mine? se îmbufnă ea. 

— Nu, râd de mine însumi. Deşi sunt flatat de interesul 
şi amabilitatea ta, mă tem că nu pot să-ţi fac propunerea pe 
care o doreşti. 

Când auzi acestea, Marilla se dădu înapoi şi, pentru o 
clipă, Robin se temu că avea să fie pălmuit. I se mai 
întâmplase de câteva ori în circumstanțe identice -— tinere 
fecioare tentate să guste un fruct interzis - şi recunoştea 
semnele: pe chipul ei frumos se strânseră nori grei de 
furtună; sprâncenele i se adunară laolaltă; buza de jos îi ieşi 
în față. Dar apoi, pe neaşteptate, furia îi dispăru şi ridică din 
umeri. Veni mai aproape, iar mâinile începură iarăşi să 
danseze pe pieptul lui. 

— De unde ştii? toarse ea. S-ar putea să fiu mai 
deschisă spre sugestii decât te aştepţi. 

Spunând acestea, se ridică pe vârfuri şi îi depuse un 
sărut direct pe buze. 

Îl surprinse atât de tare pe Robin, încât, pentru o clipă, 
acesta nu reacționă. O parte din el era îngrozită de cutezanța 
ei, o alta era amuzată de acea groază pe care i-o stârnise, dar 
cea mai mare parte din el nutrea doar un fel de simpatie 
ezitantă față de tânăra femeie. De astfel, fiindcă în adâncul 
sufletului Robin era un om bun, îi răspunse la sărut cu unul 
atent şi cast, cu buzele închise, apoi, înainte ca ea să poată 
merge mai departe, o înlătură blând. 

— Şi cu asta, basta, draga mea. 

— Dar... dar de ce? 


— Fiindcă nu m-a tentat niciodată să fiu premiu de 
consolare, spuse el, păstrându-şi tonul molcom. 

— 0... rahat! făcu Marilla. Pufnind iritată, se răsuci pe 
călcâie şi tropăi furioasă către uşa bibliotecii. 

Relaxat, Robin ridică din nou paharul de vin pe care îl 
pusese jos la intrarea ei. Îl reumplu, murmurând: 

— Acum poţi să te ridici de pe podea, unchiule. 

— Ba nu pot, răsună o voce certăreață din apropierea 
canapelei. Sunt năucit de uluire. Ai avut o moştenitoare în 
brațele tale şi ai refuzat-o. Aş putea să mor pur şi simplu de 
groază. 

— Nu face promisiuni pe care nu ai de gând să le 
onorezi. 

Capul sur al lui Taran apăru peste spătarul canapelei 
după care se aruncase la sosirea Marillei. 

— Ţi-ai ieşit naibii din minţi, băiete? Are o avere uriaşă 
şi e cea mai drăguță dintre toate, ba are şi sângele fierbinte. 
Ce-i drept, e o drăcoaică împelițată, dai un bărbat puternic 
ar putea s-o îmblânzească. Şi, ceea ce contează cel mai mult, 
te vrea pe tine. În vocea lui răsună o urmă de gelozie. Ar fi 
bine să accepțţi ceea ce ţi se oferă pe tavă. 

— Nu mă vrea pe mine; vrea un castel. 

— E acelaşi lucru. Cu articulațiile genunchilor pârâind 
şi scârțâind, Taran se ridică în picioare. În plus nu mai ai de 
unde alege. 

— Serios? întrebă Robin tărăgănat. Cum aşa? 

— Ei bine, ducele i-a cerut mâna Catrionei Burns, lui 
Oakley i s-au aprins călcâiele după Fiona Chisholm şi ştiu că 
nu ai cuteza să te bagi peste ceea ce a revendicat deja vărul 
tău. 

— Şi eu care m-am crezut un om de onoare în toți 
aceşti ani! 

— Tu chiar n-ai picătură de sânge scoțian în vine. Un 
Ferguson îşi ia ce doreşte indiferent ce spune legea. 

— Aha, făcu Robin, dând din cap cu înțelepciune. 
Brusc, încep să înțeleg toate ramurile terminate brusc din 


arborele genealogic. S-au dus să împodobească cu totul alt 
arbore, cel al familiei Tyburn. 
Pfff, scuipă Taran dezgustat. 

— Dar ai spus că nu am nicio altă opţiune, spuse 
vicontele, revenind la subiectul anterior. Cum rămâne cu 
Lady Cecily? 

Fu satisfăcut de cât de indiferent reuşi să pară. 

— N-ai şanse cu ea. Nu mai ai, lătră Taran. 

— Şi de ce? 

— Fiindcă nicio femeie cu un dram de mândrie nu va 
accepta după ce a văzut-o pe Marilla frecându-se de tine ca o 
pisică în călduri. 

— Ce vrei să spui? întrebă Robin şocat. 

— Lady Cecily a trecut pe hol adineauri. Tocmai voia să 
intre când v-a văzut pe voi doi bot în bot. A încremenit pe loc, 
zău! N-ai pierdut mare lucru, după părerea mea. În ciuda 
zestrei bogate. 

— Taran... în vocea lui Robin răsună un ton de 
amenințare pe care prea puţini îl auziseră de-a lungul 
timpului. 

— O, e destul de drăguță, recunoscu unchiul său 
netulburat, dar mironosiță. A tresărit de parcă v-ar fi văzut 
goi pe podea. 

Robin inspiră adânc şi îşi îndreptă umerii. Ce conta? 
După cum îi spusese şi Marilla atât de succint, era un om 
foarte, foarte rău, iar dacă Lady Cecily nu ştiuse acest lucru 
deja, îl aflase acum. 

Foarte calm, foarte atent, ridică paharul şi, dintr-o 
sorbitură prelungă, îl goli. 


Capitolul 19 


Lady Cecily Tarleton era nu doar drăguță, bine plasată 
în societate şi hărăzită să primească o zestre inimaginabil de 
mare în momentul căsătoriei, ci îi respecta totodată pe cei 
mai în vârstă ca ea şi nu se punea niciodată pe primul loc. 
lar dacă unii o considerau doar anostă, iar alții spuneau că 
era prea bună pentru a fi adevărată, ba câteva pisici bătrâne 
mârâiau că şi o statuie ar fi fost mai vioaie, toți aceştia nu 
erau decât nişte invidioşi. Marea majoritate a matroanelor 
din lume socoteau că Lady Cecily avea toate atributele unei 
nurori perfecte. 

Motiv pentru care faptul că încă nu era nora nimănui le 
părea extrem de supărător. 

Ce naiba nu era în regulă cu Maycott? De ce nu aproba 
cererea în căsătorie a vreunui băiat, şi să termine dată cu 
asta? 

Nimeni nu se gândise vreodată că nu Maycott 
constituia cheia misterului şi că Lady Cecily cea sfioasă nu 
era nici atât de sfioasă, nici atât de maleabilă pe cât se 
credea, ba în plus fusese încurajată încă de la naştere să-şi 
asculte inima. Cu privire la alegerea unui soț, i se spuse să-l 
aştepte pe acel „cineva special”, iar când întrebase cum avea 
să-şi dea seama cine era respectivul, mama ei o asigurase că 
„Îţi vei da seama când îl vei întâlni”. 

Din nefericire, singurul tip de bărbaţi atraşi de ea erau 
indivizi sumbri şi serioşi care credeau în mod eronat că 
descoperiseră în ea un suflet-pereche la fel de grav, aşa că 
după trei sezoane Lady Cecily începuse să se teamă că nu 
avea să-l întâlnească niciodată pe bărbatul pe care, după 
cum îi promisese mama ei, avea să-l recunoască la prima 
vedere, şi avea să sfârşească nemăritată. Sub imperiul 
acestei ameninţări, în acest ultim sezon tânăra femeie 
hotărâse să lase deoparte visele despre săruturi fierbinți, 
hohote de râs relaxate şi nopți pline de pasiune şi să se 
concentreze pe realizarea unor scopuri mai realiste: o cameră 
plină de copii dragi şi conversații serioase cu un... cu un 


bărbat foarte amabil. 

Îi spusese aşadar tatălui ei să-şi dea aprobarea pentru 
bărbatul care îi plăcea cel mai mult dintre cei care-i ceruseră 
mâna. Moment în care tatăl o îmbarcase, împreună cu restul 
familiei, într-o călătorie spre Scoţia, unde, departe de ceea ce 
ar fi distras-o la Londra, putea „să facă singură o alegere”. 

Astfel ajunsese Cecily să se afle în proaspăt renovata 
sală de bal a castelului Bellemere când un grup de bărbați 
masivi, cu bărbi sure şi îmbrăcați în kilturi nu tocmai curate, 
dăduseră buzna înăuntru şi o luaseră pe ea şi încă vreo 
câteva domnişoare, le aruncaseră peste umăr şi le duseseră 
cu ei, în aplauzele încântate ale celorlalți invitaţi, care 
crezuseră că totul făcea parte din programul serii. 

Deşi Cecily ştia foarte bine că răpirea nu avea legătură 
cu banchetul, nu se speriase prea tare. În primul rând, 
fiindcă una dintre celelalte tinere răpite, Catriona Burns, îi 
cunoştea evident pe bărbaţi şi îi declarase inofensivi; în al 
doilea rând, fiindcă la scurt timp după aceea descoperiseră 
că şi ducele de Bretton se afla în trăsura lor - sau mai 
degrabă a lui; şi, în sfârşit, fiindcă în momentul sosirii lor la 
castelul Finovair un bărbat scandalos de chipeş, cu bucle 
negre moi şi un zâmbet poznaş, o prinsese de mână şi o 
privise cu ochii lui superbi, amuzaţi, umbriți de gene negre, 
iar ea avusese o revelație: „Mama a avut dreptate”. 

Căci în clipa aceea o emoție bizară se trezise undeva 
adâncul inimii sale, însoţită de o stare de bine percepută 
până în măduva oaselor, ca şi cum ar fi ajuns în sfârşit la 
destinaţie, fără să fi ştiut măcar că se îndrepta spre ea. Astfel 
se întâmplă ca Lady Cecily Tarleton, fiica supusă şi 
cuviincioasă a contelui de Maycott, să recunoască fără urmă 
de îndoială că găsise în Robin, viconte Rocheforte, derbedeu 
incorigibil, sărăntoc autoproclamat, scandalosul Prinț al 
Crailor, bărbatul cu care urma să se căsătorească. 

Ştia cine era şi îi cunoştea reputaţia, desigur. Îi fusese 
arătat pe străzile din Londra. Nu conta. Singura întrebare era 
cum avea ea să abordeze situația. 


Era o întrebare ce o tulbura tot mai mult, mai ales că 
Robin se remarcase în ultimele două zile prin absenţa lui la 
fel de mult cum se remarcase Marilla plin disponibilitatea ei. 
La drept vorbind, hotărârea lui de a nu-şi face apariția 
începea să-i amenințe serios planul de a-l lua de soț. Intenţia 
îi era fermă, căci acum că găsise dragostea nu vedea niciun 
motiv să renunţe la ea. 

Însă nu putea să-i spună pur şi simplu că îl iubea. Încă 
de la naştere fusese învățată temeinic că o lady aştepta ca 
gentlemanul să o observe, apoi să înceapă să o curteze. Dar 
metoda nu avea să funcționeze în situația de față. Timpul era 
esenţial. În curând furtuna avea să oprească, trecătorile 
aveau să se deblocheze, iar tatăl ei avea să sosească la 
Finovair. 

Prin urmare, când Robin nu-şi făcuse apariția nici la 
cina din acea seară, Cecily plecase în căutarea lui, iar acum 
stătea într-un hol întunecat în fața bibliotecii castelului, cu 
obrajii încinşi şi ochii înnotându-i în lacrimi. Făcuse uz de 
întreaga ei stăpânire de sine ca să se abţină să nu intre 
furtunos în bibliotecă, împingând-o pe Marilla Chisholm din 
brațele lui Robin şi luându-i locul. 

Un singur lucru o împiedicase să acționeze: dar dacă 
Robin nu voia ca ea să-i ia locul Marillei? 

Nu avea niciun motiv să creadă că ar fi vrut aşa ceva. 
Nimic nu-i confirma certitudinea că simțea şi el are tă... 
această legătură, în afară de modul în care o privise când se 
întâlniseră în fața trăsurii lui Bretton, sugerând o trezire 
profundă a conştiinţei care trecuse dincolo de amuzamentul 
lui şi îl lăsase, preț de o clipă grăitor zdruncinat şi vulnerabil. 

Se îndepărtă discret de pragul uşii şi începu să se 
plimbe, gândurile oscilându-i între speranță şi disperare. Nu 
băgă de seamă în ce direcţie o purtară paşii până nu auzi o 
voce masculină strigând-o: 

— Lady Cecily? Eşti bine? Se întoarse şi îl văzu pe 
lordul Oakley venind cu paşi mari spre ea. Nu părea 
nicidecum încântat să o vadă. Ai cotit în direcția greşită. Te- 


ai rătăcit? 

— Poftim? Aruncă o privire în jurul ei şi îşi dădu seama 
că, distrată fiind, ajunsese într-o parte a castelului pe care 
nu o recunoştea. Holul nu era luminat, nu avea covoare şi 
era friguros. S-ar putea, zise după o clipă. 

— Cred că eşti aproape înghețată. 

— Nu. Mi-e chiar bine, spuse ea, ceea ce era adevărat 

Bucata de catifea pe care o recuperase din camera ei 
pentru a-i servi drept şal era călduroasă, chiar dacă deloc 
elegantă. 

Pe sub şal îmbrăcase din nou rochia de seară de 
muselină albastră în care sosise, căci rochia neagră pe care o 
purtase dimineața se desfăcuse la cusături cu câteva ore în 
urmă. 

— Mă îndoiesc, zise Oakley, atrăgându-i din nou 
atenția. Dă-mi voie să te conduc spre o parte mai caldă a 
castelului. 

Părea nerăbdător şi, în mod evident, gândurile lui erau 
îndreptate spre alte probleme. 

— Mulţumesc, spuse ea, întorcându-se în direcția 
indicată. 

Deşi nu-l întâlnise niciodată pe Oakley la Londra, îi 
cunoştea reputația de aristocrat rigid până în măduva 
oaselor. Îl văzuse de mai multe ori în compania lordului 
Burbett, cel mai solemn curtezan al ei, dar nu ceruse 
niciodată să-i fie prezentat. Păruse genul de om care 
întotdeauna găsea ceva de criticat la oricine, iar Lady Cecily 
nu căuta niciodată motive suplimentare pentru a se îndoi de 
ea însăşi. 

Acum Oakley, profund încruntat, mergea alături de ea 
cu mâinile ținute la spate. 

— Îmi cer scuze pentru toate astea, zise el într-un final. 
Burbett o să mă ucidă când va afla. 

Cecily se încruntă. Aparent Oakley credea că Burbett se 
bucura de o poziție mult mai importantă în viața ei decât era 
cazul. Dar nu putea nicidecum să-l informeze pe conte că 


refuzase cererea în căsătorie a prietenului lui. Burbett era cel 
căruia i se cuvenea să dezvăluie această informaţie în orice 
lumină ar fi dorit. 

Interpretând tăcerea ce se lăsase între ei ca pe o 
mustrare împotriva excesului de familiaritate, Oakley roşi. 

— Iar acum trebuie să-mi cer scuze din nou. 

— Dumnezeule, milord, este a opta sau a noua oară 
când îţi ceri scuze pentru una sau alta. Doar nu poți să te 
consideri vinovat pentru tot. Te asigur că eu nu gândesc 
astfel. 

— Având în vedere că nimeni altcineva din familia mea 
nu pare să înțeleagă gravitatea situaţiei ori să-şi asume vina 
de a o fi provocat, sunt nevoit să mi-o asum eu, măcar de 
dragul demnității. 

— Nu eşti de părere că unchiul tău sau... sau vărul tău 
au mustrările de conştiinţă ce se impun? 

— Unchiul Taran nu are conştiinţă, bombăni Oakley. 

— Şi vărul tău? insistă ea. 

Pentru o clipă se temu că avea s-o mustre pentru 
îndrăzneală, însă rigiditatea ce părea să fie o parte esențială 
din purtarea lui dispăru, fiind înlocuită de un zâmbet 
melancolic. 

— Pentru a fi corecți, dacă mă absolvi pe mine de orice 
vină, trebuie să faci acelaşi lucru şi pentru Robin. Deşi e 
aproape imposibil să-ți dai seama după aparenţe, suspectez 
că e la fel de şocat ca mine de apucăturile neghioabe ale lui 
Taran. 

— Chiar e? „lată un subiect mult mai interesant decât 
Burbett”, îşi zise ea. 

— Nu pot decât să sper. Byron îi oferi din nou un 
zâmbet neaşteptat - şi surprinzător de şarmant. 

Oportunitatea de a afla mai multe despre Robin se 
dovedi irezistibilă. 

— Pentru un gentleman cunoscut pentru., aprecierea 
pe care o arată tinerelor domnițe, vicontele reuşeşte să 
rămână absent o mare parte din timp. 


Era teribil de îndrăzneț din partea ei să spună ceva, şi 
aproape nu-i venea să creadă că o făcuse. 

Oakley o privi uşor surprins, dar îi răspunse oricum. 

— Vărul meu preferă să-şi păstreze aprecierea doar 
pentru doamne care nu mai sunt tinere fecioare. 

„Ha! îşi spuse Cecily posomorâtă, Marilla Chisholm 
pare să-i fi schimbat gusturile.” 

— Ei bine, nu e foarte politicos, spuse într-un târziu. 

— Nu trebuie să te simți ofensată, o rugă Oakley. 
Contele era probabil distras de ceva - sau de cineva din 
moment ce renunțase la rezerva lui legendară. Robin 
încearcă probabil să se asigure că nu ajunge accidental să 
afecteze reputația cuiva prin asociere cu el. 

— Sau e pur şi simplu hotărât să nu intre în jocul 
planurilor matrimoniale ticluite de unchiul vostru, sugeră ea. 

— E posibil, dar mă îndoiesc. 

— Cum aşa? 

— Nu cred că Robin se aşteaptă ca vreo tânără lady cu 
reputaţie bună să-l considere un candidat dezirabil pentru 
căsătorie. Nu, există un alt motiv pentru se poartă ciudat, iar 
grija față de reputaţiile voastre e singurul pe care mi-l pot 
imagina. 

— Pari supărat, observă ea. 

— Asta fiindcă Robin este supărător. Şi enervant. Şi 
neghiob. 

— S-ar părea că e exact opusul tău, milord, răspunse 
pe un ton de gheață, neputând să se abțină de la a-i lua 
apărarea lui Robin. Înţeleg de ce un gentleman atât de 
prietenos ar pune la grea încercare răbdarea unuia care pare 
a fi atât de sobru. 

— Personalitatea pe care ţi-o conturează lumea şi 
personalitatea ta adevărată, pe care ţi-o cunoşti doar tu, nu 
sunt întotdeauna unul şi acelaşi lucru, replică Byron cu 
buzele strânse. 

Cecily înțelegea mai bine decât majoritatea. Ştia că 
restul lumii o considera insipidă, dar câtă vreme familia şi 


prietenii săi apropiaţi ştiau că nu era aşa, nu-i păsa. 
Privindu-l pe Oakley, îi veni o altă idee: 

— La cine te referi? întrebă ea. La tine, sau la viconte? 

— Poate la amândoi. Chiar şi dumneata, Lady Cecily. 
Burbett te-a proclamat ca fiind cea mai prudentă domnişoară 
din câte a cunoscut, şi totuşi, iată-te acum punându-mi 
întrebări despre vărul meu. Cecily simţi o roşeață fierbinte 
urcându-i în gât şi obraji, însă contele urmă cu o patimă care 
o surprinse: Pe de altă parte, ce ştiu eu despre femei? Nimic. 
lartă-mă. N-am vrut să fiu aspru cu dumneata. Ca un 
neghiob ce sunt, insist să văd lucrurile prin ochii societăţii, 
nu printr-ai mei. În situaţia de față, făceam referire la 
nepăsarea lui Robin. E o mască pe care a adoptat-o. Cecily 
aşteptă, sperând că avea să-i ofere mai multe explicaţii, şi, 
după o clipă, tăcerea îi fu răsplătită: Disponibilitatea lui 
Robin - sau mai exact hotărârea lui — de a se subevalua e o 
invitație şi pentru ceilalți să facă la fel. A moştenit o podgorie 
de la tatăl său şi, prin simpla forță a voinţei lui, a reuşit, 
după lupte îndelungi, s-o scoată din ruină. Peste vreo zece 
ani va produce unul dintre cele mai bune vinuri de Bordeaux 
din lume. Însă băârfitorii - scuipă cuvântul cu dispreţ - şi 
gurile sparte şi fițuicile cotidiene nu menţionează niciodată 
asta. Nerozii vorbesc doar despre experiența lui în alte 
domenii. lar el îi încurajează. Rosti ultima parte scrâşnind 
din dinţi. El recunoaşte cu seninătate nu doar ceea ce a făcut 
cu adevărat, ci şi nelegiuiri pe care nu le-a comis niciodată. 
Poţi să înţelegi de ce ar face un om aşa ceva? 

Dumnezeule, unde dispăruse rezerva de oţel a celui mai 
faimos aristocrat de piatră al Londrei? Cecily avea impresia 
bizară că Oakley nu se mai referea la Robin, ci la cu totul 
altceva sau altcineva. 

— Poate că speră să combată preventiv bârfele; dacă e 
primul care îşi asumă zvonurile, are măcar satisfacția de a le 
fi furat celorlalți plăcerea unui anunț scandalos şi evită 
durerea pe care ar putea s-o provoace acuzaţiile nefondate. 

— S-ar putea să ai dreptate, murmură Oakley privind-o 


atent. Robin e, din multe puncte de vedere, un bărbat 
extraordinar. Dar aş fi cu adevărat o gazdă proastă dacă le-aş 
permite oaspeților mei să se expună neintenționat bârfelor. Ai 
grijă, Lady Cecily, adăugă el sever, dar nu cu răutate. Avem 
un prieten comun care nu ar permite niciodată ca numele lui 
să fie asociat, oricât de pe departe cu o necuviinţă cât de 
mică. 

Se referea la Burbett din nou, avertizând-o că, dacă îşi 
făcea de cap cu Robin, prietenul său avea să renunțe la a-i 
mai face curte. 

— Nu ai de ce să-ți faci griji, Lord Oakley. Nu am de 
gând să cochetez cu vărul tău. 

Nu. Ea avea cu totul alte idei. 

— Nu aş îndrăzni niciodată să cred aşa ceva, Lady 
Cecily, spuse contele, recăpătându-şi rigiditatea. E cât se 
poate de evident că nu eşti genul de femeie care să încurajeze 
bărbaţii să... Buzele i se curbară într-un mârâit ce exprima 
mai mult frustrare decât furie... să se cațăre pe iedera de sub 
geamul ei. 

Lady Cecily habar nu avea la ce se refereau ultimele lui 
cuvinte, dar, evident, era vorba de ceva important. Însă nu 
irosi prea mult timp reflectând asupra acestui lucru, fiind cu 
totul prinsă de o idee născută din afirmația lui. 

— lederă, murmură ea, arcuindu-şi sprâncenele, 
concentrată. 

Oare ce bărbat ar fi putut să interpreteze greşit 
intențiile unei lady dispuse să recurgă la aşa ceva? El, în 
niciun caz. 

Se gândea la modul metaforic, desigur, dar dacă Robin 
refuza să-i facă el curte, avea să fie pur şi simplu nevoită să-l 
seducă pe Prințul Crailor. 

Foarte devreme, a doua zi dimineață 


Cerul încă era cenuşiu-închis, pălind spre trandafiriu 
la orizont, când Robin începu să se plimbe prin galeria de 
portrete de mult abandonată a castelului Finovair. Furtuna 
trecuse, iar castelul era acoperit de mantii albe grele, cu 
turlele şi zidurile exterioare înclinate, strălucind sub gheață. 
Era mai frumos acum decât avea să fie vreodată sau, cât se 
poate de probabil, decât fusese vreodată. Însă Robin de-abia 
dacă îi remarcă frumusețea. Imaginaţia lui era concentrată 
pe un cu totul alt tip de frumusețe. 

Cine ar fi ghicit că Lady Cecily Tarleton avea să se 
dovedească a fi cea mai periculoasă femeie din Marea 
Britanie? Desigur, nu pentru lume în general, ci pentru el 
însuşi. 

— Dacă n-ar fi atât de amuzant, ar fi jalnic, murmură 
el bucuros să constate că-şi regăsise umorul, cu respirația 
ieşindu-i într-un norişor în aerul coridorului neîncălzit. 

Umorul îl părăsise aproape complet din clipa când o 
văzuse stând în fața trăsurii lui Bretton, scăldată în lumina 
torțelor. Zăpada i se agățase în gene, împodobindu-i părul 
bogat, de culoare închisă, ca o diademă pe voalul Titaniei, şi 
se topise pe obrajii ei trandafirii. O expresie subtilă de uluire 
licărise peste fineţea de efigie a chipului ei, o emoție ce se 
amplificase în ochii de culoarea chihlimbarului când privise 
în jurul ei ca şi cum răpirea ar fi fost un eveniment obişnuit, 
şi nu avea altceva de făcut decât să se bucure de interludiul 
dintre furt şi salvare. 

Cum fusese aruncat încă din naştere la cheremul sorții 
— şi cum descoperise astfel că acceptarea amuzată era cel mai 
bun aliat împotriva disperării -, Robin aprecia aceeaşi 
atitudine şi la alţii. În special la o „alta” atât de drăguță. 

Când Byron o prinsese de mână, Robin îşi dăduse 
seama că voia să fie în locul lui; întrucât rareori îşi refuza 
ceva ce dorea, mai ales că întotdeauna avea grijă ca dorințele 


să corespundă pe deplin posibilităților, îl împinsese pe 
Oakley într-o parte şi se prezentase el. După cum era de 
aşteptat de la un crai, făcuse un comentariu uşor scandalos 
şi rânjise poznaş, anticipând icnetul ei de rigoare în astfel de 
situaţii — sau, eventual, dacă era o domnişoară mai vioaie, un 
chicot de râs. 

Ea nu reacţionase defel după cum se aşteptase 
vicontele. 

Ridicase privirea spre el. O expresie bizară de 
recunoaştere, care îi furase inima lui Robin, strălucise în 
ochii ei ca mierea, iar buzele pline şi delicioase se 
întredeschiseseră, fără a lăsa totuşi să le scape niciun 
cuvânt, iar el fusese uluit de forța unei dorințe atât de 
neaşteptate încât aproape îl îngenunchease. În clipa aceea 
înțelesese cât de periculoasă era Lady Cecily. Fiindcă, în mod 
cu totul ilogic, deşi ar fi trebuit să fie imun în fața unor 
asemenea nimicuri, făcuse ceea ce era de neconceput şi se 
îndrăgostise. 

Şi încă se îndrăgostise la prima vedere. 

Robin nu mai fusese niciodată îndrăgostit, şi tocmai 
din acest motiv recunoscuse senzația cu o asemenea 
siguranță absolută. La scurt timp după aceea, fugise — refuză 
să-şi menajeze vanitatea alegând un alt termen - evitând 
părțile locuibile ale castelului Finovair şi retrăgându-se în 
cele care începeau să cadă în ruină, reprezentând o proporție 
considerabilă, după cum constată el cu melancolie. Fugise 
dintr-un motiv foarte simplu: chiar dacă era îndrăgostit, nu 
era şi nebun, şi ar fi fost cu adevărat o nebunie să pornească 
în urmărirea a ceva ce nu avea nicio şansă să obțină. 

Învăţase acea lecţie încă din primii ani ai tinereții, când 
fusese trimis la Londra. Matroanele din înalta societate se 
grăbiseră să-şi prevină fiicele să se ferească de fiul unui 
viconte francez fără bani. lar taţii lor se grăbiseră la fel de 
tare să-l ia pe Robin deoparte - însoțiți de cei mai solizi 
dintre servitorii lor - ca să se asigure că înțelegea 
avertismentul. 


Prin urmare, îşi alesese aventurile exclusiv din 
rândurile doamnelor care nu cereau să fie luate în căsătorie 
pentru a accepta zbenguieli în pat. Şi chiar dacă numărul 
cuceririlor lui nu era nici pe departe atât de mare pe cât 
presupunea Byron - iar Robin îl lăsa să presupună - 
fuseseră destule cât să nu-i dea prilej de a-şi plânge soarta. 

Şi de ce ar fi făcut-o? se întrebă el oprindu-se să 
privească pe geam, fără a vedea curtea înzăpezită de 
dedesubt. Se bucura de sănătate, prieteni buni, câțiva acri de 
podgorie pe care încă reuşea să o ţină pe linia de plutire şi — 
aruncă o privire ostilă pe coridorul cu resturi de tencuială 
căzută şi ziduri deteriorate - într-o bună zi avea să 
moştenească un castel scoțian. 

Ce altceva şi-ar mai fi putut dori? 

Pe ea. 

Se încruntă în fața acestui gând trădător. 

Iritat, se răsuci pe călcâie să plece, însă chiar în acea 
clipă auzi inconfundabilul, chiar dacă vagul sunet al unei 
femei înjurând. Bucuros că avea ce să-i distragă atenția, 
zâmbi, întrebându-se dacă nu cumva, pe lângă toate celelalte 
moşteniri nedorite pe care Taran - naiba să-i ia vintrele 
sterpe - intenționa să i le arunce în cârcă, avea să se numere 
şi o fantomă. Deşi considera că până şi fantomele aveau 
atâta minte cât să nu bântuie prin asemenea locuri 
neprimitoare. 

Aruncă o privire spre capătul coridorului, de unde 
auzise sunetul, chiar în momentul în care o grămadă de 
zdrenţe de culoare roşiatică, încununată de un cap, apăru 
din pragul unei uşi. 

Un cap deosebit de brunet şi drăgălaş. 

Lady Cecily. 

Se părea că, totuşi, avea să fie bântuit, până la urmă. 

Timp de o secundă, Robin fu ispitit să se prefacă a nu o 
fi observat - din nou - şi să dispară pe un coridor lateral. 
Cum stătuse departe de ea până atunci, evitase să guste din 
ceea ce nu avea să i se ofere niciodată cu totul. 

Într-adevăr, bunele maniere îi impuseseră să-şi facă 
apariția la cină în prima seară, dar se aşezase la celălalt 
capăt al mesei față de ea şi dispăruse de îndată ce Marilla îşi 
începuse campania de a obține de la Bretton... Ei bine, dacă 
obținuse ceva de la Bretton, cu siguranță nu avea să fie 
niciodată inima lui. Pe de altă parte, orice neghiob care ar fi 
văzut cum se purta cu ducele şi-ar fi dat seama în scurt timp 
că inima lui Bretton nu fusese niciodată obiectivul ei. 

Dar acum Robin constată că nu putea rezista ocaziei de 
a petrece puţin timp între patru ochi cu Lady Cecily înainte 
ca salvatorii ei să năvălească furtunos prin trecători. Oricum, 
el avea să fie plecat cu mult înainte de sosirea lor. Nu avea 
câtuşi de puțin intenţia să privească impasibil cum Marilla 
Chisholm îl convingea pe tatăl ei că se petrecuseră anumite 
evenimente care impuneau numaidecât încheierea unei 
căsătorii. Mai ales dacă mirele era el. 

În plus, poate că dacă stătea de vorbă cu Lady Cecily, 
avea să descopere că nu era aşa cum o proclamase fiecare 
fibră din inima lui, ci pur şi simplu o tânără ale cărei 
maniere elegante însumau tot ceea ce era sau ce aspira să 
devină. Cel puțin, îşi spuse el, pornind cu paşi mici în 
direcția ei, putea să spere. 

— Lady Cecily, o salută, tot mai amuzat pe măsură ce 
se apropia. 

Renunțase la zdrențele purtate în dimineaţa anterioară, 
înlocuindu-le cu o rochie de bal şi mai veche, datând dintr-o 
eră când femeile erau nevoite să se întoarcă în lateral pentru 
a încăpea pe uşă. Dar fără susținerea arcurilor de dedesubt, 
fustele grele se târau pe pământ de-o parte şi de alta, ca 
două aripi frânte. Mătasea ce fusese cândva de un roşu 
aprins ca rubinele căpătase o culoare prăfuită, iar broderia 


masivă de fir argintiu de pe mâneci şi tiv se înverzise în timp. 
Trandafiri uriaşi din resturi de mătase, ce fuseseră albi 
odinioară, dar acum erau spălăciți şi îngălbeniţi, atârnau 
trist de pe coatele, talia şi şoldurile ei. 

Chiar şi în zilele de glorie ale domniei regelui George III- 
lea, când rochiile care dezgoleau umerii erau în vogă, 
decolteul acestei rochii ar fi fost considerat indecent, dar pe 
corpul mărunt al lui Lady Cecily stătea atât le larg, încât 
fusese nevoită să-şi înfăşoare un fel de şal de catifea în jurul 
gâtului, ca pe un fular, şi să-i îndese capetele în corset 
pentru a-şi salva pudoarea. Aparent, acest efort făcuse ca 
părul să i se desprindă din coc, astfel încât şi acesta fusese 
prins sub şal. 

Imaginaţia lui Robin se aprinse la gândul imaginii pe 
care i-ar fi oferit-o dacă nu s-ar fi învelit cu atâta zel în 
nenorocitul acela de şal; cu părul revărsându-i-se peste 
umerii goi, cu buclele lejere ajungându-i la piept. O dorință 
fierbinte îi  înfioră corpul. Nemilos, alungă viziunea 
chinuitoare. 

— Dumnezeule, ce cauţi aici? întrebă Lady Cecily. 

„Te evit pe tine, dragostea mea.” 

Îmi fac plimbarea de dimineaţă. Doctorul meu mi-a 
prescris să mă caţăr printre grămezi de moloz la temperaturi 
extrem de scăzute de cel puțin trei ori pe zi, explică el, iar 
tânăra femeie îi dădu satisfacția de a râde la această 
absurditate. Îmi dai voie să te întreb acelaşi lucru? 

Cecily cobori privirea spre fustele ei târâte pe jos şi îi 
oferi un zâmbet neaşteptat de poznaş. 

— Nu poţi purta o rochie mai mult de două ori până să 
renunți la ea. Cu siguranță ştii asta, nu? Am găsit-o în 
cufărul pe care l-a adus domnul Hamish în cameră, cât 
despre asta... Se strâmbă, trăgând de şal. Robin făcu ochii 
mari. Doamne sfinte, nu era un şal materialul pe care şi-l 
înfăşurase în jurul umerilor, ci o draperie veche de 
baldachin. O recunoscu, deoarece provenea din cameră pe 
care o ocupase cândva, în copilărie! Aparent, Cecily o 


smulsese de la locul ei. Am să plătesc, desigur paguba, 
adăugă ea. 

— Draga mea, spuse el, clătinând din cap mohorât, nici 
nu ştiu ce să spun. Nu găseşti asemenea relicve trecând pur 
şi simplu la tot pasul! 

— Nu, răspunse ea. Le găseşti atârnând la tot pasul. 

Robin îşi înăbuşi un chicot de râs, încercând să pară 
sever. 

— Ceea ce e şi mai tulburător decât faptul că ai prădat 
casa unchiului meu e gândul că, după ce ai smuls tapiseriile 
familiei de la locul lor pentru a te împodobi, ai pornit acum în 
căutarea altor prăzi de război. 

— Îngrozitor, ştiu, recunoscu ea, fixându-l cu o privire 
tulburător de directă. Mă tem că atunci când descopăr ceva 
ce îmi doresc, lupt până la capăt pentru a obţine acel lucru. 

Robin o scrută admirativ. Acestea nu fuseseră 
nicidecum cuvintele unui model de bună-cuviință, iar 
expresia ei încântată şi deopotrivă sfidătoare întregea tabloul. 
Într-adevăr, buzele ei pline tremurau sub efectul unei veselii 
prea puţin suprimate. 

„La naiba”, îşi zise. 

Ce lăcomie din partea ta, spuse într-un târziu, 
dându-şi seama că nu trebuia să se mai holbeze. Pe de altă 
parte, cum te-aş putea învinovăţi? Mai ales că am fost acuzat 
de metehne similare. 

— O! Asta e o meteahnă? întrebă ea cu inocență, 
privindu-l din colțul ochilor splendizi. 

Cu fiecare cuvânt şi fiecare privire, Robin o găsea şi 
mai delicioasă. 

Era cu mult mai rău - şi mult mai bine - decât 
aşteptase. Conversaţiile pe care le purtase cu domnişoarele 
în cursul primului sezon monden se limitaseră la schimburi 
anoste: amabilități fade, discuții lejere despre ultima piesă de 
teatru, despre vreme, despre cele mai recente expoziții. Nu 
existase nici urmă de replici amuzante, de subtext, nici — 
Dumnezeu să-l aibă în pază - de flirt. 


Trebuia neapărat să plece de la Finovair înainte de 
prânz. 

— În plus, urmă ea, vărul tău afirmă că eşti un 
adevărat model de stăpânire. 

Din nou, îl luase pe nepregătite, făcându-l să 
izbucnească în râs. 

— Ori mă iei peste picior, Lady Cecily, ori ai descoperit 
un văr care mi-e cu totul necunoscut şi care, evident, ştie la 
fel de puţine despre mine, la rândul lui. 

— Părea destul de sigur pe el. Pe de altă parte, nu poți 
să ştii niciodată când e vorba de bărbați, nu-i aşa? 
Întotdeauna par a fi siguri de orice. Trebuie să fie extenuanit, 
nu-i aşa? 

— Cum eu nu sunt sigur de nimic, în special de 
această conversație, nu îndrăznesc să răspund. 

— O, eu cred că te consideri foarte sigur vizavi de cine 
şi ce eşti, viconte. 

Robin detectă amuzament în vocea ei şi nu ştiu cum să 
replice, aşa că surâse pentru a-şi ascunde disconfortul. 

— Te rog, nu este cazul să-mi foloseşti titlul. Trebuie 
să-mi spui Robin, mai ales că Marilla a anunțat că ne va 
striga toți pe numele mic. 

Lumina din ochii ei extraordinari păli uşor. 

— Mi-ar plăcea să-ţi spun Robin la rugămintea ta, nu a 
altcuiva. 

— Chiar este rugămintea mea. Mi-ar plăcea să-mi spui 
Robin. 

Auzi uşoara notă imploratoare din propriul glas, dar nu 
avea cum s-o stăpânească. Îşi dorea s-o audă rostindu-i 
numele pe toate tonalitățile posibile: strigat cu fericire, şoptit 
în intimitate, pronunțat cu o familiaritate destinsă. 

— Doar dacă îmi vei spune şi tu Cecily. 

— Tatăl tău nu ar fi nicidecum de acord. 

Cuvintele îi zburară de pe buze fără să vrea. Când 
devenise atât de pedant? Era adevărat însă că nu fi trebuit 
să-i dea voie unui crai să-i folosească numele de botez. 


— Dar el nu e aici, şi nu aş îndrăzni niciodată să 
ghicesc ce anume ar aproba sau dezaproba el, rosti Cecily cu 
o aroganță prefăcută. Îţi permiţi cam mult făcând dumneata 
asta. 

Sofismul îl încântă la fel de mult ca vioiciunea minții ei. 
În plus, ce era rău dacă se jucau de-a prietenii... şi chiar 
ceva mai mult, timp de câteva ore scurte? 

— V a d că nu am încotro şi trebuie să mă înclin fața 
măreței tale înțelepciuni, Lady... pardon, Cecily. Până când 
mi se va comunica altceva de către însuşi gentlemanul în 
discuție, mă voi supune judecății tale superioare. Acum 
spune-mi, ce cauţi pe aceste tărâmuri neospitaliere la o oră 
atât de matinală? 

— După cum ţi-am zis, caut ceva de îmbrăcat. Ceva 
care să-mi vină mai bine decât asta, îi arătă ea, trăgând de 
fustele ce atârnau fără vlagă. Vânătoarea m-a adus încoace. 

— Mă tem că vei fi dezamăgită. Această parte a 
castelului nu a mai fost locuită de câteva generaţii. Orice 
merita să fie păstrat a fost luat cu mult timp în urmă. 

— La naiba. 

— Exact, făcu el rânjind la auzul măruntului blestem. 
Îmi pare rău. 

— Nu contează. Am să caut în altă parte. Trebuie să 
existe ceva. 

Robin se îndoia, dar de ce să-i strice buna dispoziție 
când era atât de evident că vânătoarea de comori îi făcea 
plăcere? 

— Te gândeai la un loc anume unde să cauţi? 

— Nu prea. Am fost deja în fiecare cameră de pe 
coridorul acesta. 

— Atunci poate îmi vei permite să te conduc spre un 
domeniu de vânătoare mai bogat? Chiar dacă nu e foarte 
mare, castelul Finovair poate fi derutant. Intenționat. 

— Cum aşa? 

— Totul face parte din moştenirea noastră națională. 
Gândeşte-te la toți acei iacobini şi susținători ai casei de 


Hanovra care ne-au bântuit ţinutul în lung şi-n lat, 
complotând şi răsturnând comploturi, dând la iveală 
secretele noastre şi ascunzând altele. Nici nu-i de mirare că 
vechile castele scoțiene tind să fie adevărate cuiburi de 
pasaje secrete şi coridoare înfundate, ascunzători şi 
cămăruțe tainice pentru îndrăgostiți. lar clanul Ferguson a 
fost cel mai rău dintre toate. Prin urmare, e normal ca 
fortăreața lor să fie una dintre cele mai labirintice. Da. Chiar 
ar trebui să-mi dai voie să te însoțesc... 

Cecily ridică mâna, râzând: 

— Ajunge, Robin! M-ai convins. Chiar atât de 
nerăbdător păruse? Probabil fusese, într-adevăr, vrăjit. 
Sângele lui rece era legendar. Şi, fără îndoială, accept, 
continuă ea. Nu mi-ar plăcea deloc să mă rătăcesc printre 
aceste ziduri pentru totdeauna. la-mă şi du-mă unde vrei. 
Sunt a ta! 

Inima lui se opri brusc la auzul acestor cuvinte; îi 
aruncă o privire discretă să vadă dacă înțelegea ce-i oferise, 
însă nicio urmă de prudență nu-i umbrea faţa. Îi zâmbea 
radios, ca de pe un piedestal. Nimeni n-ar fi îndrăznit să o 
agreseze. În fond, era fiica unui conte. 

Copilă naivă, era mult prea drăgălaşă pentru ca el să 
nutrească asemenea gânduri. În fond, fusese luată pe sus, 
nu-i aşa? Răpită şi târâtă printr-o furtună, adusă într-un 
castel păgân şi înghețat, cu scopul declarat de a deveni 
mireasa celui care avea să-l moştenească. 

Mireasa lui. 

Ideea pluti ispititor în prim-planul imaginaţiei lui. Cum 
ar fi fost să rămână şi să o curteze? Să o seducă? Să-şi 
folosească talentele atât de lăudate pentru a încerca s-o 
cucerească şi s-o facă a lui? Ar fi cedat ea oare? 

Dar el? 

Cecily îşi vâri mâna sub braţul lui îndoit, fără a ghici 
impulsurile păcătoase care-l înfiorau. 

— Recunosc, gândul de a mă rătăci aici îmi trezeşte o 
imagine amuzantă în minte: sărmanul meu spirit gemând 


jalnic prin pereţi către urmaşii tăi, iar aceştia răspunzându-i 
că îmi merit soarta fiindcă nu am acceptat să mă însoțeşti. 
Ridică privirea spre el printre genele cu vârfuri aurii: Cel 
puţin presupun că urmaşii tăi nu le-ar arăta prea multă milă 
neghiobilor care nu au minte să accepte ceea ce li se oferă. 

Robin se opri brusc, surprins de o posibilă interpretare 
a acelor cuvinte la care ea, fără îndoială, nu se gândise. 
Cecily îl studia, toată numai inocență şi încredere, Bărbatul 
înghiți nodul care i se pusese în gât. 

— Crezi că mă cunoşti suficient de bine cât să poți 
ghici atitudinile urmaşilor mei? întrebă el, descoperind că îi 
plăcea ideea că îl cunoştea; îi plăcea chiar şi ideea că ea 
credea că îl cunoştea. Deşi, desigur, nu avea cum. Amantele 
lui se plângeau adesea că râsul şi ironiile lui împiedicau orice 
speranță de a ajunge la o altfel de intimitate decât cea 
trupească. 

Dar acolo, în acel moment, cu acea fată îmbrăcată într- 
o rochie prea mare şi cu o draperie pe post de şal, arătând ca 
o copilă care prădase dulapul bunicii pentru a se costuma, 
plimbându-se pe un coridor în care gerul se târa pe tavan ca 
un lichen argintiu, făcând ca respiraţia lor să înflorească în 
mici norişori, pe acest bizar tărâm de basm strălucind în 
lumina de dinaintea zorilor şi poleiala discretă a gheții, 
atitudinea familiară a lui Cecily îi dădu o stare de căldură, 
prietenie şi... de bine. 

Poate că, până la urmă, nici nu era nevoie să o evite. 
Poate că reuşeau, totuşi, să fie doar prieteni... 

Dar apoi o privi, numai pentru o clipă, şi remarcă felul 
în care lumina piezişă îi zugrăvea buzele pline, linia elegantă 
a nasului, strălucirea fină a părului bogat şi mica vale 
umbrită ce se vedea doar o idee peste linia unde îşi îndesase 
materialul de catifea în corset, şi îşi dădu seama că nu, nu 
puteau fi doar prieteni. 

— Am îndrăznit să presupun prea mult? întrebă ea, 
fără a părea câtuşi de puţin ruşinată. Îmi cer scuze. 

— Nicidecum, spuse el calm. Mă îngrozeşte doar 


constatarea că sunt atât de previzibil, încât poţi ghici înainte 
care dintre trăsăturile mele li se vor transmite urmaşilor mei. 

— Eşti bun la suflet, Robin, zise ea, cercetându-l cu 
privirea. 

Cuvintele ei îl tulburară. Era un crai şi un derbedeu, 
un sărăntoc. Cecily ştia fără îndoială toate acestea. 

O trase din nou lângă el şi porniră cu un pas lejer, ca şi 
cum s-ar fi plimbat în parcul St. James în plin sezon 
monden, nu pe coridorul înghețat al unui castel în ruină, în 
toiul iernii. 

— Se prea poate să fi intuit corect cum vor fi posibilii 
mei urmaşi. Dacă s-ar ajunge ca acest castel să fie locuit pe 
viitor de viconţii de Rocheforte. Mă îndoiesc însă că asta se va 
întâmpla. 

— Cum vine asta? Gentlemanul mai în vârstă mi-a dat 
înțeles că tu vei moşteni Finovair. 

— Gentlemanul mai în vârstă? A, te referi la Taran. Nu 
prea e un gentleman, deşi e cu siguranță mai în vârstă. Într- 
adevăr, cum mama mea a avut proasta inspirație de a mă 
naşte prematur şi astfel am venit pe lume cu două săptămâni 
înaintea lui Byron, Taran m-a ales pe mine ca moştenitor, 
vârându-mi pe gât această construcție măreață. Adoptă un 
ton fățiş de indiferență amuzată: Dar până şi mie, cu toată 
puterea mea convingere, şi pot fi foarte convingător - îi 
aruncă o privire şăgalnică şi fu răsplătit cu o roşeață uşoară 
—, până şi mie mi-ar fi foarte dificil să conving o lady să 
locuiască aici, cu atât mai puțin să-şi crească odraslele într- 
un asemenea loc. 

— De ce? Cecily se opri şi ridică ochii spre el, părând 
sincer derutată. 

„De ce?” Privirea lui străbătu până în capăt galeria 
căzută în ruină. O plantă agățătoare se strecurase printr-o 
crăpătură din fereastră şi atârna din tavan golaşă şi strâmbă, 
ca degetul unei vrăjitoare, arătând acuzator spre un scaun 
rupt sprijinit ca un om beat de un perete pătat de apă. 
Întrebarea ei era nesinceră. Nu putea fi altfel. 


— Cele mai recente tendințe în modă, rosti el cu un aer 
de nepăsare supremă, exclud buzele vinete. Cel puţin aşa mi 
s-a spus. Iar eu refuz să am o soţie care să nu fie la modă. 

Cecily izbucni în râs, iar Robin nu putu să nu observe 
că buzele ei începeau, într-adevăr, să capete o nuanță 
albăstruie. Îşi dădu jos jacheta şi, fără a-i cere permisiunea, 
i-o puse pe umeri. 

Tânăra femeie se dădu înapoi un pas când el îi făcu 
acest serviciu nesolicitat, surprinsă vizibil de îndrăzneala lui. 
Robin profită pentru a supralicita, aranjând strâns gulerul în 
jurul gâtului şi scoțându-i blând o viță de păr de sub jachetă. 
Apoi i-o netezi pe umăr, zâmbindu-i şi înaintând încet spre 
ea, cu fiecare pas pe care ea îl făcea în retragere, până când 
umerii i se loviră de zidul din spate. 

— Îmi cer iertare, Lady Cecily, spuse el, venindu-şi în 
fire. Pur şi simplu mă asigur că Scoţia nu rămâne în urma 
Londrei. Buzele tale începuseră să se învinețească, draga 
mea. 

Nu intenționase să facă nimic mai mult, dar ochii ei 
aurii îl prinseră în capcană şi totul dispăru din jurul său, în 
afară de bătaia inimii şi sunetul respirației gâfâite. Apoi, 
uluitor, imposibil, ea îşi dădu capul spate, închizând leneş 
ochii şi oferindu-şi buzele într-o invitație delicioasă. 

Un sărut. Ceva care să-i aducă aminte de ea. Cât rău 
ar fi putut să facă un sărut? 

Nu ar fi fost în stare să-i refuze chemarea mută aşa 
cum nu ar fi fost în stare nici să refuze să respire. Îşi plecă 
fruntea şi, atent, îşi lipi buzele de ale ei. 


Capitolul 22 


Dorința explodă în clipa în care o atinse, străbătându-l 
pe Robin ca un fulger. Se apropie, ținându-şi mâinile strânse 
în pumni pe lângă corp, dorindu-şi mai mult, dar convins că 
dacă ar fi întins mâna după ea, ar fi fugit. 

Mai multe săruturi. Era tot ce îşi dorea. Nu era mare 
lucru, mai nimic, de fapt, doar... totul. 

Cecily îi răspunsese cu un sunet încântător, pe 
jumătate de surpriză, pe jumătate de plăcere, simultan un 
icnet şi un oftat, şi se întinsese în sus spre el, sprijinindu-se 
cu o palmă pe pieptul lui. 

Robin mai făcu un pas, picioarele încurcându-i-se în 
fustele grele, dar nevrând s-o sperie. Într-o încercare de a se 
stăpâni, îşi sprijini antebraţul pe peretele de deasupra 
capului ei, înclinându-şi propriul cap pentru a ajunge mai 
bine la savoarea perfectă a buzelor tinerei femei, pentru a-şi 
trece fugar limba peste îmbinarea lor dulce, până când - 
îndurare! — gura ei se deschise, iar limba ei o găsi pe a lui. 

Vicontele gemu, abandonându-se plăcerii de a se 
supune explorării ei neştiutoare. Preţ de câteva clipe lungi, 
de extaz, o sărută până când îi simți mâna alunecându-i în 
sus pe piept, apoi Cecily îşi încolăci braţele pe după gâtul lui, 
trecându-i degetele prin păr. În replică, trupul lui deveni tare 
ca de piatră. Doar câțiva centimetri îi despărțeau de 
atingerea care ar fi făcut-o să simtă clar cât era de excitat. 
Voia s-o sărute, nu s-o şocheze. Cu bărbia tensionându-se de 
frustrare, se dădu înapoi, eliberându-i gura. 

Cecily clipi, surprinsă de neaşteptatul abandon. Robin 
îşi feri privirea, inspirând adânc pentru a se linişti. Emoţiile îi 
erau haotice şi necunoscute, un amalgam inconfortabil de 
dorință fizică şi nevoia de a o proteja. Cecily n-ar fi trebuit să 
se afle acolo cu el. Era o greşeală. O indulgență stupidă şi 
masochistă. 

— Dumnezeule bun, chiar că te pricepi la treaba asta 
cu seducția, nu-i aşa? şopti ea cu respiraţia tăiată. 

— Nu ştiai? Bineînţeles că sunt. Draga mea, eu sunt 
Prințul Crailor. 


Îi aruncă o privire sardonică, porecla altcândva 
amuzantă zburându-i ca un blestem de pe buze. 

Braţele ei alunecară din jurul umerilor lui. Robin cobori 
privirea, pregătit să-i ofere un zâmbet arogant cu buza 
răsfrântă, dar încercarea lui eşuă când o văzu. Arăta 
nedumerită şi mohorâtă, cu obrajii roşii, cu ochii luminoşi şi 
înspăimântător de sinceri. 

— Bineînţeles că eşti, spuse ea. Adică, auzisem asta. Ai 
într-adevăr o reputație care a ajuns departe. Dar auzi atât de 
multe, despre atât de mulți oameni, şi odată ce îi cunoşti îţi 
dai seama că zvonurile nu au făcut decât să exagereze ceva 
ce nu e, de fapt, deloc extraordinar. 

Robin râse, surpriza făcând să i se risipească proasta 
dispoziție. Cecily îl zăpăcea, îi răpea hotărârea, sângele rece, 
reputaţia. Îi  distrugea toate prejudecățile despre 
domnişoarele din lumea bună, lăsându-l fără cea mai vagă 
idee după care să se ghideze. Îl fascina şi îl deruta. Ce făcea? 
Ce era cu ea? 

— Înţeleg, murmură el. Cred că te-am cam dezamăgit, 
nu-i aşa? 

— O, nu! Deloc. Ba chiar mi-ai depăşit aşteptările, se 
grăbi ea să-l asigure, cu o asemenea lipsă de falsitate, şi 
atâta grijă entuziastă față de reputaţia lui de crai, încât nu se 
putu abţine să nu râdă din nou. Nu am fost niciodată 
sărutată atât de... atât de convingător. 

— Acum tu eşti cea bună la suflet, Lady Cecily, zise 
deşi se simți uşor rănit de felul în care folosise cuvântul 
„convingător”. 

Crezuse că nu făcea decât să joace un rol. De fapt, nui 
se mai întâmplase niciodată să se piardă cu totul într-un 
simplu sărut şi îl irita faptul că ea nu-şi dăduse seama. 

— Pe de altă parte, însă, poate ar trebui să ceri părerea 
domnişoarei Marilla, sugeră ea. S-ar putea ca ea să te 
aprecieze diferit. 

Robin tresări şi se holbă la ea, uluit că făcuse aluzie la 
sărutul la care fusese martoră. Un mic tăciune licări în 


profunzimile ochilor ei de culoarea chihlimbarului. „Gelozie?” 
se întrebă el. 

Apoi Cecily îi zâmbi cu o asemenea simplitate 
ameţitoare, încât i se tăie respiraţia şi ridică mâna să o 
atingă, dar ea se întorsese deja şi pornise pe coridor. Se grăbi 
s-o ajungă din urmă, oferindu-i din nou brațul. Ea i-l acceptă 
cu o nonşalanţă uimitoare, venind la atât de scurt timp după 
sărutul lor fierbinte. Cel puţin, îşi spuse el, tot mai 
consternat, lui i se păruse fierbinte... 

— Sinceră să fiu, continuă ea, ca şi cum discuţia n-ar fi 
suferit nicio întrerupere, nu cunosc prea mulți crai. 

— Sper şi eu că nu, zise el, surprins din nou de 
turnura pe care o lua conversaţia. 

Cecily ar fi trebuit să roşească ori să-l mustre fiindcă 
profitase de ea, sau, eventual, să îl ispitească să-şi încerce 
norocul din nou, reacții cu care era obişnuit şi la care se 
aştepta. Nu ar fi trebuit să se poarte ca şi cum momentele de 
dinainte nu s-ar fi întâmplat, ca şi cum sărutul lor ar fi fost 
neimportant. Era important pentru el! 

Nu se mai aflase niciodată într-o asemenea situaţie. Îl 
adusese într-o stare de confuzie deplină, sfidându-i 
prejudecățile, cu tot corpul tensionat de dorință, cu tot 
aplombul redus la neant şi inima bubuindu-i sub efectul 
unei emoții pe care n-o putea descrie decât ca pe o poftă 
nebună... de a o atinge, de a o săruta. 

— De fapt, urmă ea, nu am cunoscut decât doi crai 
adevărați: pe tine şi un văr îndepărtat despre ale cărui fapte 
nu vorbim decât pe şoptite. 

— Să nu-mi spui că există un rival la coroana mea? se 
indignă Robin în glumă, chinuindu-se să-i imite nepăsarea. 
Nu poate avea o reputaţie comparabilă! 

— O, e cu mult mai rea decât a ta. Ştiu din surse sigure 
- adică din gura ticălosului însuşi - că a sedus mai bine de 
optzeci dintre cele mai respectate doamne din înalta 
societate. 

— Ţi-a spus el asta? întrebă Robin, surprins că tinerei 


femei i se dăduse voie să converseze cu un crai faimos, ba 
mai mult, că discuţia se învârtise în jurul unui asemenea 
subiect. 

— Da. Deşi nu când se mai aflau persoane prin 
preajmă care să-l audă. Cu siguranță, nu în apropierea 
părinților mei. O, nu, spuse ea, surprinzându-l cu un chicot 
de râs, nu le-ar fi plăcut să afle despre acea conversație. 
Absolut deloc. 

Nici lui Robin nu-i plăcu. Un sentiment de gelozie mai 
coroziv decât un acid i se strânse ca un nod în stomac. Oare 
nu cumva o sărutase acest libertin necunoscut? Şi, după 
aceea, fusese la fel de relaxată ca acum. 

— Nu, continuă ea, a aşteptat până am rămas singuri 
la balul organizat de părinții mei în Surrey anul trecut. Ei 
erau ocupați cu întâmpinarea oaspeţilor când Marmeduke m- 
a convins să ies la o plimbare pe terasă. „Marmeduke?” Era 
deci atât de apropiată de acest netrebnic încât să-l strige pe 
numele mic? 

— Nu mai era nimeni altcineva prin preajmă, iar el a 
profitat cu nesimţire de intimitatea ce ni se oferise pe 
neaşteptate. Îi aruncă o privire scurtă. Presupun că ar fi 
trebuit să plec de îndată, căci am lipsit din sala de bal mult 
prea mult timp. Dar poveştile lui erau atât de fascinante, 
încât nu am putut rezista tentaţiei de a rămâne să ascult. 
Sunt sigură că oaspeţii noştri se întrebau deja ce se alesese 
de noi, încheie ea. 

Robin se îndoia de această ultimă parte, dintr-un motiv 
irefutabil: dacă Lady Cecily ar fi dispărut pe o terasă cu un 
destrăbălat vestit suficient de mult timp cât să dea naştere la 
întrebări, reputaţia ei ar fi fost întinată pe vecie, iar asta, 
după toate aparențele, nu se întâmplase. Făcuse o eroare. O 
judecase greşit. O crezuse fină cunoscătoare a subtilităților 
lumii mondene, dar Cecily părea să ignore cât de aproape 
fusese de dezastru, la fel ca un copil mic ce coboară în fugă 
un şir de trepte abrupte. Era un pericol pentru ea însăşi. 
Cineva ar fi trebuit să-i păzească reputaţia şi, evident, nimeni 


ne se ocupase de acest lucru. 

Departe de el să intervină, dar nu-i putea permite să 
navigheze prin societate fără un ghid şi un protector. Când 
tatăl ei avea să-şi facă apariția pentru a o duce acasă, Robin 
avea să solicite o întrevedere ca să-i expună gentlemanului 
sarcinile de părinte. 

Oare ce tot spunea acolo? Nici nu avea să se afle la 
castel pe când sosea tatăl ei. Dar... dar putea să meargă la 
Londra. 

Limbile se dezlegau uşor în cluburile mai puţin 
pretenţioase ale bărbaţilor din Londra, în afara sezonului, 
când nu prea existau alte activități în afară de bârfă. De 
îndată ce se întorcea în oraş avea să-l găsească pe acest... 
acest Marmeduke şi să discute cu el, pentru a se asigura că 
nenorocitul înțelegea ce înseamnă discreția, căci, chiar dacă 
reputaţia de seducător a lui Robin era exagerată, reputația 
lui de persoană cu care nu se putea glumi avea perfectă 
acoperire în realitate. 

— Care e numele complet al rivalului meu, dacă îmi dai 
voie să te întreb? 

Cumva, reuşise să adopte un ton de pură curiozitate. 

— Marmeduke, Lord Goodhue. 

Robin se încruntă. Ar fi putut jura că-i cunoştea pe toți 
desfrânații din Londra. 

— Nu cred că l-am mai întâlnit vreodată pe acest 
gentleman. 

— Nu m-ar surprinde. Nu vizitează decât rareori 
capitala, locuind exclusiv în Surrey. 

— E vecin cu domeniul de la țară al familiei tale? 

Unde anume în Surrey? Dintotdeauna îşi dorise să 
viziteze acel comitat. 

— Nu stă lângă casa noastră, ci în casa noastră. A 
devenit oaspetele nostru permanent după ce şi-a pierdut 
averea acum câțiva ani şi nu mai avea unde să meargă. De 
fapt, părinţii mei i-au dat camere chiar lângă ale mele. 

Robin se holbă la ea, cuprins de o senzație bizară. Pe 


toți dracii, probabil că era şocat. Nu mai fusese şocat de la 
cincisprezece ani, când soția profesorului de latină îi oferise 
un cu totul alt gen de lecții. 

— Ei bine, nu prea ar fi putut să-l găzduiască în aripa 
servitorilor, se apără ea. Deşi nu mă îndoiesc de faptul că ar 
fi fost mai pe gustul lui. Chiar şi aşa, cameristele ne tot 
amenință cu demisia. 

Nu era pur şi simplu un lucru uimitor că reputația fetei 
rămăsese intactă; era un nenorocit de miracol. 

— La naiba, chiar aşa, mormăi el în barbă, iar Cecily 
izbucni în râs. 

Întregul chip i se lumină de veselie, cu ochii dansându- 
i jucăuş, râsul gata să se reverse de pe buze şi dinții 
dezvăluindu-i-se într-un rânjet larg. Îi tăie răsuflarea. 

— Desigur, acum are optzeci şi trei de ani şi suferă de 
gută, are şanse mai mari să câştige cursa de cai de le Derby 
decât să prindă o cameristă, reuşi ea să îngaime printre 
chicote. Sau pe mine. Nu că ar încerca vreodată. Are şi el 
standarde, ca toţi craii. Îi aruncă o privire piezişă. Sau cel 
puțin aşa mă asigură Marmeduke. 

Începu iarăşi să râdă, şi de data asta i se alătură şi el, 
îl dusese de nas de la bun început, făcându-l să plătească 
fiindcă o provocase să-i laude sărutările. 

— Touché, ma petite, spuse el când se opri în sfârşit din 
râs. Îi oferi brațul, iar ea i-l luă, şi îşi reluară drumul pe 
coridorul înghețat. 

Preţ de câteva minute agreabile, rămaseră tăcuțţi, iar 
Robin absorbi fericit senzațiile care i se ofereau, căldura 
degetelor ei odihnindu-se pe braţul lui, parfumul vag de 
vanilie şi iasomie ce-i gâdila nările din când în când, simpla 
plăcere a companiei ei... 

— Chiar dacă e rece, Finovair are un farmec 
considerabil, observă ea după o vreme. Însă, din câte înţeleg, 
tu consideri că soţia ta va fi mai fericită la Londra decât aici. 

Ar fi trebuit să evite subiectul, să lase comentariul ei să 
treacă nebăgat în seamă, dar simţea nevoia să-i spună - nu, 


simțea nevoia să-şi amintească lui însuşi cât de înalt era 
piedestalul ei. 

— Soţie? repetă el. Draga mea Cecily, am şi mai puțin 
de oferit unei soții la Londra decât aici. 

Orice altă fată ar fi roşit ori şi-ar fi cerut scuze sau, în 
cel mai bun caz, l-ar fi privit dezgustată. În fond, tocmai 
comisese unul dintre păcatele cardinale ale înaltei societăți: 
îşi recunoscuse sărăcia. Dar începuse să se obişnuiască să 
fie luat prin surprindere de ea, şi la fel se întâmplă şi acum. 

— Dar neîndoielnic vrei să te căsătoreşti şi să ai o 
familie, rosti ea cu seriozitate. 

— Cu siguranță. Dar mi s-a spus că, atunci când îţi iei 
o soție, ai obligația de a lua în considerare şi dorințele ei. 
Dorinţe pe care am slabe şanse să le îndeplinesc. Poate că 
sunt un crai, Lady Cecily, dar nu sunt un ticălos. 

Ea îl contemplă îndelung, apoi i se adresă cu o sclipire 
ciudată în ochi: 

— Înţeleg. Deci îți imaginezi o soartă asemănătoare cu 
a lui Marmeduke? „Pe toţi dracii din iad, nu!” Înainte ca 
Robin să poată respinge cu glas tare această idee hidoasă, 
Cecily se grăbi să adauge, cu aerul unei persoane care se 
străduieşte din răsputeri să încurajeze victima unui destin 
sumbru: Nu că ar fi ceva în neregulă cu asta. 

Dumnezeule bun, oare îi era hărăzit să alerge 
şchiopătând după cameriste, odată ajuns la bătrânețe, cu 
degetele noduroase întinse cu speranța de a ciupi măcar o 
ultimă amărâtă iute de picior? Aşa îl vedea ea? 

— Mă înspăimânţi. 

— A, da? Oare de ce, mă întreb? 

— Cea care mă înspăimântă e viziunea ta despre 
mentorul meu. 

— Ţi se pare? Marmeduke e chiar un scump. E mare 
favorit printre surorile mele mai mici. 

Ideea de a ţine pe genunchi nişte copii angelici, 
oferindu-le poveşti cenzurate considerabil despre faptele lui 
din tinerețe, îl înfioră la fel de tare pe Robin ca gândul de a 


alerga după cameriste; decise să-i ignore întrebarea, punând 
el alta în schimb: 

— Ai mulți frați şi surori? 

— Patru. Am doi frați mai mici, gemeni. Au fost trimişi 
la Eton anul trecut şi mi-e foarte dor de ei, deoarece surorile 
mele consideră că orice joc ce le impune cu oarecare 
dexteritate fizică e sub nivelul lor. Deşi cred că ar găsi astfel 
de jocuri încântătoare dacă s-ar pricepe cât de cât, îi 
mărturisi ea cu o licărire arogantă în ochi pe care Robin o 
găsi adorabilă. Tu ai vreun frate sau vreo soră? îl întrebă la 
rândul ei. 

— Nu. 

— Dar l-ai avut pe Oakley să-ți țină socoteala păcatelor 

— Nu, zâmbi el. Nu prea. Deveni brusc serios: eu şi 
Oakley am fost ținuți separați. 

Robin nu-l cunoscuse pe Byron decât la vârsta adultă. 
După ce părinții lui muriseră de gripă, orgoliul, nu 
compasiunea, îl determinase pe tatăl lui Byron să plătească 
pentru educaţia micului viconte. Însă morocănosul bătrân 
nu văzuse niciun motiv pentru a-i permite moştenitorului 
său să se tragă de şireturi cu odrasla unui franțuz lefter. Aşa 
că, în vreme ce Byron studiase la Eton, Robin fusese trimis la 
Rugby. Nu fusese niciodată invitat să-şi petreacă vacantele la 
casa Oakley. În schimb, directorii colegiului Rugby fusese 
plătit pentru a-l lua pe Robin la el acasă în acele perioade. 

Dar nu avea niciun rost s-o deranjeze cu astfel de 
detalii. 

— Câte surori? o întrebă. 

Ea îl privi gânditoare preţ de câteva clipe înainte în a-i 
răspunde: 

— Două. Una are nouăsprezece ani, iar cealaltă, care 
are şaptesprezece, tocmai şi-a făcut ieşirea în societate. Ba 
chiar cu mare succes, adăugă Cecily cu o notă de mândrie. 
Le iubea, îşi dădu el seama, având față de familie o afecțiune 
necomplicată şi sinceră, şi simțindu-se iubită la rândul ei. 
Ideea îi stârni dorința de a fi inclus în cercul ei magic. Se 


încruntă la acest gând: terminase cu asemenea prostii cu ani 
buni în urmă. Ambele au primit cereri în căsătorie de la 
gentlemeni la care țin destul de mult, continuă ea. 
Ajunseseră aproape la capătul coridorului acum. Se vedeau 
scările largi ce coborau spre partea locuită a castelului, o 
strălucire caldă ridicându-se dinspre parter. Ard de 
nerăbdare să se mărite şi să-şi întemeieze propriile familii. 
Din păcate însă, tata nici nu vrea să audă de asta. 

— Tinerii sunt inacceptabili? întrebă Robin, simțindu- 
se înfrățit cu sărmanii flăcăi. 

— Nicidecum, atâta că tatăl meu este de modă veche, 
ceva teribil. Refuză să le permită surorilor mele mai mici să 
se mărite până nu mă vede pe mine la casa mea. De fapt, de 
asta ne aflăm în Scoţia. 

La aceste cuvinte Robin simţi un nod oprindu-i-se în 
piept, iar inima îi bubui fără vlagă în piept. Aşa se explica 
prezența familiei Maycott în Highlands, şi faptul că 
organizaseră un bal: contele avea să anunţe logodna fiicei lui. 
Cine era nenorocitul? Scoţian, probabil, altfel de ce ar fi târât 
înalta societate până acolo, în miezul iernii? Dar cine anume? 

Ajunseseră la capătul galeriei, în vârful scării ce dădea 
spre foaierul aflat chiar lângă sala mare. Sunetul unor 
chicote de râs se ridică până la ei. Bretton şi iubita lui. Locul 
lui Cecily era acolo, printre ei, în lumină şi căldură. Nu cu el, 
în frig şi ruină. 

— Eşti jignitor de distras, Robin, observă ea pe un ton 
de reproş. Îndrăznesc să afirm că n-ai auzit nimic din tot ce- 
am spus. 

„Ba ţi-am auzit fiecare silabă, ţi-am simţit fiece 
răsuflare.” Vicontele reuşi să zâmbească: 

— Bineînțeles că da. Ai venit în Scoţia să-ți anunți 
logodna. 

— Nu, îl contrazise ea, încrețindu-şi sprâncenele. Am 
venit să decid pe care dintre cererile în căsătorie să o accept. 

— Pe care? repetă el uluit. Au fost atât de multe? 

— Cinci. 


— Cinci? 

Izbuti cumva să pară doar vag amuzat, manifestând un 
interes politicos. Poate că merita să se gândească la o carieră 
pe scenă. 

Cinci. Şi, fără îndoială, fiecare dintre ei capabil să-i 
ofere lucrurile pe care orice părinte iubitor şi le dorea pentru 
copilul său: siguranță, bogăție, un rang înalt. Altfel Maycott 
i-ar fi refuzat de la bun început. Însă nu îi era promisă 
altcuiva. Nu încă. 

— Şi, spuse el, având grijă să privească doar în față, e 
vreunul care se ridică mai presus de ceilalți? 

— Nu, oftă Cecily. Tocmai asta e problema. Nu e nici 
unul printre ei la care să ţin mai mult decât la ceilalți, 

Un sentiment absurd de uşurare îl copleşi. Era laş. Era 
ridicol. Însă tot nu se schimba nimic. 

Durerea acestei înțelegeri îl săgetă din cap până în 
picioare, tăioasă şi adâncă. Nu putea să-şi exprime 
sentimentele fățiş. Avea şi el orgoliu, chiar dacă nimic 
altceva. Fusese singurul lucru în privința căruia refuzase să 
cedeze în scurta lui viață plină de compromisuri. 

— Tu ce crezi că ar trebui să fac? întrebă ea 
concentrată, renunțând la tonul lejer. 

Robin simţi că i se cerea să joace un rol peste puterea 
lui, însă era nevoit să se supună. 

— Ei bine, tărăgănă el, dacă ţi-ai amâna decizia încă 
un sezon, probabil ai putea atrage alte cinci oferte. Atunci ai 
avea o întreagă echipă de crichet şi ai putea pur simplu să-l 
alegi pe cel mai bun jucător. 

O roşeaţă delicată îi urcă tinerei femei pe gât şi îi pătă 
obrajii fini şi palizi. Fără un cuvânt, îşi dădu jos jacheta lui şi 
i-o întinse. 

— Mulţumesc, viconte, rosti ea pe un ton de gheață. 
Am să reflectez asupra sugestiei dumitale. 

Se întoarse să coboare scările, ducând cu ea toate 
visurile pe care Robin nici nu ştiuse că le nutrise, dar care ea 
le scosese în mod dureros la lumină. 


Nu avea de gând s-o lase. O prinse de cot şi, fără urmă 
de bună-cuviință sau rafinament, o răsuci înapoi spre el şi o 
trase în braţe. O înclină uşor, iar gura lui cobori peste a ei 
într-un sărut nemilos şi lacom. Toți anii în care nu avea s-o 
atingă, s-o vadă, să fie cu ea, se revărsară în acel sărut; 
pierdere şi nevoie urgentă, furie şi neputinţă. Apoi, la fel de 
repede cum o luase în stăpânire, o puse din nou pe picioare 
şi se îndepărtă, lăsându-şi mâinile să-i cadă pe lângă corp. 

Preţ de o clipă prelungă, rămaseră față în față, 
respirând amândoi gâfâit, cu privirile înlănțuite ca într-o 
întrecere în care nu avea să existe niciun învingător. 

Robin aşteptă ca ea să-l dojenească, să-l pălmuiască, 
să-l insulte, să facă toate lucrurile pe care avea dreptul să le 
facă nu doar acum, ci şi drept răspuns la sărutul lui de mai 
devreme. Dar, din nou, ea nu reacționă. Se mulțumi să stea 
acolo, cu umerii drepţi, cu fruntea semeaţă, cu ochii în 
flăcări. Robin habar nu avea ce gândea, ce simțea Cecily. 
Furie? Dezgust? Miă? 

Într-un final nu mai putu să îndure: 

— Nu ai de gând să spui nimic? întrebă el disperat. 

— Dar tu? replică ea pe acelaşi ton. 

Doamne, da, cât de mult ar fi vrut să vorbească, să-i 
jure credință, să-i dezvăluie cât îl tulburase, să-l ceară 
implorator mâna. Dar nu putea s-o facă. N-ar fi fost corect. 

— Nu. 

Capul ei zbură în spate ca şi cum ar fi lovit-o, moment 
în care mâna lui se ridică să se întindă după ea. 

Dar Cecily pornise deja în fugă în jos pe scări. 
Lăsându-l pe el în urmă. 

Oare ce nu era în regulă cu omul acela? O sărutase nu 
o dată, ci de două ori, apoi o îndepărtase de fiecare dată — 
deşi ea îi arătase limpede cu luminii zilei că nu voia să fie 
îndepărtată - după care, în replică la tentativa ei jalnică de a- 
i stârni gelozia, îi sugerase să strângă o echipă de crichet. O 
echipă de crichet? Doar la atât îl dusese mintea? 

Cecily cobori valvârtej scările, cu fustele de catifea 
foşnindu-i furios în jurul gleznelor. Dar rări pasul când îşi 
atinse buzele, simțind din nou foamea din lăuntrul lui, 
dorința lui sălbatică. Slavă Domnului că stâlpul galeriei din 
spatele ei o sprijinise în timpul acelui prim sărut, căci altfel 
s-ar fi prăbuşit sub atacul senzual, şi Robin însuşi o 
sprijinise la cel de-al doilea sărut, care fusese şi mai intens. 
Chiar şi acum amintirea îi tăia răsuflarea şi făcu să-i tremure 
genunchii. 

Îşi dădu seama că nici măcar nu se obosise să o 
îmbrăţțişeze în timpul acelui prim sărut. Când Robin se 
desprinsese de ea, Cecily îşi imaginase că fusese oarecum 
dezamăgit, că sărutul ei fusese prea inocent pentru gusturile 
lui de bărbat experimentat, şi astfel, căutând cu frenezie o 
replică, ceva care să nu sune oribil de insipid, rostise primul 
lucru care îi trecuse prin cap, un comentariu smintit despre 
cât de bine se pricepea să sărute. lar asta, dintr-un motiv 
sau altul, păruse să-l irite la culme. 

Ce putea să înțeleagă din toate astea? Şi de ce o 
sărutase din nou? Şi de ce păruse acel al doilea sărut atât de 
furios, dar totodată atât de disperat? Şi de ce o întrebase el 
„Nu ai de gând să spui nimic?” El fusese cel care o sărutase 
pe ea. Şi, în sfârşit, şi ceea ce conta cel mai mult, de ce naiba 
nu o urma acum... 

Ajunse la capătul scărilor şi se împiedică în tivul 
rochiei oribile. Frustrată, smuci de fuste, însă gestul deranjă 
perdeaua din catifea pe care o purta în jurul umerilor. 
Aceasta îi căzu grămadă pe talie, trăgând cu ea decolteul larg 
şi dezgolindu-i umerii înainte de a se agăța în jurul şoldurilor 
ei ca un uriaş şarpe boa. Cecily încremeni temându-se că cea 


mai mică mişcare ar fi putut s-o lase complet goală în partea 
de sus a corpului. 

Lacrimile îi inundară ochii. Ce se alesese de ea? Arăta 
ca o ţigancă bătrână şi prăfuită şi mirosea ca un câine 
plouat. Nici nu era de mirare că o lăsase să plece. Probabil ar 
fi trebuit să se bucure că nu-i dăduse un şut în dos. 

— Lady Cecily? o strigă o voce ezitantă de femeie. 

„O, nu!” Ultimul lucru pe care şi-l dorea era să aibă 
martori la nefericirea ei. Trăgându-şi nasul cu toată forța, şi-l 
şterse delicat, încercând să-şi vină în fire înainte de a se 
întoarce. Catriona Burns venea spre ea, cu o atitudine 
prudentă şi o expresie pe care se străduia s-o păstreze 
neutră. Ei îi venea bine rochia. O lacrimă se scurse din ochii 
lui Cecily şi îi alunecă pe obraz. 

— Bună, domnişoară Burns, spuse ea, ştiind că vocea 
îi suna spartă şi falsă. Te-ai trezit devreme dimineaţa asta. Îşi 
feri privirea, încercând să-şi recapete calmul, dar lacrimile nu 
făcură decât să se reverse şi mai abundent. Le ignoră cât de 
bine putea. Se pare că ni se arată o zi minunată, nu crezi? 

— Minunată, consimți Catriona, venind lângă ea. Fără 
cea mai vagă intenție de a-şi cere voie, prinse capătul 
desfăcut al materialului catifelat şi-l înfăşură din nou peste 
umerii goi ai lui Cecily, uimind-o prin acel gest neaşteptat de 
bunătate. Cred că nu prea o să mai vedem zăpadă în curând, 
spuse ea calmă, ca şi cum să ajute o tânără înlăcrimată să-şi 
salveze pudoarea era ceva ce făcea în fiecare zi. Cea care a 
căzut deja nu va rezista prea mult. Nu rezistă niciodată. 
Presupun că în câteva zile se va topi în cea mai mare parte. 
Termină de înnourat perdeaua şi se dădu înapoi, privindu-şi 
opera cu un ochi critic. Uite. Cum e acum? 

Cecily cobori privirea spre rochia ei spălăcită, cu 
broderia hidoasă şi trandafirii ofiliți, şi spre perdeaua 
zdrențuită de catifea îndesată din nou în corset. 

— Îngrozitor, gemu ea. Absolut îngrozitor, apoi îşi lipi 
mâna peste gură, zgâindu-se consternată la Catriona, căci 
nu intenționase nicio clipă să pară nerecunoscătoare, atâta 


că... 

— Aşa e, recunoscu aceasta, cu privirea ațintită asupra 
rochiei. Absolut şi indescriptibil de oribilă. Catriona ridică 
capul şi ceva din expresia ei exagerat de mohorâtă o făcu pe 
Cecily să surâdă, apoi să rânjească, după care începură 
amândouă să hohotească asemenea unor nebune. Acum o să 
bem o ceaşcă de ceai şi-o să ne delectăm cu biscuiții doamnei 
McVittie, o informă Catriona când se liniştiră. Îşi trecu brațul 
pe sub cel al lui Cecily, trăgând-o în camera în care se 
pregătea micul dejun. După aceea poţi să îmi spui toată 
povestea. 

Ceea ce tânăra aristocrată şi făcu. 

Peste vreo oră, Cecily ieşi din dormitorul noii sale 
prietene simțindu-se mult mai bine, deopotrivă fizic şi 
emoțional. Catriona Burns, care avea să devină în curând 
ducesă de Bretton - şi o ducesă mai drăguță mai greu ar fi 
putut cineva să-şi închipuie — găsise teancuri întregi de haine 
băiețeşti în cufărul adus în camera ei, inclusiv o uniformă de 
paj. şi insistase ca Cecily să le probeze. Lăsând deoparte 
buna purtare, Cecily le încercase şi descoperise cu satisfacție 
că ea şi pajul aveau aproximativ aceeaşi mărime şi aceleaşi 
forme - cu excepţia unei uşoare stânjeneli în dreptul 
bustului şi al şoldurilor, Aşteptând cu nerăbdare să ia în 
sfârşit o gură de aer proaspăt după ce stătuse închisă în 
castel atâta timp, Cecily îşi terminase toaleta punându-şi pe 
cap o şapcă tricotată pe care o găsise în cufăr. 

Îmbărbătată de Catriona şi de propria ei euforie 
provocată de travestiul scandalos pe care-l acceptase, Cecily 
porni la luptă, hotărâtă să-l găsească pe viitorul ei iubit şi să- 
şi reia tentativele de seducţie. Singura problemă era că nu 
ştia unde s-ar fi putut afla şi nu putea nicidecum să întrebe 
unde era dormitorul lui. Oricât de curajoasă ar fi devenit în 
aceste ultime zile, existau câteva limite pe care nu era 
dispusă să le încalce. Aceasta era una dintre ele. 

Şi chiar devenise mai îndrăzneață, reflectă ea, 
străbătând coridorul, întredeschizând uşi şi aruncând câte o 


privire discretă dincolo de ele. Câţi dintre cei care o 
cunoşteau şi-ar fi imaginat vreodată că ar fi putut fi atât de 
curajoasă, angajându-se într-un schimb de replici spirituale 
cu un crai, plănuind să-l seducă pe fustangiul respectiv şi 
deghizându-se în haine de bărbat în acest scop? Nimeni. 

De fapt, găsindu-se pentru prima dată în afara micului 
cerc familial, se simțea ea însăşi şi îi era bine în pielea ei. Un 
fior o străbătu. Cum ar fi fost dacă nu ar fi venit niciodată în 
Scoţia, dacă l-ar fi acceptat pe unul dintre acei bărbați 
vrednici care îi făcuseră curte? Cum ar fi fost dacă n-ar fi fost 
răpită şi nu l-ar fi întâlnit niciodată pe Robert Parles, viconte 
de Rocheforte? 

Şi-ar fi petrecut tot restul vieţii trăind viaţa altcuiva, 
cunoscând emoţiile doar de la distanţă, vagi şi indistincte, 
asemenea durerii provocate de lovirea unei răni bine strânse 
în bandaj. N-ar fi suferit, nu tocmai, dar nici n-ar fi fost vie 
cu adevărat, trebuind să suporte în permanență un strat 
bont de convenții şi aşteptări între el şi inima ei. 

Fiorul deveni mai profund şi mai rece. Dar dacă Robin 
o refuza? Dacă nu voia să o ia de soție? Ce s-ar fi întâmplat 
atunci? Ar fi putut să se mulțumească apoi cu mai puţin? Ar 
fi putut să încheie o căsătorie de convenienţă şi să spere că, 
în cele din urmă să se înfiripe dragostea în sânul acelei 
uniuni? Avea să opteze pentru celibat, păstrând amintirea 
celor câteva minute foarte intense şi foarte rare, în loc de 
promisiunea unei familii? 

Rări pasul, iar entuziasmul ei de mai devreme păli. 
Avea nevoie să-şi limpezească mintea. 

Se încruntă şi privi în jur. Cufundată în gânduri o 
luase spre partea din spate a castelului, lângă bucătării, şi se 
afla acum în dreptul unei ferestre înguste ce dădea spre o 
curte înzăpezită la capătul căreia se aflau grajdurile. Lângă 
fereastră se afla o uşă scundă ce ducea afară. 

Ridică zăvorul şi o deschise, trezindu-se în dreptul unui 
şir de trepte ce coborau spre un strat gros de zăpadă. 
Deasupra capului, soarele de dimineață pulsa pe un cer 


azuriu, făcând ca întinderea de alb pur să scânteieze ca o 
lumină. Mirosul înțepător de brad îi ajunse la nări, iar aerul 
răsuna de cântecul păsărilor. 

Cum stătea acolo, văzu uşa grajdului deschizându-se, 
de după ea apăru un cuplu, un bărbat înalt şi blond cu 
brațul încolăcit protector în jurul unei femei cu părul roşcat. 
Tresărind, Cecily îi recunoscu pe lordul Oakley şi pe Fiona 
Chisholm, al cărei păr i se revărsa peste umeri şi al cărei râs 
răsună cristalin în aer când ridică privirea spre el cu o 
expresie şăgalnică. Chiar şi de la distanța la care se găsea, 
Cecily reuşi să distingă tandrețea cu care îi răspunse 
bărbatul. 

Nu exista absolut nicio şansă de a înțelege greşit acea 
imagine. Sângele îi năvăli în obraji. Ceea ce o tulbura cel mai 
tare era că nu se simțea de fapt şocată... se simțea 
invidioasă. 

Dădu să se întoarcă, ruşinându-se că le încălcase fără 
să vrea, intimitatea, însă Oakley o observă şi ridică o mână în 
semn de salut. Fără a-i spune un cuvânt Fionei, se aplecă şi 
o ridică în brațe. Ea ţipă uşor, dar contele începuse deja să-şi 
croiască drum prin zăpada ce-i ajungea până la coapse, 
înaintând spre locul unde se afla Cecily. 

O clipă mai târziu se opri la celălalt capăt al treptelor 
pe care stătea ea, fără a se arăta dornic să-şi lase iubita jos. 

— Lady Cecily! exclamă el cu un zâmbet larg cum nu-şi 
închipuise vreodată că ar putea să vadă pe chipul contelui. 

— Lord Oakley. 

Înclină capul, aşteptând ca el s-o mustre pentru ţinuta 
ei. Dar îşi dădu seama imediat că acestuia nu-i păsa defel, 
sau poate că nici măcar n-o remarcase. 

— Bună dimineața, Lady Cecily, spuse Fiona, cu un 
zâmbet aproape la fel de larg ca cel al lui Oakley. Apoi se 
întoarse, încruntându-se cu o expresie deloc convingătoare 
spre bărbatul care o ţinea. Lord Oakley, eşti bun să mă laşi 
jos? 

— Lady Cecily, rosti contele, aşezând-o pe Fiona cu 


doar o treaptă mai jos de cea pe care stătea ea. Aş dori să fii 
prima care află că domnişoara Fiona Chisholm mi-a acordat 
onoarea de a accepta să-mi devină mireasă. 

Ridică mâna Fionei şi o întoarse, aplecându-se pentru a 
depune un sărut pe interiorul încheieturii. 

O roşeață intensă inundă fața Fionei, iar Cecily 
surprinse privirea arzătoare pe care o cobori spre creştetul 
auriu al lui Oakley. 

Graţie unei alchimii bizare a inimilor, Oakley simți că 
logodnica lui îl scruta, căci ridică şi el ochii. Privirile le 
rămaseră înlănțuite pentru o clipă, apoi ea se apleci doar o 
idee spre el. Oakley încă mai era îngropat în zăpadă până la 
coapse, dar o smulse de pe treaptă într-o îmbrăţişare violentă 
şi.. 

„O, vai!” Neştiind prea bine ce să facă, Cecily îşi drese 
vocea. Nimeni nu o băgă în seamă. Şi-o drese din nou. Mai 
tare. De data aceasta Oakley ridică privirea cu o expresie 
iritată: 

— Dacă ţi-e frig, Lady Cecily, îmi dai voie să-ți sugerez 
să te retragi în camera de zi? 

— Byron, murmură Fiona, mărturisesc că mi-e puţin 
cam rece. 

Nu fu nevoie de mai mult ca Byron s-o tragă strâns 
lângă el, urcând-o în braţe scările. Fiona abia apucă să-i 
arunce lui Cecily o privire de scuze, înainte să dispară 
amândoi. 

Uluită de această turnură a evenimentelor, Cecily porni 
pe cărarea îngustă formată pe lângă zidurile castelului, acolo 
unde zăpada fusese spulberată în troiene înalte, alcătuind un 
mic coridor. Aparent, castelul era un adevărat cuibuşor de 
nebunii. Catriona şi Bretton, Oakley şi Fiona; ba îl văzuse 
chiar şi pe Ferguson cedând unui impuls romantic şi 
sărutând-o pe Marilla Chisholm în timpul jocului lor de-a v- 
ați ascunselea. 

Singurul care nu era afectat de toată această atmosferă 
era însuşi faimosul crai, Robin, deşi trebuia să admită că nici 


el nu rămăsese cu totul imun la magia ce plutea peste 
Finovair. O sărutase, totuşi. Într-adevăr, o sărutase cât se 
poate de pasional. Atâta că nu manifesta nicio intenţie de a o 
răpi şi a o duce în grajduri, sau de a o lua pe sus în brațele 
lui, sau... sau de a se căsători cu ea. 

Se opri brusc, enervată, şi în acel moment observă o 
siluetă ocolind castelul în direcția grajdurilor. Făcu ochii 
mari. Era Robin. Acesta aruncă o scurtă privire înspre ea, 
dar nu se opri. Aparent o confundase cu vreun biet băiat de 
la grajduri pe care unchiul său îl costumase în veşminte de 
epocă pentru a-şi impresiona oaspeţii. 

Privirea ei îi urmări paşii, haina de iarnă ce i se legăna 
de pe umerii laţi, cizmele ce înaintau hotărât prin zăpadă, 
mâna înmănuşată ce ținea strâns cureaua de piele a sacului 
de călătorie pe care şi-l trecuse peste umăr... Dumnezeule, se 
pregătea să plece! 

Nu putea pleca. Cum ar fi putut să-l convingă de 
necesitatea căsătoriei dacă el era altundeva? Trebuia să-l 
oprească. Dar până ar fi străbătut toată acea întindere de 
omăt - care probabil îi venea până la talie — el ar fi ieşit de 
mult pe cealaltă uşă a grajdului. lar dacă îl striga, era posibil 
să n-o audă sau, mai rău, s-o audă şi să o ignore. 

Înnebunită, privi în jurul ei, când îi veni o idee. Cu o 
expresie de hotărâre întipărită pe chip, strânse două mâini 
zdravene de zăpadă grea şi umedă şi formă un bulgăre bine 
închegat, ignorând frigul muşcător ce îi rănea mâinile. Cum 
participase la sute de bătăi cu zăpada cu frații ei mai mici, 
ambii excelenți trăgători, lucră repede, dar cu atenţie, căci 
un bulgăre insuficient de compact, cu o formă incorectă nu 
putea fi lansat cu precizie. 

Într-un sfârşit, fu mulţumită. Robin aproape ajunsese 
la uşa grajdului, aşa că avea o singură şansă să-l oprească. 

Înălțând o rugăciune scurtă, făcu un pas în față, îşi 
arcui brațul şi dădu drumul bulgărelui. 

Acesta păru să zboare exact la ţintă, în mijlocul 
spatelui lui Robin. Atâta că... atâta că, în loc de spate, îl izbi 


pe Robin în ceafă şi, cu o bufnitură răsunătoare, se sparse. 

Preţ de o clipă, vicontele păru să încremenească, 
rămânând cu un picior în aer. Apoi, ca şi cum timpul s-ar fi 
derulat cu încetinitorul, sacul de călătorie îi alunecă de pe 
umăr, genunchii i se înmuiară şi căzu cu fața în jos în 
zăpadă, dispărând de sub privirile lui Cecily. 

Ea se puse în mişcare încă înainte ca Robin să ajungă 
la pământ. Se aruncă printre troienele înalte de zăpadă dând 
haotic din braţe, convinsă că tocmai îl omorâse pe singurul 
bărbat pe care avea să-l iubească vreodată. 

Cecily înaintă cu greu prin curtea înecată în omăt, 
reuşind în cele din urmă să ajungă la Robin. Acesta zăcea 
nemişcat, cu fața în jos, cu un braț întins şi cu celălalt 
strâns sub obraz. Genele lui negre ca funinginea i se 
întindeau ca un covor pe pomețţi. Nici urmă de răsuflare nu 
clintea zăpada de lângă buzele lui. 

Tânăra femeie strigă, luptându-se să străbată ultimii 
câțiva metri până la el, şi tocmai voia să se lase în genunchi 
când o mână se întinse brusc, o prinse de picior şi o trase la 
pământ. Ateriză pe burtă cu un vâjâit, ceva aflat sub zăpadă 
lovind-o drept în diafragmă, tăindu-i respirația şi amețind-o. 

— Ha! Mică odraslă a satanei! strigă Robin triumfător, 
trăgând-o spre el de gleznă. Câteva palme peste fund o să-ți 
aducă aminte care e pedeapsa pentru astfel de glume. Pentru 
numele lui Dumnezeu, nu te mai zbate şi acceptă-ţi soarta ca 
un bărbat! 

Cecily reuşi să scoată un sunet gâtuit de protest. 
Căciula moale pe care şi-o pusese pe cap alunecase 
acoperindu-i fața, astfel încât nu-l putea vedea pe Robin. Şi 
nici el nu-i putea vedea chipul. 

— Bine atunci, nătărăule, bombăni Robin, părând 


dezgustat. N-am să ridic mâna asupra ta. De data asta. 

Îi eliberă glezna, prinzând-o în schimb de cureaua din 
jurul taliei. Îl simţi mişcându-se şi îşi dădu seama cu groază 
că venise să se aşeze călare pe coapsele ei. Nereuşind încă să 
articuleze cuvinte coerente, Cecily reîncepu să se zbată şi mai 
tare. Dintr-o singură mişcare rapidă, Robin o apucă de 
încheieturi, răsturnând-o pe spate şi țintuindu-i mâinile de o 
parte şi de cealaltă a capului. 

— Acum hai să-ți vedem mutra, băiete! 

Prinzându-i strâns încheieturile deasupra capului cu o 
singură mână, îi dădu la o parte căciula. Părul i se agăță în 
lâna tricotată şi i se desfăcu din strânsoare, căzându-i liber 
în jurul capului. 

Robin se holbă la ea uluit. 

— Sfântă Fecioară! Ce cauţi aici? 

— Trebuia să te opresc! izbucni ea. Te pregăteai să 
pleci. Te pregăteai... te pregăteai să pleci. 

— Ei bine, da, recunoscu el, lăsându-şi privirea să-i 
alunece pe faţa ei. 

Părea să fi uitat că o ţinea prizonieră; mâinile lui îi 
apăsau în continuare încheieturile în zăpadă, coapsele lui 
erau strânse în jurul şoldurilor ei. 

— De ce? strigă ea. 

— Pare cea mai înțeleaptă decizie. Tatălui tău nu-i va 
plăcea deloc să mă vadă aici. Astfel, nu mă va vedea. 

Dintr-un motiv pe care nu-l înțelegea, logica 
răspunsului o înfurie. Se cambră, încercând să-l răstoarne, 
iar când făcu acest lucru, îşi împinse părțile femeieşti direct 
în pubisul lui. Simți de îndată dovada virilității lui. O dovadă 
foarte tare şi evidentă. 

Robin inspiră şuierat, însă Cecily aproape că nu-l auzi. 
Acel contact de câteva clipe stârnise un vârtej de senzații în 
locul unde i se uneau coapsele, o durere pe care o resimțea 
ca pe o plăcere intensă, un gâdilat ce aducea a zvâcnire... 

Înjurând în barbă, Robin se dădu jos de pe ea, 
ridicându-se în picioare dintr-o singură mişcare fluidă, după 


care o ajută să se ridice la rândul ei. De-abia atunci îi 
observă ținuta. Ochii i se îngustară, iar pe chip îi apăru o 
expresie tensionată. 

— Unde ai dat de hainele alea? vru el să ştie. 

— Catriona Burns le-a găsit. 

— Şi ţi le-a dat ţie? Să le porți? întrebă el, nevenindu-i 
să creadă. 

— Da, spuse ea sfidătoare. Sunt ceva mai confortabile 
şi cu mult mai călduroase decât ceea ce purtam înainte Şi 
reuşesc să mă îmbrace cuviincios! 

— Ba nu, scrâşni el. Porți haine de băiat. Jacheta ţi-e 
prea strâmtă peste... Când privirea îi căzu asupra sânilor ei, 
păru să uite ce voia să spună, mulțumindu-se să încheie: 
Hainele astea sunt prea strâmte. 

— Exact, replică ea. Croiala masculină nu poate fi 
socotită defel provocatoare. 

— Te asigur că nu există nimic masculin în silueta ta, 
rosti el sumbru. Pantalonii ăia îţi vin pe picior ca o doua 
piele, de la pulpă la genunchi la... De data aceasta privirea 
lui întunecată alunecă spre locul unde materialul se întindea 
peste triunghiul dintre coapsele ei, iar acea privire reuşi la fel 
de bine ca o atingere să-i deştepte violent germenele fierbinte 
al dorinței. Îşi întoarse capul, fixându-şi ochii asupra 
peretelui de la grajd. Ce nu e în regulă cu femeia aceea? 
mormăi el furios. 

— Care femeie? întrebă Cecily, cu mâinile în şolduri. 

— Catriona Burns. Credeam că o duce mai mult capul. 
Încearcă să te compromită? 

— Să mă compromită? repetă ea, nevenindu-i să creadă 
urechilor. 

— Da, spuse el, lăsându-şi din nou privirea să alunece 
spre fața ei. Nu poți să apari în public aşa... cu asta... 
Flutură o mână spre hainele ei. 

— Nu suntem nicidecum în public şi da, pot şi am s-o 
fac, îl asigură Cecily, cu mânia înteţită la auzul tonului pe 
care i se adresase. 


Se purtase întotdeauna în conformitate cu standardele 
acceptate, oferise întotdeauna replicile convenționale, se 
lăsase ghidată de aşteptările şi regulile societăţii. Dar în toți 
aceşti ani în inima ei dormise, probabil o ştrengăriță ce 
aşteptase bărbatul potrivit care s-o scoată din ascunzătoare: 
un bărbat care nu accepta tot ceea ce impunea societatea, 
care recunoştea valoarea unei persoane înainte să-i afle 
averea, care nu stătea să judece, ci mai degrabă să râdă. 

Robin era bărbatul respectiv - chiar dacă în acel 
moment reuşea să-l imite destul de bine pe vărul lui, Oakley. 
Sau cel puțin pe Oakley aşa cum fusese acesta înainte de a o 
cunoaşte pe Fiona. 

— Ba nu, se răsti el, şi spunând acestea o ridică, o 
aruncă peste umărul lui şi porni înapoi spre castel. 

Era insuportabil! Oakley o ţinuse pe Fiona în brațe, 
lipită de pieptul lui, ca şi cum ar fi fost cel mai de preț lucru 
văzut vreodată, în vreme ce Robin se purta cu ea de parcă ar 
fi fost un sac de făină. 

— Acesta nu e nicidecum un comportament cuviincios, 
dacă asta urmăreşti, îi strigă ea, cu părul lung legănându-se 
ca un pendul peste spatele lui lat. 

— Te las pe tine să urmăreşti, Cecily. Nu-mi prea dai de 
ales. 

— Oricum nu-ți dau de ales, doar dacă nu cumva 
intenționezi să mă dezbraci şi să mă îmbraci tu în altceva! 

Probabil nu ar fi trebuit să spună asta. Simţi umerii 
masivi de sub ea tensionându-se, iar brațul musculos 
înfăşurat în jurul coapselor ei o strânse ceva mai tare. 

— Dumnezeu să mă aibă în pază, murmură el, 
adăugând ceva ce tânăra femeie nu mai reuşi să distingă. 

— Poftim? 

— Nimic. 

— Nu poţi să pleci, spuse Cecily, zvârcolindu-se în 
încercarea de a se elibera. 

— Poftim? Brațul lui o strânse cu şi mai multă vigoare. 

— Nu poţi să pleci de la Finovair. Nu poţi să fugi pur şi 


simplu! ţipă ea, exasperarea răsunându-i clar în voce. 

— Nu fug. Ţi-am explicat deja... 

— Dacă pleci, toată lumea va crede că fugi de ceva, iar 
dacă fugi de ceva, toată lumea va presupune că există un 
motiv, şi îşi vor închipui cel mai grav motiv posibil. 

Îşi sprijini palmele pe spatele lui lat şi se ridică putin, 
străduindu-se să-i vadă fața, însă nu zări decât o bărbie 
foarte hotărâtă din profil. 

— Dumnezeule, gemu el. 

— Ar fi mult mai bine dacă ai rămâne şi ai face ca 
lucrurile să apară într-o lumină pozitivă, nu înţelegi? spuse 
Cecily, sperând că disperarea nu-i răzbătea şi în voce. 

— Dacă ar fi atât de simplu... 

— Nu eşti de acord? insistă ea. 

— Ba da! recunoscu vicontele, părând să-şi smulgă 
cuvintele din piept. Da. Admit că ai dreptate. 

— Deci nu vei pleca? spuse ea, reuşind să se elibereze 
şi lăsându-se să alunece de pe el. 

Simţise fiecare centimetru din acel drum... sânii ei 
apăsați pe umerii lui, apoi pe spate: atâta duritate în el şi 
atâta moliciune în ea. 

— Nu de îndată, spuse el gâtuit, încercând să se poarte 
ca şi cum n-ar fi observat acelaşi lucru. 

— Deloc, zise Cecily, cu un fior de exaltare. 

— Am să plec cât de curând posibil, anunţă Robin, însă 
focul din ochii lui îi dezminți promisiunea. 

Robin intră în bibliotecă şi se opri brusc. Cecily stătea 
în picioare în fața şemineului, silueta ei desenându-se pe 
fundalul focului ce ardea vesel. Încă mai purta acei 
nenorociți de pantaloni băiețeşti, dar se dezbrăcase de 
jachetă, dând la iveală cămaşa fină şi largă de dedesubt. 


Cum strălucirea flăcărilor o lumina din față, i se vedeau uşor 
toate rotunjimile prin materialul subțire. 

Şi avea rotunjimi. 

Efectul era năucitor. Micuța ei cutie toracică se îngusta 
în dreptul taliei subţiri înainte de a se lăți din nou, treptat, 
pe curbura dulce a şoldurilor. lar când se aplecă să 
scormonească în foc, îi văzu sânii tremurând delicios în 
maniera savuroasă în care materialul pantalonilor se 
întindea peste fesele ei bine proporționate. 

Chiar dacă era viitoare ducesă, Catriona Burns ar fi 
trebuit  mustrată aspru fiindcă  încurajase această 
nesocotință a lui Cecily ce ar fi pus la grea încercare 
stăpânirea de sine a oricărui bărbat. 

— Hamish mi-a spus că vrei să mă vezi, anunță el 
posomorât. lată-mă. 

Cecily se întoarse şi ochii i se luminară când îl văzu. De 
ce era atât de fericită? Fiindcă, îşi dădu el seama, îl plăcea. 
Nu-i plăceau doar săruturile lui... îl plăcea pe el. Ceva tare şi 
dureros i se opri ca un nod în piept. 

— Mulţumesc, spuse ea, ocolind canapeaua veche şi 
deformată pentru a veni spre el. Voiam să mă asigur că eşti 
bine. Sper că ştii că nu am vrut să te nimeresc în cap. 

— Bineînţeles că nu. N-ai de ce să-ți chinui conştiinţa. 
Byron spunea mereu că am cel mai tare cap din Anglia. Voi fi 
bine. 

Cecily avea un zâmbet superb, poznaş şi spontan, iar în 
scurt timp el nu avea să-l mai poată vedea. Zvonurile cum că 
ar fi fost anostă, fără viață, şi alte comentarii şi mai 
răutăcioase se dovediseră cu toate false. Nu se potrivea 
nicidecum cu reputaţia ei şi nu mai avea decât puţin timp la 
dispoziție ca să se bucure de compania femeii neaşteptate pe 
care o descoperise în ea. 

Unul dintre oamenii lui Taran se întorsese la amiază cu 
vestea că zăpada se topea rapid, iar trecătorile aveau să se 
deblocheze, cel mai probabil, până în ziua următoare. Fără 
îndoială că oamenii lui Maycott se ocupau deja de asta. Tatăl 


ei avea să sosească, iar Robin avea să îşi joace rolul pe care i- 
l atribuise ea. 

Avea să se străduiască să pară exasperat şi indiferent. 
Poate avea să facă un efort de a-l împiedica pe Maycott să-l 
spânzure pe Taran - deşi în acel moment nu era sigur dacă 
voia să reuşească —, apoi urma să plece. Poate că avea s-o 
vadă întâmplător prin Londra, într-o bună zi la braţul soțului 
ei. 

Cecily se opri în fața lui, iar zâmbetul îi dispăru de pe 
chip. 

— Încă mai eşti furios. Nu, nu are rost să negi. O văd 
pe chipul tău. „Te înşeli, fată dragă. Aia e nelinişte nu furie”, 
îşi zise el. Presupun că asta şi merit, urmă ea tristă. 

— Nu sunt furios. Pe cuvântul meu. Sunt pur şi simplu 
— încercă să găsească o scuză pentru expresia lui întunecată 
- mâhnit că nu mi-ai ascultat sfatul de a te schimba în alte 
haine. 

— Spui asta fiindcă ţii la reputaţia mea? întrebă ea. 
Apoi adăugă, cu un zâmbet atât de plin de speranţă încât îi 
frânse inima. Sau fiindcă ţii la mine? 

Să ţină la ea. Un termen călduț pentru ceea ce simțea 
el. Dar de ce să facă situația şi mai dificilă, în special pentru 
Cecily? 

— Nu vreau să ai de suferit doar fiindcă ai încercat şi te 
îmbraci călduros. 

— Am să mă schimb de îndată ce suntem anunțați că 
se apropie o trăsură. Dar deocamdată, ce rău poate fi în 
asta? 

— Foarte mare. N-ai vrea să se răspândească vorba 
prin Londra că, pe lângă faptul că ai fost închisă timp de 
patru zile cu bărbați din afara familiei şi fără o damă de 
companie adecvată, ai mai şi defilat prin castel într-o pereche 
de pantaloni strâmți. 

Cecily îşi muşcă buza, iar el avu impresia clară că o 
făcuse pentru a nu izbucni în râs. Nu că n-ar fi înțeles-o. Era 
absurd, dar, tunete şi fulgere, chiar se transformase în 


Byron! 

— Şi cine dintre cei de aici ar descrie o asemenea 
scenă? întrebă ea. Catriona Burns e ocupată cu ducele şi cu 
nunta ce se apropie, la fel şi Fiona cu nunta ei cu Oakley. Şi 
nu cred că Bretton sau Oakley ar fi genul de gentleman care 
să-şi irosească timpul discutând despre hainele unei lady. 

— Poftim? 

— Nu cred că vărul tău sau Bretton... 

— Nu, bineînțeles că nu. Dar ce spuneai despre 
domnişoara Chisholm şi nunta ce se apropie? 

— E adevărat. Mi-au spus-o chiar ei — sau, mai exact, 
Oakley s-a lăudat cu asta - în fața grajdurilor, azi-dimineață, 
înainte să apari tu. Robin îşi simți capul învârtindu-i-se. 
Cecily îi observă probabil confuzia, căci repetă, accentuând 
cuvintele: Lordul Oakley i-a cerut mâna domnişoarei Fiona 
Chisholm, iar ea a acceptat să-i devină soție. Râse cristalin, 
străbătând scurta distanță care-i despărțea. Se pare că 
planul nebunesc al unchiului tău s-a bucurat de un succes 
neaşteptat. Se opri şi îşi dădu uşor capul pe spate pentru a-l 
privi direct în ochi. Mai puțin în cazul tău, desigur. Şi, dacă 
îmi amintesc bine, tu erai ținta întregului complot. Ce ironie 
a sorții! 

— Într-adevăr. 

— Probabil te simți puţin lăsat pe dinafară, îl tachină 
ea. 

— Nu sunt singurul care nu a căzut victimă 
complotului. Marilla Chisholm a scăpat şi ea cu inima 
neatinsă, 

Buzele lui Cecily se strânseră, iar expresia îi deveni 
arogantă. Aparent, nu o plăcea pe Marilla. 

— Da, spuse ea, deşi nu cred că asta îi dă vreun motiv 
de bucurie. Dar dacă tot îi feliciți pe cei care au reuşit să stea 
departe de săgeata lui Cupidon, cu siguranţă trebuie să mă 
adaugi şi pe mine pe listă. Rămân şi eu nelogodită. 

— Asta doar pentru moment, spuse el şi, înainte să 
apuce să reflecteze, adăugă: Te-ai mai gândit la alegerea ta? 


Cecily îl privi cu o expresie indescifrabilă. 

— Viconte de Rocheforte, se întâmplă cumva să-mi oferi 
sfatul? Să mi-l oferi sincer? 

— Dumnezeule bun, nu, exclamă el uluit. Bineînţeles 
că nu. Nu aş îndrăzni niciodată. 

Cecily îşi puse o mână pe pieptul lui, într-un gest 
inconştient de rugăminte. Robin îi simți atingerea fiecărui 
deget. 

— Mi-aş fi dorit să o faci. Singurii mei sfătuitori sunt 
surorile mele... 

— Am convingerea că ele sunt mult mai potrivite să te 
îndrume decât mine. În plus, ele îți cunosc cele mai intime 
sentimente. 

— La fel ai putea şi tu să le cunoşti, murmură ea cu o 
voce gravă şi răguşită. 

Inima lui bubuia sub palma ei, şi Robin fu cuprins de 
impulsul de a o prinde în braţe şi de a o săruta cu mult mai 
multă pasiune decât o făcuse pe coridorul înghețat de la etaj. 

Dar nu se clinti. Nu spuse nimic, şi după câteva clipe, 
Cecily oftă, lăsându-şi mâna să-i cadă de pe piept. 

— În ceea ce priveşte valoarea lor ca sfătuitori, sunt 
două fete prostuțe, înnebunite după croiul jachetei unui 
gentleman sau felul în care stă în şa. Cea mai mică dintre ele 
s-a îndrăgostit de tânărul ei curtezan fiindcă renunțase la 
perucă şi îşi purta părul tuns scurt. Robin nu se putu abţină 
să nu râdă, iar ea rânji, apropiindu-se şi mai mult de el. Tu, 
pe de altă parte, cu reputaţia ta de călău de inimi, ai putea 
să-mi împărtăşeşti cunoştinţe neprețuite: cum să-mi dau 
seama dacă un gentleman îmi va fi fidel şi îmi va păzi 
reputaţia, dacă îmi va deveni partener de joacă, sfătuitor şi 
amant tandru. 

El ar fi fost toate acestea. Dar cum ar fi putut să-i 
spună aşa ceva? Întreg trecutul lui nega o asemenea 
pretenţie. Şi chiar dacă ar fi fost astfel, cum ar fi putut să-l 
convingă pe tatăl ei? 

„Lord  Maycott, e adevărat că m-am culcat cu 


nenumărate femei, dar niciuna dintre ele nu era fecioară şi 
niciuna nu locuia cu soțul său când m-am strecurat în 
aşternuturile ei. Totul cât se poate de respectabil, nu credeți? 
Şi da, titlul mi-a fost dat înapoi de către un regim care ar 
putea la fel de bine să mi-l retragă în orice clipă. Totuşi, e un 
titlu, nu? Şi nu, nu am nicio avere propriu-zisă, dar, din 
fericire, voi moşteni acest castel splendid şi am câţiva acri de 
pământ bolovănos lângă Bordeaux care, peste vreo zece ani, 
îmi vor aduce suficient profit cât să-mi cumpăr o cabrioletă 
mică. Dar între timp îndrăznesc să afirm că ne va ajunge 
zestrea fiicei dumneavoastră - nu că mi-ar păsa de 
moştenirea ei. Oare cum v-aţi putea imagina altceva?” 

Ar fi trebuit să râdă la acest gând. Ar fi trebuit; dar nu 
ar fi putut, nici dacă ar fi depins viața lui de asta. 

— Robin? Cecily nu avea habar ce îi cerea. Îşi dădu la o 
parte părul de pe frunte, privind oriunde, numai nu spre ea. 
Mă înşel, Robin, când cred că există simpatie între noi? Că, 
deşi ne cunoaştem de atât de puţin timp, am recunoscut 
unul în celălalt un prieten? Vicontele nu putu să reziste 
tonului ei rugător şi cobori privirea, fiind prins de îndată în 
adâncurile sumbre ale ochilor ei, în expresia ei serioasă. 
Dacă mă înşel, te rog, corectează-mă acum. N-am să mă simt 
jignită, spuse ea. Dar fii te rog sincer cu mine, adăugă, 
întinzându-i mâna. 

Cum ar fi putut s-o refuze? Îi cuprinse încet mâna într- 
a lui. 

— Mi-ai cerut sfatul, aşa că ţi-l dau. Alege-l pe acel 
gentleman pe care îl agreează cel mai mult tatăl tău, un 
bărbat capabil să-i câştige respectul şi căruia să i te poată 
încredința, pe viitor, cu inima uşoară. 

Lumina focului dansă pe părul ei, făcându-l să 
lucească precum mahonul lustruit. 

— Tatăl meu îşi doreşte să fiu fericită. Ar accepta orice 
bărbat pe care l-aş iubi. 

Robin râse scurt, fără umor: 

— N-aş pune rămăşag pe o asemenea idee. 


O trăgea blând, dar inexorabil, spre el, pe măsură ce 
vorbea, ca şi cum corpul lui ar fi avut o voinţă separată de 
cea a minţii. Cecily nu păru nicidecum să se împotrivească. 
Pe de altă parte, după cum spusese chiar ea, Robin se 
pricepea la astfel de lucruri. 

Din proprie inițiativă, degetele lui îi trasară o linie 
verticală pe valea blândă a şirei spinării, urcând spre ceafă şi 
oprindu-se sub nodul greu de păr, îndepărtând agrafele care- 
l ţineau. Pletele ei astfel eliberate i se revărsară peste dosul 
palmelor, reci ca mătasea şi la fel de fine. Un parfum de 
lavandă şi săpun, incredibil de erotic, se ridică din părul ei 
desfăcut. Fără a se gândi, Robin se aplecă în față pentru a-i 
inhala parfumul. 

Cecily îl privi serioasă, materialul delicat al bluzei 
înfiorându-se cu fiecare respiraţie a ei. Îşi umezi buzele cu 
vârful limbii, iar privirea lui se repezi asupra lor ca un hoţ 
asupra unor bijuterii. Se imagină gustând-o din nou, 
explorând adâncimea dulce a gurii ei. 

— Ar accepta decizia mea, şopti tânăra femeie într-un 
târziu. 

Buzele lui se curbară într-un zâmbet uşor, distras de 
frumuseţea ei. 

— Doar dacă ar fi decizia corectă. Ia pe cineva ca mine, 
de exemplu. 

— Ce-i cu tine? întrebă ea, trupul încremenindu-i 
aproape complet. 

— Cum ar fi dacă cineva de teapa mea s-ar duce la 
tatăl tău şi ţi-ar cere mâna? Privirea ei o căuta pe a lui, dar el 
abia dacă observă, mângâind-o uşor ca fulgul pe linia 
bărbiei. Incapabil să se oprească, merse mai departe, 
desenând cu degetul mare curba plină a buzei ei. Cecily se 
înfioră. Robin se apropie şi mai mult: Să presupunem că, sub 
efectul unei febre puternice, ajungi să crezi, dintr-o toană 
sau într-un moment de nebunie, că eşti îndrăgostită de unul 
ca mine. 

— Să presupunem asta, repetă ea cu o voce stranie. 


— Cum ar reacționa tatăl tău? 

Robin rămase nemișcat, aşteptând răspunsul ca şi cum 
însăşi viața lui ar fi depins de el, cu toate că îl ştia deja. 

După un suspin din rărunchi, Cecily râse scurt, 
tremurător: 

— Dar discuţia nu-şi are nicidecum rostul, spuse ea, 
cu ochii strălucindu-i de... veselie? Nu i-aş cere niciodată 
tatălui meu... 

— Aici erai! 

Robin îşi lăsă mâinile să-i cadă pe lângă corp şi se 
dădu un pas în spate, simțindu-se ca şi cum ar fi fost lovit 
direct în piept cu un berbec de spart ziduri. „Neghiobule. 
Neghiobule!” 

— Te-am căutat peste tot! 

Apatic şi lent, vicontele privi în jur tocmai când Marilla 
Chisholm îşi făcea intrarea în bibliotecă. Simţi un fel de 
uşurare vagă acum că fuseseră întrerupți. Cel puţin îl scutise 
de a mai auzi restul frazei: „Nu i-aş cere niciodată tatălui 
meu să accepte un bărbat ca tine”. 

— La cât e de mic castelul, unii se descurcă grozav să 
se piardă în el, continuă Marilla neobosită. Dar nu contează, 
te-am găsit. Ne-am hotărât asupra unui joc nou şi avem 
nevoie de tine ca să... Dumnezeule mare! Se opri dintr-odată, 
căscând ochii mari şi rotunzi. Aia este Lady Cecily în spatele 
tău? Ce naiba... O! Mâna îi zbură peste gură. Ce naiba porți, 
Lady Cecily? 

Cecily îi aruncă o privire posomorâtă. 

— Acum ştii cine ar răspândi bârfe despre ţinuta ta, îi 
spuse Robin încet, înainte de a se întoarce spre Marilla. Lady 
Cecily se pregăteşte să joace o scenă din Romeo şi Julieta, 
pentru distracțiile din seara asta. Dânsei îi revine rolul lui 
Mercutio. 

— Aha, făcu Marilla suspicioasă. 

— Nu-i aşa că a fost o idee genială din partea ei să se 
deghizeze într-un tânăr gentleman pentru a conferi mai 
multă veridicitate rolului? întrebă el, golul din pieptul lui 


devenind tot mai dureros cu fiecare clipă. 

— Cred că da, mormăi tânăra femeie. Dar nu jucăm 
teatru. Am ales un alt joc şi trebuie să participi şi tu, Refuz 
să plec dacă nu vii cu mine. Îi aruncă o privire lui Cecily. Poţi 
să vii şi tu. 

— Mulţumesc, răspunse aceasta, dar privirea ei nu se 
desprinse nicio clipă de pe chipul lui Robin şi se încruntă 
când îi văzu expresia. 

Oare era chiar atât de evidentă durerea lui? Săraca, 
draga lui fată. Probabil îşi închipuise că aveau să râdă 
împreună de ideea unei cereri în căsătorie din partea lui, iar 
acum că el îşi dezvăluise sentimentele, iar ea era o tânără 
lady cu inima sensibilă, o tulbura faptul că îl rănise fără să 
vrea. 

Dacă ar fi rămas în bibliotecă lângă ea, dacă ar fi 
refuzat să li se alăture celorlalți, nu se îndoia că Cecily l-ar fi 
căutat şi i-ar fi oferit scuzele ei sau, mai rău, ar fi vrut să-l 
consoleze. 

— Trebuie să ne grăbim. Ceilalți ne aşteaptă, şi habar 
nu ai cât mi-a luat să-i găsesc pe toți şi să-i adun într-un 
singur loc, spuse Marilla. Atâtea cupluri care se sărută şi 
sânguresc ca şi cum ar fi singuri pe lume şi nimeni altcineva 
nu mai contează şi nu mai are nevoie de distracție! Presupun 
că n-aţi auzit că lordul Oakley i-a cerut mâna surorii mele 
vitrege. Se pare că e oarecum fascinat de femeile care poartă 
ochelari. Destul de bizar, după părerea mea, dar presupun că 
nu există explicaţii pentru ciudățeniile unui gentleman. 

Clătină din cap şi îşi trecu brațul pe sub cel al lui 
Robin şi începu să-l tragă spre uşă. lar el o urmă. 


Capitolul 26 


— Jocul se numeşte gajuri, anunță Marilla pentru 
întregul grup. Şi e la mare modă pe continent. 

Cecily, aşezată într-un fotoliu capitonat lângă foc, nu 
avea niciun chef de jocurile Marillei, dar nimeni altcineva nu 
părea să-i împărtăşească bosumflarea. De fapt, toți păreau 
detestabil de fericiți şi relaxati. 

Oakley stătea pe o canapea mică, cu brațul întins pe 
spătar, ţinând-o pe Fiona aproape. Din când în când o 
mângâia pe obraz cu marginea degetului mare, ca şi cum nu 
s-ar fi putut sătura să o atingă. La celălalt capăt canapelei, 
Catriona Burns ocupa o poziție similară lângă Bretton şi, deşi 
ducele reuşea să-şi ţină mâinile departe de ea, privirea în 
care o învăluia era la fel de grăitoare şi fierbinte ca o atingere. 

Chiar şi Taran era într-o formă de zile mari. Pentru 
prima dată, îşi schimbase kiltul zdrențuit şi murdar cu unul 
surprinzător de curat, pe sub care purta ciorapii şi 
accesoriile necesare. În partea de sus îmbrăcase o jachetă de 
catifea care, deşi demodată de câteva decenii, era cel puţin 
bine croită; având la gât şi o cravată de dantelă de un alb 
improbabil, arăta aproape elegant. 

O singură persoană din încăpere arăta la fel de 
mohorâtă cum se simțea ea. Robin stătea în picioare lângă 
şemineu, cu un braț sprijinit pe poliţă şi privirea aţintită în 
foc. Nici măcar nu ridicase ochii când Cecily intrase în 
încăpere, sosind mai târziu căci hotărâse să-i urmeze sfatul 
şi să se schimbe din hainele băiețeşti. Se străduise să se 
descurce pe cât posibil cu rochia albastră de bal, dar, din 
necesitate, îşi înfăşurase din nou „şalul” de catifea în jurul 
umerilor. 

— Şi ce presupune jocul acesta, fetițo? Sunt incluse şi 
săruturi? întrebă Taran plin de speranţă. 

— Nu e obligatoriu, chicoti Marilla, aruncându-i priviri 
piezişe lui Robin. Dar nu m-ar surprinde dacă anumite 
persoane mai poznaşe ar profita de un anumit element al 
jocului pentru a fura un sărut. 

Cel puțin, remarcă Cecily, Robin îi acorda la fel de 


puțină atenției Marillei ca şi ei. 

— Îmi place acest joc, declară Oakley. Care-s regulile? 

— Un gentleman e ales să părăsească încăperea. Toţi 
cei rămaşi aleg câte un obiect ce le aparține şi îl pun pe masa 
aceea. Când gentlemanul revine, organizăm o licitație pentru 
diversele obiecte pe care le-am oferit. Singura regulă e că nu 
poți licita în bani. Trebuie să oferi ceva ce îți aparține sau să 
faci vreun giumbuşluc sau să cânți şi aşa mai departe. Poţi 
să licitezi şi pentru a-ți recăpăta propriul obiect. 

— Şi unde intervine sărutatul? se interesă Taran. 

— Ei bine, presupun că dacă cineva ar dori suficient de 
mult să pună mâna pe ceva anume, persoana respectivă ar 
putea fi tentată să ofere un sărut pentru a-şi atinge scopul. 

— Pare catastrofal de plictisitor, declară Robin sec. 

— Rob, exclamă Oakley, părând surprins. 

— Aşa e. Copilării. Suntem opt aici. Hai mai bine să 
jucăm whist la două mese. 

— Eu nu joc whist, spuse Marilla, venind cu paşi 
mărunți lângă Robin şi bosumflându-se drăgălaş. Îmi doresc 
atât de foarte, foarte mult să mă joc! Şi aş fi foarte, foarte 
dezamăgită dacă n-ai intra în joc... Robin. 

— Dumnezeule bun, ce-i cu tine, Rob? scăpără Taran. 
De când te ştiu nu te-am văzut niciodată să te porți atât de 
cu nasul pe sus. Este un joc simplu, iar doamnele sunt 
plictisite. 

— Eu nu sunt plictisită chiar deloc, îl contrazise Fiona 
Chisholm. 

— Eu da, replică Marilla, aruncându-i o privire 
întunecată surorii ei vitrege. 

— Bine, acceptă Robin, am să joc. 

— O, ce bine! se bucură Marilla. Vom trage la sorți prin 
metoda bățului mai scurt, să vedem cine organizează 
licitația. 

Se grăbi să desfacă o mână de aşchii dintr-o surcea şi îi 
oferi fiecărui gentleman, pe rând, şansa de a trage una din 
pumnul ei. Robin trase aşchia scurtă. Fără un cuvânt, ieşi 


din încăpere, lăsându-i pe ceilalți să aleagă ce voiau să 
scoată la licitaţie. 

Oakley scoase o cărțulie din buzunarul de la piept şi o 
puse pe masă. Fiona icni surprinsă şi, cu toate că Oakley 
rămase la fel de sobru ca întotdeauna, îi prinse mâna într-a 
lui şi o sărută. După ce-i eliberă mâna, ea îşi dădu jos 
ochelarii şi îi aşeză deasupra cărții. 

— Eu n-am nimic, mărturisi Catriona Burns, roşind. 
Cu o tresărire de simpatie, Cecily îşi dădu seama că aceasta 
nu purta niciun accesoriu, cu excepția unei panglici de satin 
pe care şi-o legase în jurul gâtului şi al cărei capăt dispărea 
sub linia decolteului cuminte. 

— Bineînţeles că ai, zise Marilla, pe un ton uşor iritat. 
Ce ai acolo, la gât? 

Ezitând, Catriona îşi trase panglica de sub rochie. La 
capătul ei atârna un inel masculin cu pecete, din aur, având 
încrustat pe safirul masiv un portret superb. Dar nu apucă 
s-o dezlege, că mâna lui Bretton o acoperi pe a ei, oprindu-i 
degetele. Se aplecă şi îi şopti ceva la ureche, apoi vâri mâna 
în buzunarul vestei şi scoase un ceas şi un lănţțişor de aur. 
Le puse pe masă: 

— Acestea vor fi de ajuns pentru domnişoara Burns şi 
pentru mine. 

— Dar sunt pereche, se împotrivi Marilla. Nu pot fi 
licitate separat. 

— Exact, răspunse Bretton, conducând-o pe Catriona 
înapoi la scaunul ei. 

— Unii vor să strice totul, bombăni Marilla, dar fu în 
scurt timp distrasă de Taran, care veni lângă ea, se aplecă şi, 
cu un gest pompos, scoase un sgian-dubh cu lama scurtă din 
partea de sus a ciorapilor lui de mătase. Fluturându-l 
mândru în mână, îl puse pe masă. 

— Priveşte, fetițo, îi spuse el Marillei, acolo se află 
singurul obiect cu adevărat valoros de pe toată masa asta. 
Când tânăra femeie ridică micul cuțit ținându-l de mânerul 
din sidef, o avertiză: Ai grijă, dacă te joci cu arma unui 


bărbat s-ar putea să te înțepi. 

În ochi îi jucă o sclipire lascivă. 

La auzul acestor cuvinte, Oakley, care fusese prins într- 
o conversație cu Fiona, se răsuci să-l apostrofeze: 

— Pentru numele lui Dumnezeu, unchiule! Cere-ţi 
scuze imediat. 

Dar Marilla se dovedi la fel de poznaşă ca Taran. 
Ridicând cuțitul, zăbovi îndelung, cu gesturi foarte atente şi 
foarte fățişe, să-şi taie o şuviță din păr cu el. Apoi puse lama 
înapoi pe masă, remarcând indiferentă: 

— Vechitura aia e tocită şi are nevoie să fie pusă serios 
la treabă. 

Taran izbucni într-un hohot răsunător. Catriona îşi 
muşcă buza, Bretton păru nedumerit, Oakley tuşi pentru a-şi 
ascunde râsul, iar Fiona întoarse capul, dar nu destul de 
repede ca să-şi poată disimula zâmbetul. Cecily îi privi, 
cuprinsă de un val nefamiliar de invidie. 

Erau toți atât de fericiţi, chiar şi Marilla, care încă nu- 
şi dăduse seama că nici următorul gentleman de pe lista ei 
nu avea să-i satisfacă ambițiile matrimoniale mai mult decât 
o făcuseră ceilalți. 

— Care e gajul tău, Marilla? întrebă Taran, când îşi 
recăpătă suflul. 

— Ei bine, această buclă din părul meu, anunţă ea, 
ridicând  şuvița  blond-roşcat. Presupun că oricine ar 
recunoaşte-o ca aparținându-mi. Se referea la Robin, 
desigur. Cu asta am pus toți câte ceva. Putem să-l chemăm 
pe Robin înăuntru şi... Ah, Lady Cecily! Am uitat de 
dumneata. Ce ai să oferi drept gaj? 

— Cred că asta, spuse ea, desfăşurându-şi şalul de pe 
umeri şi lăsându-l să cadă grămadă pe masă. 

— Ăla? Nimeni nu va oferi nimic pentru aşa ceva. 

— S-ar putea s-o fac eu, zise Catriona. La ce-i servesc 
bijuteriile unui cadavru înghețat? 

— Cum doreşti. 

Marilla ridică din umeri şi se repezi nerăbdătoare să 


deschidă uşa şi să-l strige pe Robin. 

Când acesta reapăru, protestele lui de mai devreme 
împotriva jocului păreau să se fi evaporat, căci expresia lui 
era agreabilă. Hotărât agreabilă, îşi spuse Cecily. 

— Nu uita, îl instrui Marilla cu falsă severitate. Trebuie 
să ne obligi să plătim prețuri foarte, foarte mari pentru acele 
obiecte pe care vrem să le obținem. 

— Înţeleg, spuse el. Se apropie de masă şi luă ochelarii 
Fionei. Avem aici nici mai mult, nici mai puţin decât un 
obiect magic. Lentile din secolul nouăsprezece, cred, despre 
care se zvoneşte că i-ar permite celui care le poartă să 
detecteze lucruri care sunt aproape imperceptibile. 

— Cum aşa? se interesă Bretton, părând cât se poate 
de amuzat. 

— Ei bine, răspunse Robin, conform legendei, actualul 
lor posesor a reuşit chiar să găsească inima ce bătea dincolo 
de chipul de lemn al unui anumit conte. 

La auzul explicaţiilor, Bretton izbucni în râs, iar Oakley 
i se alătură. 

— Ei bine, cum sunt magice, cum aş putea să rezist? 
spuse contele. Sunt dispus să-mi ofer cizmele în schimbul 
lor. 

— Cizme? pufni imediat Robin. Pentru magie trebuie să 
plăteşti mult mai scump decât cu o pereche de cizme 
Wellington. Cine mai licitează? 

— În calitate de posesor actual al lor, trebuie să insist 
să se întoarcă la mine, căci încă nu am terminat de cercetat 
acel chip aristocratic de care ai pomenit. Sunt convinsă că 
mai am încă multe de descoperit şi sunt hotărâtă să mă 
dedic trup şi suflet acestei misiuni. 

— Îți admir dăruirea, domnişoară Chisholm, dar cu ce 
eşti dispusă să plăteşti? 

— Un sărut! strigă Taran. 

Robin îi rânji lacom Fionei, care îşi feri privirea, 
fâstâcită: 

— Da, spuse el. Cu un sărut s-ar putea cumpăra aceşti 


ochelari. Dar pe cine să sărute? M-aş oferi, desigur, pe mine, 
dar n-aş vrea să se spună că am profitat mişeleşte de 
situaţie. 

— De când? întrebă Oakley. 

— Fata poate să mă sărute pe mine! sugeră Taran cu 
generozitate. 

— Domnişoara Marilla a spus că prețul trebuie să fie 
ridicat, dar nu nesimţit de mare, preciză Robin, provocând 
noi hohote de râs. Nu, nu are de ales, trebuie să-l sărute pe 
Oakley pentru a-şi recupera ochelarii. 

Contele nu ezită să se asigure că ochelarii îi erau 
returnați posesorului. Se ridică brusc în picioare, prinzând-o 
pe Fiona de mână şi trăgând-o într-o îmbrățişare strânsă. 
Cecily îşi feri privirea; pasiunea din sărutul lui îi rănea inima. 

Când Oakley îi dădu drumul iubitei sale, într-un 
sfârşit, Robin clătină din cap: 

— Vere, trebuie neapărat să înveţi să fii atent. Ea 
trebuia să te sărute pe tine. Nu invers. 

De îndată, Fiona se ridică pe vârfuri, prinse fața 
contelui între mâinile ei, îi trase capul în jos şi îi depuse un 
sărut plin de forță pe buze. 

— Mulțumit? întrebă ea, cu o notă neaşteptată de 
cochetărie în voce. 

— Scumpa mea, din păcate nu sunt deloc în stare să-ți 
răspund, îi oferi Robin o replică tipică pentru un crai. 
Întrebarea i se adresează lui Oakley. 

Cecily îşi simţi inima bubuindu-i surd în piept. Îşi 
dorea să se bucure o viață întreagă de zâmbetele poznaşe şi 
umorul neafectat al lui Robin, de râsul lui jucăuş şi căldura 
lui. 

Robin luă ceasul şi lănțişorul: 

— Ce să înțeleg din asta? E un obiect, sau două? 

— Sunt două obiecte care nu pot fi cumpărate decât 
împreună, explică Marilla. 

— Nici nu-i greu de ghicit a cui a fost ideea, pufni el 
disprețuitor. Întotdeauna mi-ai părut a fi genul posesiv, 


Brett. 

— Întotdeauna, consimţi ducele agreabil. 

— Şi suspectez că orice încercare de a licita mai mult 
decât tine ar fi inutilă. 

— Cu totul inutilă. Ai putea să-i ceri domnişoarei 
Burns să ofere un sărut. 

— Nu. Nu cred că simțurile mele sensibile ar mai putea 
tolera o astfel de manifestare, spuse Robin. 

— Eu licitez un dans. Un dans cu vicontele, anunță 
Marilla ridicându-se în picioare, ca şi cum consimțământul 
lui Robin ar fi fost de la sine înțeles. 

Micul grup izbucni în aplauze de aprobare. 

Cecily nu credea că ar fi putut suporta s-o vadă pe 
Marilla în brațele lui Robin. 

— Licitez şi eu un dans, proclamă ea. Cu seniorul 
castelului Finovair. 

Propunerea ei stârni şi mai mult entuziasm. În scurt 
timp, toată lumea ajunsese să se întreacă în oferte, 
siumbuşlucurile devenind tot mai complexe. La un moment 
dat, Taran chiar se oferi să valseze cu Hamish, ceea ce stârni 
o furtună de râsete. Bretton anunţă într-un final că avea să 
se sacrifice pentru a le scuti pe doamne de un asemenea 
spectacol înfiorător şi să recite cea mai recentă poezie a 
lordului Byron. 

Robin îl declară pe el câştigător, iar Bretton se ridică în 
picioare şi începu să recite... ceva. Încercarea de a stabili ce 
anume declamase constitui subiectul unor dezbateri aprinse, 
dar orice ar fi fost, cu siguranță nu îi aparținea lui Byron. 
Poezia făcea referiri la naiade şi câțiva fauni, un personaj 
numit Despot şi un întreg cârd de lebede vorbitoare. Şi totul 
se petrecea într-o țară al cărei nume aducea cu un blestem. 

Restul licitaţiei se desfăşură la fel, toată lumea părând 
să se simtă excelent. Deloc surprinzător, Marilla continuă să- 
şi propună buzele, membrele şi compania ei, oferindu-i-le lui 
Robin în schimbul a diverse obiecte. Cecily licită neabătut 
peste ofertele Marillei, iar de acolo interveneau inevitabil şi 


ceilalți cu tot soiul de glume şi trucuri. Fiona ţinu o lingură 
în echilibru pe nas; Taran cântă The Bonnie Lass of Fyvie pe 
o voce foarte credibilă de bariton, iar Cecily jonglă cu trei 
conuri de pin. Când, aproape de sfârşit, Marilla oferi un 
sărut pentru a-şi recupera şuvița de păr, iar Taran fu 
singurul voluntar, ea se dovedi suficient de corectă cât să 
accepte fără nazuri, dând la fel de mult pe cât primise - iar 
Cecily fu surprinsă de cât de tentant părea ceea ce primise. 

Într-un final, doar şalul lui Cecily mai rămase pe masă. 

— Spune-ne, te rog, ce lucru minunat ai acolo, viconte, 
îl încurajă domnişoara Burns. 

— Aici? murmură Robin. Timp de o clipă se mulțumi 
să-şi treacă un deget pe materialul catifelat, expresia de pe 
chipul lui îndulcindu-se. Îl ridică, legănându-l uşor în aer. 
Aici avem o adevărată raritate. O relicvă de fapt. 

— Dar ce anume e? întrebă Fiona, făcând gropițe în 
obraji. 

— Cred că acest obiect a înveşmântat cândva trupul 
unei creaturi rarisime prin părțile acestea. 

Inima lui Cecily îşi acceleră bătăile. Vocea lui Robin era 
caldă şi tristă, melancolică şi dulce-amăruie. 

— Ce creatură e asta? întrebă Marilla. 

— Ei bine, Angliae optimadum heres. 

— Şi ce înseamnă asta? întrebă Taran. 

— Cea mai bună moştenitoare din Anglia, traduse 
Fiona râzând. 

Cecily simți o fierbințeală urcându-i în obraji şi îşi feri 
privirea. 

— Rob! spuse Oakley încet. Ai făcut-o de ruşine pe 
Lady Cecily referindu-te la averea ei. 

Zâmbetul încremeni pe chipul arătos al vicontelui. 

— Nu am intenţionat nicio clipă să fac asta, spuse el. 
Când privirea lui o surprinse pe cea a lui Cecily, îşi înclină 
capul. Îmi cer iertare, Lady Cecily, dar nu se poate să nu ştii 
că valoarea ta depăşeşte cu mult orice s-ar putea număra în 
bani lichizi. 


— Bun, interveni Marilla brusc, Robin şi-a cerut inimos 
scuze. Acum cine vrea să liciteze pentru asta? 

— Sunt dispus s-o sărut pe Marilla Chisholm pentru 
şal, se oferi Taran. 

Marilla chicoti. 

— Dar cum rămâne cu tine, Rocheforte? interveni 
Catriona. Nu am auzit să existe vreo regulă care să-l 
împiedice pe organizatorul licitației să participe şi el, însă tu 
nu ai făcut-o încă. Cu siguranță îți doreşti să obţii o 
asemenea relicvă rară. 

Surprinse privirea lui Cecily, oferindu-i la rândul ei una 
în care licărea un impuls provocator. 

Cecily îşi simți inima bubuindu-i tunător în piept şi se 
trezi ținându-şi respirația în aşteptarea răspunsului lui 
Robin. 

Acesta încremenise aproape cu totul la auzul cuvintelor 
Catrionei, zgâindu-se la bucata de material ieftin din mâinile 
lui ca şi cum ar fi fost un voal fin gata să dispară. Atent, 
aproape respectuos, îl puse înapoi pe masă, netezindu-i o 
cută, apoi ridică privirea: 

— Mă tem că n-am nimic de valoare ce-aş putea să ofer 
în schimb, domnişoară Burns. Nici bunuri, nici talente. 

Inima lui Cecily îşi încetini bătăile până la un ticăit 
monoton şi greoi, iar în gât i se puse un nod de lacrimi pe 
care refuză să le verse. 

— Şi totuşi, trebuie neapărat să existe ceva... se 
încruntă Catriona. 

Robin clătină din cap: 

— Nimic. În plus, discuţia nu îşi are rostul. Nu aş 
îndrăzni niciodată să visez la ceva aflat atât de mult 
deasupra posibilităților mele. 

Deci asta era. N-ar fi putut să fie mai clar: n-avea să 
primească nicio cerere în căsătorie din partea lui Robin. 

Nici măcar nu îşi dădu seama că se ridicase în picioare 
decât atunci când văzu căzându-i din braţe cartea pe care o 
câştigase. Apoi se trezi fugind pe uşă, strigată din urmă de 


Catriona Burns. 
De Catriona, dar nu de Robin. 

Cecily evită scările; nu putea să meargă în camera ei. 
Catriona Burns, cu inima ei bună, avea s-o caute negreşit 
acolo, iar ea nu se simțea în stare să accepte compasiunea 
celeilalte fete. Era mai bine să rămână indisponibilă până 
reuşea să-şi ascundă inima frântă. 

Porni în schimb spre micuța capelă aflată lângă sala 
mare, una dintre puţinele încăperi publice încă utilizate în 
acea parte a castelului, deşi, judecând după stratul de praf 
de pe pernițele de rugăciune, „utilizat” era un termen relativ. 
Precum numeroase locuri de rugăciune din castele, şi 
aceasta ocupa două etaje, la jumătatea înălțimii aflându-se 
un mic balcon care dădea spre altar, astfel încât stăpânii 
castelului să poată participa la slujbele zilnice direct din 
camerele lor. O scară de lemn ducea într-acolo, iar Cecily o 
urcă, nevoind să fie văzută de cineva care ar fi trecut prin 
fața uşii ce dădea spre coridor. 

La etaj praful era şi mai gros decât jos, acoperind un 
set de fotolii cu spătar înalt aşezate departe de balustrada de 
lemn şi o băncuţă destinată, probabil, copiilor seniorului, dar 
care acum era răsturnată pe o parte. Cecily se refugie într- 
unul dintre  fotoliile supradimensionate, strângându-şi 
picioarele sub ea şi sghemuindu-se adânc în colț. 

Ce putea să facă acum? Cum ar fi putut să se întoarcă 
la vechea ei viață şi să se ocupe de căutarea unui soț când 
singurul bărbat pe care şi-l dorea refuza s-o curteze. Făcuse 
tot ce-i stătuse în putere pentru a-l fermeca, ispiti şi atrage 
pe Robin. Nu mai avea nimic în arsenalul ei de arme 
femeieşti. 

Încă de la naştere fusese învățată că, orice şi-ar fi dorit 


o lady, trebuia să aştepte până i se oferea, indiferent că ar fi 
fost vorba de un ponei, o rochie, un bal sau un soț. 

Dar asta nu însemna că o lady ar fi trebuit să rămână 
cu totul pasivă. În definitiv, Cecily nu o făcuse. Îl urmărise pe 
Robin, îl sărutase, purtase haine băiețeşti şi încercase să-i 
stârnească gelozia, toate pentru a-l cuceri. Ce altceva putea 
să facă? 

Şi de ce refuza să-i ceară mâna? Fiindcă era prea 
bogată, prea englezoaică? Fiindcă el era prea sărac, titlul lui 
prea lipsit de importanță? Fiindcă ea era fecioară, iar el era 
în mod atât de fățiş un bărbat cu experiență... Nimic din 
toate acestea nu conta. Singurul motiv pe care l-ar fi acceptat 
ar fi fost dacă Robin nu ar fi iubit-o. Dar o iubea! Ştia asta. 
Inima ei nu putea rămâne oarbă, nici sufletul ei surd. Când o 
privise din celălalt colț al camerei, ținând în mâini acel şal 
jalnic, fusese la fel de sigură de sentimentele lui pe cât era de 
ale ei... 

— Nu! Refuz să vorbesc încet! 

Cecily îşi ridică fruntea de pe braţe. Glasul ce tunase 
chiar sub ea îi aparținea lui Taran. 

— Atunci fii măcar amabil să intri, în loc să strigi să te 
audă toată lumea! 

Tânăra femeie încremeni. Robin. 

— Şi de ce ţi-ar păsa? întrebă Taran, vocea lui devenind 
mai clară când intră în capelă. Lumea ştie deja că eşti un 
ticălos fără suflet. Nimic din ceea ce aş putea spune eu nu ar 
surprinde pe nimeni. Când Robin răspunse ceva scurt şi 
neinteligibil, seniorul continuă: Ştiu că tu şi Byron credeți că 
nu sunt decât un bătrân pe jumătate sălbatic, dar eu cel 
puțin nu fac fetele să plângă. 

— Crezi că mi-a făcut plăcere? scrâşni Robin. 

— Cum poți să-ţi dai seama cu tine? Ai mereu o glumă 
şi un hohot de râs pe buze, şi în tot acest timp fata era palidă 
de parcă ar fi supraviețuit unui masacru. 

— Exagerezi, răspunse Robin gâtuit de emoție. 

— Ba pe naiba! răcni Taran. Faptul că are sentimente 


pentru tine e limpede ca lumina zilei... Lăsă fraza 
neterminată, iar când deschise gura din nou, tonul i se 
schimbase de la emfază la uimire: Dumnezeule bun, băiete, 
doar nu cumva chiar ai sedus-o pe biata fătucă? Ştiu că te- 
am încurajat să o faci, însă doar dacă aveai intenții 
onorabile. Dacă nu intenționai să o iei de nevastă, atunci eşti 
un ticălos mai mizerabil decât... 

— Încetează! Nu am sedus-o! se răsti Robin. Pe toţi 
sfinţii, drept cine mă iei? 

— Drept cine eşti, îi răspunse răstit Taran. Drept ceea 
ce eşti. 

Timp de o clipă vicontele rămase mut. Cecily se foi în 
scaun, întinzând gâtul spre balustradă pentru a auzi mai 
bine. 

— Trecutul meu nu are nimic de-a face cu ceea ce 
există între mine şi Cecily, spuse Robin în cele din urmă. Nu 
aş face niciodată ceva care s-o rănească. Niciodată. 

Inima ei începu să bată mai repede. Se lăsă să alunece 
din fotoliu în patru labe şi se furişă până lângă balustradă 
pentru a arunca o privire jos. Sub ea îl văzu pe Taran stând 
la mijlocul culoarului ce ducea spre altar. În fața lui, cu 
buclele negre strălucind în lumina după-amiezii ce se 
strecura prin rozeta capelei, Robin se învârtea furios ca un 
animal închis în cuşcă. 

— Cecily? zise Taran gânditor. Se pare că în ciuda 
tuturor intențţiilor tale nobile, ai dat-o în bară urât de tot, 
băiete, căci inima fetei e frântă, iar asta e sigur. 

— Ba nu, replică Robin cu emfază. Nu e. 

La ce se referea? Cum putea să creadă aşa ceva? 

— Te înşeli. Am văzut-o cum te privea azi. Cu greu îşi 
putea lua ochii de la tine. 

— Nu. Robin se opri în loc, dându-şi părul pe spate, 
însăşi poziția umerilor lui sugera resemnare şi epuizare. Azi 
după-amiază i-am cerut să-şi imagineze cum ar fi să 
iubească un bărbat ca mine şi să-mi spună cum ar reacționa 
tatăl ei dacă respectivul i-ar cere mâna. 


— Şi? 

— Mi-a spus că discuţia nu-şi avea rostul, fiindcă nu i- 
ar cere niciodată tatălui ei să aprobe un pretendent ca mine. 

Poftim? Nu. Nu. Nu-i spusese aşa ceva! Sprâncenele ei 
se încrețiră, încercând din răsputeri să rememoreze scena, 
să-şi amintească exact ce rostise înainte ca Marilla, 
alegându-şi perfect momentul, să-i întrerupă. Robin tocmai îi 
spusese „Să presupunem că eşti îndrăgostită de unul ca 
mine€...”, iar ea confirmase, apoi el o întrebase cum ar fi 
reacționat tatăl ei şi... 

Făcu ochii mari. Ea îi spusese că discuţia nu-şi avea 
rostul şi tocmai urma să adauge că nu i-ar fi cerut tatălui ei 
să-şi dea acordul fiindcă singurul lucru care conta era dacă o 
iubea. Dar nu acestea erau cuvintele pe care le completase 
Robin în gând. El auzise ceea ce crezuse că merita să audă. 

— Nu ştiu de ce ar spune aşa ceva când e în mod atât 
de evident o minciună. Poate că se teme de părinții ei. Dar 
dacă ai fi suficient de bărbat, ai găsi o cale de a o convinge să 
le ignore dorințele şi să fugă cu tine. 

— Dumnezeule, Taran, tu n-ai auzit nimic din tot ce- 
am spus? Nu înţelegi? Eu o iubesc, naiba să te ia cu toate 
planurile şi urzelile tale! O iubesc! Nu aş îndrăzni niciodată 
să intervin între ea şi familia ei. Nu i-aş cere niciodată să 
fugă cu mine. De fapt, nu aş îndrăzni niciodată... nu ar fi 
trebuit niciodată... 

Inima lui Cecily începu să bată nebuneşte, şi se simți 
năpădită de o căldură îmbătătoare. Chiar şi sângele care-i 
curgea în vene părea să clocotească de bucurie, înecând în 
fericire fiecare fibră din ființa ei. 

Sub ea, mâna lui Robin se strânsese în pumn pe lângă 
corp: 

— Dacă ar fi fiica mea şi un bărbat ca mine i-ar face 
curte, aş pune biciul pe el până aproape l-aş omori în bătaie. 
L-aş vinde unei armate de mercenari şi aş spera să-l văd 
murind pe țărmuri străine, într-un război fără rost. Râse 
amar. Dar, după cum s-a spus deja, discuția nu-şi are rostul. 


— Asta e valabil doar dacă nu iei tu măsuri, băiete. 

— Ajunge, zise Robin pe o voce obosită. Omul trimis de 
tine s-a întors acum câteva ore. Trecătoarea se va debloca 
până în zori. Am să rămân cât să mă asigur că nu sugerează 
nimeni că am avut motiv să plec, apoi dus am să fiu. 

Fără a mai adăuga nimic, Robin trecu pe lângă Taran şi 
dispăru, urmat de unchiul său. 

În balconul de deasupra, Cecily se lăsă să cadă cu o 
bufnitură surdă. Mâinile îi alunecară de pe balustradă în 
poală şi rămase cu privirea oarbă ațintită asupra micului 
altar de marmură de dedesubt. 

Robin o iubea. Inima îi crescu din nou la acest gând, 
devenind completă şi întreagă şi plină de un potenţial 
nelimitat. Viitorul îi apărea dintr-odată ca o invitaţie spre o 
aventură glorioasă, tot restul vieţii ei ca o poveste de dragoste 
ce aştepta să fie scrisă. Oricare ar fi fost obiecțiile tatălui ei, 
oricât de rezonabile şi sincere, aveau să găsească o rezolvare 
pentru ele. 

Singura întrebare era cum să facă pentru a trece de 
obiecțiile lui Robin. 

Privirea îi alunecă spre fereastra capelei, acoperită pe 
dinafară de un model dantelat alcătuit din viţe goale, şi brusc 
îşi dădu seama: avea să se cațăre pe iederă. 

Târziu, în seara aceea 


Cecily îl convinse pe Hamish să-i aducă apă fierbinte, 
apoi se spălă de tot praful din capelă, după care îi oferi 
doamnei McVittie cerceii ei cu perle ca să-i spună unde se 
afla apartamentul lui Robin. Bătrâna scoțiancă sifrijită şi 
cocoşată râse ca o vrăjitoare şi o întrebă la ce i-ar fi fost buni 
cerceii cu perle, apoi, rânjind ştirb, îi dădu răspunsul cerut. 


Dar acum, furişându-se pe treptele reci de piatră, 
ținând mâna căuş în jurul lumânării ce pâlpâia, Cecily îşi 
spuse că poate bătrâna nu făcuse decât s-o tachineze, căci 
nu vedea de ce ar fi ales Robin să locuiască în partea 
abandonată a castelului. 

Camera din colț, de deasupra turnului din curtea 
interioară, îi spusese bătrâna. Ei bine, iat-o acolo, şi iată şi 
uşa ce dădea spre camera aceea, cu o dungă subțire de 
lumină desenându-se pe podea. Strânse mai tare în jurul ei 
pătura pe care şi-o înfăşurase peste umeri şi, inspirând 
adânc, deschise uşa. 

Dincolo de ea se afla o cameră mică, luminată de 
strălucirea tăciunilor dintr-un şemineu amenajat în peretele 
opus. Era ca o chilie de sihastru, având doar câteva piese de 
mobilier. Un scaun mare cu spătar înalt era orientat spre 
cămin, cu spatele spre ea, iar un pat îngust era lipit de 
perete. 

Nu-l văzu pe Robin imediat şi, preț de o clipă 
îngrozitoare, crezu că plecase totuşi. Dar apoi zări o mână de 
bărbat apărând pe un braț al scaunului, degetele lungi 
strângându-se peste capătul sculptat al acestuia. 

— Dacă valul ăsta de curent e provocat de tine, Taran, 
şi ai venit să-mi ţii din nou predici, mai bine pleacă, rosti 
vicontele obosit. Dacă eşti Hamish, lasă sticla pe masă şi 
mulțumesc. lar dacă eşti Marilla, îmi pare rău, dragă, dar nu 
primesc oaspeţi în noaptea asta. Sau în orice altă noapte. 
Sau zi, dacă tot veni vorba. 

— Dar dacă este Cecily? zise ea cu precauţie. Ea ce-ar 
trebui să facă? 

Degetele lui se crispară involuntar pe brațul scaunului. 
Tăcu preț de o clipă, apoi, extrem de lent, spuse: 

— Să facă ceea ce trebuie. Să plece. De îndată. 

— Dar se pare că nu sunt genul care face ceea ce 
trebuie, zâmbi ea. Nici supusă. Nici prudentă. Nu am niciuna 
dintre toate acele calități pentru care am fost admirată. Aşa 
că am să rămân. 


Lăsă pătura să-i cadă de pe umeri pe podea. 

Robin se ridică încet, ca şi cum ar fi fost împovărat de o 
greutate mare, şi îşi îndreptă umerii. Nu purta decât o 
cămaşă albă de batist fin, cu mânecile suflecate peste 
antebrațele musculoase, şi o pereche de pantaloni din piele 
de căprioară mulați pe corp care-i scoteau în evidenţă silueta 
în mod extrem de avantajos, tulburător chiar. Un mic fior o 
străbătu când îi văzu figura înaltă, masivă, profilată pe 
fundalul focului. 

Apoi Robin se întoarse şi o văzu. Masca pe care se 
străduise să şi-o pună pe chip cedă vizibil când dădu ochii cu 
ea, căci nu purta decât o cămaşă de corp din cel mai delicat 
şi mai străveziu in, cu decolteul adânc, rotund, brodat cu 
dantelă şi mânecile căzându-i libere peste încheieturi. Ochii i 
se aprinseră pe chipul palid şi un muşchi îi tresări în colțul 
gurii aspre. 

— Cecily. Trebuie să pleci, te rog! 

Dar în expresia lui ea văzu tot ce avea nevoie pentru a-i 
da curaj să rămână. 

— Nu. Veni lângă el, dându-şi capul pe spate pentru a-l 
privi. El nu făcu decât să o contemple mut. Mi-e frig, Robin, 
spuse ea. Fără un cuvânt, Robin îşi luă jacheta de pe 
spătarul scaunului şi o înfăşură peste umerii ei. Cecily 
clătină din cap, fără a-şi desprinde pentru o clipă privirea din 
ochii lui: Tot mi-e frig. 

Veni până foarte aproape de el şi îşi încolăci braţele în 
jurul pieptului lui, strângându-l tare. Muşchii lui tresăriră, 
devenind brusc rigizi. Cecily îşi sprijini capul de umărul 
puternic, iar senzaţia de bine o surprinse extrem de plăcut. 
Fiecare picătură de tensiune, ultimele urme de îndoială 
dispărură cu totul în căldura trupului viguros, în fierbințeala 
şi forța lui. Oftă, simțind că sufletul ei îşi găsise în sfârşit 
locul, ca o întoarcere acasă şi o trezire la viață, toate deodată. 

— Pentru numele lui Dumnezeu, Cecily, reuşi el să 
îngaime în cele din urmă. Ce e asta? 

— Te iubesc, murmură ea, simțind cum inima lui îi 


bubuia lângă ureche. Te iubesc şi vreau să te căsătoreşti cu 
mine. la-mă de soție. Nu şi-ar fi imaginat niciodată că avea 
să ajungă să spună ceva atât de îndrăzneț, atât de 
extraordinar de direct. O femeie trebuia să-şi facă planurile, 
apoi să aştepte ca gentlemanul să se alinieze după ele. O 
femeie nu... se cățăra pe iederă. Dar se simțea pe deplin 
împăcată cu ea însăşi. Era, de fapt, singurul lucru pe care ar 
fi putut să-l spună. 

Un fior străbătu corpul lui masiv. Cecily îşi frecă 
obrazul de el, închizând ochii şi savurând senzaţia de a fi 
atât de aproape, atât de uniți. 

— Cum poți să-mi ceri asta? Ce te-a făcut să uiţi de 
situaţia ta, de familia ta, de numele tău? 

— Tu, răspunse ea simplu. 

— Eşti cea mai extraordinar de directă tânără lady pe 
care am cunoscut-o vreodată, zâmbi el punându-i mâinile pe 
umeri. 

— Nu cu toată lumea. Dar întotdeauna cu tine. Iubirea 
mea pentru tine m-a făcut astfel. 

— Atâtea păcate pe capul meu, murmură vicontele, 
răsuflarea lui agitând aerul deasupra creştetului ei. 

— Nu m-aş recunoaşte niciodată în femeia care te 
îmbrățişează acum şi căreia nu-i pasă decât de faptul că nu o 
îmbrățişezi la rândul tău. De ce nu mă strângi lângă tine, 
Robin? 

— Fiindcă, dacă te îmbrățişez, mi-e teamă că n-am să 
mai găsesc în mine puterea de a-ți da drumul. 

— Atunci îmbrățişează-mă. 

Mâinile lui îi alunecară de pe umeri, strângând-o cu o 
forță zdrobitoare lângă el. 

— Vezi? râse ea. Te-am avertizat. N-am ruşine, sunt 
capabilă de orice când e vorba de tine. Tu de ce eşti capabil? 

— De prea multe, mă tem. 

— Nu cred că e adevărat, spuse ea, dându-şi capul pe 
spate pentru a-i studia chipul, cu părul desfăcut revărsându- 
i-se peste braţe. Eşti capabil să trăieşti din averea mea? Să 


înduri suspiciunile tatălui meu şi neîncrederea mamei mele 
şi cele mai negre speculaţii ale societății? Eşti suficient de 
puternic să suporţi şoaptele care s-ar putea să ne urmeze 
peste tot timp de câţiva ani, până să pălească, asta dacă vor 
păli vreodată? Fiindcă asta ar însemna să te însori cu mine. 

Robin îi dădu drumul, dar nu se îndepărtă. Întinse 
mâna şi îi prinse ceafa într-o palmă, ridicându-i uşor bărbia 
cu cealaltă mână. 

— Niciodată nu am căutat să mă scutesc de greutăți. 

— Ştiu. N-am să te mint, Robin. Mi-aş dori foarte mult 
ca niciunul dintre aceste lucruri să nu se întâmple şi toţi cei 
dragi nouă să ne binecuvânteze uniunea şi să aibă încredere 
în fericirea noastră viitoare. Dar alternativa ar însemna să 
trăiesc fără tine, iar de asta nu sunt în stare. 

Drept răspuns, vicontele îndoi uşor genunchii şi o 
ridică în braţe, asediindu-i lacom gura cu a lui, iar Cecily îl 
strânse şi mai mult. Cu gura încă înlănțuită de a ei, Robin se 
întoarse spre scaun şi se aşeză pe el, ținând-o în poală. 

— Mi-am petrecut toată viața educându-mi voința, 
învățând să nu-mi doresc ceea ce nu aş putea niciodată să 
am, mărturisi el, şi îşi plecă uşor capul pentru a depune 
sărutări uşoare ca fulgul pe buza ei inferioară. Cecily se arcui 
în braţele lui, iar el îşi întinse mâna între omoplațţii ei pentru 
a o sprijini. Dar apoi ai apărut tu, urmă el, şi mi-ai dat 
complet peste cap voinţa. Toate barierele, toate mecanismele 
de apărare, tot bunul meu simț şi toate lecţiile învăţate atât 
de usturător s-au făcut țăndări în fața zâmbetului tău, au 
fost făcute una cu pământul de privirea ta. 

Cecily surâse, simțind cum fericirea îi înflorea lent în 
inimă. 

— Deci ai să te căsătoreşti cu mine? 

Drept răspuns, Robin îi acoperi gura cu a lui, 
sărutând-o cu o pasiune ce o făcu să se înfioare. 

— O, da. Nu mai ai scăpare acum, fata mea. Am să-ți 
cer mâna de la tatăl tău, apoi nu putem decât să sperăm că 
va fi destul de neghiob să accepte, căci nu va conta dacă nu 


o face. Chiar de-ar fi să te ducă departe, să te dea de soție 
unui alt bărbat sau să te îngroape într-o mănăstire din 
Franța. Oricât de mult mi-ar lua, orice aş fi nevoit să fac, te- 
aş găsi. Fiindcă, vezi tu, singurul lucru care mă împiedica 
până acum era gândul că ai fi mai fericită fără mine. Dar 
acum ştiu că mă iubeşti, deci nimic nu-mi va putea sta în 
cale până vei fi a mea, indiferent de mijloace. 

— Nu cred că-i cazul să fugim încă, îl tachină ea cu o 
voce tremurătoare, căci dacă nu îl tachina ar fi izbucnit poate 
în plâns, şi aveau lucruri mult mai bune de făcut în noaptea 
aceea decât să plângă. 

— Cu excepţia cazului în care chiar nu avem încotro, 
nu vom fugi deloc. Intenţionez să țin capul sus în fața 
familiei tale chiar dacă aş părea, din absolut toate punctele 
de vedere, cel mai neobrăzat vânător de zestre din întreaga 
istorie a Londrei, şi să jur în fața lui Dumnezeu şi a celor de 
față să îți ofer dragostea mea veşnică, devotamentul şi grija 
mea, şi nu va conta pentru mine nici cât negru sub unghie 
cine mă crede şi cine nu. În afară de tine, Cecily. Asta, 
trebuie să recunosc, mi-e necesar. 

— Eu te cred. 

— Bun, spuse el, părând năucit, ca un om care tocmai 
îşi auzise pedeapsa cu moartea transformată într-o 
recompensă extravagantă. Apoi, clătinând uşor din cap, o 
prinse blând de umeri şi o ridică să stea dreaptă în brațele 
lui. lar acum, iubita mea, trebuie să pleci. 

— Poftim? Cecily rămase cu gura căscată. 

— Trebuie să pleci, repetă Robin. Fiindcă nu vreau ca 
cineva din acest castel să spună că ai fost nevoită să te 
măriți cu mine din cauză că te-am sedus. 

— Tu m-ai sedus pe mine? Tânăra femeie se foi în 
braţele lui până ajunse călare peste el, cu palmele 
sprijinindu-i-se de piept. Nimeni dintre cei care au văzut 
eforturile tale elaborate de a mă evita în aceste ultime zile n- 
ar lua în calcul o asemenea variantă. Robin se uită lung la 
ea, aparent incapabil să găsească un răspuns. Cecily simți 


manifestarea rigidă a excitării lui şi un val de fierbințeală îi 
urcă şi i se răspândi în piept şi în obraji. Îşi umezi buzele cu 
vârful limbii, iar Robin îngustă ochii, privirea căzându-i 
fascinată pe gura ei. Chiar aşa, urmă, exaltată şi abia putând 
să respire. Eu sunt cea care te-a sedus, şi toți cei de aici o 
ştiu. În plus, adăugă ea, am descoperit că nu-mi pasă ce cred 
ceilalți. 

Robin gemu, închise ochii şi scrâşni: 

— lar eu am descoperit că îmi pasă. Cel puţin atunci 
când e vorba de tine. 

Cecily depuse un sărut moale, prelung, pe buzele lui, 
făcându-l să se înfioare. 

— Ce contează? murmură ea. Urmează oricum să ne 
căsătorim, nu-i aşa? 

Braţele lui se încolăciră în jurul ei, într-o îmbrăţişare 
zdrobitoare. 

— Da. Da. Şi da, spuse el, cedând apoi, preț de câteva 
minute prelungi, tentațţiei irezistibile a gurii ei, înainte de a-şi 
desprinde buzele de pe ea. Dar, şi nu-mi vine să cred că am 
să spun asta -— de fapt, dacă Byron ar fi mort aş jura că sunt 
posedat de spiritul lui scorțos —, dar vreau ca atunci când îţi 
rosteşti jurămintele la altar să o faci doar fiindcă mă iubeşti 
şi nu de teama consecințelor unei decizii pripite, luată într- 
un moment de pasiune excesivă, consecințe care ar putea 
însemna că eşti gravidă. 

— Mi-ar plăcea foarte mult să descopăr pasiunea 
excesivă cu tine, spuse ea, oftând şi aplecându-se să-l sărute 
din nou. 

Robin o trase mai aproape şi îşi lăsă gura să o 
exploreze sălbatic pe a ei preț de câteva momente încărcate 
de erotism, după care se desprinse, gemând: 

— Habar nu ai ce efect ai asupra mea, sau de cât 
autocontrol am nevoie în aceste clipe. Dar ai să afli cât de 
curând, ţi-o jur. Nu e momentul şi nici locul pentru astfel de 
lucruri, iubita mea, spuse el, îngustându-şi ochii întunecați, 
dar fără a reuşi să ascundă foamea ce ardea în ei. Nopți 


lungi, pline de pasiune, urmate de zile leneşe în care nu ne 
va deranja nimeni, ocupați fiind să învăţăm împreună despre 
dorință şi plăcere. Îşi plecă iarăşi capul, sorbind încă un 
sărut de pe buzele ei înainte de a se smulge din îmbrățişare. 
Vreau să explorez toate nuanțele amorului cu tine. Să 
savurez fiecare gust al tău. 

Muşcă mărunt din pielea moale de la baza gâtului ei şi 
îi desenă cu vârful limbii conturul bărbiei, urcând până în 
colțul gurii. Cecily se arcui spre el, închizând ochii îmbătată 
de plăcere. 

Chicotind uşor, gâfâit, Robin o ridică în poziție 
verticală, îi prinse fața între palme şi o privi adânc în ochi: 

— Nu am să mă grăbesc nicio clipă în explorarea 
fecioriei tale, iubita mea. Fiindcă nu am fost niciodată 
îndrăgostit, vezi tu, iar când vom face în sfârşit dragoste, 
scumpa, minunata mea Cecily, nu vreau să ne stea nimic în 
cale. 

Cecily îşi strecură mâinile sub cămaşa lui, uluită şi 
stârnită de textura fină ca mătasea a pielii lui, întinsă neted 
peste pectoralii lui tari. 

— Ce ar putea să ne stea în cale? întrebă ea, vrăjită de 
ideea de a-l cunoaşte pe acest bărbat pe care îl iubea, de a-l 
descoperi din toate punctele de vedere. 

— Ei bine... 

Şuieră de plăcere când ea îşi trecu uşor dinții peste 
conturul bărbiei lui. 

— Ei bine? repetă Cecily. 

Avea un gust subtil de săpun şi de fum. 

— Taran, spuse el, înghițind un nod. S-ar putea să 
treacă pe aici să-şi caute o bonetă de noapte. Atunci aş fi 
nevoit să-l ucid. 

Cecily încremeni: 

— Dumnezeule, ce idee oribilă, murmură ea, cu dorința 
potolită pe moment. Ştiam că eşti un seducător foarte abil, 
dar aflu acum că poți ucide pasiunea la fel de uşor cum o 
stârneşti. Dar apoi braţele lui se încolăciră din nou în jurul 


ei, trăgând-o din nou aproape, iar dorința arzătoare se 
reaprinse violent. Cecily îi cuprinse gâtul, şoptind: 
Deocamdată putem să exersăm puţin, nu-i aşa? 

— O, da, spuse el râzând, lipindu-şi gura de a ei. 


Epilog 


În vuiet de ameninţări, blesteme şi jurăminte de a 
castra orice bărbat pe care îl prindeau pe lângă fiicele lor, 
salvatorii săriră din şei şi dădură buzna în castelul Finovair 
fără a ţine cont de faptul că nimeni nu li se pusese în cale şi 
că, de fapt, Hamish le ţinuse deschisă poarta străveche. 

Finnian Burns era în fruntea grupului, căci el avea un 
singur copil şi astfel simțea şi cea mai mare insultă şi cea 
mai mare teamă. Jamie Chisholm îl urma îndeaproape, 
strigând după scumpa lui fiică Marilla, în vreme ce lângă el 
venea, cu paşi mari, contele de Maycott, cu o expresie pe 
bună dreptate mohorâtă, căci toată lumea ştia cât de mult îşi 
adora fiica cea mare, pe Cecily. În spatele lor se îngrămădeau 
jumătate dintre bărbaţii din Kilkarnity, veniți pasămite 
pentru a se asigura că brațul dreptăţii cădea în sfârşit peste 
capul bătrânului nelegiuit Taran Ferguson, dar în realitate 
fiindcă nimic nici pe departe atât de palpitant nu se mai 
întâmplase acolo în ultimii treizeci de ani şi voiau să vadă 
totul cu ochii lor. 

Mica mulțime străbătu valvârtej holul înalt şi gol al 
castelului, deschizând în forță uşile de la toate ascunzătorile, 
dulapurile şi încăperile întâlnite, una după alta, încercând să 
dea de urma celui pe care îl vânau, până ajunseră, în cele 
din urmă, în fața ultimei uşi de pe coridor, cea care dădea 
spre capela părăginită a familiei. 

— Să nu crezi că te poți ascunde acolo, Taran 
Ferguson! strigă Chisholm, izbind cu toată forța uşa de 
stejar. 


Din nefericire pentru Chisholm, uşa nu fusese 
zăvorâtă, iar violența loviturii îl făcu să zboare direct în nas 
pe podeaua capelei. Burns şi Maycott, care înduraseră timp 
de patru zile fanfaronada şi lăudăroşenia lui Chisholm şi 
ajunseseră amândoi la concluzia că acea perioadă de chinuri 
interminabile ar fi meritat să stea în fruntea acuzațiilor lor 
împotriva lui Taran, trecură peste el şi intrară în capelă, 
urmați îndeaproape de bărbaţii din Kilkarnity. 

Moment în care se opriră toți brusc. 

În faţa lor stăteau opt oameni, cu spatele spre el şi fața 
spre altar, patru bărbați înalți şi patru doamne în rochii de 
seară, cu ochii ațintiți asupra părintelui Munro, încă purtând 
paltonul pe care Hamish i-l aruncase peste umeri cu mult 
înainte de ivirea zorilor în dimineața aceea, când îl răpise din 
patul lui confortabil, îl urcase în şa în fața lui şi venise în 
galop de la Kilkarnity la Finovair. 

Acum toţi cei opt se întoarseră să-i privească, chipurile 
lor reflectând fie amuzament, fie o examinare rece şi o 
hotărâre de fier, dar, destul de bizar, având cu toţii o expresie 
de deplină şi incontestabilă fericire, cel mai fericit dintre toţi 
părând a fi bătrânul tâlhar Taran, care mai că nu-şi freca 
mâinile de bucurie. 

— Ce dracu' se petrece aici? tună Chisholm, care se 
ridicase de pe podeaua de piatră. 

Cu o aroganță înspăimântătoare, ducele de Bretton 
ridică o sprânceană întunecată şi declară răspicat: 

— Aici se desfăşoară o nuntă. Domnule. 

Moment în care diavolul chipeş şi brunet care stătea 
lângă Lady Cecily adăugă: 

— Mai exact spus, aici s-a desfăşurat o adevărată 
nuntă. Domnule. 

— A cui nuntă? întrebă Finnian Burns. 

— A mea, îl informă ducele de Bretton. Şi a Catrionei. 
Tată socru, zâmbi el larg. 

Burns se dădu înapoi clătinându-se la auzul acestei 
declaraţii, ca şi cum ar fi fost lovit în piept de un berbec, şi 


căzu în brațele pregătite ale bărbaților din Kilkarnity, printre 
care se găsiră mai mulți cu prezența de spirit de a-i şopti 
tovarăşului lor: 

— Un duce, Fin. Un duce al naibii de bogat! 

— Şi nunta mea, totodată, rosti bărbatul de o 
frumusețe întunecată înainte ca Burns să apuce să-şi revină, 
cu Lady Cecily — cuvinte care îl făcură pe contele de Maycott 
să dea să se apropie, alarmat, căci îl recunoscuse acum pe 
bărbatul care ținea mâna fiicei sale şi îşi amintise reputația 
lui. Dar Maycott se opri brusc după doar câțiva paşi când 
văzu expresia de fericire supremă de pe chipul fiicei sale. 

Deschise gura să spună ceva, dar orice obiecţie sau 
comentariu ar fi vrut să facă se pierdu definitiv când răsună 
glasul glacialului şi chipeşului conte de Oakley: 

— Şi nunta mea, anunţă el, fără a-şi desprinde nicio 
clipă privirea de pe chipul celei mai cunoscute ştrengărițe din 
Kilkarnity, Fiona Chisholm. Cu nobila contesă de Oakley, 
Fiona mea. 

— Fiona? cârâi propriul ei tată, năucit. Nu cu Marilla? 
Eşti nebun? 

— Gura, Jamie, şuieră unul dintre bărbații din 
Kilkarnity, ai un ginere care e conte. Din spatele lor, Finnian 
Burns, care se simțea mult mai bine, îi zâmbi radios şi 
mândru noului lui ginere, ducele, până când Maycott se 
întoarse spre el şi îi spuse ironic: 

— Să nu crezi că asta înseamnă că ai scăpat de 
costurile unei ceremonii englezeşti cum se cuvine. Asta va 
veni mai târziu. 

La care Burns, cunoscut în lung şi-n lat ca având 
buzunare adânci şi mâini scurte, îi răspunse plin de sine: 

— Asta dacă nu cumva se naşte un copil mai întâi. 

Între timp, Chisholm, neluând în seamă sfaturile 
oferite, izbucni: 

— Dar cum rămâne cu Marilla? 

Moment în care Taran, inițiatorul şi autorul acestei 
poveşti fascinante, veni în faţă - deşi mai târziu avea să se 


spună că îşi ținuse cu înțelepciune cei doi nepoți musculoşi, 
lordul Oakley şi lordul Rocheforte, între el şi Chisholm - şi îl 
informă: 

— Ei bine, Jamie, dacă tot ţii să afli, mă bucur să-ți 
spun că... 

Dar Marilla, care nu avea răbdare, izbucni veselă: 

— M-am măritat şi eu, tată! Nu voi fi nevoită să plec din 
Scoţia şi voi avea propriul meu castel! Îl prinse pe Taran. Aşa 
că vino şi sărută-ți noul ginere, croncăni ea. 

Chisholm făcu ochii cât cepele şi în întreaga încăpere 
se lăsă o tăcere mormântală. Apoi, cu un urlet de război cum 
nu se mai auzise de pe vremea lui Braveheart, tatăl Marillei 
se aruncă spre Taran, trecând direct peste nepoţii acestuia — 
de fapt, nu tocmai peste, căci ambii tineri se dăduseră grijulii 
la o parte — hotărât să-i ia gâtul şi... 

„„„Şi în acel moment se dezlănțui un adevărat iad. 

Poveştile ce s-au spus în seara aceea la cârciumă 
pretindeau că Taran se descurcase binişor şi făcuse o figură 
frumoasă pentru un bărbat de vârsta lui. Seniorul nu a fost 
de față să-i contrazică, deoarece era ocupat să valseze în pat 
cu cea mai drăguță fată din tot ţinutul, în timp ce tatăl ei 
studia concentrat un pahar de whisky, clătinând din cap. 

Cei care credeau în zâne şi alte elemente de basm - şi 
fiindcă scoţienii nu sunt neghiobi, ştiu al naibii de bine că 
magia îşi are locul ei — ei bine, aceşti oameni aveau să spună 
că o lună ciudată strălucise deasupra castelului Finovair în 
acel an în decembrie, o lună a iubirii, o lună albastră, numai 
bună pentru îmbrățişări. Alţii spuneau că zânele bune se 
coborâseră odată cu acea furtună de iarnă, pe bidivii la fel de 
albi ca zăpada însăşi, iar râsul lor se răsfirase ca o 
binecuvântare peste vechile turle şi hornuri ale castelului 
Finovair. 

Oricare ar fi fost magia care se făcuse simțită la 
Finovair în acel decembrie din 1819, cele patru cupluri care 
se îndrăgostiseră atunci simțeau de fiecare dată o tresărire în 
inimă când se gândeau la furtuna ce le unise destinele. 


Şi mai important - şi nici că a existat vreodată dovadă 
mai clară a magiei - nouă luni mai târziu, cinci bebeluşi 
văzură pentru prima dată lumina zilei printre ţipete şi 
plânsete. Asta însemnând câte unul pentru fiecare nobil tată, 
şi o pereche de gemeni viguroşi şi roşii la față pentru 
stăpânul castelului. 

Erau frumoşi, aceşti copii. Şi puternici. Şi - sau cel 
puţin aşa pretindeau părinții lor — vicleni. Şi - sau cel puţin 
aşa se lăuda adesea Ferguson - tari de gură. 

Dar mai ales, erau binecuvântațţi... aşa cum este orice 
copil născut dintr-un cuplu unit de o pasiune care nu face 
decât să devină tot mai profundă în timp. Nici stăpânul 
castelului, nici bărbaţii ce-i fuseseră oaspeţi nu erau genul 
care să îndruge prea multă poezie, dar acest lucru nu-i 
împiedica pe niciunul dintre ei să depună din când în când 
câte un sărut pe gura dulce a soției lor şi să-i promită: „Şi tot 
iubire am să-ți port, frumoaso? / Pân-or seca mări şi 
oceane”. 


Pân-or seca mări şi oceane, frumoaso, 
Şi pietrele în soare s-or topi, 

Şi tot iubire am să-ți port, frumoaso, 
Până clepsidra vieţii s-o goli. 


Sfârşit 


